
Ann Cleeves este considerată noua Agatha Christie a literaturii britanice. 
S-a născut în 1954 şi a copilărit în partea de vest a Angliei, în Herefordshire 
şi apoi în North Devon. 

După ce a renunţat la facultate, a avut o serie de job-uri ocazionale dintre 
cele mai diverse: asistent social pentru copii, bucătar la un centru de 
observare a păsărilor, ajutor de salvamar şi ofiţer pentru eliberarea 
condiționată. S-a căsătorit cu Tim Cleeves, un cunoscut ornitolog şi, când 
acesta a primit un post pe micuța insulă Hilbre, aflată în estuarul Dee, unde 
ei doi erau singurii locuitori, s-a apucat de scris. 

Au urmat mai multe romane (peste douăzeci), publicate începând cu 
1986, care au fost traduse în peste 20 de limbi până în prezent. 

Cele două serii de succes ale lui Ann Cleeves au fost transpuse în două 
seriale TV realizate de ITV (după cărțile care o au drept protagonistă pe 
Vera Stanhope) şi respectiv BBC (după volumele din seria Shetland). 
Serialul Vera a fost deja difuzat în peste 30 de ţări, printre care Australia, 
S.U.A., Germania, Cehia, Polonia, Japonia, Canada, Suedia etc. 

În 2006 Ann Cleeves a primit premiul Duncan Lawrie Dagger, acordat 
de către Crime Writers? Association (CWA) pentru volumul Negru de corb 
(Raven Black), primul din seria Shetland. 

Anul 2014 a reprezentat pentru autoare una dintre cele mai bune 
perioade literare, succesul celor două seriale TV atrăgând după sine vânzări 
excepționale ale tuturor romanelor sale. 

În 2017, Ann Cleeves a fost distinsă cu Premiul Diamond Dagger pentru 
întreaga carieră, acordat de aceeaşi Crime Writers” Association. 


Pentru Sara, prietena mea 
şi agenta care mi-a stat alături 
aproape de la început. 


Mulţumiri 
Mulţumiri întregii echipe de la Pan Macmillan, 
e grozav să lucrez cu voi. 


Îi mulțumesc Maurei, care a devenit repede indispensabilă. 
Ca întotdeauna, le mulțumesc locuitorilor din Shetland 


care îmi oferă ajutor şi inspiraţie şi îmi iartă, 
ințelegători, greşelile. 


Capitolul 1 


Pământul alunecă în timp ce Jimmy Perez stătea lângă mormânt. Familia 
bărbatului mort era la origine din Foula şi îi transportaseră sicriul pe două 
vâsle, în felul în care morții erau duşi mereu la groapă pe acea insulă. 
Sicriul era cărat de nişte rude îndepărtate ai căror strămoşi se mutaseră în 
sud, în Anglia, dar care probabil consideraseră că tradiția merita reluată. 
Avuseseră timp să plănuiască evenimentul. Magnus făcuse atac de cord şi 
zăcuse în spital vreme de şase săptămâni înainte să moară. Perez îl vizitase 
în fiecare duminică, stătuse lângă patul lui şi îi povestise despre vremurile 
de demult. Nu despre vremurile rele, când Magnus fusese acuzat de crimă, 
ci despre cele mai bune şi puţin mai recente, când locuitorii din Ravenswick 
îl incluseseră în toate evenimentele comunităţii. Lui Magnus ajunseseră să-i 
placă la nebunie petrecerile, dansurile şi ceaiurile de duminică. La spital nu- 
1 răspunsese nici măcar o dată lui Perez, iar moartea lui nu luase prin 
surprindere pe nimeni. 

Sicriul fu coborât în mormânt înainte să înceapă alunecarea de teren. În 
timp ce prima mână de pământ era aruncată peste sicriu, Perez îşi întoarse 
privirea de la groapă. Văzu aşezarea Ravenswick întinzându-se dinaintea 
lui. Vedea Hillhead, ferma lui Magnus, chiar în vârful dealului de lângă 
capela transformată în locuinţă unde Perez stătea cu fiica lui vitregă, Cassie. 
Mai aproape de coastă se aflau kirk -ul!!! şi fosta căsuţă a preotului, care 
fusese transformată într-o reşedinţă privată mult mai mare decât biserica. Se 
mai vedeau şi serele de la ferma Gilsetter şi o mică fermă care nu se zărea 
de pe drum. Perez nu ştia cine locuia acolo acum. Şcoala unde învăţa Cassie 
era mai la nord şi nu se vedea din cimitir, iar după promontoriu era ascuns 
Hotelul Ravenswick şi un complex elegant de case de vacanţă în stil 
scandinav. Insulele erau căminul lui şi nu-şi putea imagina cum ar fi să 
locuiască altundeva. 

Priveliştea era obturată de ploaie. Parcă ploua de luni întregi. În urmă cu 
două săptămâni se propusese chiar anularea Up Helly Aa din cauza vremii, 
dar festivalul focului nu fusese anulat niciodată pe timp de pace, aşa că 
avusese loc în ciuda vânturilor puternice şi a ploii torențiale. Perez redeveni 
atent la cuvintele femeii-pastor, dar în acelaşi timp îi revenea în memorie 
Fran, mama lui Cassie şi iubirea vieţii lui. Şi ea era îngropată tot aici. 

La început, alunecarea de teren nu stârni niciun zgomot. Animalele 


păscuseră pe deal pe tot parcursul anului. Oile mâncaseră iarba, răscolind 
rădăcinile şi scoțând la iveală turba neagră din afund. Acum, după luni 
întregi de potop, apa se infiltrase în adâncime, descătuşând pământul. Parcă 
întregul deal începea să se mişte. Conturul peisajului se modifică, dezgolind 
stâncile de dedesubt. Însă Perez deja îşi întorsese privirea înapoi către 
mormântul în care tocmai fusese aşezat Magnus Tait, aşa că nu ştia ce urma 
să se întâmple. 

Vuietul se auzi când alunecarea de teren deveni tot mai rapidă, 
angrenând bolovanii şi pietrele din şanţurile de irigație. Când trecu de 
drumul principal rată o maşină, însă mătură din calea ei mica fermă. 
Implacabil ca o viitură, mormanul de pământ se deplasa cu o putere care 
strivi acareturile. Lovi clădirea principală, spărgând geamurile şi doborând 
uşa. Detectivul auzi mugetul impactului şi simți vibrația sub picioare. Se 
întoarse în acelaşi timp cu ceilalţi participanţi la înmormântare. În Shetland, 
cimitirele se aflau lângă apă. Înainte să se construiască drumurile, morții 
erau aduşi la groapă cu barca. Cimitirul Ravenswick era pe pământ plat, pe 
fundul unei văi din apropierea mării, apărat de un promontoriu. Acum, 
valea îngustă se umplea cu noroi şi aluviuni, iar alunecarea de teren se 
apropia de ei tot mai repede. Vuietul se auzea atât de puternic încât cei 
prezenţi îşi dădură seama ce se întâmpla. Rămaseră locului pentru o clipă, 
după care se împrăştiară, alergând spre terenul mai înalt. Perez cuprinse cu 
braţul un vecin în vârstă şi aproape că-l cără pe sus la adăpost. Unul dintre 
tineri o ajută pe femeia-pastor, o doamnă de vârstă mijlocie. Scăpară la 
timp. Priviră cum pietrele funerare erau dărâmate precum nişte piese de 
domino, iar alunecarea de teren trecu de pictrişul de pe plajă, după care se 
prăvăli apă. Piatra funerară a lui Fran era simplă şi fusese cioplită de un 
sculptor, prieten de-al ei. Avea gravată imaginea unui culic, pasărea ei 
preferată. Perez privi cum viitura ia piatra pe sus. 


Îşi reveni foarte repede. În mormânt nu mai rămăsese nimic din Fran, iar 
el n-avea nevoie de o piatră ca să-şi aducă aminte de ea. Se întoarse ca să 
verifice dacă toată lumea era teafără. Se întrebă ce-ar fi zis Magnus Tait, 
care fusese aproape toată viața un singuratic, despre toată agitația de la 
înmormântarea lui. Se gândi că Magnus ar fi zâmbit timid şi ar fi chicotit. 
Le-ar fi propus tuturor să se întoarcă la centrul comunitar să bea un păhărel. 
N-are rost să stăm aici în mijlocul pustietăţii, băieți. Chiar n-are niciun 
rost. În afară de femeia-pastor, toţi ceilalți chiar erau doar bărbaţi. Era o 


înmormântare de modă veche, la care femeile nu veneau până la mormânt. 
Cei de față formau un grup mic. Deşi lumea se străduise să-l cunoască pe 
Magnus spre sfârşitul vieţii lui, bătrânul nu prea stabilise legături cu nimeni 
din afara Ravenswick-ului. Acum erau cu toţii tulburați de forța alunecări 
de teren. De la distanță arătau ca nişte oi uriaşe risipite pe deal, rătăcite şi 
umblând fără direcție. 

Perez privi din nou coasta dealului. Se gândi că dacă alunecarea s-ar fi 
produs cu vreo doi kilometri mai la nord, şcoala din Ravenswick ar fi fost 
distrusă la fel de tare ca ferma care parcă fusese lovită de o bombă. 
Alunecarea trecuse la o distanţă şi mai mică de ferma de la Gilsetter şi 
vechea căsuţă a preotului. Detectivul privi ruinele din faţa lui. 

— Cine locuieşte acolo? 

Nu credea că cineva care se afla acolo ar mai fi putut fi în viaţă. Ar fi 
fost înghițit de noroi sau zdrobit de aluviuni, însă nu-şi aducea aminte să fi 
locuit nimeni acolo de când murise Minnie Laurenson. 

— Cred că e părăsită, Jimmy. Fiul lui Stuart Henderson a stat acolo o 
vreme, dar s-a mutat acum mai multe luni. 

Vorbise Kevin Hay, un bărbat masiv, de vârstă mijlocie, care locuia la 
Gilsetter şi se ocupa cu aproape toată agricultura din zona Ravenswick. 
Perez nu reuşea să-şi aducă aminte când îl văzuse ultima oară pe Hay la 
cămaşă şi cravată. Probabil că tot la ultima înmormântare din Ravenswick. 
Părul lui negru era atât de ud din cauza ploii încât i se hpise de frunte. Arăta 
de parcă ar fi fost pictat. 

— N-a fost închiriată? 

Locuinţele erau în continuare atât de greu de găsit în perioada asta a 
anului, încât până şi casele de vacanţă erau închiriate muncitorilor de la 
petrol şi gaze. În Shetland erau foarte puţine case libere. 

— Din câte ştiu eu, nu. 

Hay nu mai părea atât de sigur pe el. 

— N-am văzut pe nimeni acolo. Afară nu era parcată nicio maşină. Dar 
de acasă nu se vede nimic din cauza serelor şi paltimilor. 

— Atunci e puţin probabil să stea cineva acolo, răspunse Perez. 

Era complicat pentru oricine să locuiască atât de departe de aşezare fără 
să aibă maşină. Ceilalţi participanți la înmormântare se adunau acum lângă 
femeia-pastor. Era calmă şi liniştită şi părea să țină situația sub control. 
Perez bănui că plănuiau cum să se întoarcă acasă. Parcarea de la cimitir era 
la un nivel mai înalt, iar maşinile nu fuseseră atinse, însă unii dintre 


participanţi locuiau de cealaltă parte a alunecării de teren. 

— Dar tot aş vrea să verific. 

Pe coasta dealului erau poteci pentru oi, iar Perez şi Hay merseră pe una 
dintre ele. Priveau de sus ruinele casei. Acum că alunecarea de teren se 
oprise, nu se mai auzea decât ploaia. Tăcerea părea ciudată, lugubră, după 
vuietul asurzitor de mai devreme. Lumea sunase la urgenţe, iar în curând 
urmau să apară maşini de pompieri şi poliție, dar avea să mai dureze. 

Zidurile principale ale fermei erau aproape intacte, dar alunecarea de 
teren slăbise pereții dinăuntru, iar jumătate din acoperiş se prăbuşise, aşa 
încât intenorul era vizibil ici-colo. Totul era negru, de culoarea pământului 
plin de turbă. Perez se duse şi mai la vale ca să vadă mai bine încăperile. 

Hay îl urmă, dar îi puse lui Perez o mână pe umăr. 

— Nu te apropia prea tare, Jimmy. Dealul nu e prea stabil. S-ar putea să 
urmeze o altă alunecare. Şi nu cred că-i nimeni înăuntru pe care să-l salvezi. 
N-are niciun rost să-ți rişti viaţa. 

Perez dădu din cap. Văzu că ceilalți participanţi la înmormântare 
ajunseseră în parcare şi că lumea pornea spre nord, luându-i în maşini şi pe 
prietenii care stăteau la sud față de locul unde se produsese alunecarea. 
Perez bănuia că se îndreptau spre centrul comunitar. Între timp, femeile 
sigur pregătiseră o masă. N-avea rost să nu meargă într-acolo, mai ales că le 
prindea bine şi o băutură caldă. 

— Ar trebui să mergem cu ei, Jimmy, zise Kevin Hay. Nu putem să 
facem NIMIC aici. 

Din depărtare se auzea zgomot de sirene. Hay privi înapoi spre deal, 
îngrijorat că avea să urmeze o altă alunecare. 

— Du-te. Eu oricum trebuie să mai rămân. 

Perez privi dincolo de fermă. În spatele bucătăriei fusese un şopron care 
acum era complet distrus. Probabil că noroiul luase cu el bucăţi de sticlă şi 
fier ruginit din acoperiş. Dar în spatele şopronului un zid de piatră care 
separa mica grădină de restul terenului de păşunat era aproape neatins. 
Părea să fi împins aluviunile printr-un spaţiu unde cândva fusese o poartă de 
lemn. Lângă acest loc, marginile zidului erau afectate, roase ca o împletitură 
destrămată, dar mai încolo erau destul de întregi. Valul de pământ lăsase în 
urmă aluviuni când trecuse pe acolo. Perez văzu tăblia unui pat şi două 
scaune de plastic care probabil că fuseseră depozitate în şopron. Şi mai văzu 
ceva care strălucea în faţa zidului gri, pe pământul negru. O dâră roşie. 
Culoarea era mai aprinsă decât sângele. 


Se grăbi în jos spre ea. Alunecarea de teren lăsase în urmă cadavrul unei 
femei. Era îmbrăcată într-o rochie exotică, sofisticată, din mătase roşie. Nu 
era ceva obişnuit pentru o zi de februarie în Shetland, chiar dacă se afla în 
casă când o prinsese alunecarea de teren. Avea părul negru şi ochiu negri, iar 
Perez simţi că stabileşte o ciudată legătură strămoşească. Poate că era din 
Spania, la fel ca înaintaşii lui din urmă cu multe secole. Kevin Hay deja 
pornise spre parcare, iar Perez rămase singur cu ea până când ajunseră 
maşinile de la urgente. 


Capitolul 2 


Alunecarea de teren dezlănţuise haosul. Drumul principal care ducea din 
Lerwick până la Aeroportul Sumburgh urma să fie închis cel puţin până a 
doua zi, iar exact în punctul în care lovise valul de pământ nu existau 
drumuri ocolitoare. Zborurile de pe Sumburgh fuseseră redirecționate în 
nordul Mainland, pe Aeroportul Scatsta. De regulă acesta era folosit numai 
pentru zborurile care aveau legătură cu industria gazului şi petrolului, iar 
acum abia dacă mai făcea faţă. Afacenştii trimiteau plângeri prin e-mailuri 
administrației locale, de parcă ar fi fost în măsură să influențeze natura, 
după care îşi cumpărau bilete pe feriboturi. Nici curent electric nu mai era. 
Alunecarea de teren distrusese stâlpii şi îi smulsese din fundaţie. În sudul 
insulei, norocoşii care, pentru situații de urgență, păstraseră generatoarele 
de dinainte ca reţeaua principală să existe le puseră în funcțiune. Ceilalţi se 
descurcau cu lumânări şi lămpi cu parafină. 

A doua zi după incident, Jimmy Perez era ocupat. Fiindcă era şeful 
poliției, în principal avea parte de întâlniri: cu administrația locală, ca să 
redea în folosință drumul cât mai repede posibil; cu serviciile sociale, ca să 
verifice dacă persoanele vulnerabile şi în vârstă primeau mâncare şi că 
aveau căldură în locuinţe. Nu era tocmai treabă de polițist, dar în Shetland 
era important să fii flexibil. Nu-i plăcea să fie prins la secție în discuţii 
interminabile. Ploua în continuare, aşa că pe geam vedea un orăşel mohorât, 
iar linia orizontului dintre mare şi cer era acoperită de nori. În ziua aceea nu 
părea că aveau să aibă parte de lumină. 

Principalul obiectiv al colegilor lui era s-o identifice pe femeia ucisă de 
alunecarea de teren. Din câte-şi dădeau seama, ea era singura victimă. 
Rochia de mătase nu avea buzunare şi nu fusese găsită nicio geantă, aşa că 
nu aveau nimic prin care s-o identifice, niciun card de credit sau paşaport. 
Pompierii susțineau că era în continuare prea periculos să intre în casa 
ruinată ca să-i caute obiectele personale. Partea de jos a feţei, mandibula şi 
nasul fuseseră complet distruse, iar partea din spate a capului era plină de 
răni. Perez se gândi că fusese luată pe sus de alunecarea de teren, dată de-a 
dura şi izbită până ajunsese lângă zidul de piatră. Totuşi, era ciudat că n- 
avea aproape nicio urmă pe frunte şi la ochi. Pielea îi era zgâriată şi sfâşiată, 
dar structura în sine a feţei era intactă. Femeia îl privise cu ochii ei negri. 
Perez spera ca impactul iniţial s-o fi ucis, sau măcar s-o fi făcut să-şi piardă 


cunoştinţa, aşa încât să nu-şi dea seama ce se întâmplă cu ea. Şi încă simţea 
acel ataşament ciudat, irațional, care i se declanşase când o văzuse prima 
oară. 

Bănuiau că locuia la ferma care fusese distrusă pe jumătate şi umplută cu 
pământ negru. Poate că venise acolo în vacanţă. Cu o zi în urmă fusese ziua 
de Sfântul Valentin, iar Perez îşi imagina că probase rochia roşie pentru 
iubitul ei. Voia să se asigure că urma să arate bine pentru a doua zi. Poate că 
se gândise să-i gătească ceva. Ceva condimentat, mediteranean, cu ardei şi 
roşii de culoarea rochiei. Perez ştia că toate ideile astea proveneau din 
fantezia lui, dar nu se putea abţine. Îşi dorea să-i afle numele. 

Tot nu descoperiseră cine era proprietarul casei, dar aflaseră numele 
locuinţei: Tain. Se părea că o femeie care locuia în America o moştenise de 
la o mătuşă în vârstă. În comunitate umbla vorba că o închiria neoficial. 
Intenţiona s-o renoveze şi nu voia s-o închirieze pe o perioadă lungă. Robert 
Henderson, al cărui frate fusese ultimul chiriaş, se afla într-o croazieră prin 
Caraibe, iar fratele lui lucra în Onentul Mijlociu. Era foarte frustrant şi 
Perez nu era deloc mulțumit. Ştia că există o explicaţie logică şi că în 
curând cineva urma să apară şi să-i stabilească identitatea, dar pentru 
moment femeia rămânea misterioasă, alimentându-i imaginaţia şi făcându-l 
să se simtă caraghios. 

Cadavrul urma să fie trimis cu feribotul la Aberdeen pentru autopsie, iar 
Perez spera că puteau să afle cine era pe baza lucrărilor dentare, odată ce 
legistul James Grieve îşi începea munca, dar asta putea să dureze mai multe 
zile. Şi trebuiau să aibă măcar o idee vagă despre cine era femeia înainte să 
afle cine era dentistul ei. Perez nu credea că avea rost să verifice în 
Shetland. Nu era de-a locului. Ar fi remarcat-o în orăşel sau ar fi auzit 
vorbindu-se despre bruneta care locuia la marginea comunități. 

Acum era în pauza dintre două întâlniri. Îşi făcuse o cafea şi se uita pe 
geam, spre primărie. Clădirea se profila întunecată pe cerul cenuşiu. Sandy 
Wilson bătu la uşă şi intră. 

— Am vorbit cu majoritatea agenţilor imobiliari din Lerwick. Niciunul 
n-a avut în grijă casa din Ravenswick, şi nici n-a închiriat-o. 

— Atunci trebuie să dăm de proprietar. 

Perez urmărea în continuare ploaia prin geam. 

— Femeia s-ar putea să fi fost prietenă sau rudă cu proprietara. Tot n- 
avem nicio idee a cui e casa? 

Sandy clătină din cap. 


— Singura persoană care ar fi putut şti a murit. 

— Ce vrei să spui? 

— Magnus Tait. Era din generația lui Minnie Laurenson, bătrâna care 
locuia acolo la un moment dat. El ar fi putut să ne îndrume spre nepoata 
care a moştenit casa. 

Însă Magnus murise la vârsta de optzeci şi cinci de ani din cauza unui 
atac de cord, iar Perez îşi dădu seama că încă nu acceptase pe deplin 
dispariţia lui. În ultimii ani, Magnus fusese o parte importantă din viaţa lui. 
Alunecarea de teren care întrerupsese înmormântarea tulburase procesul 
firesc. Magnus măcar apucase să fie aşezat în mormânt cu oarecare 
demnitate. Sicriul fusese coborât în pământ înainte să fie inundat cu noroi 
cimitirul. 

Perez o cunoscuse pe Fran, logodnica lui, fiindcă era vecină cu Magnus, 
iar bărbatul îi bătuse la uşă la scurtă vreme după ce ca fusese înmormântată. 
Părea ruşinat, ca un copil timid. În mână ţinea o pungă de dulciuri despre 
care ştia că-i plac lui Cassie. 

Pentru copiliță. Nevastă-ta a fost o femeie de ispravă. 

Apoi se întorsese şi plecase pe coasta dealului spre ferma lui fără să mai 
zică nimic, fără să se aştepte ca Perez să stea de vorbă cu el sau să-l invite 
înăuntru. 

— Oare proprietara n-ar putea fi chiar femeia în rochie roşie? 

Până la urmă, de ce nu? Perez cumpănea problema. Şi-o imaginase ca pe 
o spanioloaică exotică, dar poate că şi o americancă se putea îmbrăca la fel 
de bine în mătase roşie. 

Sandy dădu din umeri. Nu-i plăcea să facă presupuneri de teamă să nu 
greşească. 

— Şi eşti sigur că nimeni n-a fost dat dispărut? 

Perez se gândea că era puţin probabil ca femeia să stea singură în casă. 
Sau dacă stătea singură, cunoştea lume din Shetland. Februarie nu era o 
lună pentru vacanţă sau drumeţii. lar dacă era totuşi genul acela de turistă, 
n-ar fi fost îmbrăcată aşa. Ar fi găsit-o îmbrăcată cu blugi, pulover şi şosete 
de lână, chiar dacă ar fi stat înăuntru. 

— Când o să continue căutările? 

— În curând, răspunse Sandy. Înainte să se lase întunericul. Au instalat 
un generator, dar preferă să înceapă pe timpul zilei. 

Perez dădu din cap. 

— Să mergi şi tu acolo, Sandy. Dar înainte să pleci vorbeşte cu Radio 


Shetland să transmită o solicitare de informaţii către cetăţeni la emisiunea 
de seară. Să difuzeze un număr de telefon pentru proprietar sau un cunoscut 
de-al ei. Trebuia să aibă pe cineva aici care avea cheile şi făcea curat prin 
casă când se schimbau chiriaşii. Şi să mai dea pe post şi o descriere a femeii 
noastre misterioase. 

— N-am apucat ieri s-o ducem la feribot, spuse Sandy, de parcă tocmai 
îşi adusese aminte ceva ce Perez chiar trebuia să ştie. O să pornească spre 
Aberdeen abia diseară. James Grieve o aşteaptă. 

— Ar fi bine să avem un nume înainte ca James să înceapă autopsia. Aş 
vrea să-i anunţ rudele înainte ca el să se apuce de treabă. 

Lui Perez îi sună mobilul. Se aştepta să fie vorba de o nouă întâlnire, dar 
era Kathryn Rogerson, tânăra care preluase de curând rolul de învățătoare la 
şcoala din Ravenswick. 

— Domnule Perez, mă tem că azi închidem şcoala. Departamentul de 
inginerie vrea să inspecteze dealul până la Gailsgarth. S-ar putea să fie 
nevoie să întărească versantul în partea drumului. Dacă se mai produce o 
alunecare în partea aia, şcoala e fix în drumul ei, aşa că ni s-a spus să îi 
luăm pe copii de aici. 

Kathryn însăşi vorbea tot ca un copil. Era serioasă şi voia cu disperare să 
facă ce trebuie. Perez îl cunoştea pe tatăl ei, un avocat care avea biroul chiar 
pe Commercial Street. 

— Ştiu că uneori Maggie Thomson are grijă de Cassie când sunteți la 
muncă, dar acum e plecată la sora ei şi 1 s-a anulat zborul. 

Aşadar, trebuia să înceapă să dea telefoane ca să vadă cine putea să stea 
cu Cassie. Era ultimul lucru de care avea nevoie. Duncan Hunter, tatăl 
biologic al fetiţei, era în Spania, sub pretextul că discuta afaceri cu o 
companie care dădea în chirie case de vacanţă. În realitate, se afla acolo ca 
să scape de vremea mizerabilă din Shetland. Era perioada anului când 
localnicii care îşi permiteau plecau în vacanţă. 

— Mă întrebam dacă n-aţi vrea s-o iau pe Cassie cu mine în Lerwick. 
Poate să rămână la mine după-amiază. 

Învăţătoarea părea să ezite, de parcă oferta ar fi putut părea nepotrivită. 

— Pe mine nu m-ar deranja, şi aşa măcar ştiţi că e în siguranță. Suntem 
foarte departe de zona periculoasă. 

— Eşti sigură? Să ai grijă de elevii tăi când şcoala e închisă e mai mult 
decât ar putea cere oricine. 

— Chiar deloc! 


Perez şi-o imagina pe învățătoare în micul birou de la şcoală. Era micuță, 
ordonată şi se înţelegea bine cu copiii, însă nu tolera impertinenţa. Cassie o 
adora. 

— Probabil că şcoala o să rămână închisă cel puţin până la sfârşit de 
săptămână, aşa că dacă aveţi nevoie să am grijă de Cassie în vreo altă zi, 
doar spuneți-mi. 

— E foarte drăguţ din partea ta, dar o să încerc să aranjez cu altcineva 
pentru următoarele zile. 

Perez nu se simţea în largul lui, pe de-o parte fiindcă se gândea că nu 
trebuie să profite de bunătatea femeii, pe de alta fiindcă ura să fie dator 
emoțional. Niciodată nu-i venise uşor să accepte ajutorul altcuiva. 

— Nu ştiu la cât o să pot veni s-o iau pe Cassie diseară. 

— Luaţi cina cu noi, zise Kathryn. Mama găteşte mâncare cât pentru o 
armată întreagă. 

Perez încă se mai gândea la o scuză care să nu pară nepoliticoasă când 
învăţătoarea închise apelul. 


Capitolul 3 


Era 14 februarie. Sandy avea o nouă prietenă la care se gândea tot timpul 
ŞI care-i distrăgea atenţia. Louisa lucra ca învățătoare în Yell, o insulă din 
nord unde se ajungea cu feribotul. O cunoştea de când fuseseră colegi de 
şcoală, dar erau împreună abia de câteva luni, iar Sandy era încă nesigur pe 
el. Era mijlocul săptămânii, aşa că nu stabiliseră să se vadă ca să 
sărbătorească împreună Ziua îndrăgostiților, dar hotărâseră să se întâlnească 
sâmbătă seară. Sandy o întrebase pe Louisa ce dorea să facă, dar ea nu-l 
ajutase prea mult: 

— De ce nu mă surprinzi, Sandy? 

Părea un fel de provocare. Era neliniştit şi începuse chiar să vrea ca 
drumul să rămână închis şi să nu o identifice nimeni pe femeia cu rochie 
roşie, ca să-şi folosească munca drept pretext ca să scape. 

Acum se întreba dacă n-ar fi bine s-o sune, să-i arate că îşi aducea aminte 
de această ocazie. Dar dacă avea să-l considere prea siropos? Louisa era cea 
mai puţin sentimentală femeie pe care o cunoscuse vreodată. Sandy ştia că 
n-ar fi suportat felicitările roz din magazine, inimioarele strălucitoare, 
baloanele şi ursuleţii de pluş. Nu-i cumpărase nimic. Până la urmă îi trimise 
un SMS: 

Mă gândesc la tine azi. Ne auzim mai încolo. 

Doar nu putea să se supere din atâta lucru, nu? 

În drum spre maşină dădu peste Reg Gilbert, care probabil că stătuse la 
pândă pe acolo cea mai mare parte din zi. Reg era reporterul principal de la 
Shetland Times. Cândva lucrase la un cotidian regional important din 
Midlands, dar fusese ademenit în nord de către o femeie care-l părăsise 
imediat. Acum Reg era blocat în Shetland — o creatură străină şi ciudată, un 
reporter băgăcios care practic n-avea nicio veste interesantă pentru restul 
lumii. 

Acum, însă, alunecarea de teren devenise ştire națională. La urma urmei, 
existau imagini dramatice, iar Jimmy Perez spunea mereu că presa punea 
mai mare preţ pe imagini decât pe cuvinte. Sandy bănuia că Reg era cel care 
scrisese unele dintre cele mai melodramatice titluri, cele care făceau referire 
la şcoala primară, care scăpase la limită de alunecarea de teren, şi la 
economia din Shetland, care fusese devastată de vreme. 

— Fi bine, Sandy... 


Jurnalistul avea o voce nazală şi un chip ascuţit, de rozătoare. Incisivii îi 
ieșeau peste buza de jos. 

— Aţi aflat ceva despre identitatea persoanei care a murit din cauza 
alunecării? 

În trecut, o politeţe înnăscută l-ar fi făcut pe Sandy să răspundă, dar Reg 
îl trăsese pe sfoară de mult prea multe ori. Îi scosese declaraţiile din context 
ŞI îl făcuse să pară un tăntălău. Sandy trecu mai departe fără să spună nimic. 

Era abia jumătatea după-amiezei, dar Sandy trebui să aprindă farurile ca 
să meargă cu maşina spre sud. De obicei nu-l deranjau zilele întunecate de 
iarnă, dar acum abia aştepta primăvara. Înţelegea de ce nopţile lungi îi 
făceau pe unii străini s-o ia puţin razna. Sandy viră şi ajunse deodată la 
locul unde se produsese alunecarea de teren. Peste tot erau lumini albe şi 
siluete întunecate. Pompierii instalaseră un generator la Tain, aşa că ferma 
distrusă era cufundată în lumină. Dinspre drum, tabloul nu părea deloc să 
fie din Shetland, cel puţin nu din acele Insule Shetland pline de oi şi dealuri 
de turbă unde copilărise Sandy. Imaginea era aproape industrială, cu 
maşinării grele care se profilau în lumina artificială. Un al doilea generator 
şi alte lumini dezvăluiau o echipă care începuse să curețe aluviunile de pe 
drum. Dealul trebuia să fie întărit înainte ca drumul să fie redat în folosință, 
dar nu-şi puteau da seama de ce lucrări era nevoie până nu-l eliberau. 

Sandy trase pe dreapta într-un loc folosit de obicei de turişti pentru 
priveliştea insulei Mousa şi care fusese transformat într-o parcare. Îşi puse 
cizmele şi un hanorac pe care le băgase în portbagaj înainte să plece şi se 
duse să se vadă cu echipa care se ocupa de casă. Eliberaseră deja drumul 
care ducea la ea. Sandy trecuse pe acolo de sute de ori, de fiecare dată ca să 
preia o rudă de la aeroport sau ca să le arate turiştilor papagali de mare sau 
dealurile din Sumburgh. Însă acum se chinuia să-şi aducă aminte cum 
arătase locul înainte de alunecarea de teren. Se gândi că din drumul 
principal se desprindea către vale o potecă ce ducea numai spre Tain. Cu 
câțiva ani în urmă se construise un drum nou, bun, către cimitir, dar undeva 
mai la nord. Drumul acela mai ducea şi spre proprietatea familiei Hay de la 
Gilsetter, cu casa lor mare şi serele lor. Acolo unde drumul se oprea la Tain 
existase un loc de parcare pentru două maşini şi o mică grădină înconjurată 
de un gard. Locul se vedea de pe drumul principal. În spate mai era un teren 
separat de restul dealului printr-un zid, iar de o parte şi de alta a casei nişte 
paltini bătuţi de vânt păreau să fi supravieţuit alunecării de teren. 

Sandy îşi închise ochii preţ de o clipă şi încercă să vizualizeze clădirea în 


minte. Scundă, văruită, cu un singur nivel. O fermă tradiţională, cel puţin 
din afară. Acum nu mai era nici urmă de ea. Echipa îşi croise drum direct la 
vale, până unde fusese uşa din faţă. Erau îmbrăcaţi cu veste din material 
reflectorizant şi în picioare aveau bocanci grei, cu protecție metalică, aşa că 
de la distanţă toți arătau la fel. Sandy rămase locului puţin. Ştia că dacă s-ar 
mai fi apropiat i-ar fi încurcat. I se întâmpla deseori să-i încurce pe alții. 

Unul dintre bărbaţi îl zări şi îi făcu semn cu mâna. 

— Bună, Sandy! Poţi să cobori. Dacă vii pe mijlocul potecii ar trebui să 
fii destul de în siguranţă. 

Trebuia să strige ca să acopere zgomotul de fundal pe care-l făceau 
generatorul şi un mic excavator. 

Vorbise Tim Barton, un bărbat din sud-vestul Angliei, care venise în 
Shetland ca să se alăture pompierilor din Lerwick. Acum se vedea cu o 
localnică, iar cei doi îşi stabiliseră un cămin în Gulberwick împreună. 
Sandy se gândi că auzise zvonuri că urma să apară şi un copil. Se întrebă 
cum era să fii tată. De când începuse să iasă cu Louisa, gândul îi trecuse 
prin minte uneori. Se dovedi că ar fi trebuit să fie atent unde pune piciorul, 
nu să-i zboare gândul la cum să facă un copil cu Louisa, deoarece drumul 
era alunecos, iar Sandy căzu stângaci pe spate. Sigur i se murdărise haina. 
Barton râse, dar veni şi-l ajută să se ridice. 

— Cum merge? întrebă Sandy, făcând semn către casă. 

— Încă nu se poate intra, dar n-ar trebui să mai dureze mult. 

— Trebuie să ştim dacă mai e altcineva înăuntru. 

— Asta vrem cu toţii să aflăm. Dar nu există şanse să mai dăm de cineva 
în viaţă. Lucrăm încontinuu de aproape douăzeci şi patru de ore, dar încă de 
când am ajuns era clar că nu mai există supraviețuitori. 

Tim se întoarse şi se întinse. Sandy băgă de seamă că avea chipul şi 
mâinile înnegrite. 

— N-aţi luat nicio pauză? 

Sandy se gândi că era un soi de coşmar să munceşti în noroiul ăla sub 
ploaia necontenită. 

— Am avut două ore. Destul cât să faci un duş, să te dezgheţi şi să 
mănânci ceva cald. Dar vrem să terminăm. Să vedem ce descoperim. Dacă 
rămâi aici, te anunţ când se poate intra. Sau poți să aştepţi în maşină. Măcar 
aşa n-o să te plouă. 

— Nu, e imposibil să mă murdăresc mai rău decât am făcut-o deja. 

Sandy se gândi că n-ar fi fost cinstit să aştepte în maşină, la căldură, în 


timp ce băieţii săpau prin moloz. 


După doar jumătate de oră, Barton se întoarse la Sandy. 

— Am asigurat acoperişul şi am scăpat de cea mai mare parte din 
molozul din camere. Poţi să cobori dacă vrei, dar nu prea ai ce să vezi. 

— Mai e cineva? 

Barton clătină din cap. 

— Nicio persoană. Am dat de cadavrul unei pisici în ceea ce probabil că 
a fost bucătăria. 

Sandy îl urmă pe Barton spre casă. Existenţa pisicii 1 se părea ciudată. Se 
mai întâmpla ca turiştii care veneau în Shetland să mai ia un câine cu ei, dar 
nu auzise niciodată de cineva care să-şi aducă pisica. Oare asta însemna că 
femeia moartă locuia aici pentru o perioadă mai mare de timp? Sandy 
clătină din cap şi se gândi că-şi face probleme degeaba. Pisicile căutau 
căldură şi mâncare. Probabil că era de la ferma lui Kevin Hay şi intrase 
cumva înăuntru. 

Rămaseră acolo unde cândva fusese uşa din față. Alunecarea de teren o 
smulsese din balamale şi o spulberase, aşa că acum arăta ca o grămadă de 
lemne de foc. Jumătate din acoperiş fusese dat la o parte de pompieri, aşa că 
aceeaşi ploaie constantă uda casa pe dinăuntru. Podeaua era în continuare 
acoperită de un strat gros de noroi negru. Nu era uniform, ci plin de nisip şi 
rădăcini amestecate cu pietre mari cât pumnul unui bărbat. În aer plutea un 
miros organic, de ceva umed şi putred. Totul arăta ciudat din cauza luminii 
de pe turnul de afară, care arunca umbre stranii. Sandy îl urmă pe Barton 
înăuntru. Casa era foarte mică: o bucătărie care slujise şi drept living, un 
dormitor şi o cameră de duş care probabil fusese cândva un al doilea 
dormitor mai mic. Diverse piese de mobilier supravieţuiseră alunecării de 
teren. O canapea răsturnată fusese lipită de perete. În dormitor, o oglindă cu 
ramă aurită plutea în noroi. În mod miraculos, era intactă. 

— Avem nevoie de ceva prin care s-o identificăm pe femeia moartă. 

Sandy ştia că asta voia Jimmy Perez de la el. 

— Şeful are nevoie de un nume. 

— În curând terminăm aici pe ziua de azi, spuse Barton. Băieţii abia se 
mai țin pe picioare. Trebuia să verificăm neapărat dacă mai e cineva 
înăuntru. O să le spun să lase aprins proiectorul mare, ca să vezi şi tu ce 
faci. 

Sandy îi mulţumi şi îl privi cum pleacă. Îşi dorea ca alături de el să mai 


fie un agent. Cineva cu care să mai glumească sau cu care să se plângă de 
condiţii. Nu-i plăcuse niciodată să fie singur. 

Începu căutarea de la uşa din faţă, pe zone, aşa cum o văzuse făcând pe 
Vicki Hewitt, criminalista din Inverness. Unele dulapuri din bucătărie 
fuseseră smulse din pereţi, iar prin noroi erau vase sparte. Un dulap era încă 
în picioare. ÎI deschise, iar înăuntru găsi tăvi pentru copt şi tigăi. Două tigăi 
scumpe, solide, din fontă. Fran cumpărase unele exact la fel, iar Perez 
spusese că fuseseră nemaipomenit de scumpe. Aşadar proprietarului, sau 
femeii în rochie roşie, îi plăcuse să gătească. Minnie Laurenson n-ar fi 
folosit asemenea tigăi. Cabina de duş fusese sfărâmată în mici bucățele de 
plastic, iar din ceea ce fusese capătul duşului curgea apa. Vasul de toaletă 
era acoperit de noroi, dar altminteri părea întreg. 

Sandy se duse până în dormitor. Înăuntru se afla un pat fără tăblie. 
Salteaua era jegoasă din cauza apei murdare care intrase în ea ca într-un 
burete. Probabil că fusese o cameră plăcută, cu un şemineu şi un geam cu 
vedere la mare. Acoperişul de aici nu căzuse, dar sticla fusese spartă, aşa că 
ploaia intra pe acolo. Afară se întunecase de tot, iar camera era luminată de 
un reflector mare, care strălucea prin gaura din peretele exterior. Umbra lui 
Sandy arăta straniu: lungă şi foarte îngustă, ca o bucată de hârtie neagră 
decupată. De o parte şi de alta a şemineului se afla câte un dulap. Într-unul 
se aflau haine care atârnau în continuare pe umeraşe şi erau surprinzător de 
curate. Sandy zări un palton de femeie. Îndepărtă mizeria cu degetele 
înainte să-l atingă. Era albastru-închis şi foarte moale. Se gândi că era 
scump, la fel ca tigăile. Mai văzu şi două perechi de pantaloni eleganţi şi 
nişte bluze perfect călcate. Celălalt dulap avea rafturi. Sandy găsi nişte 
pulovere frumos împăturite şi o carte în ediție cartonată, genul din care aflai 
cum ar trebui să-ți trăieşti viaţa: Gândeşte-ţi un viitor mai bun. Mai dădu şi 
peste o cutie de lemn încrustată cu sidef. Bunica lui, Mima, avusese o cutie 
foarte asemănătoare în care îşi ținuse comorile. Sandy îşi puse nişte mănuși 
albastre din latex şi băgă cartea într-o pungă pentru probe. Poate existau 
amprente. Luă cutia din dulap, îşi ţinu respiraţia şi o deschise. 

Sperase să găsească un paşaport, chiar şi un certificat de naştere. Din 
cutie ieşea un iz de lemn de santal. Înăuntru erau două fotografii, una 
înfățişând doi copii mici, iar alta un cuplu de vârstnici. Mai era şi o 
scrisoare scrisă de mână. Sandy se gândi că poate e o scrisoare de dragoste, 
fiindcă începea cu Scumpa mea Alis. O puse la loc în cutie fără să citească 
mai departe. Nu fusese niciodată un tip curios, iar acum îi era frig şi nu se 


simţea în largul lui. Umezeala i se strecurase prin haine. Voia să se usuce şi 
să stea la cald înainte să continue căutările. Pe lângă asta, considera că 
Jimmy Perez trebuia să fie cel care citeşte primul scrisoarea. Deja plănuia 
să-l sune, odată ce se usca şi se simţea din nou om. 

Măcar avem prenumele ei. O parte din prenume. 


Capitolul 4 


Perez bătu la uşa familiei Rogerson şi aşteptă. Dacă ar fi fost în relații 
mai apropiate, ar fi intrat direct, sau poate că ar fi aşteptat oricum. Aici era 
deja în oraş şi trebuia să procedeze diferit. Casa era trainică, din piatră, şi ar 
fi putut să se afle la fel de bine în Aberdeen sau Edinburgh. Avea vedere 
spre parcul de joacă unde fusese arsă galera pentru festivalul Up Helly Aa. 
Draperiile erau trase, aşa că nu putea să vadă înăuntru. Auzi paşi de cealaltă 
parte a uşii, iar aceasta se deschise. În faţa lui stătea tânăra învăţătoare. Se 
schimbase din hainele de lucru, iar acum, îmbrăcată în blugi şi hanorac, 
părea şi mai tânără. Nu era încălţată, iar şosetele îi erau roz cu albastru. 

— Domnule Perez! 

Se dădu la o parte ca să-i facă loc. 

— Jimmy, te rog. 

Femeia îi zâmbi timid. 

— Cassie e în bucătărie. I-a dat o mână de ajutor mamei la gătit. 

Venind din frigul de afară, în casă i se părea foarte cald. Mirosea a carne 
şi legume. Ceva obişnuit, fără farafastâcuri, dar reconfortant: tocătură şi 
cartofi. Kathryn îl conduse în spatele casei. O femeie durdulie, de vârstă 
mijlocie, amesteca într-o tigaie de pe foc, iar Cassie stătea pe un scaun înalt 
şi decupa cercuri de aluat. Fetiţa îşi ridică privirea şi îl văzu. 

— Fac tarte cu gem. 

Apoi adăugă: 

— Ții minte că le făceam şi cu mami? 

Perez avu un flashback atât de puternic, încât simţi mirosul de zahăr uşor 
ars, parfumul lui Fran şi izul omniprezent de terebentină şi vopsea din 
fundal, fiindcă bucătăria din Ravenswick fusese şi atelierul lui Fran. În 
mintea lui, se aflau acolo, în casa cu vedere la mare, unde locuia în 
continuare cu Cassie. Trecuse pe la ea fără să se gândească, una dintre 
primele lui vizite acasă la Fran. Era începutul primăverii. Fran îl privise şi 
apoi îi zâmbise unei Cassie mai mici decât acum, care tot băga gem în aluat. 

— O să fie greţoase, dar trebuie să mănânci una, spusese Fran. 

Îi vorbise prea încet ca s-o audă fiica ei. 

— Altminteri n-o să te ierte în veci. 

Acum, în casa familiei Rogerson din Lerwick, Cassie îl privea, aşteptând 
un răspuns din partea lui. 


— Sigur că ţin minte. 

— Va trebui să mănânci una dintre aceste tarte deosebite, spuse Kathryn. 

Cuvintele îl tulburară din nou pe Perez, deoarece erau aproape aceleaşi 
pe care le rostise şi Fran. 

— O să le mâncăm la desert, după cină. 

Perez îşi pregătise deja o scuză ca să plece înainte de cină, dar auzi din 
nou vocea lui Fran, aşa că doar dădu din cap. 

— Sună grozav. 

Luară masa doar ei patru. Tom Rogerson era plecat la o întâlnire urgentă. 
Pe lângă că era avocat, făcea parte şi din consiliul local din Insulele 
Shetland, fiind un politician popular. Conversaţia de la masă se învârtea în 
jurul alunecării de teren şi a neplăcerilor cauzate de aceasta. 

— Tare păcat de săracii oameni care locuiesc în sud şi nu pot să mai 
ajungă în oraş la serviciu. 

Mavis Rogerson era din Orkney, iar glasul ei era marcat de un accent 
care părea mai degrabă galez decât din Shetland. 

— Jimmy, ai idee când o să se poată circula iar? 

— Speră să elibereze o bandă mâine până în prânz. 

Perez nu prea dormise cu o noapte în urmă, iar căldura din bucătărie şi 
mâncarea sățioasă îl toropeau. 

— Asta înseamnă că o să monteze reflectoare şi o să se circule greu vreo 
două luni, până întăresc versantul, dar măcar o să putem ajunge la aeroport. 

— Mi-au spus că şcoala o să rămână închisă până după weekend. 

Kathryn strângea farfurule şi le aşeza una peste alta lângă chiuvetă. 

— Vrei să avem noi grijă de Cassie mâine, Jimmy? Chiar n-ar fi nicio 
problemă. Poţi să o laşi în drum spre birou. 

Dacă n-ar fi fost atât de obosit, Perez s-ar fi gândit la o altă variantă. 
Vedea cât de dornică era învăţătoarea să-l ajute şi îi trecu prin minte că era 
chiar greşit să o încurajeze. Apoi se gândi că era probabil cu cincisprezece 
ani mai în vârstă decât ea şi că o tânără aşa drăguță cu siguranță că avea 
prieten. Avea o părere mult prea bună despre el dacă îşi imagina că îl place. 
Pe lângă asta, Cassie îl privea cu nişte ochi mari cât ai unui pui de focă, iar 
lui îi venea în continuare greu să-i refuze ceva ce chiar îşi dorea. 

— Bine, dacă eşti sigură că nu-i o problemă. 


Când ajunseră înapoi la casa din Ravenswick, era ora de culcare pentru 
Cassie. Mai spre sud, bărbaţii încă lucrau la drum şi pe fundal se auzea 


zgomot de utilaje, dar Cassie nu prea mai avea probleme cu somnul în 
ultima vreme. Avea mai puţine coşmaruri. 

Perez tocmai făcuse ceaiul, când sună telefonul. Era Sandy. 

— Ce ai pentru mine, Sandy? 

— Mă întrebam dacă aş putea trece pe la tine. Trebuie să-ţi arăt ceva. 

— De ce nu? 

Nu se mai simţea de parcă îi era încălcată intimitatea atunci când îi 
veneau colegii în casa pe care o împărțise pentru foarte puţină vreme cu 
Fran. 

— Dar spune-mi, avem un nume pentru femeia în rochie roşie? 

Voia un nume, voia să-i acorde puţină demnitate. 

— Avem un nume, răspunse Sandy. Sau o parte dintr-un nume. 

Ajunse mai repede decât se așteptase Perez. Probabil că deja era gata de 
plecare când îl sunase. Se auzi o bătaie uşoară în uşă, după care Sandy intră 
cu o cutiuţă de lemn şi două sticle de bere de Unst. Sandy prefera lager, dar 
ştia că lui Perez îi plăcea White Wife. 

— Suntem norocoşi că stăm la nord de alunecarea de teren, începu Perez. 
Altfel, şi noi am fi blocaţi acum şi n-am mai putea ajunge în oraş. 

Ştia că lui Sandy nu-i plăcea să se grăbească. Avea nevoie de ceva timp 
să-şi pună ordine în gânduri, iar conversaţia îl ajuta. 

— Am fost până în Tain mai devreme, spuse Sandy. Băieții au eliberat 
drumul fix cât să pot să trec în siguranță. 

— Au mai găsit pe cineva? întrebă Perez, după care se gândi că până şi 
Sandy i-ar fi spus aşa ceva din capul locului. 

— Nu. Doar o pisică moartă. 

Sandy tăcu. 

— Asta mi s-a părut cam ciudat. Casa era închiriată turiştilor, nu? 

Perez se gândi că era o întrebare legitimă. 

— Trebuie să aflăm cine se ocupa de închirierea casei. Asta e prioritatea 
mâine. Poate făcea reclamă prin site-urile Promote Shetland sau Visit 
Scotland. Cineva trebuie să aibă numărul proprietarei din Statele Unite. 

Perez tăcu. 

— Dar ai dreptate. Pare cam ciudat că era o pisică înăuntru. 

— Cred că numele femeii era Alis, spuse Sandy. Alis cu „s”. Asta dacă e 
numele ei adevărat. N-am găsit niciun document, doar asta. 

Sandy aşeză foarte atent cutia pe masă, de parcă ar fi fost un dar de preţ. 

— Era într-un dulap şi n-a fost deloc atinsă de alunecarea de teren. 


Alis. Cu siguranţă era o prescurtare. Perez deschise cutia şi scoase două 
poze. În prima, un cuplu în vârstă stătea pe o bancă albă de lemn într-o 
grădină. Banca părea să fie plasată pe pământ nisipos. Femeia purta o rochie 
înflorată de vară, iar bărbatul avea un chip bronzat, brăzdat de riduri precum 
pielea veche. Femeia stătea cu picioarele pe pământ şi avea o atitudine cam 
severă, chiar ostilă. Bărbatul stătea cu picioarele puțin depărtate şi arbora un 
zâmbet larg. Se vedea că îi lipseau nişte dinți. Amândoi erau puţin 
încruntați din cauza luminii puternice. 

— Unde crezi că a fost făcută? Prin ţările calde, aş spune. Grecia? 
Spania? 

Perez spera să fie vorba de Spania. Voia să creadă că Alis venise din 
locul de baştină al strămoşilor lui. Îşi imagina un peisaj plin de aromă de 
cimbru şi ulei de măsline. 

Sandy clătină din cap. Habar n-avea el de ţările calde. Cum ar fi putut să 
ştie, câtă vreme nu locuise decât în Shetland? 

— Nu ştiu. Ar fi putut fi făcută într-o grădină însorită oriunde în lume. 
Fundalul e foarte neclar. Putea să fie făcută chiar şi în Shetland într-o zi 
frumoasă din miezul verii. 

Însă imaginaţia îl purtase pe Jimmy Perez în Spania. 

— Ce crezi, or fi părinții ei? Par să aibă vârsta potrivită. 

— Da, poate. 

Sandy bău încet din bere şi îl privi pe detectiv cum scoate cealaltă poză 
din cutie. 

Văzu doi copii, de vreo cinci şi şapte ani. Nu stăteau pe bancă, ci se 
dădeau în leagăne într-un parc. Pe jos era acelaşi pământ nisipos. Fata era 
mai mare. Purta pantaloni scurți şi o bluză cu mânecă lungă şi privea 
sfidător înspre obiectiv. Pierduse aproape la fel de mulți dinți ca bătrânul, 
dar Perez îşi zise că ai ei urmau să crească la loc. Băiatul avea păr creţ şi un 
zâmbet care probabil că fermeca doamnele în vârstă. 

— Fi să fie copiii lui Alis? 

Acum era clar că Perez vorbea de unul singur, iar Sandy nu mai încercă 
să răspundă. Perez întoarse ambele poze ca să se uite pe spate, în speranţa 
că va găsi vreun nume sau vreo dată, dar nu avu noroc. 

— Totuşi, cum i-ai găsit numele, Sandy? 

— Din scrisoare. 

Sandy dădu din cap spre cutie. 

— N-am citit-o pe toată. Mi-am zis să o vezi şi tu. 


Perez puse scrisoarea pe masă în faţa lui. În partea de sus nu era trecută 
adresa expeditorului. Scrisul era ordonat şi destul de formal. Detectivul se 
gândi că avea o oarecare vechime. Acum până şi oamenii în vârstă foloseau 
e-mailuri şi SMS-uri. Nimeni nu mai cunoştea arta scrisului. Orice hârtiuță 
scrisă de mână pe care o primea era plină de mâzgălituri neordonate. 


Scumpa mea Alis, 

Ce bucurie să aflu că o să te întorci în Shetland după atâția ani! Mereu 
m-am bucurat de rarele noastre întâlniri când mergeam în sud. Știu că eşti 
aceeaşi femeie frumoasă de care m-am simţit atras prima oară când ne-am 
văzut. Sunt convins că ne vom descurca şi că vom avea un viitor 
nemaipomenit împreună. 


La final nu era nicio semnătură, doar un şir de sărutări, iar Perez se 
întrebă ce însemna asta. Poate că era vorba de un bărbat însurat care nu voia 
să lase nicio urmă a legăturii sale ilicite. Cineva precaut, care încă nu voia 
să renunțe la ce avea, în ciuda promisiunii unui viitor cu femeia care 
murise. Sau poate că expeditorul considera că nici nu mai era nevoie de 
nume. Alis cu siguranţă ştia despre cine era vorba. 

— Asta e tot ce-ai găsit? 

Perez încercă să vorbească pe un ton egal, dar aceste amănunte răzlețe 
din viaţa femeii îl frustrau. Putea să inventeze o poveste despre brunetă, 
despre părinții şi despre copiii ei, despre bărbatul din Shetland care se 
îndrăgostise de ea, însă ar fi fost doar o ficțiune. Avea nevoie de ceva mai 
concret ca s-o poată identifica. 

— Am găsit cartea asta. M-am gândit că poate sunt amprente pe ea. 

— lar asta o să ne ajute numai dacă le avem în baza de date. 

— Am fost foarte atent, Jimmy. 

Sandy îi interpretase spusele drept o critică, în ciuda eforturilor lui Perez. 

— Tain e o casă mică şi nu mai era mare lucru înăuntru. Dacă ne uităm 
prin grădină, poate avem mai mult succes. 

Perez nu răspunse pe loc. 

— A răspuns cineva la anunţul de la Radio Shetland? 

— Ne-a contactat Jane Hay, răspunse Sandy. Crede că e posibil ca în 
urmă cu o săptămână să fi văzut în magazinul de la Brae pe cineva care se 
potriveşte descrierii. Mă gândeam să trec mâine pe la ea. 

Sandy tăcu. 


— Pare o femeie cu capul pe umeri. Nu prea cred că ar inventa aşa ceva. 

— Nu, o să vorbesc eu cu ea. 

Perez voia ca el să fie cel care o aduce din nou la viaţă pe femeia moartă. 
Era ridicol, dar nu se putea abtine. 

— Pot să trec pe la ea în drum spre serviciu. Mi-e vecină. Casa soților 
Hay e fix lângă Tain. Kevin mi-a spus că n-a zărit pe nimeni în casă, dar 
poate că Jane a văzut. 

Sandy se ridică şi Perez îl conduse. De obicei era întuneric şi linişte. Aici 
nu erau lumini stradale, iar în casa lui Magnus tot nu stătea nimeni. Către 
sud, însă, bărbaţii se străduiau să elibereze drumul pentru a doua zi, iar 
reflectoarele puternice proiectau umbre stranii pe povârnişul dealului. 


Capitolul 5 


Jane Hay se aşeză pe scaunul de lemn şi dădu din cap către ceilalți din 
cerc. În seara aceasta erau mai puţini decât de obicei. Probabil că unii nu 
avuseseră cum să ajungă din cauza alunecării de teren. În timp ce sorbea din 
ceai şi îi aştepta pe întârziați, era conştientă de sentimentul de calm şi 
recunoştinţă pe care-l avea mereu la întâlnirile de aici. Sala era încălzită de 
o sobă cu gaz, iar fumul îi irita nările şi gâtul, dar deja se obişnuise cu ele 
într-atât încât deveniseră parte din experienţa de aici. 

Alf Walters spuse câteva cuvinte de întâmpinare înainte să înceapă. Jane 
îşi drese vocea. Simţi o mică încordare în timp ce-şi aştepta rândul. Venea la 
aceste întâlniri de mai bine de unsprezece ani, dar tot era puţin neliniştită. 

— Mă numesc Jane şi sunt alcoolică. 

Mai rămase jumătate de oră după aceea, deoarece avea în grijă o tânără, 
o doctoriţă care lucra la urgenţe la Spitalul Gilbert Bain, şi voia să vadă cum 
o mai duce. Rachel venea la aceste întâlniri de trei luni, dar tot n-o ducea 
grozav. După o zi stresantă la lucru, colegii ei beau câte un pahar de vin ca 
să se mai destindă. Pentru Rachel, însă, indiferent dacă era un pahar sau o 
sticlă, tot nu era de ajuns. Uneori o mai suna pe Jane în puterea nopţii. Fie 
era foarte beată, fie avea nevoie de încurajare şi sprijin: 

— Îmi pare rău. Sunt o ratată. 

Jane îşi dădea seama când plângea. Ştia prin ce trece şi avea mereu 
răbdare. 

— Nu eşti o ratată. Asta e o boală, iar tratamentul e îngrozitor. Dacă ai 
face chimioterapie pentru cancer, nu ai vorbi aşa despre tine. 

Kevin era mai puţin tolerant în ce priveşte telefoanele la ore neobişnuite. 

— lar te-a sunat un amic beţiv de-al tău? 

El considera că Jane participa la întâlniri dintr-un impuls masochist. În 
seara asta se rățoise la ea când se pregătea să plece. 

— N-ai mai băut de ani întregi. De când au început copiii să meargă la 
şcoală. De ce mai ai nevoie de prostia asta? Nu e tocmai în regulă să dispari 
aşa, câte două nopţi pe săptămână. Iar într-o noapte ca asta, chiar o să-mi 
fac griji. 

De obicei nu-i spunea nimic. Nu-l putea schimba, la fel cum nici el nu 
putea s-o schimbe pe ea. Dar fusese încordată toată ziua. Ploaia şi zgomotul 
de fundal pe care-l scoteau utilajele îi întinseseră nervii la maximum. Şi 


băieţii avuseseră toane, se împunseseră la masă şi le răspunseseră părinților 
prin mormăituri monosilabice. Erau firi atât de diferite, încât de obicei se 
înțelegeau bine, dar acum simţise un conflict adânc între ei, ceva neplăcut şi 
urât. Simţise stresul fizic, în braţe, în coloană, într-un muşchi care-i pulsa pe 
față. 

— Ai prefera să beau? 

Rămăseseră numai ei doi în bucătărie. Băieţii se duseseră în camerele lor 
ca să-şi descarce nervii omorând oameni pe calculatoare. Cel puţin asta 
bănuia ea. Simţise cum tremură, îşi auzise vocea pițigăiată pe care aproape 
n-o mai putea controla. 

— Ai prefera să dispar noaptea şi să mă întorc mangă în zori cu un taxi? 
Într-un hal fără de hal, fără să ştiu pe unde am fost, fără să pot să am grijă 
de copil?! 

Bărbatul o privise preţ de o clipă fără să spună nimic. 

— Ştii ceva? 

Kevin aruncase o privire pe geam către întunericul de afară, aşa încât 
Jane nu mai putea să-i vadă chipul. 

— Frai mult mai amuzantă pe atunci. Măcar puteam să mai şi glumim. 

Se întorsese imediat înapoi spre ea ca s-o îmbrățişeze şi să-şi ceară 
scuze, însă Jane îi simţise tristeţea din voce. Femeia îşi spusese că îşi ieşise 
din fire din cauză că-şi dădea seama că ajunsese la vârsta de mijloc şi privea 
în urmă cu nostalgie. Acum, în timp ce se întorcea spre fermă, nu mai era 
aşa sigură. Pentru prima oară după ani de abstinenţă simţea nevoia să bea. 
Magazinul Tesco încă era deschis. Putea să-şi cumpere o sticlă de vin şi să 
se aşeze în cel mai îndepărtat colț al parcării, unde n-ar fi văzut-o nimeni. 
Dacă îşi lua una cu capac, nici nu i-ar fi fost greu s-o desfacă. Îşi imagină 
cum o cuprind fiorii alcoolului. Băutura ar relaxa-o. Încordarea din spate i- 
ar dispărea. I-ar trece şi nervii. Nici n-ar fi nevoie s-o bea pe toată — doar cât 
să uite de întâmplările din timpul zilei. Apoi avea să meargă acasă, să se 
poarte frumos cu Kevin şi cu băieții şi să doarmă mai bine decât o făcuse de 
săptămâni întregi. Nici nu era nevoie să afle cineva. 

La sensul giratoriu de la marginea Lerwick-ului semnaliză ca să facă 
stânga şi să intre în parcarea supermarketului, dar se răzgândi în ultima 
clipă, lucru care-l făcu pe taximetristul din spate s-o claxoneze şi să înjure 
femeile care conduc. Nu-l băgă în seamă şi continuă pe drumul spre sud 
care ducea la Gilsetter. 

Kevin o aştepta. Pornise soba şi aprinsese nişte lumânări, în aer plutea 


miros de turbă, ceară de albine şi cafea adevărată. 

— Ce se petrece aici? 

Tocmai îşi dădea jos haina şi cizmele în faţa uşii de la camera de zi. Era 
încăperea ei favorită din casă, însă îşi petreceau majoritatea timpului în 
bucătărie. Kevin o aşteptase în faţa televizorului, însă închise aparatul când 
se ridică s-o întâmpine. Jane se gândi că probabil aţipise. Arăta ca un băieţel 
ciufulit, aşa cum se întâmpla când se trezea. 

— E Ziua îndrăgostiților. M-am gândit ca măcar de data asta să ţin 
minte. 

Jane se apropie de el şi simţi sub picioare diferenţa dintre podeaua 
lustruită şi covoarele din piele de oaie. 

— Şi îmi pare rău pentru mai devreme. A fost urât din partea mea. Nu 
ştiu de ce am spus-o. Poate mă călca pe nervi vremea, poate simţeam nevoia 
să dau vina pe cineva. 

Voia să mai zică ceva. Jane ştia ce urma să spună: că nu se poate 
descurca fără ea. Genul de chestie pe care i-ai spune-o unei mame sau unei 
menajere, însă cu mai puţină afecţiune. Îi aşeză un deget pe buze ca să-l 
facă să tacă şi îl luă în braţe. 


A doua zi, când ajunse Jimmy Perez, Jane tocmai îi lăsase pe băieți în 
stația de autobuz. Le făcuse semn din casă, exact cum făcea când erau mici 
de tot. Andy terminase cu un an înainte, dar tot se ducea în oraş în fiecare 
zi. Începuse să studieze limba engleză la Universitatea din Glasgow. Jane 
crezuse că experiența avea să-i placă la nebunie. El era cel îndrăzneţ, mereu 
gata de aventură, care-i povestea despre lecturile lui, despre filmele văzute. 
Însă când se întorsese de Crăciun, o anunţase că renunţă la facultate. Nu-i 
dăduse niciun motiv şi nici că putea fi convins să se răzgândească. Îşi găsise 
un loc de muncă la barul de la centrul de artă Mareel din Lerwick şi părea 
să-i placă acolo. Lucra cu alți tineri cu înclinații artistice şi, câtă vreme era 
muzică, nu-l deranja să preia ultima tură. 

Michael, cel mic, nu-şi dorise niciodată să plece din Shetland. Era la 
liceu, dar toată lumea se aştepta să intre în afacerea de familie odată ce 
termina. Ştiuseră dintotdeauna că preferă practica în locul teoriei şi, pe 
lângă asta, şi Gemma era un motiv care să-l țină în Shetland. Erau împreună 
de la cincisprezece ani şi parcă ar fi fost deja căsătoriți. Jane se gândi că nu 
peste multă vreme avea să se pomenească bunică. 

Aşa că atunci când apăru Jimmy Perez, în casă era linişte. Kevin era 


plecat de ceva vreme, fiind chemat să ajute la eliberarea drumului. Bărbatul 
era fericit. Avea impresia că reparase lucrurile între ei. Nu suporta o 
atmosferă încordată. Jane aruncă o privire pe geamul de la bucătărie şi băgă 
de seamă că detectivul era şi cu fetiţa lui. 

— Îmi pare rău, spuse Perez dând din cap către copil. Şcoala e închisă 
până la finalul săptămânii. Kathryn Rogerson s-a oferit să aibă grijă de ea, 
dar m-am gândit să trec mai întâi pe aici înainte să pornesc spre Lerwick. 

— Ai timp de o cafea? 

Era bucuroasă că apucase să bage farfuriile în maşina de spălat vase. Ura 
mizeria şi era mândră de casa în care locuia. Când se mutase cu Kevin aici, 
la scurt timp după ce se căsătoriseră, părinții lui tocmai se mutaseră într-o 
căsuţă şic din oraş. Tatăl lui Kevin modernizase ferma în anii '70 şi de 
atunci nu se mai făcuse nicio îmbunătățire până când veniseră Kevin şi 
Jane. Pereţii erau acoperiți cu un tapet portocaliu strident, iar pe jos erau 
covoare pestriţe. Şi unele, şi altele erau în mare parte ascunse de grămezi de 
catrafuse. Kevin şi Jane măriseră locuinţa, iar ea o proiectase pe gustul ei. 

— De ce nu? 

Perez îi zâmbi, iar femeia îi admiră tenul măsliniu şi se gândi cât de 
arătos era. Semăna cu un pirat din poveşti. 

Jane îi dădu lui Cassie nişte creioane şi hârtie şi o aşeză la masă. 

— Cu ce te pot ajuta, Jimmy? 

— Încercăm s-o identificăm pe femeia care locuia la Tain, cea care a 
murit în alunecarea de teren. Ai sunat şi ai spus că e posibil s-o fi văzut. 

— Aşa e. 

După ce auzise descrierea de la Radio Shetland, Jane sunase la secţia de 
poliție fără să se gândească. Asta se întâmplase înainte să meargă la 
întâlnire. Kevin intrase în bucătărie în timp ce vorbea la telefon. După ce 
auzise descrierea femeii, se încruntase. 

— Am fost la Tain ieri, cu Jimmy, zisese bărbatul. 

— Nu mi-ai spus! 

Păruse ceva cu totul ieşit din comun să vezi o femeie moartă luată pe sus 
de alunecarea de teren, ca o bucată de lemn adusă de valuri. Lui Jane nu-i 
venea să creadă că nu-i spusese una ca asta. 

— Am plecat înainte s-o găsească. Habar n-am avut de asta până când n- 
au apărut ambulanţele. Am ajutat la eliberarea drumului. Pe lângă asta, nu e 
genul de chestie pe care să vrei s-o ţii minte. 

Acum, că se gândea mai bine, cearta din seara precedentă începuse încă 


de atunci. Probabil Kevin tot nu-şi putea scoate din mintea imaginea femeii 
moarte. Nu putea scăpa de ea, de parcă nu-şi putea descărca sufletul. 

Băgă de seamă că Jimmy Perez aştepta să-i povestească întâlnirea cu 
femeia stranie, aşa că încercă să şi-o aducă aminte în amănunt. 

— Eram în Brae. Stăteam de vorbă cu Ingirid Eunson. Sper ca anul ăsta 
să mă ajute cu afacerea. Au şi ei două sere. Ar putea să cultive câte ceva 
pentru mine. Eu nu prea mai am loc. 

Jimmy dădu din cap. 

— Cum merge afacerea? 

— Bine de tot! 

De când băieţii începuseră să meargă la şcoală, Jane îşi făcuse propria 
afacere la fermă. Cultiva în sere mirodenii, fructe şi salată. După un început 
mai dificil, acum lucrurile mergeau bine. Devenise furnizor pentru mai toate 
hotelurile şi restaurantele din Shetland şi i se propusese să-şi exporte 
produsele în Scoţia şi chiar mai departe. Acum avea trei sere uriaşe lângă 
casă. Alesese un loc ferit pentru ele, dar chiar şi aşa, în perioada aceea a 
anului, Kevin o ajuta să le acopere cu plase de pescuit prinse în pământ ca 
să nu le ia vântul. 

Jane îşi continuă povestea. 

— M-am oprit la magazin ca să-mi iau câte ceva pentru prânz şi am 
văzut-o acolo pe femeia care a murit. Sunt sigură că ea era. Cumpăra 
şampanie. 

Încă mai băga de seamă ce-şi lua lumea de băut. Nu putea să scape de 
asta. Jane tăcu, furată de un gând care-i venise brusc în minte. 

— Dacă locuia la Tain, de ce s-a dus tocmai în nord, în Brae, pentru 
cumpărături? În Lerwick avea mai multe opţiuni, şi era şi mai aproape. 

— Mi-o poţi descrie? 

Perez vorbise încet. De cealaltă parte a mesei, Cassie nici nu părea să-l fi 
auzit. 

— Avea tenul închis şi o înfăţişare exotică, răspunse Jane. Avea un păr 
negru foarte frumos. 

— Vârsta? 

Detectivul îşi ridică privirea din cafea. 

— Nu era tânără. Poate undeva între treizeci şi patruzeci de ani. Sau 
patruzeci şi ceva, dar se menţținuse bine. N-avea niciun fir cărunt, dar asta 
nu mai înseamnă nimic. Acum putem să remediem problema cu o sticluță 
de la magazin. 


— Ai auzit-o vorbind? Ne-ar ajuta dacă ne-am da seama de accentul ei. 

Jane încercă din nou să se întoarcă în minte la magazinul din Brae. 
Fusese aglomerat. Erau deschise numai două case. Ea stătuse la cealaltă 
coadă şi se tot uitase la ea, pentru că îi stârnise curiozitatea. 

— Nu era din Shetland, îi răspunse lui Perez. Nu i-a spus mare lucru 
casierului, dar au schimbat două vorbe despre şampanie. O întrebase dacă 
sărbătorea ceva. 

— Era englezoaică? 

— Posibil. N-avea un accent pronunţat, dar aş spune că era din sud. 

Jane tăcu. 

— Însă nu bag mâna-n foc. A spus doar câteva cuvinte şi era şi mult 
zgomot. Ar fi putut să fie de oriunde din lume. 

A spus aproape acelaşi lucru ca Sandy noaptea trecută. 

— A plătit cash sau cu cardul de credit? 

Perez vorbise domol, dar Jane îşi dădu seama că era un amănunt 
important. 

— Îmi pare rău. Tocmai atunci plăteam şi eu. N-am observat. 

— Ai văzut încotro a pornit după ce a ieşit din magazin? 

Din nou, Jane îşi derulă în minte ce se întâmplase. Începuse să plouă cu 
găleata dintr-odată. Un contrast puternic față de dimineaţa în care doar 
picurase constant. 

Rămăsese în faţa magazinului în speranța că urma să se oprească. Avea 
de mers doar până în parcare, dar chiar şi aşa ar fi ajuns udă leoarcă. Oare 
femeia misterioasă rămăsese şi ca pe loc? 

— O aştepta o maşină. 

Vizualiză imaginea foarte clar: o maşină venise aproape până la intrarea 
în magazin. Femeia misterioasă trecuse politicoasă printre ceilalți clienți şi 
apoi fugise prin ploaia torențială ca să ajungă la maşină. 

— Conducea altcineva? 

Perez începuse să-şi ia notite. Îşi ridică privirea către Jane. 

— Da, s-a urcat în locul pasagerului. Noi, ceilalți, eram invidioşi. Ştiam 
că ne facem fleaşcă şi dacă fugim doar până la parcare. 

— Pe şofer l-ai văzut? 

Jane clătină din cap. 

— Era pe cealaltă parte. Venise cu maşina astfel încât locul pasagerului 
să fie mai aproape de magazin. 

— Dar crezi că era un el? 


— Nu sunt sigură. Poate că am presupus asta doar fiindcă am văzut 
şampania şi se apropia Ziua îndrăgostiților. 

Jimmy Perez zâmbi ca să-i arate că-i înțelegea raționamentul. 

— Despre maşină poţi să-mi spui ceva? 

Detectivul îşi lăsă jos pixul şi o urmări cu toată atenţia. 

Jane îşi închise ochii preţ de o clipă, sperând să-i revină în minte 
imaginea maşinii. 

— Era închisă la culoare. Un sedan de mărime mijlocie. Dar ploua atât 
de rău, Jimmy, iar lumina era aşa de proastă încât orice culoare părea 
ştearsă. Şi n-aş putea să-ţi spun marca. Nu mă pasionează maşinile. Despre 
un număr de înmatriculare nici nu poate fi vorba. 

— Nici nu mă aşteptasem vreo clipă. 

Detectivul zâmbi, dar Jane îşi dădu seama că era dezamăgit. 

— Pe bara din spate avea un abțibild cu steagul Shetland! 

Detaliul îi venise brusc în minte. 

— Lumina de la magazin a căzut pe crucea albă şi fundalul albastru. 
Păreau o pată de culoare în întuneric. Mi s-a părut ciudat, fiindcă aveam 
impresia că femeia nu era de prin părțile noastre. 

Deodată, Jimmy o răsplăti cu un zâmbet care-i lumină chipul. Jane ținea 
minte că detectivul zâmbea aşa deseori pe vremea când Fran era în viaţă. 
Artista parcă îi dăduse voie să fie şugubăţ. În ultima vreme devenise din 
nou grav şi responsabil. 

— Ai mai văzut-o şi înainte? 

Perez îşi ridică privirea din cafea. 

— Eşti vecina care locuia cel mai aproape de ca. Poate ai observat 
aceeaşi maşină şi pe lângă casă? 

— Nu, răspunse Jane. Nicio maşină. Iar de aici nu prea vezi către Tain. E 
ascuns de copaci şi fiindcă e în coasta dealului. 

Jane tăcu şi încercă să-şi aducă aminte de ceva. 

— Într-o zi am văzut lumina aprinsă acolo. Ieşisem la plimbare până la 
mal şi am luat-o pe scurtătură când mă întorceam spre casă. 

— Când s-a întâmplat asta? 

— Acum vreo lună. Între Hogmanay” şi Up Helly Aa”. 

Femeia rememoră scena. Era cam ora patru şi se întunecase deja. Se 
grăbise la întoarcere fiindcă în seara aceea avea loc o întâlnire a alcoolicilor 
anonimi şi voia să îşi facă un ceai înainte să plece în Lerwick. Apoi văzuse 
cum se revărsa lumina din fermă. Se bucurase că poteca era luminată, dar se 


simţise şi jenată fiindcă practic umbla prin grădina altcuiva. 

— Ai văzut pe cineva înăuntru? 

— Da. 

Se grăbise să treacă de fereastră în speranţa că persoana dinăuntru n-o s- 
o vadă. 

— O femele. 

— E posibil să fi fost aceeaşi femeie pe care ai văzut-o în Brae? 

Jane dădu din cap. 

— Cu siguranţă avea părul închis la culoare. Închis la culoare şi lung. 
Am văzut-o numai din spate, nu şi din faţă. 

Voia să continue, dar, până la urmă, ce mai era de zis? 

— Ai fost de mare ajutor, spuse Perez. Vorbesc serios. Mulţumesc. Şi îţi 
mulțumesc şi pentru singura cafea bună de care o să am parte toată ziua. 

Jane îi conduse pe detectiv şi pe fiica lui până în curte. Se tot gândea la 
femeia din Tain, după care în minte îi veni un gând complet diferit. Într-o 
bună zi, Jimmy Perez avea să fie un soţ minunat pentru cineva. 


Capitolul 6 


Odată întors la birou, Jimmy Perez sună la magazinul din Brae şi ceru să 
stea de vorbă cu directorul. 

— Mă interesează o achiziţie făcută acum două zile. În 12 februarie. O 
sticlă de şampanie. 

— Aveam Moet la ofertă. 

Managerul tăcu. 

— Şi marca noastră de ciocolată. Se apropia Ziua Îndrăgostiţilor. 

— Da, ştiu. 

Perez se gândea la prima dată când sărbătorise Ziua Îndrăgostiţilor 
alături de Fran. O invitase la casa de pe mal din Lerwick şi îi gătise. Nu 
făcuse nimic ieşit din comun, dar ținea minte fiecare îmbucătură. Folosise 
nişte pulpă de miel din Fair Isle pe care o mai avea în congelator şi gătise 
un fel de mâncare marocană cu caise uscate. Găsise reţeta pe internet şi o 
urmase cuvânt cu cuvânt. Vorbiseră despre o posibilă excursie în nordul 
Africii, îşi imaginaseră pieţele de mirodenii şi deşerturile de acolo, în vreme 
ce pe geam se vedea cum feribotul de Bressay străbătea Strâmtoarea Sound. 
Asemenea crâmpeie de amintiri nu mai erau la fel de dureroase ca 
odinioară, dar tot îl tulburau, îl zăpăceau. 

— Am vândut destul de multe sticle. 

Accentul englezesc al managerului îi risipi amintirile. 

— Nu prea cred că personalul meu ţine minte toate vânzările. 

— Aţi putea verifica o plată făcută cu cardul, dacă vă spun ora 
aproximativă? Aş avea nevoie de numele deținătorului. 

— Da, ar trebui să putem face asta. Dar s-ar putea să dureze ceva. 

Managerul nu părea deloc entuziasmat de efortul care trebuia depus 
pentru identificare. 

— Pot să vă sun înapoi? 

— O să trimit pe cineva să stea de vorbă cu angajaţii, răspunse Perez. O 
să ajungă în vreo oră. N-ar fi rău să găsiți informația până atunci. 

Nu reuşi să-şi ascundă iritarea. James Grieve probabil că deja începuse 
autopsia. Promisese că avea să se apuce de îndată ce trupul femeii ajungea 
în Aberdeen. Perez nu suporta ideea ca domniţa lui cu ochi negri să fie 
despicată ca orice cadavru anonim. 

Sandy îşi iţi capul pe după uşă. 


— Încă încerc să găsesc datele de contact ale proprietarului de la Tain. 
Au dat la ştiri în toată ţara treaba cu alunecarea de teren. M-aş fi aşteptat să 
ia legătura măcar cu firma de asigurări. 

— N-ai avut noroc? 

— Am vorbit cu Stuart Henderson. Fiul lui, Craig, a închiriat-o anul 
trecut timp de şase luni. Craig lucrează în industria petrolieră şi a fost plecat 
în Emiratele Arabe, dar tocmai ce i s-a terminat contractul. Se întoarce chiar 
acum şi la sfârşitul săptămânii ajunge în Shetland. Măcar atunci o să avem 
un contact. Toate închirierile par să fie făcute în particular. N-am văzut 
nicăieri vreun anunţ imobiliar, nici prin agenţii şi nici la casele de vacanţă. 
Cei de la Promote Shetland habar n-aveau de ea. 

Sandy intră în cameră şi veni pe cealaltă parte a biroului lui Perez. 

— Ai aflat ceva de la Jane Hay? 

— Jane a văzut o femeie în magazinul din Brae în ziua de dinaintea 
alunecării de teren. Pe la prânz. Din descriere, pare să fie Alis a noastră. 
Du-te să stai de vorbă cu angajaţii, Sandy. Vezi dacă trecea des pe acolo. 
Asta s-ar putea să însemne că lucra în partea de nord din Mainland. Poate la 
Sullom Voe sau la un hotel de acolo. Nu era singură. A luat-o un tip cu 
maşina. Era o maşină de pe aici, avea un abţibild cu steagul Shetland pe 
bara din spate. Jane a văzut-o când cumpăra o sticlă de şampanie. L-am 
rugat pe director să verifice plățile făcute cu cardul în ziua aia, să vedem 
dacă aflăm vreun nume. 

Sandy tocmai ieşise din birou, când telefonul sună din nou. 

— Jimmy. 

James Grieve lucrase în Aberdeen de ani buni, dar nu-şi pierduse 
accentul de pe coasta de vest. 

— S-ar putea să avem o problemă. 

— Ce fel de problemă? 

Perez îşi făcea în continuare griji în legătură cu identificarea persoanei. 
Se gândea la copiii din poză. Acum poate că erau mai mari, dar probabil îşi 
pierduseră mama şi trebuiau să afle asta. Se gândea şi la părinții în vârstă 
care-şi pierduseră fiica fără să ştie. 

— Moartea femeii n-a fost accidentală. Loviturile de la cap şi contuziile 
de pe față au avut loc post-mortem. 

— Cum a murit, dacă nu în alunecarea de teren? 

Perez se întrebă de ce nu era mai surprins. Poate din cauza rochiei 
neobişnuite. Poate din cauza alurii ei exotice, care sărea în ochi în Shetland. 


Parcă era firesc ca şi moartea ei să fi fost dramatică. Detectivul îşi imagină 
o sinucidere măreaţă, ca la operă. 

— A fost strangulată. Urma nu se vedea din cauza contuziilor provocate 
de alunecarea de teren. 

— Nu s-a spânzurat? 

Detectivul se gândea în continuare la sinuciderea melodramatică. 

— Nu! explodă Grieve. 

— Eu n-am văzut nicio echimoză. 

Perez îşi aduse aminte de ochii negri care se holbau în gol. Nu văzuse 
vase de sânge sparte. 

— Nu? Ei bine, poate că lumina nu era aşa bună când ai văzut-o şi avea 
mult noroi pe faţă. Sper că nu-mi pui la îndoială concluzia, inspectore. 

Vorbise pe un ton oarecum ironic, dar totodată îndeajuns de ferm încât 
Perez îşi dădu seama că trebuia să aibă grijă. James Grieve se pricepea la ce 
face şi ştia asta. I se părea firesc ca opinia să-i fie acceptată pe loc. 

Perez încercă să-şi aducă aminte de momentul când zărise pentru prima 
oară trupul femeii lângă zidul de la Tain. Medicul legist avea dreptate. 
Ploua atât de tare, încât nu se vedea aproape nimic. Oare imaginea din 
mintea lui era o ficțiune, era ceva idealizat? Devenise obsedat de victimă 
numai fiindcă n-o văzuse clar? 

— Ce îmi mai poţi spune? 

— A fost legată cu ceva subțire şi tare. Poate cu o curea de piele. 
Lăţimea e potrivită, însă n-am văzut urma cataramei. Am găsit nişte striaţii, 
poate că era o curea cu model. S-ar putea să ai şansa să găseşti tiparul care 
să se potrivească. 

Specialistul tăcu. 

— Urmează să-i fie analizate şi hainele. O să fie aproape imposibil să 
separăm mizeria de la alunecarea de teren de orice ar fi fost folositor. La fel 
şi cu unghiile, deşi s-ar putea să fie urme de piele, nu doar noroi. Poate 
chiar pielea ei, dacă încerca să elibereze strânsoarea din jurul gâtului. 

— Ai vreo idee pe la ce oră a murit? Ne-ar ajuta să ştim de cât timp era 
moartă când a avut loc alunecarea de teren. 

— Sper că glumeşti. 

James Grieve era mereu caustic când venea vorba despre colegii de 
breaslă care susțineau că pot estima cât de cât corect momentul morții. 

— Am văzut-o după aproape două zile, Jimmy. Mi-ar fi fost imposibil şi 
dacă aş fi ajuns acolo odată cu tine. 


Jane Hay susținea că o văzuse pe femeie în data de 12 februarie, în jurul 
orei prânzului. Dacă era corect ce-i spusese, străina misterioasă trebuie că 
fusese ucisă între momentul acela şi alunecarea de teren din după-amiaza 
zilei de 13. Nu era un interval aşa mare. 

— Încă n-am aflat cine e, zise Perez. Ai găsit ceva care să ne ajute în 
sensul ăsta? 

— A avut nişte lucrări dentare, însă nimic recent. Dacă tocmai venise în 
Shetland sau era turistă, asta nu prea te ajută. Pot să-ţi spun că n-are copil. 

Atunci cine erau copiii din poză? Cine erau fata şi băiatul? Fata — mai 
mare şi căpățânoasă; băiatul — un ştrengar. 

Detectivul privi poza pe care o lipise pe unul dintre pereţii din birou. 

James Grieve vorbea mai departe. 

— Ultima oară a mâncat miel cu mirodenii şi cuşcuş. 

Brusc, Perez îşi aminti ce-i gătise lui Fran de Ziua Îndrăgostiţilor. 
Asemănările ciudate dintre el şi străina ucisă îl tulburau. Încercă să se 
detaşeze de imaginea pe care şi-o formase în minte, să se concentreze pe ce 
trebuia să facă şi să rămână obiectiv. 

— Alcool? 

— Nu destul cât să conteze. 

Atunci de ce cumpărase şampanie? Asta dacă femeia din Brae era, într- 
adevăr, una şi aceeaşi persoană. 

— Îţi trimit raportul complet după-amiază, spuse Grieve. Presupun că 
vrei să începi ancheta, să-i anunţi pe cei din Inverness să-şi trimită cea mai 
bună echipă cu primul zbor. 

— N-a rămas mare lucru din scena crimei. Criminaliştii nu prea au pe ce 
să lucreze. Pompierii au trebuit să elibereze locul ca să verifice dacă nu mai 
era cineva prins sub dărâmături. 

Însă gândurile lui Perez fugiseră deja la altă femeie. Inspectorul-şef 
Willow Reeves, care era exact opusul victimei. Zdravănă ca un viking, cu 
părul rebel şi încâlcit. O vegetariană care n-ar fi mâncat miel nici în ruptul 
capului, nici chiar preparat cu chimen şi cuşcuş. Willow crescuse într-o 
comunitate de hipioţi din Hebridele Exterioare şi se alăturase poliției dintr-o 
pornire rebelă, însă făcea în continuare yoga în fiecare zi. La fel ca femeia 
cu ochi negri de la Tain, Willow îl tulbura şi îl zăpăcea. 

Chiar şi aşa, pe ea o sună de îndată ce termină convorbirea cu Grieve. 
Detectiva îi răspunse pe un ton distant şi oarecum plictisit. 

— Reeves. Brigada Omucideri. 


— Bună, Willow. Sunt eu, Jimmy Perez. 

Femeia nu-i răspunse imediat. Detectivul nu ştia cum să-i interpreteze 
tăcerea. Oare se bucura să-l audă? Oare era iritată? 

— Cu ce te pot ajuta, Jimmy? 

Îi vorbise prieteneşte, ca între colegi, însă pe un ton cât se poate de 
profesionist. 

Perez îi explică situația. 

— Am presupus că a murit accidental. Când am găsit-o, nu era nimic 
care să ne dea de înţeles altceva, deşi poate că ar fi trebuit să observ urmele. 

— Eşti detectiv, nu savant, iar în condiţiile alea mă îndoiesc că până şi 
James Grieve s-ar fi descurcat mai bine. 

Perez zâmbi deodată. Willow reuşea întotdeauna să-l facă să aibă o 
părere mai bună despre sine. 

— Acum ştii locul. Mă gândeam că poate ai vrea să conduci ancheta, 
dacă nu eşti ocupată cu ceva important. 

Willow tăcu din nou. Detectivul se întrebă dacă spusese ceva greşit, dacă 
ar fi trebuit să o roage într-un mod mai formal sau dacă ar fi trebuit să-i 
arate că o aprecia şi fiindcă era competentă, nu doar pentru că mai fusese în 
Shetland. Nu suporta gândul că era posibil s-o fi jignit. Îşi tinu respiraţia şi 
îşi dădu seama cât de tare voia ca Willow Reeves să fie în Shetland alături 
de el. Nici nu-şi putea închipui cum ar fi fost să vină altcineva în locul ei. 

— Încearcă numai să mă opreşti, Jimmy Perez. 

Brusc, Willow vorbea ca un copil căruia i se propune să lipsească o zi de 
la şcoală. 

— Vin cu primul avion. 

— Nu! spuse Perez brusc, înainte ca detectiva să închidă telefonul. 
Aşteaptă până mâine. Măcar o bandă de pe drumul de la Sumburgh ar trebui 
să fie liberă până atunci. Acum toate zborurile aterizează la Scatsta şi sunt 
nişte întârzieri cumplite. Dacă vrei să începi deja să lucrezi la anchetă, să 
ştii că încă n-am identificat victima. În casă am găsit o scrisoare adresată 
unei anume Alis. A. L. I. S. Un nume neobişnuit. În mod evident, e o 
prescurtare. Eventual ai putea să-ți rogi echipa să contacteze compania 
aeriană şi pe cea de feriboturi ca să vadă dacă au în registre vreo pasageră 
pe care s-o cheme aşa. Ar fi grozav dacă i-am şti numele de familie. 
Presupun că e străină şi că a venit în Shetland de curând. Toţi agenții mei 
sunt blocaţi aici din cauza alunecării de teren. Unii oameni sunt încă izolați. 
Unii n-au curent. lar ancheta mănâncă timp. 


Îşi dădea seama că tot ce spusese părea o scuză pentru faptul că nu 
făcuse mai nimic. Din nou, se întrebă dacă nu cumva sărise calul. Nu era în 
măsură să-1 spună superioarei lui ce să facă. 

— Desigur, Jimmy. O să trimit doi agenţi să se ocupe de asta. Mai vrei să 
fac şi altceva cât îmi pierd vremea la secție? 

Perez îşi dădea seama că-l tachina. 

— Ai putea să verifici dacă Vicki Hewitt e liberă să vină cu tine? Scena 
crimei e într-un hal fără de hal. Alunecarea de teren a lovit casa din plin şi a 
fost nevoie de utilaje ca să dea la o parte molozul şi să elibereze interiorul. 
Și plouă în continuare. Dar aş vrea să arunce şi ea o privire prin casă şi prin 
molozul din spatele zidului unde am găsit-o. 

— Poţi să-mi trimiţi pozele pe mail, Jimmy? 

Willow intrase în modul de muncă. Era eficientă şi emana energie. 

— ŞI orice altceva mai ai. 

— Ia-ţi un bilet la primul avion de mâine care aterizează pe Sumburgh. 
Vin eu să te iau de la aeroport. 

— O să au o sticlă din whiskyul ăla din Hebride care-ţi place. 

Detectiva tăcu preţ de-o clipă. 

— Mai vrei şi altceva din lumea civilizată? 

Lui Perez îi venea să spună ceva siropos. Tu îmi eşti de ajuns. Dar se opri 
la timp. 

— Da, nişte vreme mai frumoasă. Înainte să ne scufundăm cu totul. 


Capitolul 7 


Perez îl sună pe Sandy tocmai când acesta oprea maşina în parcarea de 
lângă magazinul din Brae. Copiii de la şcoala de peste drum erau în timpul 
recreației. Deşi ploua, erau în curte, alergau şi țipau. Ploaia nu mai era aşa 
puternică, iar Sandy se gândi că se purtau ca nişte vaci zburdalnice şi puţin 
nebune cărora li s-a dat drumul după ce toată iarna au stat închise. 

— Femeia n-a murit din cauza alunecării de teren, spuse Perez. Era deja 
moartă. James Grieve spune că avem de-a face cu o crimă. 

Lui Sandy îi luă ceva să înţeleagă ce-i spunea şeful lui. 

— Dar criminalul n-avea cum să ştie că urma o alunecare de teren. 

— Sigur că nu. 

Sandy îşi dădea seama că Perez îi vorbea pe tonul lui calm. Cei care 
aveau autoritate, care-l ştiau bine pe Sandy, folosiseră acelaşi ton cu el încă 
de când Sandy era mic. O făceau nu fiindcă nu-l ducea capul, ci fiindcă îşi 
dădeau seama că trebuia să proceseze ce 1 se spune. 

— Poate că ucigaşul voia să scape de cadavru chiar când a avut loc 
alunecarea de teren. Sau poate cadavrul a fost lăsat dinadins la Tain fiindcă 
se pare că nu prea trecea nimeni pe acolo, iar criminalul voia să plece din 
Shetland înainte ca ea să fie găsită. Nici măcar nu ştim sigur dacă a fost 
ucisă acolo. 

Perez făcu o pauză. 

— Însă acum avem de-a face cu ancheta unei crime, Sandy. Trebuie 
neapărat să identificăm victima. Aşa că lucrează temeinic şi nu înghiți 
gogoşile directorului. Sună-mă când i-ai aflat numele. 

Minunat, niciun pic de presiune! 

În timp ce cobora din maşină se auzi soneria şi copiii fugiră înăuntru. 
Magazinul era mare şi bine aprovizionat. Aici îşi făceau cumpărăturile 
aproape toţi cei din nordul Mainlandului. La doi paşi se construise un hotel 
nou pentru muncitorii din industria petrolului, iar Sandy bănuia că şi asta 
aducea un plus afacerii. Două femei umblau printre rafturi, iar la casă era un 
tânăr în spatele căruia se aflau sticlele de vin şi tărie mai scumpe. Angajatul 
citea o revistă pe care o ascundea sub tejghea şi arăta de parcă abia aştepta 
să vină un coleg să-l înlocuiască pentru următoarea tură. Sandy nu-l 
recunoscu. 

— Unde e directorul magazinului? 


Băiatul îşi ridică privirea. Nasul îi era ascuns de o explozie de acnee. 
Brusc, părea să fie mai interesat de ce se întâmpla în Jur. 

— Sunteţi de la poliție? Colin a spus că o să veniţi. 

— Colin? 

— Directorul. Colin Sandford. 

Sandy recunoscu numele. O vreme jucase fotbal cu Colin, înainte ca 
munca să-i acapareze prea mult timp, sau să 1 se pară o bătaie de cap prea 
mare să iasă seara. 

— Pot să vorbesc cu el? 

Băiatul apăsă un buton şi vorbi într-un microfon. 

— Acesta este un anunţ pentru personal. Domnul Sandford la casă, vă 
rog. 

Mesajul răsună prin magazin, iar casierul zâmbi plin de satisfacție. Să-şi 
audă vocea prin difuzoare era cel mai interesant lucru pe care-l făcuse toată 
ziua la muncă. 

Sandy fu condus în debaraua care era numită pompos „biroul” lui Colin. 
Pe uşă era numele directorului, iar sub birou erau grămezi de hârtie igienică. 

— Ai găsit plata făcută cu cardul în data de 12? Credem că a avut loc 
cam pe la prânz, dar şeful meu vrea să verifici cu o marjă de eroare de vreo 
oră, ca să fim siguri că nu ne scapă ceva. 

Lui Sandy nu-i plăcuse niciodată de Colin. Era genul de englez care se 
credea mai bun decât localnicii şi turuia mereu despre ce-i lipseşte în 
Shetland. Partenera lui venise să lucreze la Sullom Voe, iar Colin o urmase. 
În sud, bărbatul lucrase la un salon auto de lux, iar un amănunt pe care 
reuşea de obicei să-l strecoare în orice conversație era că fusese angajatul 
anului de trei ori la rând. Şi că maşina lui de serviciu fusese un BMW. 

— Da, am verificat. 

Colin zâmbi superior. La fel făcea şi de fiecare dată când înscria un gol 
pe terenul de la Centrul Clickimin. Se întorcea de parcă ar fi aşteptat 
aplauzele unui public invizibil. 

— Singura plată făcută cu cardul în intervalul ăla de două ore a fost 
pentru mai multe produse. 

Directorul tăcu. Sandy tocmai voia să-i mai pună o întrebare, când Colin 
adăugă: 

— Niciunul dintre clienţi n-a cumpărat o şampanie cu cardul. Trebuie să 
fi plătit cash. 

— Lucrai în ziua aia? 


— Da, dar n-am stat printre rafturi tot timpul. 

Da, te ascundeai aici şi ţi-ai lăsat sclavii să-ți facă treaba. 

— Ai văzut-o pe femeia asta? 

Perez o rugase pe o prietenă cu veleităţi artistice de-a lui Fran să facă un 
portret-robot pornind de la poza femeii ucise. Nu se vedea nicio lovitură, iar 
pielea era neatinsă. Desenul original rămăsese pe biroul lui Perez după ce-l 
scanaseră şi-l scoseseră la imprimantă. Sandy îl prinsese pe detectiv 
uitându-se intens la desen. 

Colin privi fix poza. 

— E străină? 

— Nu ştim! Încă n-am aflat cine e. 

— Uneori mai vin străine pe-aici. Lucrează la hotelul nou. Sunt 
cameriste sau chelneriţe. 

Directorul pufni. 

— E greu să-ți dai seama care-i care. 

— Credem că locuia în Ravenswick, spuse Sandy. Alunecarea de teren 1- 
a târât trupul afară din casă. 

— N-o recunosc. 

Colin vorbise pe un ton categoric. 

— Băiatul ăla de la casă lucra marți? 

— Peter. Da, dar n-o să te ajute prea mult. E prost de bubuie. 

— Poti să-l înlocuieşti tu la casă? Aşa pot să vorbesc şi eu pe îndelete cu 
el. 

Sandy spera să vină o grămadă de clienți care să dea năvală peste Colin 
imediat ce avea să se ducă la casă. 

— Eu nu stau la casă decât dacă e o urgență. Carolynn face inventarul. O 
să-i zic să meargă ea. Poţi să stai de vorbă cu Peter în camera personalului. 

Camera personalului era o debara ceva mai mare, cu o masă ieftină, un 
fierbător, un mic frigider şi un cuptor cu microunde străvechi şi foarte 
murdar. Şi aici erau înconjurați de hârtie igienică şi conserve de supă. Peter 
devenise agitat şi totodată entuziasmat. Sandy se gândi că probabil se uitase 
la prea multe seriale americane cu detectivi. 

— Ce credeţi că am făcut? 

— NIMIC, NIMIC. 

Sandy arătă spre cana fierbător. 

— E vreo şansă să beau şi eu o cafea? Cred că nici ție nu ti-ar strica una. 

— Am pauză abia peste patruzeci de minute. Şefu” o să vrea să mă întorc 


curând. 

— Fi bine, aici e treaba poliţiei şi s-ar putea să dureze ceva. N-o să-i 
spun de cafea, dacă nici tu nu-i zici. 

Peter porni fierbătorul. Scoase din dulap un borcan din care puse cafea 
solubilă în nişte căni murdare. Părea să fie mai în largul lui când făcea ceva. 
Sandy şterse masa cu un şervet, după care îi arătă portretul femeii ucise. 

— Credem că a trecut pe aici marți. O recunoşti? 

— Da” ce-a făcut? 

Peter arunca priviri prin cameră. Părea foarte agitat. Sandy se gândi că 
poate lua droguri. Sau poate doar simţea nevoia să fumeze. 

— A murit. l-am găsit cadavrul după alunecarea de teren de miercuri 
seară, dar nu ştim cine e. Trebuie să-i găsim rudele. 

Peter se holbă la desen. 

— Da, a trecut pe aici. A cumpărat o sticlă de şampanie. 

— Altceva? 

Băiatul se încruntă, de parcă se gândea intens. 

— Un pachet de cuşcuş. 

— Poţi să ţii minte aşa ceva la câți clienți ai? 

Sandy era plin de admiraţie. Ştia cât de mult însemnau laudele pentru 
cineva nesigur pe el. 

— Da, ei, mereu am avut o memorie bună. Pe lângă asta, era deosebită, 
ştii, cu părul ei lung şi negru... 

Băiatul roşi. 

— Adică era destul de în vârstă încât să-mi fie mamă, dar tot îmi plăcea 
să mă uit la ea. 

— Ai stat de vorbă cu ea? 

— Nu chiar. Se făcuse deja coadă. Am schimbat două vorbe, doar cât îi 
scanam produsele. Am întrebat-o dacă şampania era pentru Ziua 
Îndrăgostiţilor şi i-am spus că ea ar trebui să fie cea care o primeşte. 

Peter roşi din nou. 

— Cam siropos, nu? Dar managerul spune că ar trebui să interacționăm 
cu clienţii. 

— Ea ce-a spus? 

Sandy se gândi cât de norocos era că are un şef atât de diferit faţă de 
Colin. 

— A spus că n-avea nevoie de vreo ocazie specială ca să bea şampanie. 

— Vorbea cu accent? 


— Nu era din Shetland, dar n-am observat. Nu tocmai. 

— Îmi dau seama că eşti o persoană care gândeşte mai degrabă vizual. 

Sandy începuse din nou să-l măgulească. 

— Poţi să-mi spui cu ce era îmbrăcată? 

Peter se încruntă din nou, dar se pare că Sandy chiar o nimerise. 

— Un palton. Un palton lung, albastru-închis, care-i ajungea aproape 
până la glezne. Destul de elegant, genul de haină care se poartă la oraş. Nu 
era impermeabil, cum poartă în general femeile de pe aici. Era încălțată cu 
nişte cizme negre cu toc. Avea şi o eşarfă albastră de mătase. 

— Deci era îmbrăcată în haine de birou? 

— Da, era elegantă. N-am văzut ce purta sub palton. 

Peter roşi din nou. 

Sandy se gândi că văzuse un astfel de palton în casa de la Tain. Încă o 
confirmare că o identificaseră corect pe femeie. 

— O mai văzuseşi? Adică venea des pe aici? 

— Nu, nu venea pe aici. Dar o mai văzusem înainte. 

Peter scoase un pachet de biscuiţi din dulap şi scufundă unul dintre ei în 
cafea. Biscuitul se fărâmă înainte să apuce să-l muşte, iar bucăţile umezite 
căzură înapoi în cană. Băiatul înjură încetişor. 

— În magazin? 

— Nu, nu, în Lerwick. În barul de la Mareel. La etaj. Aşteptam să văd un 
film. 

— Când s-a întâmplat asta? 

Sandy sorbi din cafea de parcă avea tot timpul din lume. 

— Acum o săptămână. Vineri seară. Trebuia să mă văd cu nişte prieteni 
şi am ajuns puţin mai devreme. Poate că de asta am remarcat-o când a venit 
în magazin. Ştiam că o mai văzusem. 

— Era singură? 

— Nu, era cu un tip. Era îmbrăcat elegant, purta sacou şi cravată. Nu era 
la costum, dar era clar că se aranjase. 

— Nu ştii cine era? 

Sandy se gândi că dacă ar fi ştiut despre cine era vorba, i-ar fi spus deja 
un nume. Era genul care să se dea mare. 

Peter clătină din cap. 

— Era mai în vârstă. N-aveam cum să-l ştiu de la şcoală. 

— Mai poţi să-mi spui altceva care să ne ajute? 

— Nu, îmi pare rău. 


Afară, ploaia se oprise şi o lumină palidă, lăptoasă, răzbătea prin 
întuneric. În loc să pornească înapoi spre Lerwick, Sandy se îndreptă spre 
Sullom Voe şi se opri la hotelul nou care fusese construit chiar lângă Brae. 
Era folosit în exclusivitate de muncitorii din construcţii şi din industria 
gazului şi petrolului. Se umpluse încă de când fusese asamblat asemenea 
unui set uriaş de Lego în urmă cu câţiva ani. Sandy luase prânzul acolo într- 
o duminică. Se simţise puţin de parcă ar fi mers în străinătate şi ar fi ajuns 
într-o altă lume. Auzea glasuri străine, puternice şi încrezătoare. Nici măcar 
cei care vorbeau engleză nu spuneau glume pe care să le priceapă. 

Acum recepţia era plină de clienți care aşteptau să predea camerele. 
Stăteau cu gențile sport la picioare şi erau nerăbdători. Sandy bănui că 
fuseseră prinşi acolo din cauza zborurilor anulate şi abia aşteptau să ajungă 
acasă. Tânărul aşteptă până când se termină coada, după care se apropie de 
biroul de la recepție. 

— O cunoaşteţi pe această femeie? 

Sandy crezu pentru o clipă că a avut noroc, însă recepționerul clătină din 
cap. 

— Nu, îmi pare rău. 

— Nu lucrează aici? 

— Nu. Sunt sigur de asta. 

Şi bărbatul avea un accent continental. Sandy se gândi că probabil era 
din Europa de Est, dar vorbea engleza la fel de bine ca el. 

— Îi ştiţi pe toţi angajaţii? 

Recepționerul dădu din cap. 

— Cei mai mulți dintre noi stăm aici. Cel puţin, cei care nu suntem din 
Shetland, iar ea nu pare să fie localnică. Aşa că aş recunoaşte-o dacă aş 
vedea-o. 

— Şi n-aţi văzut-o niciodată la restaurant sau prin bar? 

De această dată, bărbatul ezită. 

— Nu cred. În orice caz, nu venea regulat. Dar în hotel intră multă lume, 
iar eu sunt prins aici. 

— Arată destul de exotic, zise Sandy. Cred că v-ar fi sărit în ochi. 

Bărbatul tăcu din nou. 

— Îmi pare rău, dar chiar nu cred că vă pot ajuta. 

În spatele lui Sandy se formase din nou o coadă. Auzea mormăieli şi se 
simțea intimidat de muncitorii vânjoşi şi ostili. Dădu din cap către 


recepționer şi ieşi. Norii se ridicaseră şi mai mult, aşa încât acum vedea 
golful şi terminalul aeroportului. Se gândi că nu făcuse mare lucru. Aflase 
un amănunt nou de la Peter, anume că femeia fusese în barul din Mareel în 
urmă cu o săptămână alături de un bărbat îmbrăcat elegant, dar tot n-aveau 
habar ce căuta prin Shetland şi nici cum o chema. Sandy ştia că Jimmy 
Perez avea să fie dezamăgit de el. 


Capitolul 8 


Jane Hay pătrunse în sera mare, iar binecunoscutul miros de plante şi 
îngrăşământ o făcu să se simtă de parcă ar fi ajuns acasă. Îl cunoscuse pe 
Kevin la facultate, în Aberdeen. El studia agricultură, iar ea horticultură. 
Când ieşiseră prima oară, îi luase mâinile într-ale lui şi râsese de pământul 
de sub unghiile ei. Mai târziu îi spusese că atunci îşi dăduse seama că erau 
făcuți unul pentru celălalt. 

Părinţii ei cultivaseră fructe de pădure, iar planul fusese dintotdeauna să 
intre şi ea în afacerea de familie odată ce termina facultatea. Tatăl ei fusese 
mai pasionat de băutură decât de horticultură chiar şi înainte ca Jane să 
plece la studii, iar ea se văzuse intrând în rolul salvatorului. Visase că urma 
să se întoarcă având cunoştinţele şi pasiunea necesare ca să preia compania 
şi s-o facă din nou profitabilă. Însă tatăl ei murise brusc din cauza ficatului 
care pierduse lupta inegală cu băutura, iar mama vânduse totul înainte să se 
consulte cu Jane. Aşa începuse ciudata ei relaţie cu alcoolul. Îi masca 
tristeţea şi o făcea amuzantă. Apoi devenise consolarea ei tainică. 

Acum, în timp ce pregătea pământul din seră, se gândi că tatăl ei îi 
dăruise măcar atât: puterea să facă minuni când venea vorba de seminţe şi 
pământ, o înţelegere a felului cum să facă plantele să crească. Planta cartofi 
şi morcovi care aveau să fie folosiți de familia ei. Când restul Insulelor 
Shetland erau mohorâte şi întunecate, în microcosmosul din sera ei avea să 
fie primăvară. În copilărie, băieţii preferaseră cartofi prăjiţi congelaţi şi 
fasole fiartă, dar ea simţise mereu un fior de plăcere când punea primii 
cartofi noi pe masă. În bula stranie de plastic era cald, aşa că-şi scoase 
puloverul. Pe pereţi se vedea doar cum şiroia ploaia, aşa că nu-ţi puteai da 
seama de nimic din ce se întâmpla afară. Iar în tot acest timp se gândea la 
femeia misterioasă care stătuse la Tain. 

Nu fusese complet sinceră când discutase cu Jimmy Perez de dimineaţă. 
Însă nici nu-l minţise. Pe vremea când bea, îi venea uşor să mintă. Asta era 
ceva ce aveau în comun toți alcoolicii. Îşi minţeau prietenii şi familiile şi se 
minţeau pe ei înşişi. Trăiau într-o lume ciudată, fantastică, a obsesiei şi 
evadării. Acum ea încerca să fie sinceră, deşi uneori îi venea greu să fie aşa 
față de Kevin, care avea nevoie de mai multe încuraţări decât băieții ei. 

Sigur că te iubesc. N-aş putea trăi fără tine. Sigur că sunt fericită cu ce 
avem. 


Acum se întreba dacă vorbele acelea chiar erau adevărate. Când se 
produsese alunecarea de teren care despicase pământul, avusese impresia că 
se spulberase şi imaginea pe care o avea despre ea însăşi ca soție şi mamă. 
Începuse să se gândească la o altă viaţă, departe de insule. Oare ce s-ar fi 
întâmplat cu ea dacă nu l-ar fi cunoscut pe Kevin, dacă soţul ei nu s-ar fi 
îndrăgostit nebunește de o fată din Perth cu pământ sub unghii? Ştiuse de la 
bun început că nici nu s-ar fi pus problema ca el să vină cu ea în Scoţia. O fi 
iubit-o el, dar nu destul cât să renunţe la ferma familiei. Oare ar mai fi ajuns 
alcoolică dacă lucrurile ar fi stat altfel? Alungă repede gândul. Nimeni nu 
era de vină fiindcă ea bea. Nici măcar tatăl ei, care fusese la rândul lui o 
victimă a aceleiaşi boli. După cum îi spunea ea adeseori lui Rachel, 
alcoolismul e o boală, nu ţine de alegerea unui stil de viaţă. 

Deşi nu-l minţise pe Jimmy Perez, nici nu-i spusese întregul adevăr. În 
seara aceea, când se grăbise înapoi spre casă pe întuneric şi o văzuse pe 
femeie la Tain, în casă mai era şi altcineva. Pe peretele din spatele femeii 
zărise o umbră. Îi fusese imposibil să-şi dea seama cine era. Pe lângă asta, 
poate că doar i se păruse. Însă, mai târziu, de la fereastra din bucătăria ei, 
văzuse lumina unei lanterne mişcându-se pe poteca dintre paltini care ducea 
de la Tain la ei. La scurtă vreme apăruse Kevin, cu părul ud din cauza ploii. 
Păruse puţin confuz şi se purtase cam straniu. 

— Pe unde ai fost? 

— Până la staul. Am verificat vacile. 

Însă Tain era în cealaltă parte, nu spre staul. Cine altcineva ar fi putut să 
umble cu lanterna pe potecă, dacă nu el? Nici băieţii nu erau acasă, dar nu 
obişnuiau să umble haihui prin ploaie. 

Acum, în timp ce se ridica şi pornea să ia apă din rezervorul de afară, nu- 
1 venea să creadă că nu-i ceruse o explicaţie. 

Dar tocmai ai venit dinspre Tain. Ti-am văzut lanterna. Ce făceai acolo 
cu bruneta aia? 

Ajunse la concluzia că devenise pasivă şi că simţea mereu nevoia să se 
scuze, să se justifice. Cândva o pasionaseră multe lucruri. Nu doar munca 
ei, ci şi cărțile şi muzica. Încă mai vorbea despre astfel de subiecte cu 
prietenul ei, Simon. Cândva şi Kevin o interesase. Acum poate că nu-i mai 
păsa destul cât să facă o scenă. 

Când termină ce avea de plantat, ieşi din seră cu reticență. Stabilise să se 
vadă la prânz cu Simon, aşa că intră în casă ca să facă duş şi să se schimbe. 
Trebuia să returneze nişte cărți la bibliotecă, aşa că plecă mai devreme în 


Lerwick. În timp ce stătea la ghişeul bibliotecii care fusese cândva o 
biserică, era conştientă că în jurul ei cu toţii discutau numai despre 
alunecarea de teren. Află că se redeschisese drumul care ducea spre 
aeroport, dar că situația era în continuare haotică fiindcă era funcțională o 
singură bandă, şi o porțiune mare era dirijată de semafoare. Pe Sumburgh 
aterizau din nou avioane. Făcu semn cu mâna către persoanele cunoscute, 
dar nu intră în vorbă cu nimeni. 

Chiar pe mal, lângă supermarket, se deschisese o nouă cafenea. Fusese 
tentată să se oprească acolo în seara precedentă ca să bea nişte vin. Simon 
Agnew stătea deja la o masă de lângă fereastră, iar Jane se simţi mai bine de 
îndată ce-l zări. Reuşea mereu s-o facă să râdă şi o înţelegea într-un fel în 
care localnicii nu puteau. Prietenia lor era neobişnuită. Agnew era suplu, 
avea părul cărunt şi era îndeajuns de în vârstă încât să-i fie tată. Din ce-i 
mai povestise, Jane ajunsese la concluzia că probabil avea aproape 
şaptezeci de ani, dar nu părea deloc bătrânicios. O viaţă plină de sport, 
aventură şi explorare îl ținuseră în formă bună. Lui Jane i se părea că e 
numai fibră şi că niciodată n-avea stare. 

Nici măcar acum, în timp ce stătea la masă şi citea o carte, nu putea sta 
locului. Îşi tot întindea picioarele pe culoar de parcă voia să pună piedică 
vreunei chelnerițe ghimoniste. Nu purta ochelari, iar Jane se întreba uneori 
dacă avea ochii atât de albaştri fiindcă purta lentile de contact. Ar fi fost în 
stare, la cât de narcisist era. Bărbatul îşi ridică privirea din carte, o văzu pe 
Jane, îi făcu semn cu mâna şi se ridică brusc în picioare. Avea mai multă 
energie decât oricare altă persoană pe care o văzuse Jane. Se mutase în 
Shetland la Ravenswick, în vechea casă a preotului, după ce se pensionase. 
Lucrase la o universitate din sud şi susținea că venise în căutare de linişte şi 
pace, deşi încă de la bun început persoana lui nu emanase niciun pic de 
linişte. N-avea stare, era mereu în căutare de lucruri şi proiecte noi. 

Apăruse în Ravenswick ca o furtună şi îi stârnise pe toți, îi aduna la masă 
la el acasă, înființase un club de lectură şi un cor. Îi plăcea să înoate în râuri 
şi lacuri, iar într-o vară îi strânsese dimineața devreme pe toți ca să se 
bălăcească goi pentru o acţiune caritabilă. Venise până şi Fran, iubita lui 
Jimmy Perez. Cu timpul descoperiseră mai multe despre el. Era psiholog de 
profesie şi lucrase într-un spital aglomerat înainte să treacă în mediul 
universitar. Îşi petrecea vacanţele umblând prin locuri puţin cunoscute din 
lume. Încă mai scria cărţi, iar casa lui era plină de ele. Avusese o soţie, dar 
divorțaseră în urmă cu mulți ani. 


— Nu-l port pică bietei femei. Nu eram deloc ce-i trebuia ei, declarase 
Agnew. 

N-avea copii, ceea ce era chiar păcat, fiindcă se descurca de minune cu 
Andy şi Michael. Până şi Kevin îl plăcea şi nu-l vedea ca pe o amenințare. 
Deşi lui Jane îi plăcea enorm să fie în preajma lui Simon, acesta n-o atrăgea 
absolut deloc, iar Kevin o cunoştea îndeajuns de bine încât să vadă asta. 

Jane îi făcu la rândul ei cu mâna şi se apropie. Îşi întoarse uşor faţa într-o 
parte pentru sărutul pe obraz obligatoriu. 

Oare când am început să ne pupăm cu toții? 

Încercă să-şi aducă aminte când ajunsese la modă această formă de salut. 
Pe când era mică, îi săruta pe obraz doar pe bunicii şi pe tatăl ei, iar în cazul 
lui asta se întâmpla când era beat turtă şi îi cerea o dovadă de afecțiune. 

— Cum îţi merge? întrebă Jane. 

Se aşezaseră amândoi şi acum studiau meniul. Brusc, Jane îşi dădu 
seama că e lihnită. 

— Alunecarea de teren trebuie să fie de coşmar, la cât de aproape e casa 
ta. Ai pățit ceva când a avut loc? 

— Eram la înmormântarea lui Magnus Tait. 

— Normal, Kevin mi-a spus că erai acolo când s-a produs. Bietul 
Magnus... 

Jane nu ajunsese să-l cunoască pe Magnus, care 1 se păruse dintotdeauna 
straniu şi puţin înfricoşător, dar Simon îl vizitase regulat. Chiar el sunase la 
ambulanţă în ziua când Magnus făcuse infarct. 

— Sincer, cred că s-ar fi distrat, zise Simon. Avea un simţ al umorului 
cam ciudat. Dacă ne-ar fi văzut căzând şi croindu-ne drum prin noroi s-ar fi 
amuzat. Niciodată n-a fost genul căruia să-i pese de respectabilitate. 

Simon tăcu. 

— Am nevoie să-ţi cer un sfat. 

Jane îl privi şocată. Simon uneori oferea sfaturi, chiar dacă nimeni nu 1 le 
ceruse. Până la urmă, asta era profesia lui. Însă nu-şi putea aminti să-l fi 
auzit vreodată cerându-le. 

— Nu ştiu dacă pot să te ajut. Despre ce e vorba? 

— Ai auzit că a murit o femeie din cauza alunecării de teren? 

— Sigur că da, răspunse Jane. Eram vecine, într-un fel. 

— Vă ştiau? 

Bărbatul o privi încruntat şi aşteptă să răspundă. 

— Deloc. Nu cred că locuia de multă vreme acolo. 


— Am întâlnit-o o dată, spuse Simon. 

— Unde? Ai anunţat poliția? 

Jane se gândi că femeia misterioasă de la Tain îi cotropea viaţa. Aproape 
că se simţea urmărită. Ce prostie! Era imposibil să fie urmărită de o femeie 
moartă. 

— Nu. 

— Ar trebui să faci asta. Încă n-au aflat cum o cheamă. Azi-dimineaţă 
am vorbit cu Jimmy Perez. 

Jane tăcu. 

— De unde o ştiai? 

Bărbatul nu răspunse. Tânărul ospătar le aduse nota. 

— N-o cunoşteam. Nu tocmai. 

Simon privi înspre mare. 

— Dar a fost o întâlnire foarte bizară. 

Jane îşi dădea seama că urma una dintre poveştile lui Simon. 

— Ce vrei să spui? Te-ai dus pe la ea la Tain? 

— Nicidecum. Am întâlnit-o în Lerwick. Şi nici nu ştiu dacă ar trebui să 
vorbesc despre asta. 

— Cum să nu! 

Jane ştia că bărbatul îşi dorea să vorbească despre asta. Lui Simon îi 
plăceau la nebunie bârfele de orice natură. Spunea că se făcuse psiholog 
fiindcă era o cale de a spiona oamenii. 

— Ştii că am deschis un cabinet de psihologie pentru localnici? Ceva 
mic, în scop caritabil. Nu e încadrat în sistemul medical, care n-are nici 
timpul şi nici experiența necesare pentru aşa ceva. În principal ne 
concentrăm pe familii, dar stăm de vorbă şi cu persoane individuale, dacă e 
cazul. Cu persoane care au probleme. 

Jane dădu din cap. Befriending Shetland era unul dintre proiectele lui 
Simon. Era pentru o cauză nobilă, dar uneori se întreba dacă nu cumva se 
apucase de asta din plictiseală, din cauza hiperactivităţii care-l făcea să aibă 
mereu nevoie de o provocare. Însă era în continuare implicat, încă mergea 
până în Lerwick de trei ori pe săptămână ca să participe la întâlniri. 

— O dată pe săptămână se poate veni şi fără programare, continuă 
Simon. De obicei suntem doar eu şi un voluntar. De regulă nu vine nimeni, 
aşa că stăm de vorbă şi bem ceai, însă în seara aia eram singur, reluă el după 
o scurtă tăcere. 

— Şi a apărut femeia moartă? 


Simon dădu din cap. 

— Când s-a întâmplat asta? 

Acum îi stârnise curiozitatea lui Jane. 

— Acum zece zile. 

— Ce voia? 

— Nu sunt sigur că pot să-ți spun. 

Brusc, devenise serios. 

— E confidențial. Asta promitem tuturor celor care vin la noi. 

— Dar e moartă! 

Jane probabil că vorbise mai tare decât ar fi voit. O femeie de la o altă 
masă se holbă la ea. Continuă mai încet: 

— Chiar dacă mie nu-mi spui, poliției tot trebuie să-i zici. 

— De asta voiam să-ți cer sfatul. Cred că ştiam ce reacție urma să ai. 

Simon privea fix pe geam. Era pentru prima oară de când intrase Jane în 
cafenea când îl vedea liniştit. 

— Trebuie să vorbeşti cu Jimmy Perez. Locuieşte în Ravenswick cu 
fetiţa lui Fran Hunter. Probabil că-l ştii. 

— L-am mai văzut, dar n-am stat niciodată de vorbă pe îndelete cu el. L- 
am sunat o dată după ce a murit Fran, dar mi-a dat de înţeles foarte clar că 
n-are chef de mine şi de ajutorul meu. Poate că rana era încă prea recentă, 
dar după aia n-am mai vrut să insist. 

— Vin cu tine, dacă vrei, spuse Jane. Îl cunosc şi oricum în după-amiaza 
asta nu am nimic special de făcut. 

Îl privi pe Simon. În timp ce aştepta să răspundă, îşi dădu seama că-şi 
tinea respirația. Voia cu tot dinadinsul să meargă cu el la secție. Voia să afle 
tot ce putea despre femeia misterioasă. Dacă soţul ei chiar trecuse pe la ea 
la Tain, atunci la mijloc nu mai era simpla curiozitate. Se ridică. 

— EFi bine, vii? 

Simon ezită încă o clipă, după care se ridică şi el. 

— Bănuiesc că da. Nu prea am încotro. 


Jane nu se aşteptase să-l vadă pe Jimmy Perez, chiar dacă-i pronunţase 
numele când vorbise cu Simon. Se aşteptase ca un polițist mai tânăr să 
primească declaraţiile. Însă după ce-i explică agentului de la birou de ce 
erau acolo, însuşi Jimmy Perez le veni în întâmpinare şi îi conduse la biroul 
lui de la etaj, după care le oferi câte o cafea. 

— M-am bucurat să te văd la înmormântarea lui Magnus, Simon. Ştiu 


că-i făcea plăcere să-l vizitezi. 

— Păcat că înmormântarea în sine a fost atât de dramatică. 

— Magnus zicea mereu că lumea lăsa prea multe oi pe deal în ultima 
vreme, spuse Perez. Mi-l pot imagina chicotind şi spunând: Vedeţi, băieți? 
V-am spus eu. 

Simon zâmbi. 

— Chiar îi spuneam lui Jane că avea un simț al umorului cam ciudat. 

Jane se întrebase dacă putea sau nu să fie prezentă, dacă Perez urma s-o 
roage să aştepte în altă încăpere, însă nici Simon, nici detectivul nu-i dădură 
de înțeles că era cazul să plece. Afară, cerul se mai limpezea puţin, iar 
pescăruşii păreau foarte albi pe fundalul cenuşiu. 

— Aşadar, spune-mi cum ai întâlnit-o pe femeie, începu Perez, după care 
se lăsă pe spătarul scaunului. 

— Mai întâi am vorbit cu ea la telefon. Organizaţia are un număr pentru 
urgenţe. Nu putem să răspundem la orice oră din zi şi din noapte. Nu 
suntem Bunii Samariteni şi nici n-avem destui voluntari. Dacă nu e nimeni, 
se aude un mesaj vocal cu programul, însă dacă sunt acolo, răspund eu la 
telefon. 

— Ce impresie ţi-a lăsat după ce aţi vorbit prima oară? 

Perez tăcu. 

— Presupun că în profesia ta înveţi să evaluezi lumea destul de repede. 

— Părea destul de calmă, răspunse Simon. Nu era beată, nu era isterică. 
Dar în glasul ei se simţea un soi de disperare tăcută. Presupun că am rămas 
cu impresia că dacă zicea că şi-ar lua viaţa, chiar ar fi în stare s-o facă. 

— Şi chiar a spus că şi-ar lua viaţa? 

— Cred că de fapt s-a exprimat aşa: Am ajuns la capăt. Nu mai pot 
îndura. 

Jane îşi aduse aminte de femeia pe care o văzuse în magazinul din Brae. 
Į se păruse calmă, ba chiar veselă. Ce se întâmplase de i se schimbase viaţa 
în decursul unei săptămâni de când îl contactase pe Simon? Oare era vorba 
despre bărbatul care o luase cu maşina? Oare el să fi fost motivul? Auzea 
cum o voce îi urlă în cap: 

Măcar nu era Kevin. Dacă ar fi fost Kevin, ai fi recunoscut maşina şi pe 
vremea aia. 

— ŞI ţi-a spus cum o cheamă când aţi vorbit atunci, prima oară? întrebă 
Perez liniştit şi tacticos, de parcă ar fi fost el însuşi psiholog. Ai zis că tu te- 
ai prezentat. 


— A spus că o chema Alissandra. Dar nu ţin minte când a spus cum o 
cheamă. S-ar putea să-mi fi zis la telefon sau când a venit seara pe acolo. 

— Alissandra? Eşti sigur? 

Perez părea deosebit de interesat de acest amănunt. 

— Era un nume neobişnuit, răspunse Simon. M-am gândit că poate e 
grecoaică. Sigur că mi-a rămas în minte. 

Perez dădu uşor din cap. 

— Deci te-a întrebat dacă poate să treacă pe acolo ca să staţi de vorbă. 
Ce i-ai spus? 

— Că era binevenită, dar că rămân la cabinet doar până la nouă şi 
Jumătate. 

— La cât te-a sunat? întrebă Perez ridicându-şi privirea din cana cu 
cafea. 

— La opt şi un sfert. Nu ştiu de ce, dar mereu notez ora apelurilor. l-am 
spus cum să ajungă, dar mi-a lăsat impresia că deja căutase adresa. E trecută 
pe site. 

— ŞI la cât a venit? 

— A ajuns după douăzeci de minute. 

Simon îşi închise ochii puţin, de parcă rememora momentul. 

— Avem o zonă de aşteptare unde putem sta de vorbă cu lumea. Sunt 
două şezlonguri şi o măsuţă. În serile în care se poate veni fără programare 
aducem şi un fierbător pentru ceai şi cafea. E un cadru mai puţin formal 
decât în birourile pe care le folosim în timpul zilei. 

Perez interveni cu o întrebare: 

— E obişnuit ca lumea să sune înainte de a veni acolo fără programare? 

— Nu e neobişnuit. 

— Încerc să-mi imaginez scena. 

Acum veni rândul lui Perez să-şi închidă puţin ochii. 

— Clientii intră direct? 

— În afara programului trebuie sunat la sonerie. Nu mă aşteptam ca 
Alissandra să ajungă atât de repede şi am tras o mică sperietură. M-am 
grăbit să-i deschid. Fireşte că ploua şi era întuneric afară. Nu voiam să 
ajungă şi mai leoarcă decât era deja. 

— Hai să ne întoarcem la prima impresie, te rog. Dacă nu te deranjează. 

— Sincer? întrebă Simon. Prima impresie pe care mi-a lăsat-o a fost că 
era o femeie foarte frumoasă. Când i-am deschis, am văzut că purta un 
palton lung. Şi l-a scos şi l-a scuturat, iar atunci i-am băgat de seamă părul 


lung şi închis la culoare şi ochii aproape negri. Când am văzut desenul pe 
care l-aţi făcut să circule, am recunoscut-o pe loc. N-am avut niciun dubiu. 

Bărbatul tăcu, după care reluă povestea: 

— La început nu mi-a venit să cred că persoana care a intrat pe uşă este 
aceeaşi care m-a sunat. Părea mult prea încrezătoare, mult prea sigură pe ea. 
Nu părea să aibă nevoie de ajutor. Dar îndată ce a făcut câţiva paşi prin 
încăpere, a început să plângă. Aproape în tăcere, ştii, după care a suspinat şi 
şi-a dus o batistă la gură, de parcă zgomotul ar fi fost obscen şi trebuia să-l 
oprească. 

— Cam ce vârstă i-ai fi dat? 

Perez vorbise foarte încet, iar Jane, care stătea mai la o parte, se chinui să 
înţeleagă ce spunea. 

— Patruzeci şi ceva de ani. Era greu de zis. 

— Ce ai făcut? 

— La început, nimic. Ne-am aşezat amândoi şi am aşteptat să-şi revină. 
Pe masă era o cutie cu şerveţele pe care am împins-o spre ea. Într-un final, a 
început să vorbească. 

În biroul lui Jimmy Perez se lăsă tăcerea. Jane bănui că semăna cu 
tăcerea din încăperea în care Simon se văzuse cu femeia care voia să-i 
spună cât este de deprimată. Se gândi că atunci când lucrează, Simon este 
probabil foarte diferit de cel pe care-l ştie ea. Acel Simon era nerăbdător şi 
nu aştepta niciodată după cineva. Psihologul continuă: 

— Mai întâi s-a scuzat că nu se poate controla. A spus că intrase în 
bucluc şi că nu vede nicio cale de scăpare în afară de sinucidere. 

— Ce fel de bucluc? 

Simon clătină din cap. 

— Îmi pare rău, Jimmy, dar nu mi-a spus exact. Părea să se simtă foarte 
vinovată. Spunea că e prinsă în capcană şi că îşi face griji pentru familia ei. 
Repeta întruna că e numai vina ei. Apoi s-a calmat brusc şi a semănat din 
nou cu persoana cu care stătusem de vorbă la telefon şi căreia îi 
deschisesem uşa. S-a ridicat şi s-a îmbrăcat cu paltonul. Îl pusese pe un 
scaun de lângă calorifer şi țin minte că am văzut cum ieşeau aburi din el în 
timp ce vorbeam. A spus că evident că n-avea să-şi ia viața. Existau 
persoane care depindeau de ea, persoane care o iubeau. Doar o cuprinsese 
puţin panica. Acum simţea că făcuse o prostie fiindcă mă făcuse să pierd 
timpul. Mi-a strâns mâna de parcă am fi avut o întâlnire oficială, după care 
a plecat. În timp ce ieşea i-am spus să sune din nou dacă mai vrea să stea de 


vorbă, dacă simte că nu se descurcă de una singură, dar n-a mai zis nimic. 

Din nou se lăsă tăcerea. Jane îşi imagina scena, ploaia de pe geam, aburi 
care ieşeau din paltonul elegant, cutia de şerveţele de pe masa joasă. Apoi 
schimbarea bruscă a femeii, care îşi recăpătase stăpânirea de sine, devenind 
aproape demnă, şi dispăruse în noapte. 

— Aşa ţi s-a părut? întrebă Perez. Că ar fi o femeie care lucrează într-o 
companie? Dacă ar fi să ghiceşti, care ai spune că era domeniul în care 
lucra? 

— Am presupus că lucra în industria de petrol şi gaze. 

Simon părea surprins de întrebare. 

— Asta din cauza felului în care vorbea, a încrederii în sine care a ieşit la 
iveală după ce s-a oprit din plâns. Mi-o puteam închipui conducând o 
echipă, având responsabilități. 

— Alissandra e un nume străin, după cum ai spus. Din sud, din zona 
mediteraneană. Vorbea cu accent? 

Simon nu răspunse imediat. Vocea lui era de englez din clasa înstărită. 
Uneori, Jane îl tachina din cauza asta. 

— Poate că avea accent, dar dacă era străină, engleza ei era foarte bună. 

— Aţi stabilit să vă mai vedeți? 

— Nu, răspunse Simon după un moment de tăcere. Nu mă aşteptam s-o 
mai văd vreodată. 


Capitolul 9 


Vineri seara, Perez se duse să o ia pe Cassie — casa familiei Rogerson era 
în apropierea secției de poliție — şi văzu scene de viață familială pe 
geamurile fără perdele aflate de-a lungul străzii. Familii fericite. Poate. 
Tatăl lui Kathryn, Tom, îi deschise uşa. Perez îl ştia din vedere şi mai 
dăduse de el pe la vreo două evenimente. Tom era avocat, asociatul 
principal de la o firmă de avocatură care se ocupa de orice, de la divorțuri 
până la infracțiuni, dar treaba lui principală părea să implice una dintre 
firmele de la Sullom Voe. Perez făcea parte dintr-un grup al consiliului care 
se ocupa de posibile dezastre, ca de pildă dacă un tanc petrolier s-ar lovi de 
stânci şi ar avea loc o gravă deversare de petrol în zona terminalului. Tom 
Rogerson fusese deseori prezent la întâlnirile acestea, fie în calitate de 
reprezentant al firmei, fie în cel de membru al consiliului local. Acum părea 
ironic faptul că nimeni nu prevăzuse un dezastru pricinuit de o alunecare de 
teren provocată de cauze naturale. 

Tom lucrase în sud când terminase facultatea şi se întorsese în Shetland 
abia după ce se născuse fiica lui. 

— Ce loc mai bun să-ți creşti copiii? îl întrebase pe Perez când făcuseră 
cunoştinţă şi aflase că avea o fetiţă înfiată. Mereu am iubit libertatea pe care 
o aveam aici în copilărie, iar soția mea e din Orkney, aşa că e de aceeaşi 
părere. A însemnat un salariu mai mic, dar banii nu sunt totul, nu-i aşa, 
Jimmy? 

Acum se dădu un pas în spate ca să-i facă loc lui Perez să intre. 
Detectivul îşi amintea că se mai văzuseră şi cu alte ocazii, la două nunți. 
Odată se întâlniseră şi la un maraton în Whalsay. Tom Rogerson era un 
dansator grozav, foarte grațios. Chiar şi când se dădu din prag, păru că se 
mişcă în ritmul unei muzici numai de el auzită. 

— Cassie a ta este o fetiță nemaipomenită. Soţia mea şi fiica mea s-au 
bucurat de fiecare chpă cât a stat la noi. 

— Sunt foarte recunoscător, răspunse Perez. Dar sper ca şcoala să se 
redeschidă luni şi să nu vă mai deranjez. 

Îşi dădu seama că se cam formaliza. Dacă l-ar fi văzut, Willow Reeves s- 
ar fi strâmbat şi ar fi râs de el. 

— EI, sigur ştie Kathryn ce şi cum. Eu n-am ajuns de multă vreme de la 
serviciu. Rămâi să bei un ceai cu noi, nu-i aşa, Jimmy? 


Înainte ca Perez să poată măcar să răspundă, bărbatul strigă înspre 
bucătărie: 

— Pune apa la fiert, Mavis, a venit detectivul să-şi ia fetiţa. 

De data asta, Cassie era în camera de zi, iar în faţa ei se afla o ditamai 
cutia cu costumaţii. Kathryn sprijinise de perete o oglindă lungă în care 
fetiţa să se poată privi. În timp ce trecea prin dreptul uşii, Perez băgă capul 
înăuntru ca să o salute, dar Cassie era complet absorbită să ornamenteze o 
rochie de prințesă, din mătase, cu o panglică lată şi albastră, aşa că doar îi 
făcu semn cu mâna. Kathryn era în bucătărie şi bea ceai cu mama ei. 

— Cassie pare să se distreze. 

Oare eşuase ca tată fiindcă nu se gândise că lui Cassie s-ar putea să-i 
placă să se costumeze? 

— Am lucrat cu Teatrul de Tineret — cu cei mici — şi mereu amo 
grămadă de costume prin casă. 

Femeia tăcu. 

— Dar să ştii că n-a stat înăuntru chiar toată ziua. S-a făcut puţin mai 
frumos după-aniază, aşa că am ieşit la plimbare. 

— Sunt sigur că s-a distrat de minune. 

Fierbătorul şuieră, iar Mavis umplu un ceainic mare din ceramică aflat pe 
plită. 

— [a şi tu un biscuit, Jimmy. Abia ce i-am scos din cuptor. 

Detectivul voia s-o ia pe Cassie şi să meargă acasă. Acasă, în linişte, 
putea să se gândească la ce aflase de la Simon Agnew. Însă Perez ştia că ar 
fi fost nepoliticos din partea lui să vrea să plece fără să stea la ceai şi să 
mănânce măcar un biscuit. Familia Rogerson avusese grijă pe gratis de 
fetiţa lui. Putea măcar să le accepte ospitalitatea. 

— Umblă vorba că femeia prinsă de alunecarea de teren de la Tain a fost 
ucisă, începu Tom. E adevărat, Jimmy? 

Jimmy nu întrebă de unde aflase asta. În Shetland, veştile se răspândeau 
precum un virus. 

— Momentan, tratăm moartea ca fiind suspectă. 

Îşi dădu seama că iar vorbea pompos. 

— Voi nu ştiţi nimic despre ea? Credem că locuia la Tain. 

Brusc, îi veni o idee şi se întoarse spre Kathryn. Era ceva ce ar fi trebuit 
să verifice deja, chiar dacă James Grieve spusese că victima nu născuse 
niciodată. 

— La şcoală n-ai avut niciun elev de pe-acolo, nu? 


Kathryn clătină din cap. 

— N-au mai venit elevi noi de când am început eu să predau. Niciunul 
dintre copii nu e din Tain. 

— Dar tu, Tom? Tu ai cunoscut-o vreodată pe această femeie? Avea 
părul negru şi o înfăţişare foarte exotică. Nu era din Shetland. 

Era o întrebare bună, din moment ce Tom Rogerson părea să ştie pe toată 
lumea. Juca rolul de mediator între localnici şi soothmoothersi”, între 
industria petrolului şi ecologişti. Datorită şarmului său şi firii relaxate, afla 
toate bârfele şi secretele. 

— Nu ţin minte s-o fi întâlnit, Jimmy, dar la cum mi-o descrii, chiar ar fi 
trebuit să o rețin, nu-i aşa? spuse Tom zâmbind şăgalnic şi aproape făcând 
cu ochiul. 

Perez aruncă o privire către Mavis Rogerson, dar femeia nu avu nicio 
reacţie. Detectivul mai auzise zvonuri cum că Tom era puţin afemeiat, dar 
poate că doar se amuza să aibă o asemenea reputaţie şi îşi juca rolul. Perez 
se gândi că Mavis Rogerson era prea deşteaptă ca să ia în serios un bărbat 
de vârstă mijlocie care-şi dă în petic. 

— N-ai auzit nimic despre ea? o întrebă pe Mavis. Tot nu am aflat cum o 
cheamă, dar credem că s-ar putea ca numele ei să fie Alissandra. Poate Alis, 
prescurtat. 

Femeia doar clătină din cap. 

— Îmi pare rău, Jimmy, dar acum lucrez doar rareori la magazinul Crucii 
Roşii. Sunt sigură că n-am avut nicio clientă care să semene cu ea. 

Perez se întrebă cum o fi fost să ai un soţ ca Tom Rogerson, care era 
plecat aproape în fiecare seară la întâlniri, în vreme ce Mavis nu prea avea 
motive ca pe timpul iernii să plece din casa cam întunecată şi care-ţi trezea 
un sentiment de claustrofobie. 

— Ni s-a spus că şcoala o să revină la programul normal începând de 
luni, spuse Kathryn. 

Perez se bucură că vizitele la casa familiei Rogers nu urmau să devină 
ceva regulat. Vestea îl făcu să se simtă deodată recunoscător. Mai luă o cană 
de ceai şi o felicită pe Mavis pentru priceperea ei la gătit, dar când plecă la 
scurtă vreme cu Cassie, se simțea eliberat. Viaţa revenea încet-încet la 
normal. A doua zi, Cassie fusese invitată să-şi petreacă sfârşitul de 
săptămână cu nişte prieteni. Pe lângă asta, urma să vină şi Willow Reeves. 


Willow sună imediat ce Perez o duse pe Cassie la culcare. Pornise focul, 


iar în casă era cald. 

— Am lucrat toată ziua pentru tine, inspectore. 

— Credem că i-am aflat prenumele. Alissandra. Mă întreb dacă nu era 
cumva americancă, şi chiar proprietara casei distruse de alunecarea de teren. 

Perez se întrebă de ce-i venea atât de greu să accepte această ipoteză. 
Oare fiindcă se gândea la o poveste romantică despre o spanioloaică 
frumoasă care nu era de-a locului, nu despre o americancă de vârstă 
mijlocie cu o mătuşă din Shetland? Nu se aştepta la o persoană din nord, 
stăpânită şi calculată, care voia să verifice dacă moştenirea ei e în siguranță. 

— Ha! Ei bine, asta confirmă ce-am găsit şi noi! izbucni Willow pe un 
ton victorios. O anumită Allisandra Sechrest a avut rezervare pe feribotul de 
la începutul lunii ianuarie. Presupun că ea e. Pasagerii de pe feribot nu 
trebuie să-şi confirme identitatea prin vreun document, dar ar fi o 
coincidență prea mare să fie vorba despre altcineva. 

Aşadar, acum îi ştiau numele. Cu ajutorul lui Craig Henderson, ultimul 
chiriaş de la Tain, puteau să verifice dacă ea era proprietara casei. Însă 
Perez se simţea din nou uşor dezamăgit. Sechrest nu era un nume din 
Europa de Sud. Simţea cum povestea care se înfiripase în mintea lui despre 
femeia ucisă se destramă. Acum ea prelua o cu totul altă identitate. 

— A sunat la Befriending Shetland, o asociație caritabilă care oferă 
şedinţe de psihoterapie, cu o săptămână înainte să moară. S-ar părea că se 
gândea să-şi ia viaţa. 

— Dar a fost ucisă? 

— Potrivit lui James Grieve, nu există nicio urmă de îndoială. 

Perez îşi întinse picioarele spre foc. 

— Iar atunci când a fost văzută pentru ultima oară, cu o zi înainte de 
alunecarea de teren, părea aproape veselă. 

— Fi, la nevoie, cu toții ne putem preface. Nu înseamnă că în sinea 
noastră nu suntem deprimaţi. 

Perez nu ştia ce să-i răspundă. Nu şi-o putea imagina pe Willow Reeves 
fiind vreodată deprimată. Era cea mai puternică şi mai rezistentă persoană 
pe care o cunoscuse vreodată. 

— Mâine vin să te iau de la aeroport. Putem să ne oprim la scena crimei 
în drum spre Lerwick. 

Willow nu răspunse imediat. 

— Abia aştept, Jimmy. 

O spusese pe un ton normal, dar detectivul îşi dădea seama că vorbea 


serios. Tocmai voia să-i răspundă, dar convorbirea deja se încheiase. 


Craig Henderson, fostul chiriaş de la Tain, ateriză la Sumburgh de la 
Aberdeen cu o oră înainte să ajungă avionul lui Willow de la Inverness. Era 
o zi mai frumoasă şi toate avioanele ajungeau la timp, venind dinspre est şi 
aterizând în direcția vântului. Sandy era cu Perez, deşi nu veniseră 
împreună la aeroport. Sandy fusese coleg de şcoală cu Craig. Îi făcu semn 
cu mâna în timp ce bărbatul se apropia de banda de bagaje. Era bronzat, în 
formă, iar bagajul lui de mână era o geantă mică, de piele. Ar fi părut mai la 
el acasă în Dubai decât în Sumburgh. Perez îi privi pe cei doi tineri de la 
distanță. Se întâmpinară civilizat, dar era clar că nu erau prieteni la 
cataramă. Sandy îl conduse pe Craig către un birou oferit de personalul 
aeroportului. Atunci li se alătură şi Perez şi se prezentă. 

— Aşadar, am parte şi de şeful cel mare, nu-i aşa? întrebă Craig. Nu mai 
au încredere că-ți faci treaba bine, Sandy? Ai nevoie de un supraveghetor? 
Nu mă mir, spuse bărbatul, după care luă un loc la birou. 

Biroul era lângă sala de aşteptare şi avea vedere către pistă. Un charter 
Eastern Airways tocmai adusese un grup de muncitori care lucrau în Sullom 
Voe. Tocmai se îndreptau dinspre avion către clădirea aeroportului. 

Tăcerea fu întreruptă de Craig. 

— Care-i treaba, Sandy? Ce am făcut? Am fost plecat şase luni, aşa că de 
data asta nu prea cred că poţi să-mi pui în cârcă nimic. 

Vorbea în continuare cu un accent de Shetland, pe un ton amuzat şi uşor 
arogant. 

Perez se uitase pe cazierul lui Henderson. Fusese acuzat că se luase la 
bătaie într-un bar din Lerwick, iar Sandy fusese cel care-l arestase, aşa că de 
acolo provenea animozitatea. 

— Vrem să aflăm nişte informații, răspunse Sandy. Atâta tot. 

— ŞI nu puteaţi să aşteptaţi câteva ore să ajung şi eu acasă, să fac un duş 
ŞI să beau o bere? 

Brusc, Craig îşi ridică privirea şi vorbi pe alt ton. 

— Cineva din familia mea a pățit ceva? Iar s-a îmbolnăvit tata? A făcut 
infarct acum un an, dar de atunci părea să se simtă bine. 

— Nici poveste, spuse Sandy clătinând din cap. Ai auzit de alunecarea 
de teren care a blocat două zile drumul către Sumburgh? 

— Mi-a trimis mama un mesaj, dar l-am primit abia când am ajuns în 
Aberdeen. 


— Alunecarea de teren s-a îndreptat direct spre Tain, a distrus complet 
casa, iar în grădină am găsit trupul unei femei. Tu eşti ultimul chiriaş. Încă 
încercăm să aflăm cine e femeia şi ne-am gândit că ne-ai putea ajuta. Tu 
cum ai ajuns să locuieşti acolo? 

Perez stătea mai la o parte şi îşi dădu seama că gândul îi zboară 
altundeva. Willow probabil că se îmbarcase în Invernes, dacă nu cumva 
chiar decolase deja. Trebui să facă un efort să se concentreze la discuția din 
acel moment. 

Craig începu să le povestească: 

— Lucrez în Orientul Mijlociu. Şase luni sunt acolo, iar şase luni am 
liber. Îmi convine de minune. Când aproape că mi se termină şederea în 
Shetland, abia aştept să mă întorc la muncă. Şi sunt plătit bine. Ai mei s-ar 
bucura să-mi petrec tot timpul pe la ei, dar mă fac să mă simt iarăşi ca un 
țânc. Vor să ştie la cât vin să-mi beau ceaiul, dacă o să mă întorc la noapte şi 
mereu fac presiuni să mă întorc aici ca să lucrez la afacerea familiei. Mă 
cam calcă pe nervi. Aşa că ultima oară cât am fost aici am închiriat casa de 
la Tain. E îndeajuns de aproape de ai mei încât să-mi spele mama hainele, 
dar e locul meu. Ştii ce zic? 

Craig zâmbi ca să arate că nu vorbea serios în totalitate. 

Sandy dădu din cap. 

— Cum ai ajuns să închiriezi fix locul ăla? Nu l-am văzut în nicio 
reclamă. 

— Bătrânul Magnus Tait mi-a zis de el. 

În încăpere se lăsă din nou tăcerea, până când Sandy vorbi din nou, de 
această dată încet. 

— Ai auzit că Magnus a murit? 

Bărbatul nu răspunse imediat. 

— Nu, dar a făcut infarct chiar când eram la finalul ultimului concediu, 
iar mama mi-a spus că nu şi-a mai revenit pe deplin. Nu mă mir. O să-mi fie 
dor de discuţiile noastre. 

— Alunecarea de teren s-a produs chiar la înmormântarea lui Magnus, 
zise Sandy. Ştii că Tain e chiar pe dealul de lângă cimitir. 

— Săracu” de el... 

— Eraţi prieteni? întrebă Perez. 

— Bănuiesc că da, într-un fel. Când am fost ultima oară pe acasă, l-am 
văzut că se chinuia să-şi tundă oile şi m-am oferit să-l ajut. Era bătrân. Încă 
mai avea putere, dar degetele şi încheieturile îi erau afectate de artrită şi nu 


prea se mai descurca. Când eram mic, îl mai ajutam şi pe bunicul meu. Avea 
o fermă la Nibon. 

Craig ezită. Părea să-şi aducă aminte de vremurile bune. 

— Magnus n-a spus cine ştie ce când am lucrat împreună, dar pe urmă 
m-a invitat în casă la un păhărel. Probabil că la fel se întâmpla şi acum o 
sută de ani. Mă simţeam de parcă m-aş fi întors în timp. Apoi a început să- 
mi vorbească despre vremurile de odinioară. Era fascinant. Mă simţeam de 
parcă vorbeam cu bunicul. Alor mei nu le pasă de lucrurile astea. Ei doar 
vor să renoveze bucătăria odată la doi ani, să meargă vara în vacanţă în 
Spania şi să aibă destui bani pentru o maşină nouă şi luxoasă. 

Craig tăcu din nou, după care continuă: 

— Mai treceam seara pe la Magnus. Luam şi o sticlă cu mine. Mă întreba 
cum e pe unde lucrez, iar după vreo două păhărele începea şi el cu poveştile 
lui. 

— Şi ţi-a spus că poți sta în chirie la Tain? 

Perez se întoarse cu spatele către pista de aterizare şi se aplecă deasupra 
biroul la care stăteau Sandy şi Craig. 

— Era de-o seamă cu Minnie Laurenson, care locuia cândva acolo. Încă 
îmi amintesc de ea. Se îmbrăca mereu în negru şi avea nasul coroiat, de zici 
că era un corb. Părea nemaipomenit de bătrână şi când eram cu mic. N-a 
murit de mult. Nu mai avea nicio rudă în Shetland. Nu s-a căsătorit 
niciodată. După ce a murit ea, casa de la Tain a rămas pustie. Magnus mi-a 
spus că a ajuns la o nepoată de-a ei. Mă rog, un fel de nepoată. Poate fuca 
unui văr. Ştii cum e în Shetland, Jimmy. Cu toţii suntem înrudiţi, dacă sapi 
destul în trecut. Oricum, femeia asta locuia în America, iar Magnus mi-a 
spus că poate mă lasă să locuiesc la Tain. Îşi dădea seama că n-aveam stare 
acasă şi că aveam nevoie de un loc al meu. „Eu am locuit cu mama prea 
multă vreme”, aşa mi-a spus. „Un bărbat are nevoie de casa lui.” 

— Magnus ti-a dat adresa proprietarei? 

— Da, i-o scrisese Minnie. Aparent n-a avut niciodată încredere în 
avocaţi. L-a rugat pe Magnus ca la moartea ei să-i scrie femeii din America, 
să-i spună că a moştenit casa de la Tain. Magnus a făcut asta, iar de atunci 
au păstrat legătura. 

Oare de asta era în Shetland? se întrebă Perez. Fiindcă ştia că Magnus e 
pe moarte şi voia să-l vadă înainte să fie prea târziu? Probabil voia să vină 
la înmormântare. Dar n-a mai ajuns la kirk fiindcă a fost ucisă. 

— Cum o chema? 


— Îşi spunea Sandy. Nu prea ştiu de la ce venea asta. Sandy Sechrest, 
aşa o chema. Am sunat-o şi am întrebat-o dacă pot să stau acolo. I-am spus 
că aş renova locul puţin, aşa încât să poată sta acolo dacă o să vină 
vreodată. A spus că dacă fac asta pot sta şi fără chirie, doar să plătesc 
întreținerea. Eu nu mă oferisem să fac asta aşteptându-mă la ceva în schimb. 
Dar mă plictisesc repede. Iar când mă plictisesc, dau de bucluc, spuse Craig 
zâmbind către Sandy. 

— Aţi făcut cunoştinţă? 

Craig clătină din cap. 

— Tot zicea că trece pe acolo, dar până la urmă a intervenit ceva. Cred 
că era ceva de birou. 

— Cu ce se ocupa? 

— Era editoare. Stătea la New York. 

— Ai văzut vreodată o poză cu ea? 

Perez încerca să lege povestea pe care o inventase despre femeia cu ochi 
negri de imaginea unei editoare din New York. 

— Nu! Cum aş fi avut ocazia? 

— Presupun că nu ştiai dacă plănuia să vină în Shetland iarna asta. 

Craig clătină din nou din cap. 

— Am vorbit doar de două ori la telefon. Odată înainte să mă mut acolo, 
iar a doua oară fix înainte să plec în Orientul Mijlociu. I-am trimis două 
poze, ca să vadă lucrările de renovare. 

— Avem nevoie de adresa ei de e-mail. 

— Sigur. 

Craig îşi scoase iPhone-ul din buzunarul de la cămaşă, apăsă de câteva 
ori pe ecran, după care i-l dădu lui Perez. Pe ecran se vedea o adresă: 
A.Sechrest(Amullion.com. 

— Cred că Mullion e numele editurii, aşa că probabil e e-mailul de 
serviciu. Nu mi-a dat adresa personală. 

Numele editurii părea cunoscut, dar Perez nu mai ştia exact de unde. Se 
gândi că acum totul se lega. Compania trebuia să fie la curent cu faptul că 
îşi luase concediu ca să vină în Shetland. Dar dacă se aflase în Shetland 
doar de câteva săptămâni, cum de se cunoştea atât de bine cu localnicii? În 
primul rând era bărbatul care o luase cu maşina de la magazinul din Brae, 
şoferul maşinii cu abțibildul cu steagul Insulelor Shetland. Mai era şi 
bărbatul îmbrăcat elegant, care băuse cu ea în barul din Marcel. Poate că era 
vorba de aceeaşi persoană, dar dacă aşa stăteau lucrurile, de ce nu 


anunţaseră poliția? De ce nu spuseseră că o cunoşteau? Doar se dăduseră 
anunţuri peste tot în Shetland. Perez se gândi că, dacă puteau să-l identifice 
pe bărbat, atunci poate că-l găseau şi pe ucigaş. Poate că de fapt ancheta nu 
era aşa complicată. 

Sandy şi Craig se ridicaseră deja de pe scaune. Perez reveni cu ei în 
terminalul aglomerat şi îi privi cum ies. Avu loc un moment stânjenitor când 
cei doi fură prinşi împreună în uşa turnantă, după care dispărură. 


Avionul lui Willow ajunse mai devreme. Perez rămase mai la o parte de 
mulțimea de oameni care-şi aşteptau rudele să apară pe uşa îngustă care 
dădea spre zona de sosiri. Detectiva fu printre ultimu pasageri. Era însoțită 
de Vicki Hewitt, medicul legist. Tocmai râdeau de o glumă făcută de una 
dintre ele. De unde stătea, Perez n-o putea auzi pe Willow cum râde, dar o 
văzu cum îşi dă capul pe spate şi se întoarce spre colega ei. Părul ei rebel nu 
era prins cu nimic. Purta pantaloni albaştri de cord, cam ponositi în partea 
de jos, bocanci mari şi un hanorac. Perez înregistrase toate aceste detalii în 
câteva secunde. Pe Vicki n-ar fi reuşit s-o descrie deloc. 

Willow îl zări şi îi făcu semn să li se alăture la banda de bagaje. 

— N-ar trebui să ne mai întâlnim aşa, inspectore. 

Avea un accent amestecat, ceva între vorbirea din Hebridele Exterioare — 
crescuse într-o comunitate de hipioţi din North Uist — şi o engleză 
pretențioasă, moştenită de la părinții ei educați, dar care se lăsaseră de 
facultate. 

Niciodată nu ştia cum să i se adreseze. Nu reușea să-i vorbească pe 
acelaşi ton degajat, glumet. 

— Bine ai revenit în Shetland. 

Perez tăcu, după care continuă: 

— Măcar ai adus o vreme mai frumoasă cu tine. 

— Întotdeauna fac tot ce-mi stă-n puteri, Jimmy. Doar ştii asta. 

În maşină, Willow se aşeză lângă Perez. Vicki era mică şi slabă şi se 
folosi de picioarele ei scurte drept pretext ca să stea pe bancheta din spate. 
Perez conducea tăcut. Trecură pe lângă Hotelul Sumburgh şi situl 
arheologic Jarlshof, după care se opriră la ieşirea din aeroport fiindcă 
semnalul luminos era aprins. 

— Ce-avem până acum, Jimmy? Spune-mi totul despre femeia ta 
misterioasă. 

Avionul care se apropia ateriză, semnalul luminos se opri, iar Perez porni 


încet de-a lungul pistei. 

— Nu sunt sigur că mai e aşa misterioasă. Bănuim că probabil era 
proprietara de la Tain, ferma unde i-au găsit trupul. 

Îi relată conversaţia pe care o avuseseră cu Craig Henderson. 

— Presupun că această Sandy Sechrest cu care a vorbit prin e-mail e 
aceeaşi Alis din scrisoare. Acelaşi nume cu două forme diminutive. Adresa 
ei de e-mail e „A.Sechrest”. Trebuie să fie aceeaşi femeie care şi-a făcut 
rezervare pe feribot. 

Se aştepta ca Willow să-l felicite pentru că făcuse o identificare 
plauzibilă, dar detectiva doar dădu din cap. 

— Încă e foarte devreme în State, chiar şi pe Coasta de Est, continuă 
Perez. O să sun la biroul ei imediat ce ajungem la secție. Dacă le trimit prin 
e-mail portretul, ar trebui să-i putem confirma identitatea până diseară. 

În maşină se lăsă din nou tăcerea. Vicki întrebă ceva despre scena crimei. 

— E un dezastru, răspunse Perez. Când am descoperit cadavrul, am 
crezut că avem de-a face cu o moarte accidentală. Am crezut că a ucis-o 
alunecarea de teren, iar şeful echipei de pompieri s-a gândit imediat să 
verifice dacă nu cumva mai fusese cineva în casă. Nimeni nu credea că 
avem de-a face cu o crimă. Fermierul din zonă a fost chemat şi el să ajute, 
aşa că sunt peste tot urme de tractor şi de paşi. Din moment ce alunecarea 
de teren a distrus totul în cale, e greu de spus ce era aici dinainte şi ce 
anume a ajuns odată cu valul de pământ. 

— Aşadar, avem de-a face cu o provocare. 

Perez o văzu pe Vicki zâmbindu-i în oglindă. 

— Cu siguranţă. 

În faţa lui se formase o coadă, aşa că Perez încetini. 

— De aici până la fermă e deschisă o singură bandă. Încă nu s-au 
terminat lucrările de întărire la deal. 

Ceaţa apăruse din nou dinspre mare. Era densă, gri şi miţoasă ca lâna 
dărăcită. Perez se gândi că Willow avusese noroc să aterizeze. Dacă ar fi 
ajuns cu o oră mai târziu, ar fi fost posibil ca zborul să fie întors din drum. 
Maşinile înaintau încet. Într-un final ajunseră la drumeagul pe care 
merseseră pompierii până la Tain, iar detectivul ieşi din fluxul de trafic şi 
parcă în dreptul casei ruinate. Totul era în continuare acoperit de noroi, iar 
sub ei se vedea drumul pe care şi-l croise alunecarea de teren până jos de 
tot, pe mal, precum o cicatrice neagră în dealul cafeniu. 

Ploua mocăneşte, aşa că Willow îşi puse gluga. 


— Trebuie să fi fost un loc cam izolat pentru o femeie singură, chiar şi 
înainte de alunecare, spuse detectiva. 

— Dai de altă fermă dacă ocoleşti dealul şi treci de copaci. Acolo stau 
Kevin şi Jane Hay. Nişte oameni destul de prietenoşi, dar se pare că n-au 
intrat în contact cu victima. Jane ştia că stă cineva aici, dar a presupus că 
era vorba de un turist. Kevin credea că locul era părăsit. N-au văzut 
niciodată vreo maşină parcată în faţă, însă nici n-ar fi avut cum, decât dacă 
treceau chiar prin dreptul casei. 

— Cum naiba se descurca dacă n-avea maşină? 

— Avea un prieten. Bărbatul a luat-o cu maşina de la magazinul din 
Brae. Au fost văzuţi bând vin în barul de la Mareel. 

Asta dacă e vorba de acelaşi bărbat. Dar sigur ar fi o coincidenţă prea 
mare să credem că avea doi admiratori după atât de puțină vreme petrecută 
în Shetland. Oare bărbatul ăsta e autorul scrisorii din cutie? 

— Chiar şi aşa... 

Chipul lui Willow era ascuns de glugă, dar detectivul îşi dădea seama că- 
1 venea greu să înțeleagă situația. 

— Dacă moştenise casa, trebuie să fi avut o rudă pe care s-o viziteze. 
Altminteri de ce venise aici? Nu e cel mai bun moment pentru o vacanţă. 
Nu pricep cum de nu ştia nimeni de ea când ai dat anunţul. Ceva nu prea se 
leagă. 

Vicki Hewitt îşi punea un combinezon peste blugi şi jachetă. Femeia se 
sprijinea de umărul lui Willow ca să nu se dezechilibreze. 

— Mai e nevoie? Scena crimei e deja într-un hal fără de hal. 

— E greu să te dezveţi de vechile obiceiuri. Pe lângă asta, dacă ajungem 
la proces, s-ar putea să-mi mulțumeşti. 

Vicki se îndreptă de spate. 

— Nu vrei să mă laşi aici şi să te întorci mai târziu să mă iei? Dacă 
rămâneți, înseamnă că avem doi oameni în plus care calcă în picioare scena 
crimei. Oricum, mă concentrez mai bine singură. 

— Adică ţi-am sta în cale! 

Lui Perez îi venea mult mai uşor să vorbească pe şleau cu Vicki decât cu 
Willow. 

— O să-l pun pe Sandy să vină şi să stea cu tine când termină cu familia 
lui Craig Henderson. A trecut deja o dată prin casă. 

— Spune-i să aducă nişte doze de Cola. Gândesc mai bine când sunt 
cofeinizată până la Dumnezeu şi înapoi. Pot vizualiza mai bine ce s-a 


întâmplat. 

— Aşa voi face. 

Însă Perez se gândi că Vicki nici măcar nu-l auzise. Deja se concentra 
asupra ruinelor de dedesubt. Se lăsă să alunece încet în jos, iar detectivul 
rămase singur cu Willow Reeves. 


Capitolul 10 


Părinții lui Craig Henderson stăteau într-o locuinţă modernă, într-o 
aşezare la nord de Ravenswick, chiar pe coastă. Tot acolo, famila 
Henderson avea în grijă un complex de case de vacanţă foarte elegante, 
scumpe, cu design scandinav. Dacă era să dai crezare zvonurilor, costa o 
avere să le închiriezi. Nebunii de turişti se pare că erau îndeajuns de săriți 
de pe fix încât să plătească preţul exorbitant, fiindcă în timpul sezonului nu 
mai era niciun loc liber. O iubită de-a lui Sandy, care lucra acolo ca 
menajeră, 1 le arătase la un moment dat, iar tânărul se minunase văzând 
blaturile de granit, saunele individuale, căzile şi podelele din lemn lustruit. 

Locuinţa familiei Henderson era ceva mai tradițională. Avea pereți din 
tencuială cu mortar de prundiş şi o terasă la marginea grădinii. Totuşi, se 
vedea şi un jacuzzi acolo. Sandy se gândi că era un loc numai bun în care să 
stai într-o zi de vară. Îşi imagină un grătar, vin direct de la rece şi bere 
străină la un preț piperat. Stuart şi Angie Henderson îi păreau genul de 
oameni cărora le place să petreacă. Podeaua terasei era alunecoasă acum, iar 
ploaia curgea de pe streşini. 

Părinţii îl aşteptau pe Craig şi ieşiră de îndată ce văzură maşina. Angie 
tipă extaziată când văzu cât de bronzat era fiul ei, după care începu să turuie 
despre faptul că sosise momentul să găsească o fată drăguță de la ei din 
zonă şi să rămână în Shetland. Era clar cât de dor îi fusese de el. Culoarea 
părului era mult prea neagră ca să fie naturală, iar femeia mai era şi 
machiată din plin şi purta nişte cercei uriaşi. Stuart înfipsese o doză de bere 
în mâna fiului său înainte ca acesta să ajungă măcar la bucătărie. Sandy 
înţelegea de ce Craig avea nevoie de un loc unde să stea singur. 

Se aşezară în camera de jos. Angie se oferise să pregătească o cafea şi 
acum îşi făcea de lucru cu un aparat sofisticat. Sandy se simţea în plus, dar 
Jimmy Perez îl rugase să stea de vorbă cu părinții lui Craig: 

Dacă sunt aşa protectori pe cât susține, s-ar putea să ştie câte ceva 
despre proprietara casei de la Tain. 

La început, lui Sandy îi fu greu să intervină în conversaţie, dar îndată ce 
o pomeni pe femeia moartă de la Tain, familia Henderson dori să atace 
subiectul. 

— Eu doar m-am bucurat că fiul meu plecase de acolo. 

Angie îi aduse lui Sandy un cappuccino şi îl aşeză pe suportul de pahare 


de pe măsuţa de cafea din sticlă. 

— Imaginează-ţi dacă mai stătea acolo! Poate că acum el ar fi fost cel 
care se răcea la morga din Aberdeen, nu vreo femeie ciudată. 

Din spusele ei reieşea că singurul loc sigur pentru Craig era acasă, cu 
mama lui. 

— O ştiați pe Minnie Laurenson? 

— Cu toţii o ştiam pe Minnie. Ne preda la şcoala de duminică şi ne băga- 
n sperieți, nu-i aşa, Stuart? 

Stuart dădu din cap şi sorbi dintr-o doză de bere. 

— Deci aţi aflat că i-a lăsat casa moştenire unei rude din America atunci 
când a murit? 

— Cu toții ne întrebam ce urma să se întâmple cu casa odată ce ea nu 
mai era, răspunse Angie. lar din câte ştiam noi, nu mai avea rude în viaţă. 
Apoi nu s-a mai întâmplat nimic şi bănuiesc că nici nu ne-am mai gândit la 
asta. Casa era ascunsă privirii de pe drum şi, oricum, nu era treaba noastră. 
Am aflat despre americancă abia când Magnus l-a pus pe Craig în legătură 
cu ea. 

— Nu aţi comunicat cu ea? Din moment ce Craig era plecat atâta vreme, 
ar fi avut sens să faceți asta. 

Nimeni nu spuse nimic, iar Angie îşi privi fiul. 

— Am încercat să iau legătura cu ea la un moment dat. Acum câteva 
săptămâni. M-am gândit să merg acolo şi să fac puţină curăţenie înainte să 
se întoarcă fiul meu. Am vrut să aflu la cine sunt cheile fiindcă nu le-am 
găsit la el în cameră. 

— Stabiliseşi deja asta? îl întrebă Sandy pe Craig. Voiai să închiriezi 
casa de la Tain din nou? 

— Planul era să-mi petrec primele două săptămâni acasă, iar pe urmă să 
mă mut iar la Tain. Acum nici nu se mai pune problema. 

Craig, se întoarse spre mama lui. 

— N-aveai niciun drept s-o contactezi pe americancă. Chiar şi aşa, de 
unde i-ai aflat numărul? 

— Trebuie să-l fi notat când ai hotărât să ne părăseşti prima oară. 

Angie vorbise pe un ton sfidător. Sandy deduse că femeia luase numărul 
din telefonul fiului ei când acesta nu era atent. 

Craig tremură. Era clar că nu credea că are rost să continue discuția. 
Mama lui avea să câştige de fiecare dată. 

— Aţi găsit cheile? întrebă Sandy. 


— N-am vorbit cu femeia. Doar i-am primit mesajul vocal. 

Angie făcu o pauză, apoi continuă: 

— Însă m-am dus până la casă. Dacă nu locuise nimeni în ea vreme de 
câteva luni, sigur înăuntru era aer închis şi nu suportam să mă gândesc că 
fiul meu vine într-un asemenea loc. M-am gândit să intru, să acrisesc şi să 
dau cu aspiratorul. Mi-am zis că poate nici nu era încuiată. 

— Când se întâmpla asta mai exact? 

Sandy se gândi că Perez făcuse bine că-l trimisese să stea de vorbă cu 
familia Henderson. Pentru Angie nu exista nicio limită, nu exista conceptul 
de viaţă privată. Dar asta nici nu era aşa ciudat — Jimmy Perez avea dreptate 
mai tot timpul. 

— Acum vreo două săptămâni. 

— Aţi putea fi puţin mai precisă, doamnă Henderson? V-aş fi foarte 
recunoscător. 

— Era ziua în care am mers în oraş la seara de muzică country la Marcel. 
Când a fost asta, Stuart? Încă ar trebui să fie însemnată în calendar. Ia du-te 
şi uită-te. 

Stuart se conformă. 

— Întâi februarie. 

Sandy îşi notă data. 

— Deci v-aţi dus la Tain. Aţi mers cu maşina? 

— Normal. 

În fața casei erau parcate o maşină de teren şi un Volkswagen Golf nou- 
nout. Era greu să ţi-o imaginezi pe Angie mergând pe Jos. 

— Pe la ce oră ați plecat într-acolo? 

Sandy ştia că lui Jimmy îi plăceau amănuntele. 

— Pe la prânz. Stuart făcea nişte reparaţii la două case de vacanţă, iar eu 
mi-am zis să-mi încerc norocul. Am băgat aspiratorul în portbagaj, ca să am 
tot ce-mi trebuie în caz că reuşeam să intru. 

— Şi ce aţi găsit acolo? 

— Uşile erau încuiate. Şi cea din față, şi cea care ducea în spatele casei, 
spre anexă. 

Brusc, lui Sandy îi veni o idee şi se întoarse spre Craig. 

— Ce-ai făcut cu rândul tău de chei când a trebuit să pleci? 

— Le-am lăsat la un birou de avocatură din Lerwick. Rogerson şi Taylor. 
Ei se ocupau de lucrurile lui Minnie Laurenson. 

— Mie nu mi-ai spus asta! 


Angie părea rănită. 

— Asta m-ar fi scutit de atât de multe! Aş fi putut să iau cheile de la ei. 

— Nu trebuie să ştii fiecare amănunt din viața mea! 

Izbucnirea de funie îi aminti lui Sandy de tânărul care începuse bătaia în 
barul din Lerwick dintr-un motiv atât de lipsit de importanţă încât a doua zi 
nici măcar nu mai ştia despre ce fusese vorba. Însă probabil că era obosit 
după zborul lung, iar Angie Henderson era în stare să pună la încercare şi 
răbdarea unui sfânt. 

— Ce-aţi făcut când aţi văzut că nu puteţi intra? Aţi mers direct acasă? 
întrebă Sandy, deşi nu credea că asta era ceva ce-ar fi făcut Angie. 

— M-am uitat puţin pe geamuri. Curăţasem bine locul înainte să plece 
Craig. Voiam să văd în ce stare era. M-am gândit că aş fi aflat dacă între 
timp ar fi venit un alt chiriaş, dar nu se ştie niciodată. 

— ŞI în ce stare era? 

— Cineva stătea acolo! 

Femeia părea de-a dreptul ofensată, de parcă locul fusese năpădit de 
vagabonzi. 

— Aţi văzut pe cineva înăuntru? 

— Nu, răspunse Angie cu vădită dezamăgire. Am bătut la uşă, dar n-a 
răspuns nimeni. Dar se vedea că locuieşte cineva acolo. Am dat ocol casei 
ca să încerc toate uşile şi m-am uitat înăuntru pe geamuri. 

— Îmi puteţi spune ce aţi văzut? 

— Locul era destul de curat. 

Femeia tăcu şi îşi închise ochii, de parcă încerca să vizualizeze încăperile 
pe care le văzuse prin micile geamuri. 

— Patul era făcut. I-am dus aşternuturi noi lui Craig când s-a mutat acolo 
şi le-am luat înapoi cu o zi înainte să plece. Şi-a petrecut ultima noapte aici, 
cu noi. l-am organizat o mică petrecere de rămas-bun. Lenjeriile pe care le- 
am văzut pe geam păreau scumpe. Nu prea îmi dau seama unde s-ar găsi aşa 
ceva în Shetland. Probabil că erau comandate pe internet. Încă se mai vedea 
nişte mobilă de-a lui Minnie Laurenson care rămăsese în casă şi pe când 
stătea Craig acolo. A fost alegerea lui s-o păstreze. Eu aş fi aruncat-o. 

Femeia făcu iarăşi o pauză, după care continuă: 

— Presupun că acum n-a mai rămas mare lucru din ea. 

Sandy se gândi la casa distrusă de alunecarea de teren şi inundată cu 
noroi. Clătină din cap. 

— Nu prea. Apoi ce-aţi făcut? 


— M-am întors acasă. Ce era să fac? 


Odată întors în maşină, Sandy formă numărul lui Jimmy Perez. Se oprise 
la un magazin de pe drum ca să cumpere Cola şi ciocolată pentru Vicki, iar 
acum îşi suna şeful înainte să pornească din nou. Abia aştepta să-i spună lui 
Jimmy că firma lui Tom Rogerson gestionase moştenirea lui Minnie 
Laurenson, dar detectivul nu-i răspunse, aşa că îi lăsă un mesaj. La Tain o 
găsi pe Vicki Hewitt în grădină, răscolind prin molozul din apropierea 
peretelui. Era ora prânzului, dar nu era aproape deloc lumină, iar în 
întuneric specialista îmbrăcată în combinezon arăta ca o mică fantomă albă. 
Sandy îşi puse şi el un combinezon. Vicki îl auzi apropiindu-se şi se 
întoarse. 

— Sunt atâtea pe-aici, încât şi o echipă întreagă ar avea nevoie de o lună 
ca să le treacă pe toate în revistă. 

Însă Vicki părea destul de veselă, iar Sandy îşi dădea seama că nu era 
înspăimântată de ce-o aştepta. 

— Va trebui să te mulțumeșşti cu mine, zise tânărul. Îmi pare rău. 

Femeia zâmbi. 

— M-am gândit că e cel mai bine să începem de aici. Ce a rămas prin 
casă e destul de stabil — până la urmă, a rezistat alunecării de teren. Însă 
aici, afară, dacă bate vreun vânt puternic poate dispărea tot. O să bag în saci 
cât de multe pot, marchez poziţiile şi fac o grămadă de poze. Dacă vii după 
mine şi notezi sacii, ne mişcăm mai repede. 

Aşa că Sandy se ghemui lângă ea şi îi urmă instrucţiunile. Cel mai mult 
îi plăcea când avea instrucţiuni clare pe care să le urmeze, iar Vicki era 
foarte specifică atunci când îi spunea ce să facă. Criminalista nu părea să 
bage de seamă ploaia sau frigul. Din când în când se mai ridica să se întindă 
sau să bea ceva, dar tot timpul se concentra numai la mica porţiune de 
pământ din faţa ei. În apropierea ruinelor casei, la adăpost de ploaie, o 
grămadă de pungi de plastic erau dovada eforturilor sale. 

Găsise câteva ustensile de bucătărie: un desfăcător, o răzătoare şi o sită, 
iar acum le aranja în pungi. Toate trei erau intacte şi rămăseseră prinse 
lângă zid. Valul de noroi probabil că le scosese pe uşa bucătăriei. Varietatea 
obiectelor îi aducea aminte lui Sandy de tarabele de mărunțişuri care 
apăreau ocazional la ceaiurile de duminică în scop caritabil, organizate în 
centrele comunitare pe tot parcursul verii. Vicki era ca una dintre acele 
femei în vârstă care caută prin mărunţişuri în speranța că o să găsească o 


comoară. Sandy nu pricepea de ce erau importante obiectele, însă odată ce 
Vicki le punea în pungi, el scria pe etichete. Criminalista descoperi un 
pantof de damă de mărimea 38, din piele întoarsă, cu model, baretă şi toc 
Jos. 

— Era încălţată când i-au găsit cadavrul? 

Stând ghemuită, Vicki îşi întinse spatele şi braţele. 

— Nu. 

Sandy se întrebă dacă era un amănunt semnificativ, dar Vicki nu spuse 
nimic, aşa că nu-şi dădu seama care era importanţa. 

Criminalista se uită la nişte bucăţi de hârtie pline de apă, după care le 
vâri cu atenţie într-o pungă. 

— Nu sunt fragmente de ziar. S-ar putea să confirme identitatea victimei, 
dacă cei de la centru reuşesc să le usuce. 

Sau s-ar putea să fie o reclamă oarecare la termopane sau la un card de 
credit. 

Sandy era lihnit. Nu mâncase de prânz, dar ştia că nici Vicki nu făcuse 
asta. Părea să-i ajungă doza de Cola, pe care o bău dintr-o singură 
înghițitură, după care o aşeză cu atenţie în rucsac. Nu voia să fie el cel care 
se dă bătut primul, dar se gândea la întâlnirea pe care o avea cu Louisa. Îi 
spusese lui Jimmy Perez că putea să lucreze dacă era nevoie, însă şeful lui 
râsese şi îi spusese că nimeni nu era de neînlocuit. Aşa că Sandy rezervase o 
masă pentru cină la Hotelul Scalloway, precum şi o cameră pentru mai 
târziu. Crezuse că nu vede bine când zărise preţul, dar Louisa merita din 
plin. În orice caz, dacă tot nu se întorceau la el la apartament măcar nu mai 
trebuia să-şi bată capul să facă ordine. 

Lumina începuse să dispară, iar farurile maşinilor care se târau pe 
carosabilul de deasupra lor erau deja aprinse. În curând avea să fie prea 
întuneric ca să mai continue, aşa că până şi Vicki trebuia să se lase 
păgubaşă. Pompierii îşi luaseră generatorul, iar peisajul nu se mai vedea în 
zare. 

— Încă zece minute, spuse Vicki şi se ridică. Apoi ne întoarcem la 
civilizație să facem baie şi să mâncăm. 

Sandy dădu din cap. 

Și la Louisa. 

Vicki se ghemui la loc şi îşi reluă activitatea, după care îngheță. 

— Nu cumva profesorul Grieve a spus că e posibil ca femeia să fi fost 
strangulată cu o curea? 


— Aşa cred. 

Lui Sandy nu-i plăcea niciodată să fie prea specific. 

— O curea îngustă. Pe piele n-a rămas semn de la cataramă. Doar nişte 
urme care s-ar putea să provină de la nişte striaţii. 

— Atunci cred c-ar fi bine să fac poză la asta. 

Pentru o clipă, Sandy fu orbit de un blitz. Vicki se mută şi mai făcu o 
poză, după care scoase din grămăjoară o curea de piele cu striaţii florale. 

— E de damă. 

Sandy era dezamăgit. 

— Poate că aparţinea victimei şi a fost luată de alunecarea de teren odată 
cu restul chestiilor. 

— Poate. Dar dacă semnele de pe gât sunt la fel, poate aflăm ceva despre 
crimă. 

Vicki strânse cureaua, aşa încât acum arăta ca un şarpe, după care o puse 
în geantă. 

— Zici tu? 

Sandy se gândi preţ de o clipă. 

— Presupun că asta ar însemna că aici s-a produs crima. La Tain, adică. 
E puţin probabil să fi fost ucisă altundeva, dacă arma crimei e aici. 

— Şi ar însemna că nu avem de-a face cu o crimă cu premeditare. 
Ucigaşul nu a venit având arma crimei la el. Mă rog, asta dacă e bărbat. 
Obiectul aparţinea victimei, iar criminalul doar s-a folosit de ce a găsit la 
îndemână. 

Deşi stătuse ore întregi pe pământul umed, entuziasmul lui Vicki nu 
părea să se fi diminuat. 

— E cam puţin, nu? ŞI nici nu e ceva sigur. 

Sandy se simţi de parcă o trăda, de parcă îi punea la îndoială priceperea. 

— E un început, răspunse femeia. E mai mult decât aveam de dimineaţă. 


Capitolul 11 


Willow Reeves se gândi că Insulele Shetland aşa cum erau acum, 
cuprinse de beznă şi de umbrele întunecate ale iernii, arătau cu totul altfel 
decât în timpul verii. Acela era Shetland-ul din amintirile ei. Pe atunci 
întregul peisaj fusese numai roz şi argintiu. Lumina strălucitoare se oglindea 
în mare, iar pe promontoriu creşteau flori. Era a treia oară când venea în 
Shetland, dar se simţea de parcă o făcea pentru prima oară, de parcă privea 
locul prin ochii unei străine. Se gândi că poate ar fi trebuit să fie mai cu 
picioarele pe pământ. Nu putea să-şi petreacă toată viaţa ca o adolescentă, 
gândindu-se la brunetul înalt şi taciturn care era în continuare bântuit de 
femeia perfectă care murise. Părinţii ei fuseseră nişte visători. Renunţaseră 
la viaţa lor confortabilă de profesori ca să întemeieze o comunitate de 
hipioți pe Insula North Uist din Hebridele Exterioare. Până la urmă, ceilalți 
membri ai comunității îşi pierduseră entuziasmul şi plecaseră, dar părinții 
lui Willow erau tot acolo. Trudeau pe pământul nisipos şi încă se minţeau 
singuri că experimentul nu fusese o mare greşeală. 

Detectiva intră în biroul lui Jimmy Perez şi îl ascultă cât sună la New 
York, la firma la care lucra victima. Se gândiseră că americanii probabil 
încep să lucreze devreme, aşa că prima oră era un moment numai bun să 
contacteze editura. Perez vorbi încet şi îşi modulă vocea încât accentul să-i 
dispară aproape complet. 

Ce ştiu despre el, până la urmă? Cine este acest bărbat care poate juca 
orice rol ca să-şi ducă la bun sfârşit munca? 

— Fac parte din poliția britanică. 

Willow nu reuşi să înțeleagă ce spunea cealaltă persoană, dar bănui 
despre ce era vorba când Perez explică foarte calm: 

— Fi, nu, nu englez, ci scoțian. Da, e aproape acelaşi lucru. Lucrez în 
Insulele Shetland. 

Perez râse puţin şi se strâmbă la Willow. 

— Am nevoie de informaţii despre o persoană care cred că lucrează la 
compania dumneavoastră. O cheamă Alissandra Sechrest. Da, sigur, aştept. 

Se auzi un clic, iar Perez trecu telefonul pe modul difuzor. Deodată se 
auzi un glas cu accent american care umplu încăperea: 

— Da, Sandy Sechrest la telefon. Cu ce vă pot ajuta? 

Pentru o clipă, Willow aproape râse fiindcă lui Perez nu părea să-i vină 


să creadă. Fuseseră convinşi că o identificaseră corect pe victimă, dar se 
pare că Alissandra Sechrest era vie şi nevătămată şi lucra în continuare la 
New York. Lui Perez îi luă ceva timp până să răspundă. 

— Mă scuzati că vă deranjez, dar v-aş fi recunoscător dacă mi-aţi putea 
răspunde la câteva întrebări înainte să vă explic despre ce este vorba. Aveaţi 
rude în Shetland? 

— O rudă îndepărtată. O mătuşă. 

Sandy Sechrest părea mai în vârstă decât victima. Willow bănui că nu 
mai avea mult până să iasă la pensie, însă după glasul ei se vedea că e o 
femeie cu mintea brici. 

— ŞI v-a lăsat casa moştenire, prin testament? 

— Exact. O căsuţă din satul Ravenswick. Încă intenţionez să vin în vizită 
la un moment dat, atunci când n-o să mai fiu atât de prinsă aici. 

Femeia tăcu. 

— Despre ce e vorba, domnule detectiv? 

— Mă tem că proprietatea v-a fost afectată de o alunecare de teren. 

— Ce bine că mi-aţi spus! O să anunţ firma de asigurări. Dacă îmi puteți 
trimite un e-mail cu detaliile, nu mai e nevoie să vă răpesc din timp. 

Tocmai voia să închidă telefonul, dar Perez interveni: 

— A murit cineva. O femeie. Credem că stătea în casa dumneavoastră. 
Ştiţi ceva despre asta? 

— Nu! Am lăsat un bărbat să stea acolo. Era prieten cu un tip în vârstă 
care o ştia pe mătuşa mea. Dar a plecat acum şase luni. Mă întrebase dacă 
poate folosi casa din nou câtă vreme mai face nişte reparaţii, iar eu am fost 
de acord. Urma să se mute în câteva săptămâni. 

— Femeia moartă îşi spunea Alissandra Sechrest. Cel puţin, a ajuns până 
în Shetland sub numele dumneavoastră şi l-a folosit pentru măcar o 
programare. 

— Şi ați crezut că am murit? 

Sandy Sechrest izbucni într-un râs ascuţit, aproape ca un fel de lătrat. 

— Am fost puţin şocat când v-am auzit vocea. 

— Vă gândiţi la vreo escrocherie? Că mi-a furat identitatea? Doar ca să 
aibă unde să stea? 

— Sincer să vă spun, nu prea ştiu ce să mai cred. Dacă vă trimit un 
portret-robot al victimei, poate îmi puteţi spune dacă o recunoaşteți. 

Perez tăcu o clipă, după care reluă: 

— Ştiţi să fi avut loc vreo fraudă? Vă lipsesc bani din contul bancar? V-a 


fost folosit cardul de credit? S-ar putea ca femeia să fi avut chiar şi un 
paşaport fals cu numele dumneavoastră. 

— N-am observat nimic, dar o să verific, sigur. 

Perez o privi pe Willow şi ridică din sprâncene, vrând să vadă dacă ea 
avea vreo întrebare. 

— Întreab-o de avocatul ei, spuse detectiva pe buze. 

— Cu ce avocat din Shetland colaboraţi, doamnă Sechrest? 

— Colaborez cu un birou de avocatură: Rogerson şi Taylor. Ei m-au 
contactat în legătură cu testamentul mătuşii mele şi m-au întrebat ce planuri 
am cu proprietatea. Au făcut în aşa fel încât să o golească de toate obiectele 
în afară de piesele mari de mobilier. Nu era nimic de valoare, doar câteva 
bijuterii ieftine, pe care mi le-au trimis prin poştă. Aparent existau şi 
fotografii, dar le-am spus să le lase acolo. Mi s-a părut că acela e locul lor. 
Apoi au angajat pe cineva să curețe prin casă. Fiindcă era în vârstă, mătuşa 
mea nu prea mai avusese puterea să aibă grijă cum trebuie nici de ea, nici de 
locuință. 

— Țineţi minte cum se numea firma de curăţenie? 

Femeia păru să nu ştie ce să-i zică lui Perez, însă îi răspunse după un 
moment de ezitare: 

— Nu, dar avocaţii ar trebui să ştie. Am primit o factură. 

— ŞI apoi? 

— Apoi i-am rugat să-mi confirme că locul e sigur şi să ţină la ei cheile 
până când urma să vin în Shetland sau să iau o hotărâre în privinţa casei. 
Aproape că uitasem de ea, când am fost sunată de un tip care m-a întrebat 
dacă poate s-o închirieze. L-am verificat prin firma de avocatură şi mi-au 
spus că omul era serios. Avea mai mult sens să locuiască cineva în casă 
decât să stea goală. 

— Țineţi minte cu cine de la Rogerson şi Taylor ați vorbit despre 
chiriaşul de la Tain? 

Willow observă că în glasul lui Perez se strecurase iarăşi o urmă de 
accent de Shetland. 

— Îmi pare rău, domnule detectiv, nu cred că era vreunul dintre cei doi. 
Am vorbit cu o femeie. Putea fi la fel de bine cineva care lucra la recepție. 
Dar mi-a spus că îl ştie pe Craig Henderson şi că provine dintr-o familie 
bună. A fost de ajuns pentru mine. Era culmea să stea casa goală când 
cineva de-al locului avea nevoie de ea. 

Willow se gândi că Sandy Sechrest era genul de femeie care lua hotărâri 


repede şi nu se răzgândea. 

— Şi pe cine aţi rugat să găsească o firmă de curăţenie şi să se asigure că 
locuinţa este încuiată? întrebă Perez. Aţi vorbit cu aceeaşi femeie? 

— Nu, sigur era unul dintre avocaţi. Îl chema Paul Taylor. 

Americanca tăcu, de parcă mai aştepta ca Perez să spună ceva, după care 
Îl zise: 

— Dacă nu mai aveţi nimic să mă întrebaţi, domnule detectiv, ar trebui 
să mă duc la o şedinţă. 

— Femeia care a murit nu a fost ucisă de alunecarea de teren. N-a fost un 
accident. A fost omorâtă de cineva. 

Pentru prima oară, Sandy Sechrest păru tulburată. 

— Nu înţeleg. 

— A fost strangulată. Bănuim că ucigaşul a lăsat-o în casă, dar cadavrul 
a fost scos de alunecarea de teren. Altminteri n-am fi dat de ea până când nu 
se muta Craig înapoi. 

— Şi ziceţi că-mi folosea numele şi identitatea. 

— Trebuie să vă întreb dacă există vreun motiv pentru care cineva ar 
vrea să vă ucidă, spuse Perez pe un ton potolit. 

Sandy Sechrest izbucni în râs, la fel ca mai devreme. Era râsul unei 
fumătoare. Da, fumatul părea să fie viciul ei secret. 

— EFi bine, mi-am făcut câțiva duşmani de-a lungul carierei: autori pe 
care i-am respins sau cu care am încheiat colaborarea, alți editori cărora nu 
le convine că le-am furat vedetele. Dar nimeni nu mă urăşte destul încât să 
vrea să mă ucidă. Şi nimeni n-ar traversa Atlanticul ca s-o facă. Pe lângă 
asta, de îndată ce ar fi văzut-o şi-ar fi dat seama că nu sunt eu. 

— Ce fel de cărți publicaţi? 

— Suntem o editură fără un program specific, dar eu mă specializez pe 
non-ficțiune. În principal cărţi de dezvoltare personală. 

— Gândeşte-ţi un viitor mai bun este unul dintre titlurile pe care le-aţi 
publicat? 

— Chiar aşa, inspectore. Una dintre cele mai bine vândute cărți. 

Femeia părea mai degrabă flatată decât curioasă. 

— E posibil să-i fi trimis un volum mătuşii dumneavoastră? 

Americanca râse din nou. 

— Abia dacă ştiam de existenţa ei. Pe lângă asta, nu cred că ar fi 
interesat-o prea tare. 

Atunci de ce se afla cartea publicată la Mullion printre obiectele femeii 


ucise? 

— Mai ţineţi legătura cu cineva din Shetland? 

— Cu un bătrân pe nume Magnus Tait. Era prieten cu mătuşa mea şi mă 
mai suna din când în când după ce ea a murit. Cred că de curând îşi 
instalase un telefon acasă şi era ca o jucărie pentru el. Poate că n-avea cu 
cine să vorbească. M-a sunat să-mi spună că firma de curăţenie trecuse pe la 
Tain şi că făcuseră o treabă destul de bună. lar apoi m-a sunat să mă întrebe 
dacă îi dau voie lui Craig să stea în chirie. Nu prea înțelegeam eu ce 
vorbeşte, dar era un dulce. Mă făcea să simt că aparţin unui loc în care nici 
măcar nu fusesem. Dar n-am mai vorbit cu el de câteva luni. 

— ÎI ştiam pe Magnus, spuse Perez. A fost foarte bolnav o vreme şi a 
murit de curând. 

— Ah! Îmi pare rău. 

Părea de-a dreptul întristată de veste. 

— Magnus avea şi el cheia de la Tain? 

— Cred că da. Cred că el a fost cel care a descoperit că mătuşa mea a 
murit. M-a sunat înaintea avocatului să mă anunţe. 

Perez o privi din nou pe Willow, dar de data asta detectiva clătină din 
cap. Nu mai avea nicio întrebare. Perez aflase tot ce era relevant. Acum 
încerca să pună cap la cap informațiile. Dacă Sandy n-avea prieteni în 
Shetland, dacă nu venise niciodată aici, dacă nu ţinea legătura decât cu 
avocatul prin e-mail, părea improbabil ca ca să fi fost persoana pe care 
criminalul voise s-o omoare. Cel mai important era să-l identifice pe 
bărbatul, sau pe bărbaţii, alături de care fusese văzută impostoarea. 

Perez încheie convorbirea şi puse receptorul la loc. Willow îi zâmbi. 

— Fi bine, zise detectiva, acum începe distracţia. 


Merseră să ia prânzul la Mareel, plecând de la secție şi mergând de-a 
lungul malului, pe lângă noile birouri ale consiliului local. Centrul de artă 
era chiar lângă apă. Willow se gândi că era un simbol din oţel şi sticlă al 
încrederii în viitorul artistic al Insulelor Shetland. Nici nu s-ar fi pus 
problema de aşa ceva pe insula unde crescuse ea. De când fusese descoperit 
petrolul, cei de aici credeau că sunt în stare de orice. Îi spuse lui Perez ce 
gândea. 

— Nu sunt convins, răspunse el. Probabil că aşa ceva nu s-ar mai 
construi acum. 

Părea căzut pe gânduri şi nu intră în detalii. 


Trebuiră să aştepte la intrarea micului bar de la parter ca să fie serviţi. 
Erau conştienţi că îi putea auzi oricine din Jur, aşa că stăteau la coadă fără să 
vorbească. Erau înconjurați de mame cu copii, tinere care purtau pulovere 
croşetate şi vorbeau despre alăptat şi grupurile de parenting. Willow se 
întrebă într-o doară dacă ea avea să fie vreodată mamă. 

Reveni imediat asupra întrebării, iar de această dată parcă o lovi fizic, ca 
un şoc electric. Aproape că se miră că Perez nu observase nicio schimbare 
la ea. Detectivul o ţinea de braţ, făcându-şi loc prin mulțime, iar la cât de 
tulburată era se gândi că şi el îi simţise frământarea. Poate că maternitatea 
mocnea de o vreme în subconştientul ei, dar acum ideea că ar putea deveni 
mamă cu adevărat o lovi atât de puternic, încât se simţi copleşită. Ce 
neplăcut că îi trecuse asta prin minte aici, alături de Perez, în mijlocul 
anchetei! Avea nevoie de mai mult timp ca să se gândească. Nu-şi putea da 
seama în acele clipe dacă avea să-i treacă sau urma să devină o obsesie. Ştia 
doar că timpul trece şi trebuie să ia o hotărâre. 

Îşi luară băuturile şi urcară la etaj. Locul era aproape gol. 

— Aici a fost văzută cu câteva zile înainte să moară, spuse Perez. 
Potrivit unui martor, femeia noastră misterioasă stătea chiar la masa asta 
împreună cu un bărbat îmbrăcat elegant. 

— Acelaşi bărbat care a luat-o cu maşina de la magazinul din Brae? 

Willow încercă să-şi ignore hormonii şi să se concentreze la anchetă. 

— Eu aşa cred. Altminteri ar fi o coincidență cam mare. 

Perez îşi aşeză tava pe masă. De unde erau, puteau să vadă barul de jos. 
Mamele îşi adunau copiii şi îşi croiau drum afară. Acum se discuta despre 
un curs de limbă pentru preşcolari de până în cinci ani, organizat la centrul 
comunitar. 

N-aş putea face asta niciodată. N-aş putea să transform creşterea 
copiilor într-o profesie. Toate paginile alea de pe internet şi discuţiile 
despre educaţie şi îngrijirea celor mici... Sunt sigură că sunt pentru femeile 
cărora le e dor să meargă la serviciu. Poate că părinţii mei aveau dreptate. 
Poate că un copil n-are nevoie decât de dragoste, aer curat şi să nu-l bagi 
în seamă prea mult. 

— Cum a ştiut să se folosească de numele lui Sandy Sechrest? 

Willow privi cum femeile plecau încărcate de copii, genţi şi cărucioare. 
Se terminase năvala de la prânz, iar acum până şi în barul de jos era linişte. 

— Înţeleg cum ar fi putut să obţină cheile de la avocaţi. Dacă şi-a dat 
numele şi a spus câte ceva despre ea, probabil că nu i-au cerut niciun 


document oficial. Dar foarte puţină lume ştia a cui e casa. Avea nevoie de 
informaţia asta ca să poată să facă ceva. 

— Poate că a văzut ceva în The Shetland Times. 

— Ar fi avut acces la ziar, dacă venea din sud? 

Willow scoase capacul de la sticla ei de apă minerală. 

— ŞI de ce avea nevoie de toată şarada asta elaborată? De ce nu a venit 
pur şi simplu în Shetland, de ce nu şi-a închiriat o cameră la o pensiune 
dacă tot voia să viziteze locul? 

Mâncarea sosi înainte ca Perez să apuce să răspundă. O aduse un tânăr 
îmbrăcat într-o uniformă compusă dintr-un tricou negru şi blugi negri. Părul 
îi cădea pe frunte, iar deasupra unei sprâncene avea un rând de piercing-uri. 
Probabil era unul dintre tinerii cu veleităţi artistice care îşi găsise căminul 
spiritual la Mareel. Willow se gândi că acolo unde crescuse ea nu existase 
nimic de genul ăsta. Viaţa ei socială de copil se limitase la a bea pe ascuns 
în singurul bar de pe insulă, la întâlniri ilicite în spatele centrului comunitar 
în timp ce adulții dansau înăuntru în ritmul viorilor şi acordeoanelor. Perez 
aşteptă până când tânărul aşeză tava pe masă, după care îi vorbi: 

— Te cheamă Andy, nu-i aşa? Eşti băiatul lui Jane şi Kevin, nu? Am 
auzit că te-ai întors acum ceva vreme. 

Perez scoase portretul-robot al femeii ucise. 

— O recunoşti? A venit aici la un moment dat. Acum vreo săptămână, 
după-amiaza. Era împreună cu un bărbat de vârstă mijlocie. 

Willow urmări chipul tânărului, care rămase impasibil. Nu părea nici 
interesat, nici curios. Detectivei 1 se păru ciudat, dar poate că aşa era felul 
lui de a fi. Andy Hay clătină din cap. 

— Nu, îmi pare rău. 

Femeia se aşteptă ca Perez să insiste, dar acesta doar îi oferi desenul. 

— [a-l cu tine. Arată-l colegilor tăi. Dacă o recunoaşte vreunul, roagă-l 
să mă anunţe. 

— Sigur. Pa, Jimmy. 

După ce terminară de mâncat, un tânăr masiv, îmbrăcat la fel ca Andy, le 
luă farfurule. Părea puţin neîngrijit din cauza începutului de barbă şi a 
coşurilor adolescentine. Pe ecuson scria că îl cheamă Ryan. 

— Ţi-a arătat Andy desenul? 

Willow împinse spre el castronul de supă. Ryan părea incapabil de 
gesturi energice. 

— Ce desen? Andy tocmai ce şi-a terminat tura. De obicei lucrez la 


bilete, dar azi nu e destulă lume, aşa că m-au chemat aici. 

Tânărul pufni cu năduf. Părea să creadă că e sub demnitatea lui să 
strângă farfurii. 

— Desenul ăsta. 

Perez scoase încă unul şi îl puse pe masă. 

Ryan îşi trase un scaun şi luă loc. Willow se gândi că tinerii din Shetland 
dădeau dovadă de aceeaşi încredere în sine precum clădirea. Crescuseră 
având de toate, într-o perioadă când orice părea posibil. 

— O recunoşti pe femeia asta? 

Perez îşi mută scaunul ca să facă mai mult loc. 

— A venit aici să bea ceva cu un bărbat de vârstă mijlocie. 

— Nu lucrez la bar, încă merg la şcoală. Sunt la recepție la final de 
săptămână şi vând bilete. Dar sunt destul de sigur că am văzut-o. 

— N-ai văzut-o în ziar, n-ai auzit anunţul de la Radio Shetland? 

— Nu prea-mi bat eu capul cu ziarul, spuse băiatul cu dispreţ. Sunt prea 
ocupat să învăţ pentru examene. 

Ryan zâmbi scurt, ca să arate că era doar un pretext. Shetland Times era 
pentru părinţii lui. Dacă voia să se informeze, el apela la telefon şi tabletă. 

— Spune-mi când ai văzut-o. 

— Păi, trebuie să fi fost pe seară, într-o sâmbătă. Sâmbăta e singura zi în 
care lucrez aici şi în mod sigur era seară. 

Ryan se lăsă pe spătar. 

— A venit jos ca să cumpere bilete? 

— Pentru film, da. 

— A plătit ea? 

— Da, dar a luat un singur bilet. Era singură. 

— Eşti sigur? Un alt martor a văzut-o cu un bărbat de vârstă mijlocie. 
Poate că era cu el, dar au plătit separat? 

Băiatul se strâmbă ca să arate că se gândeşte. Willow presupuse că mai 
toți tinerii care lucrau la Mareel aveau ambiţii artistice. Iar martorul din faţa 
lor părea să aibă o aplecare către teatru. 

— Nu. Era clar singură. 

Willow simţi dezamăgirea lui Perez. Detectivul sperase să obțină mai 
mult: o descriere a însoțitorului femeii, chiar dacă nu-i putea afla numele. 
De două zile tot încerca să descopere cum o chema. Willow îi zâmbi 
băiatului. 

— La cât i-ai dat biletul? 


— Nu sunt sigur. 

De data asta, Ryan nu se mai scălămbăi. 

— Se grăbea? Tocmai urma să înceapă filmul? 

Willow îi zâmbi din nou, ca să-l încurajeze. De obicei Perez era cel bun 
la asta, cel care îi făcea pe martori să se simtă în largul lor, dar deja era prea 
implicat în caz. Pentru el devenise o provocare personală să afle numele 
victimei. 

— Nu, nu era grăbită. Cred că încă mai era vreo jumătate de oră până 
începea filmul. De acolo s-a dus direct la bar. 

— Era aglomerat? 

— Da, la ora aia e aglomerat de obicei. Lumea nu vine doar la cinema 
sau la spectacol, se mai şi opreşte în drum spre casă să bea o cafea sau ceva 
mai tare. Suntem aproape de clădirile de birouri, spuse Ryan făcând un 
semn vag din cap înspre mare. 

— Deci e posibil să se fi văzut mai târziu cu individul ăla? Poate că şi-a 
cumpărat biletul şi i s-a alăturat în bar. 

Sau poate că s-au întâlnit din întâmplare. Poate că era unul dintre 
afaceriştii care se îndreptau spre casă. Dacă locul era aglomerat, poate că 
au fost nevoiţi să stea la aceeaşi masă. Dar în cazul ăsta, el ar fi trebuit să 
anunțe poliția până acum. Lumea de vârstă mijlocie citeşte Shetland Times. 

— Da, presupun că da. 

— Mai erai pe tură când s-a terminat filmul? 

Vorbise Willow. Perez se holba în cana de cafea. Dar asculta. Jimmy 
Perez asculta mereu. Willow se întrebă dacă nu cumva făcea asta şi în 
somn. 

— Sâmbătă seara lucrez până târziu de fiecare dată. 

— Ai văzut-o pe femeie când a plecat? 

— Nu, răspunse Ryan. Dar asta nu înseamnă că nu era acolo. Mereu e 
aglomerat când se termină filmul. lar noi vrem doar ca lumea să plece cât 
mai repede. 

— Ce s-a mai întâmplat aici sâmbătă? Avea loc vreun eveniment în sala 
mică? 

Băiatul clătină din cap. 

— De obicei nu prea se întâmplă nimic în perioada asta a anului. Lumea 
încă-şi revine după Up Helly Aa. 

— Mulţumim, Ryan. 

Willow îi zâmbi, dându-i de înţeles că nu mai aveau întrebări pentru el. 


Detectivul îi făcu un semn discret cu mâna, dar nu spuse nimic. 


Perez îi făcuse o rezervare într-o pensiune nouă. Era a unui prieten de-al 
lui, un tip cu care fusese coleg de şcoală şi care plecase în sud ca să-şi 
găsească norocul. Încă o persoană care se întorsese acasă odată ce aflase că 
urma să aibă un copil. Pensiunea era în vechea casă a şerifului, aflată pe una 
dintre străzile de lângă Commercial Street, nu departe de secția de poliție, 
într-un loc liniştit. Avea o grădină cu copaci mari, ceva neobişnuit pentru 
partea aceea a oraşului. Perez strigă, intră şi o conduse pe Willow în 
bucătăria de la subsol. Înăuntru era cald. O sobă mare ocupa un perete 
întreg. O femeie aflată într-un prag avansat al sarcinii stătea la masă şi 
curăța morcovi şi cartofi. Willow nu se putu abţine să n-o privească lung. 
Avu aceeaşi senzație ca atunci când le văzuse pe femeile care beau cafea la 
Mareel. De data asta înțelese despre ce era vorba: invidie. 

Vreau să am un copil în mine. Vreau să arăt aşa. 

Femeia se ridică şi puse apa la fiert. 

— Doamne, Rosie! spuse Perez. Cât mai ai? Dacă mai creşte mult, o să 
plesneşti. 

Rosie zâmbi. 

— Mai durează vreo săptămână, Jimmy. Va trebui să terminaţi ancheta 
până atunci, altfel o să ajungă John să-ți facă micul dejun, spuse femeia 
întorcându-se spre Willow. ŞI, crede-mă, nu vrei asta. 

Camera lui Willow era la etaj, sub acoperişul înclinat. Perez o conduse 
până acolo şi o ajută cu una dintre genţi, aşa încât Rosie să nu mai fie 
nevoită să se mişte. Încăperea fusese renovată de curând în nişte nuanţe 
marine de verde şi albastru şi avea vedere la Bressay Sound. 

— Cu ce se ocupă John? 

— E contabil, a reuşit să obțină un post la consiliul local. Dar s-ar putea 
să renunţe la el, dacă afacerea de familie are succes. Marea e adevărata lui 
pasiune. Planul lui e să-şi ia o barcă mică să facă tururi prin insule şi să-i 
ducă pe turişti la pescuit. 

Willow dădu din cap. 

— Trebuie să fie greu să-ţi petreci ziua făcând altceva decât lucrul la 
care visezi. 

— Fi, John e destul de fericit. 

Între cei doi se lăsă o tăcere cam stânjenitoare. Niciunul dintre ei nu se 
pricepea să vorbească despre lucruri personale. Răsuflară uşurați când sună 


telefonul lui Perez. 

— Era Sandy, spuse detectivul după ce încheie convorbirea. Se îndreaptă 
înapoi la secție cu Vicki. Nu mai e lumină. A spus că au găsit ceva ce-ar 
trebui să vedem. 

— Lasă-mă două minute să mă spăl pe mâini. Ne vedem jos. 

ÎI auzi cum coboară două rânduri de scări din lemn lustruit. Se gândea tot 
la Rosie, se întreba cum ar fi să aibă în burtă un copil care dă din mâini şi 
din picioare, care încearcă să iasă. 


Capitolul 12 


Când Sandy şi Vicki ajunseră la secție, era aproape întuneric. Către nord, 
ploaia se înteţise, iar pe drum se formaseră bălți. Sandy abia aştepta să se 
facă primăvară, să vină lumina şi căldura care să alunge atmosfera 
întunecată. Perez şi Willow îi aşteptau la secție. Detectivul stătea la birou şi 
părea căzut pe gânduri. Uneori, depresia îl cuprindea şi părea să-l 
mâhnească de tot. Sandy ştia că nu e o idee bună să încerce să-l 
înveselească. Cel mai bine era să-l lase pe Perez să iasă singur din starea lui 
posomorâtă. 

— Ce-ai găsit, Sandy? 

Willow nu părea niciodată mâhnită. 

— Vicki a găsit-o. 

Sandy se întoarse spre Vicki, care aşeză între ei cureaua aflată în punga 
pentru probe. 

— Ne întrebam dacă nu cumva asta e arma crimei, dacă nu cumva 
striațiile sunt aceleaşi ca urmele de pe gâtul femeii. 

— Aş vrea să ştim cum o cheamă! 

Perez aproape că strigase. Era mai furios decât îl văzuse Sandy de luni 
întregi. Părea un adolescent țâfnos care are o criză de nervi în privinţa unui 
lucru pe care nu-l poate controla. 

— Nu mai suport să-i spunem „femeia” sau „victima”. 

— Am crezut că o cheamă Alissandra Sechrest. 

— Se pare că nu, răspunse Willow. Alissandra Sechrest e o editoare din 
New York şi e cât se poate de vie. 

Sandy ar fi vrut să afle mai multe, despre scrisoarea pe care o găsiseră şi 
despre faptul că o femeie venise în Shetland sub acel nume, dar îşi dădea 
seama că Jimmy Perez nu era într-o stare prielnică pentru întrebări, aşa că 
tăcu. 

— Mă întrebam dacă nu cumva mai există amprente pe curea. 

Vicki se cocoţase pe marginea biroului fiindcă nu mai aveau scaune. 

— E posibil să fi dispărut din cauza vremii, dar am găsit cureaua 
adăpostită de zid, aşa că s-ar putea să mai fie câteva. Poate dăm de nişte 
amprente care nu aparțin femeii pe care am găsit-o la Tain. Amprentele ei 
sigur trebuie să fie prin casă. Presupun că ai încercat s-o identifici pe baza 
lor? 


— Sigur că da. 

Perez abia îşi ridică ochii din pământ. 

— lar James Grieve 1-a luat amprente direct de pe degete. Se potrivesc 
cu majoritatea celor din casă, dar nu le avem în baza noastră de date. 

— Prin casă mai erau şi alte amprente? 

— Câteva, dar umezeala şi noroiul au distrus totul. Nu sunt convins că 
avem ceva folositor. 

În încăpere se lăsă tăcerea. Deodată, stropii de ploaie loviră geamul din 
cauza unei rafale de vânt. De afară se auzi un claxon. 

— Bun, deci ce facem acum? 

Vorbise Willow. Era veselă şi gândea practic, ca de obicei. 

— O să trimitem cureaua la Aberdeen, normal. Dar ce putem face aici ca 
s-o identificăm pe femeia noastră misterioasă? 

Sandy se gândi că lui Perez îi plăcea că Willow încerca s-o facă pe 
victimă să pară mai umană. Pentru prima oară, detectivul păru să fie 
interesat de conversaţie. 

— E greu de demonstrat, bineînţeles, dar Jane Hay şi Angie Henderson 
susțin că nu s-a intrat prin efracţie la Tain. Atunci întrebarea e: cum a făcut 
rost impostoarea de chei? 

Perez se aplecă deasupra biroului. 

— Trebuie să facem o vizită la biroul de avocatură şi să vedem dacă a 
mers acolo şi s-a dat drept Alissandra. 

— Magnus Tait avea şi el un rând de chei, spuse Willow. 

Îi aruncă o privire furişă lui Sandy şi îi făcu cu ochiul. 

Ia te uită ce mă mai descurc cu el! 

— Magnus era la spital când femeia a ajuns în Shetland. 

— Dar îmi imaginez că locuinţa lui nu era tocmai Fort Knox, zise 
Willow. Casa de la Tain presupun că era încuiată cum trebuie, fiindcă era în 
răspunderea avocaţilor. Dacă dispare un bătrân care locuieşte la o fermă de 
unde nu prea se poate fura mare lucru, presupun că nu e greu să-i intri în 
casă. 

— Hillhead e foarte aproape de mine 

Perez aproape că părea entuziasmat. 

— O să trec pe acolo diseară. 

— Mâine aş vrea să mai merg o dată la Tain, spuse Vicki în timp ce se 
dădea jos de pe birou. Prin grădină mai sunt o mulțime de chestii, ca să nu 
mai spun că în casă nici n-am intrat încă. 


— Vrei să mă ocup eu de avocaţi, Jimmy? Să joc rolul şefei? 

Willow se ridicase şi ea. 

Sandy se uită la ceas şi se gândi că avea destul timp să se schimbe 
înainte să se vadă cu Louisa la Scalloway. Pentru o clipă, aici în biroul lui 
Jimmy, o uitase, dar acum gândurile i se îndreptau din nou spre ea. Îl auzi 
pe detectiv cum stabileşte s-o ducă pe Vicki la pensiune. Willow întrebă 
dacă putea să-l însoţească la vechea locuință a lui Magnus Tait din 
Ravenswick, dar Sandy nu înregistra nimic. Era neliniştit. Rareori se 
întâmpla să facă lucrurile bine din prima, dar cu Louisa nu-şi putea permite 
să greşească. 


Sandy ajunse la Hotelul Scalloway înaintea ei. Louisa stabilise să-şi 
petreacă după-amiaza în Lerwick, iar apoi să treacă pe la o prietenă din 
timpul şcolii care locuia pe insula Burra. Mama ei era îngrijită de altcineva 
pentru câteva zile pentru că urma să-şi petreacă sfârşitul de săptămână la 
centrul de îngrijiri din Yell. Pe Burra ajungeai trecând pe podul de la 
Scalloway, aşa că avea sens să se vadă la hotel. Însă acum, cât aştepta, 
Sandy îşi dorea să fi stabilit un alt loc. Nu voia să bea prea mult. Louisa nu 
era genul de femeie care să tot bea şi să se prostească. În timp ce stătea la 
bar, sorbea din halbă şi privea cum mulțimea din seara aceea de sâmbătă se 
tot foia în jurul lui, se simţi separat de ceilalți. Parcă ar fi aşteptat să 
participe la un interviu în timp ce în aceeaşi clădire avea loc o petrecere. 

Apoi o văzu în holul care dădea către stradă. Probabil că începuse să 
plouă mai tare, deoarece Louisa îşi scoase haina şi o scutură, iar în păr 1 se 
vedeau picături de ploaie. Sandy se îndreptă spre ea, dar se împiedică de 
piciorul unei femei în vârstă care stătea lângă uşă. Bătrâna icni de durere, 
iar tânărului i se păru că toată lumea din jur se holbează la el. În timp ce el 
îşi cerea scuze, Louisa păru să dispară, iar Sandy intră o clipă în panică. 
Oare chiar era atât de prost şi neîndemânatic încât se săturase de el? Apoi ea 
îşi făcu din nou apariţia în pragul uşii de la bar, iar Sandy văzu că acum îşi 
tinea haina împăturită, astfel încât cusăturile să fie îndreptate în afară. 

— Mă întrebam dacă găsesc vreun loc să pun şi eu asta la uscat. 

— Am închiriat o cameră. Ai putea s-o pui acolo. 

Sandy văzu surpriza de pe chipul Louisei şi îşi dădu seama că nu-i 
spusese despre cameră. Oare greşise? Îşi mai petrecuseră noaptea împreună, 
dar poate că ar fi trebuit să se gândească mai bine înainte să creadă că e o 
idee bună. Poate ar fi trebuit s-o întrebe înainte. 


Louisa se încruntă. 

— Vai, Sandy! 

Femeia se ridică pe vârfuri şi îl sărută încet pe buze. 

— Ce idee grozavă! Ce frumos! 

Simţi că roşeşte. Lumea din Jur, care-l urmărise după ce o călcase pe 
bătrână, se holba în continuare. 

— Am cheia. Hai să te conduc. 


Mâncară târziu, când restaurantul se mai liniştise. Masa lor era la 
fereastră. Poate din cauza ploii, strada era goală şi nu treceau maşini. 
Luminile de la hotelurile plutitoare erau estompate de ploaie, iar navele 
păreau să se piardă în fundal, aşa că nu mai săreau atât de tare în ochi. 
Sandy îşi lăsă mintea să se golească. Beau împreună o sticlă de vin şi se 
simţea relaxat, simţea că putea să-i spună orice ar fi vrut fără să pară stupid. 
Louisa purta o rochie pe care n-o mai văzuse până atunci. Se gândi că o 
cumpărase special pentru acea ocazie, lucru care-l făcu să zâmbească. 

— La ce te gândeşti? 

Probabil că-i remarcase zâmbetul. 

De obicei nu suporta întrebarea asta. Femeilor le plăceau conversațiile 
profunde, intense, iar el se gândea de obicei la următoarea masă sau cum să 
facă să n-o dea în bară la muncă. N-avea destulă imaginaţie încât să 
inventeze un răspuns care să le fie pe plac. Însă de data asta răspunsul era 
simplu. 

— Pur şi simplu mă gândeam cât de fericit mă faci. 

— Vai, mă faci să roşesc, Sandy Wilson. 

Dar Sandy îşi dădu seama că se bucura de ce-i spusese. 

Chelnerul le aduse cafeaua şi nişte prăjituri tradiționale de Shetland. 
Până şi barul începuse să se golească. Poate că ploaia se mai oprise, pentru 
că vedea cum se strânge lumea pe trotuar ca să-şi salute prietenii sau să mai 
fumeze o ultimă țigară. Prin geam, îi era imposibil să înţeleagă ce spuneau, 
dar auzea zgomot de portiere trântite. Uşa dintre restaurant şi bar era 
deschisă, iar Sandy văzu că înăuntru mai rămăseseră numai două cupluri: 
doi vârstnici, femeia cu păr cărunt pe care o călcase şi un bătrân ars de 
soare, care lui Sandy îi aducea puţin aminte de bărbatul pe care-l văzuse în 
poza din cutia de la Tain. Sandy se gândi că dacă băuseră încă de când 
ajunsese el la hotel, probabil că niciunul dintre ei nu mai era tocmai stăpân 
pe sine. Spera să aibă pe cineva care să se asigure că ajung acasă fără 


probleme. 

Celălalt cuplu fusese pitit într-un colţ, dar acum cei doi se ridicară şi 
porniră spre coridorul care ducea afară. Se văzură nevoiți să aştepte puţin, 
deoarece şi bătrânii hotărâseră să plece şi blocaseră ieşirea. Sandy îl privi pe 
bărbat şi îl recunoscu imediat. Era îndesat şi musculos, cu alură de boxer. În 
Shetland Times apăreau deseori poze cu el de la diverse ocazii: Tom 
Rogerson, membru în consiliul local, avocatul a cărui firmă gestionase 
testamentul lui Minnie Laurenson şi la care ajunseseră cheile de la Tain. 

Sandy n-o recunoscu pe femeia de lângă Tom, dar ştia că nu era vorba de 
soția lui. Uneori, Mavis mai lucra ca voluntară în magazinul Crucii Roşii. 
Era o femeie comodă, plinuță, care purta cardigane croşetate şi pantaloni 
largi sau fuste de tweed. Femeia de lângă Tom avea cam treizeci de ani, era 
la fel de înaltă ca avocatul, iar în seara asta părea şi mai înaltă din cauza 
unor tocuri cu care probabil îi era greu să se deplaseze. Purta o rochie 
neagră, strâmtă, care-i cuprindea trupul precum o folie de plastic înfăşurată 
în jurul unei bucăţi de carne proaspătă de la Tesco. Avea părul blond şi 
foarte drept. 

Louisa probabil că-i observase privirea, deoarece îl lovi în glumă în 
umăr. Lui Sandy îi venea să-i spună că nu e interesat de ce vedea, cel puțin 
nu în felul cum credea ea. Voia să-i spună că ea e singura femeie pe care-şi 
doreşte s-o privească. Dar ştia şi că Jimmy Perez avea să fie interesat de 
blonda care îl urma pe avocat afară din bar. Pentru o clipă, nu ştiu ce să 
facă. S-ar fi putut preface că nu-l văzuse pe Tom Rogerson. S-ar fi putut 
întoarce la Louisa fără să-i strice seara cu gândurile lui despre serviciu. 

— Ce e? 

Louisa nu părea supărată, doar nedumerită. 

— E ceva de birou. Ar trebui să văd încotro se îndreaptă. 

— Fi, du-te atunci. Doar lasă-mi prăjitura ta. Aş mai bea o cafea. 

Sandy se uită la ea, întrebându-se dacă nu cumva era supărată sau 
sarcastică, însă părea foarte liniştită. Îşi bea cafeaua şi privea către stradă şi, 
mai departe, spre mare. 

Sandy porni spre ieşire. Ţinându-se de braţ, cei doi bătrâni se îndepărtau 
cu paşi neaşteptat de siguri pe trotuarul îngust. Rogerson era în parcarea 
mică de vizavi de Sandy. Vorbea în continuare cu blonda care-l însoțea. 
Discutau încet, iar Sandy nu înţelegea ce spuneau. Nu voia să se apropie 
mai tare. Nu părea să fie vorba de sfârşitul unei întâlniri amoroase. 
Limbajul trupurilor lor părea să spună că tocmai ar fi încheiat o afacere 


după o seară de negocieri. În cele din urmă, femeia se urcă într-o mică 
maşină închiriată. Sandy reţinu compania care deținea maşina şi căută prin 
buzunare un creion ca să noteze numărul de înmatriculare, însă era îmbrăcat 
la costum şi n-avea nimic cu care să scrie. Înainte ca maşina femeii să 
pornească, Rogerson se apropie de ea, iar femeia cobori geamul. De data 
asta, bărbatul vorbi mai tare, aşa încât Sandy îl auzi. 

— Aşadar, ne-am lămurit. O să faci cum am stabilit? 

În loc să răspundă, femeia apăsă pe acceleraţie şi demară cât de repede 
putea micul Fiat. Rogerson rămase o clipă locului, privind în urma ei, după 
care se urcă la rândul lui în maşină şi porni spre Lerwick. 


Capitolul 13 


Perez şi Willow porniră de la casa lui Fran, casa unde Perez locuia acum 
cu fiica ei, către Hillhead, spre vechea fermă a lui Magnus Tait. Nu era 
departe, iar în ciuda vremii amândoi simțeau nevoia de mişcare şi aer curat. 
Alunecarea de teren pornise din apropiere de Hillhead, dar ferma lui 
Magnus nu fusese afectată. Farurile maşinilor care treceau mai jos de ei 
luminau din când în când dealul ca nişte reflectoare, dar vehiculele se 
mişcau lent pe singura bandă utilizabilă din drum, aşa că nu făceau mult 
zgomot. O potecă pietruită ducea până la casa lui Magnus. Perez lumină 
calea cu lanterna astfel încât Willow să poată urma poteca, dar din când în 
când mai călca pe alături, iar detectivul o auzea cum înjură în şoaptă. 

Casa fusese văruită cu doar două luni înainte ca Magnus să facă atacul de 
cord, aşa că sclipea pe măsură ce se apropiau de ea, ca o baliză după care să 
te orientezi prin întuneric. Perez se alăturase micului grup de localnici care 
se oferiseră să-l ajute pe Magnus să văruiască. Grupul de voluntari se 
formase din pricina sentimentului de vină pe care-l aveau ştiind că se 
purtaseră atât de ostil față de bătrân. Perez se gândi că el, unul, n-ar fi 
suportat o asemenea schimbare bruscă de atitudine. Lui i s-ar fi părut 
groaznic de nepotrivite vizitele, prăjiturile făcute în casă şi ajutorul oferit, 
însă Magnus se bucurase nespus când îi văruiseră casa. Flirtase puţin cu 
femeile, iar cu bărbaţii glumise. Fusese o seară frumoasă, iar atunci când 
terminaseră treaba, cuiva îi venise ideea unui grătar impromptu. Perez nu 
rămăsese mult. Se simţise cuprins de un sentiment de milă faţă de el însuşi 
fiindcă se gândise cât de mult s-ar fi bucurat Fran dacă ar fi fost acolo. Se 
întorsese acasă ducând-o pe Cassie pe umeri, dar după ce o culcase pe fetiță 
şi rămăsese singur în lumina asfințitului avusese impresia că aude râsete de 
afară, iar tristeţea îl năpădise iarăşi. 

Acum, ploaia îi uda blugii, iar Perez încercă să se întoarcă în prezent. În 
ultimii ani trăise prea mult în trecut. Ajunseseră la casă. Se vedea banca 
făcută din lemn pe care stătuse Magnus şi îi privise pe cei care veniseră la 
văruit, iar gândurile lui Perez zburară din nou către după-amiaza aceea 
însorită. Magnus voise să pună şi el osul la treabă, dar toată lumea îi 
spusese să stea liniştit, iar bătrânul îi ascultase, bucurându-se mai ales de 
compania lor. La un moment dat, 1 se adresase lui Perez: 

— Parcă locul ăsta vechi s-a trezit din nou la viaţă după ani întregi în 


care a dormit. 

O spusese fără urmă de amărăciune pentru anii de izolare, ci cu bucurie 
pentru prezent. 

Acum, ferma părea că se cufundase din nou în somn. În apropiere nu se 
vedeau oi, iar iarba era maronie şi creştea neîngrijit. Din casă nu venea 
miros de turbă sau de tutun. Willow 1 se alătură lui Perez în faţa intrării. 

— Fi, e deschis? 

Perez încercă uşa, iar aceasta se deschise pe loc. Lemnul era puțin 
umflat, aşa că pentru o clipă se blocă în podeaua de piatră. După ce o 
împinse din nou, reuşiră să intre. Detectivul bâjbâi pe perete în căutarea 
unui întrerupător. Deodată, încăperea fu scăldată de lumina unui bec solitar 
care atârna din tavan. Locul arăta cam cum şi-l aducea aminte: masa foarte 
curată de lângă geam, scaunul tradițional de Shetland, cu sertarul lui 
asimetric de sub şezut, covoarele din blană de oaie de pe podeaua de piatră. 
Era frig — Magnus pornea focul în fiecare seară, chiar şi vara — şi pe mobilă 
se adunase un strat de praf. 

— Te ştiai bine cu el? 

Willow se apropie de prichici. Ceasul rotund se oprise. Perez îi ţinea 
minte ticăitul. Ca un zgomot de fundal pentru discuțiile neplăcute pe care le 
avusese cu bătrânul. Ei doi, stând faţă-n față, vorbind despre dispariția unui 
copil. Şi asta se întâmplase tot iarna, dar pe atunci nu prea bătea vântul, iar 
pământul era acoperit de zăpadă. 

— L-am arestat la un moment dat. 

Poate că ceva din tonul lui îi dădu de înţeles că amintirea încă îl tulbura, 
sau poate că ştia deja totul despre ancheta respectivă, dar Willow nu insistă. 

— Deci presupunem că Magnus a avut un rând de chei de la Tain şi vrem 
să ştim dacă mai sunt cheile aici. 

Detectiva vorbea pe un ton liniştit, vesel. Perez se întrebă dacă fusese 
vreodată tristă, atât de tristă încât lumea exterioară să nu mai conteze nici 
cât negru sub unghie. Apoi se gândi că iar îşi plânge de milă. Prima lui 
soție, Sarah, îi spusese că suferea de incontinenţă emoțională. Poate că 
Willow pur şi simplu gestiona sentimentele negative mai bine decât el, 
poate că era o persoană mai puternică şi mai echilibrată. 

— Aşa cred. Avea multă încredere în oameni. l-ar fi dat cheile oricui i le- 
ar fi cerut, câtă vreme primea o explicaţie plauzibilă. Cum nu o întâlnise 
niciodată, n-ar fi fost greu ca Alissandra Sechrest să-l ducă de nas. 

Perez începu să deschidă dulapurile de lemn. Magnus n-avea multe 


lucruri: nişte oale şi tigăi, două ceşti, farfurii şi tacâmuri pentru doi oameni 
într-o cutie de lemn făcută manual. Perez se gândi că prima oară când 
venise acolo fuseseră mai multe obiecte: lucruri rămase de pe vremea 
copilăriei bătrânului, precum şi lucruri care aparținuseră mamei lui. Perez 
îşi aduse aminte că Magnus donase câte ceva pentru standul de la Ceaiurile 
de Duminică din Ravenswick. Poate că aşa reuşise să se împace cu trecutul 
— sau poate doar crezuse că erau urâte, strângeau praf şi se săturase de ele. 

— Dar a vorbit cu Alissandra Sechrest, spuse Willow. Persoana care a 
venit să ia cheile trebuia să aibă un accent american ca să pară 
convingătoare. 

Perez dădu din umeri. După câte-şi dădea el seama, orice accent care nu 
era din Shetland i s-ar fi părut ciudat lui Magnus. lar dacă femeia 
misterioasă venise aici, cu siguranţă îl fermecase. Magnus nu se căsătorise 
niciodată şi mereu îi plăcuseră femeile frumoase. 

— Probabil că oricine a urmărit un post TV din Statele Unite putea să-l 
tragă pe sfoară pe Magnus. 

Detectivul înaintă prin cameră. Willow păru să-şi dea seama că era mai 
mult decât o verificare obişnuită. Perez avea o legătură personală cu locul, 
aşa că ea rămase nemişcată şi îl lăsă să-şi continue căutările. 

Sub chiuvetă se aflau o găleată, o perie, detergent praf şi nişte şuruburi. 
De cealaltă parte a încăperii era un bufet victorian mare, din lemn închis la 
culoare, cu ornamente în formă de flori, frunze şi vegetaţie bogată care n-ar 
fi putut creşte vreodată în Shetland. O moştenire de familie. Prin sertare se 
găseau mărturii atât ale vieţii personale, cât şi ale afacerilor lui Magnus: 
facturi pentru miei trimişi la abator, încărcate cu un scris lătăreţ, un carnet 
de economii care atesta existenţa a 2500 de lire într-un cont deschis la 
Societatea de credit imobiliar Orkney & Shetland, carnete de cecuri vechi 
de zeci de ani aranjate şi strânse cu benzi de elastic. Nu fusese luat nimic. 
Rudele îndepărtate din sud care veniseră să-l îngroape pe Magnus luaseră 
feribotul înapoi spre Aberdeen în seara zilei în care se produsese alunecarea 
de teren, de teamă să nu fie prinşi în Shetland din cauza vreunui alt dezastru 
natural. Probabil că li se păruse un loc foarte periculos. Perez stătuse puţin 
de vorbă cu ei. Îi spuseseră că aveau să se întoarcă atunci când se mai 
îndrepta vremea, ca să rezolve cu proprietatea. Unul dintre ei era afacerist, 
iar celălalt profesor universitar. Despre locul în care se născuseră bunicii lor 
ştiau numai din legende şi poveşti. 

În bufet, Perez găsi o cutie de pantofi plină de felicitări de Crăciun. Era 


clar că Minnie Laurenson era cea care-i trimisese câte una în fiecare an. 
Tematica era mereu de natură religioasă, iar mesajul, atent scris cu cerneală 
neagră, era întotdeauna acelaşi: Crăciun fericit din partea foarte bunei tale 
prietene. Doi oameni necăsătoriți care erau vecini şi prieteni. Perez se 
întrebă dacă între cei doi existase vreodată o legătură amoroasă. Dacă da, 
probabil că mama lui Magnus le-ar fi pus beţe-n roate. Detectivul descoperi 
acum o felicitare artizanală. Pe prima pagină se vedea urma în vopsea verde 
a unei mânuţe de copil, transformată de un adult într-un brad de Crăciun 
uriaş, înăuntru era un mesaj: Crăciun fericit pentru Magnus, din partea lui 
Cassie şi Fran. Apoi se vedeau două urme de pupături mari, desenate de 
Cassie pe când era mică de tot. Perez puse capacul la loc şi vâri cutia înapoi 
în bufetul urât, după care se intră în camera următoare. 

Dormitorul părea şi mai gol decât bucătăria. În dulap se vedea un costum 
curat, ros de atâta purtare la nunţi şi înmormântări. Tot costumul acela îl 
purta Magnus şi când fusese arestat. Perez căută prin buzunare, dar nu găsi 
nimic. În sertare era lenjerie intimă atât de veche şi spălată de atâtea ori de 
mână încât se făcuse gri. În bucătărie, Willow voise să verifice la rândul ei 
bufetul. Perez o auzi cum deschide uşa şi sertarele. Poate că era curioasă ce- 
| speriase. Ar fi trebuit să-i arate felicitarea de Crăciun de la Fran. Cât de 
greu era? 

Uite, Cassie trebuie să fi fost tare mică pe când a făcut-o. 

N-avusese nici măcar atâta curaj. 

— Jimmy, am găsit o scrisoare de la avocatul lui Minnie Laurenson. 

Normal că Willow cercetase mai cu atenție. Ea nu s-ar fi lăsat distrasă de 
scrisul unei persoane iubite care nu mai era. Perez se întoarse încet în 
bucătărie. 

Detectiva aşezase scrisoarea pe masă. Avea sigla firmei Rogerson şi 
Taylor, iar data expedierii era din urmă cu nouă luni. Exprimarea era 
formală şi destul de categorică: 


Înțelegem că vă aflaţi în posesia cheilor de la Tain, Gulberswick Road, 
Ravenswick, devenită acum proprietatea clientei noastre, domnişoara 
Alissandra Sechrest. V-am fi recunoscători dacă ați putea să aduceți sus- 
numitele chei la biroul nostru de pe Commercial Street numărul 6, Lerwick, 
cu prima ocazie când puteți. 


— Oare le-o fi dus cheile? 


Willow stătea aproape fix sub becul solitar, iar faţa îi părea lucioasă şi 
tare ca a unei păpuşi de plastic. 

— Aşa cred. Lui Magnus îi era cam frică de oricine avea autoritate. Aşa 
ceva l-ar fi speriat. Probabil că a luat cheile şi s-a urcat în primul autobuz 
către Lerwick. 

— Deci femeia ucisă care pretindea că e Alissandra nu a luat cheile de 
aici. 

Willow se foi puţin, iar acum lumina îi cădea pe păr. Perez se gândi că 
arăta ca nişte vată de zahăr puţin arsă şi transformată în caramel. 

— S-ar părea că nu. 

Însă Perez nu se putea concentra. Reciti scrisoarea. 

— Chestia asta nu ţi se pare puţin cam exagerată? De ce nu l-au sunat 
pur şi simplu pe Magnus ca să-l roage să treacă pe la birou să le lase cheile 
când mai venea prin Lerwick? Doar ştiau că n-ar face nimic rău. 

Willow dădu din umeri. 

— Nu aşa-s toți avocaţii? 

— Da, se poate. 

Willow trecuse în dormitor, unde continua căutările. Perez era enervat că 
detectiva n-avea încredere în el. Totuşi, nu el observase scrisoarea de la 
avocat, aşa că n-avea niciun drept să comenteze. Femeia se întoarse în 
bucătărie. 

— Ai găsit ceva? 

Willow clătină din cap. 

— Mereu mi s-a părut o indiscreție cumplită să umblu prin lucrurile 
cuiva care a murit. E mult mai rău decât o percheziție când persoana încă e 
în viaţă. 

— Deci ne-am pierdut vremea. Îmi pare rău că te-am târât până aici. 

— Ce zic oamenii de ştiinţă? Că şi rezultatele negative înseamnă ceva. Şi 
poate că ai dreptate în legătură cu scrisoarea de la avocaţi. Cu siguranţă 
merită să trecem pe la ei. 

Perez stinse lumina, iar cei doi ieşiră. Cât căutaseră prin casă, ploaia 
contenise, iar cerul nu mai era complet acoperit de nori. Din când în când, 
se mai zărea un crâmpei de semilună. 

— Vrei să vii pe la mine să bem o cafea? 

Willow nu răspunse imediat. Când vorbi, detectivul nu-i putu zări chipul, 
însă din ton îşi dădu seama că ea zâmbea. 

— Fi, Jimmy, nu prea cred eu că ai chef de companie în seara asta. 


Coborâră dealul în tăcere, îndreptându-se spre lumina care răzbătea din 
casa lui. Perez nu ştia dacă să-i pară rău sau să se simtă uşurat. 


O conduse pe Willow până la maşină şi îi făcu semn cu mâna. Pe deal nu 
avusese semnal, însă acum telefonul începu să bâzâie din cauza SMS-unilor 
şi e-mailurilor. Casa părea pustie fără glasul lui Cassie. Farfurule de la 
micul dejun încă erau murdare, aşa că le spălă, după care se uită la mobil. 
Avea impresia că nu mai era nimic urgent de făcut şi încă resimțea şocul pe 
care-l avusese văzând scrisul de mână al lui Fran pe felicitarea de Crăciun 
pentru Magnus. El nu prea avea lucruri scrise de ea. Nici unul, nici celălalt 
nu fuseseră prea sentimentali. În casa lui nu exista nicio cutie de pantofi 
plină de felicitări. Tot ce mai avea de la Fran era ultima ei listă de 
cumpărături prinsă pe frigider cu un magnet în formă de papagal de mare şi 
scrisoarea pe care i-o scrisese pe Fair Isle, pe jumătate glumeaţă, pe 
Jumătate serioasă, prin care i-o lăsa în grijă pe Cassie în caz că ea ar fi 
murit. Perez ținea scrisoarea într-un loc ascuns. Fusese tentat s-o arunce, dar 
trebuia să i-o arate lui Cassie când fetița avea să mai crească. 

Îşi făcu un ceai şi se uită la ecranul telefonului. Mai multe mesaje 
obişnuite la care urma să răspundă a doua zi. Brusc, se simţi foarte obosit. 
Apoi văzu că primise un mesaj vocal de la Sandy. Acesta era atât de 
entuziasmat, încât Perez fu nevoit să-l asculte de două ori înainte să 
priceapă ceva. Se părea că Sandy îl văzuse pe Tom Rogerson în Hotelul 
Scalloway în compania unei femei misterioase. Perez se gândi că asta nu 
era prea ciudat. Tom avea întâlniri de afaceri tot timpul. Însă ultima 
propoziţie a lui Sandy îi atrase atenția detectivului: 

— Au plecat în direcții diferite, şefule. Iar Tom Rogerson are pe bara din 
spate a maşinii un abțibild cu steagul Shetland. 

Perez n-avea stare. Ştia că ar fi trebuit să se culce, dar era prea surescitat, 
aşa că se aşeză lângă ce mai rămăsese din foc şi se gândi iarăşi la ce se 
întâmplase în timpul serii. Faptul că Tom Rogerson avea pe bara din spate a 
maşinii un abțibild cu steagul insulelor era un amănunt interesant, dar nu 
trebuia să-i acorde prea multă importanță, din moment ce jumătate dintre 
localnici îl aveau şi ei. Perez se gândi din nou la căutarea prin casa lui 
Magnus. Fusese neatent din clipa în care păşise înăuntru, din cauză că-l 
năpădiseră amintirile despre bătrân şi despre Fran. Willow îl menajase, nu-l 
criticase şi nu insistase să se uite mai cu atenţie prin locuinţă. Perez îşi puse 
cizmele, ieşi şi porni iar spre Hillhead. 


Era mai frig şi era mai multă lumină decât crezuse. Aproape totul era 
scăldat în lumina lunii. Din când în când, norii cu margini maronii 
acopereau cerul. Perez găsi în buzunar nişte mănuși pe care şi le puse în 
timp ce mergea. Nu-şi mai bătu capul cu lanterna. Odată ajuns în faţa casei, 
se strădui să se concentreze asupra prezentului. Intră direct, după care 
aprinse lumina. Rămase în mijlocul încăperii şi privi în jur, încercând să se 
gândească ce locuri trecuseră cu vederea prima oară. Într-un final, ajunse la 
scaunul tradițional de Shetland. Avea spătarul drept şi braţele joase şi era 
făcut din lemn adus de ape. Sub şezut exista un sertar. Fermele fuseseră 
cândva mici şi pline de animale, aşa că orice spațiu trebuia folosit la 
maximum. Willow nu s-ar fi gândit să verifice acolo. 

Detectivul se aplecă şi deschise sertarul. La început fu dezamăgit. Părea 
gol. Apoi descoperi un plic maroniu lipit de fundul sertarului — era de 
aproape aceleaşi dimensiuni ca ascunzătoarea, aşa că Perez crezuse că face 
parte din aceasta. N-avea nimic scris pe faţă şi nu era lipit. Părea atât de 
subțire, încât detectivul nu-şi făcu speranţe că ar fi ceva în el. Având în 
continuare mănuşile pe mâini, Perez scoase conţinutul pe masă. O 
fotografie color, lucioasă. Se vedeau chipul şi umerii unei femei. Umerii în 
erau goi, aşa încât, deşi conturul sânilor abia se ghicea, femeia tot era 
ademenitoare. Era poza femeii ucise, deşi aici era mai tânără cu cel puţin 
zece anl. 


Capitolul 14 


Era sâmbătă seara târziu, iar Jane aştepta în casă. Kevin se culcase, 
obosit după ce lucrase toată ziua la drum alături de ingineri. Michael stătea 
la casa prietenei lui, în Brae. Însă Andy încă era pe afară, iar el era cel 
pentru care îşi făcea griji. Jane îi trimisese un SMS şi încercase să-l sune, 
dar nu primise niciun răspuns de la fiul ei. 

Lucrase prima tură la Mareel. Dacă cineva n-ar fi putut să vină la 
serviciu sau dacă ar fi fost rugat să mai stea peste program, ar fi anunţat-o. 
Jane ştia că nu era cel mai comunicativ fiu din lume, dar în partea aceea 
avea semnal şi, chiar dacă n-ar fi sunat-o, tot i-ar fi dat măcar un mesaj. 
Înainte să plece la facultate, fuseseră apropiaţi. Pe când era în vacantă, 
înainte să-şi dea examenele de absolvire, obişnuia să vină în bucătărie. Se 
cocoţa pe bufet, îşi legăna picioarele lungi şi o privea cu ochi negri plini de 
şagă în timp ce-i vorbea de visurile sale. Voia să se facă regizor sau 
scenarist sau să înființeze o companie de clovni şi să bată lumea-n lung şi-n 
lat. Jane nu ştia niciodată când vorbea serios şi când o lua peste picior, dar 
adora conversațiile lor. Făcea parte din trupa Teatrului de Tineret şi uneori îl 
ajuta să repete ca să-şi înveţe replicile. 

Prima ei reacție când le spusese că rămâne în Shetland şi nu mai pleacă 
la facultate fusese egoistă. Se bucurase nespus. Îi fusese dor de el. Nu doar 
ca fiu, ci şi ca prieten. Kevin vorbea numai despre cât costă carnea de oaie 
ŞI îşi bârfea rudele. La fel ca Simon Agnew, Andy îi deschisese nişte 
perspective mai largi asupra lumii. Îşi făcuse griji, fireşte, că dădea cu 
piciorul unei mari şanse, dar se gândise că putea la fel de bine să aibă o 
carieră şi în Shetland. Cu ajutorul internetului, ea vindea prin toată ţara ceea 
ce creştea în seră. Cu siguranţă că şi el putea să-şi folosească entuziasmul 
într-un mod similar ca să devină cineva în orice domeniu ar fi vrut. Jane 
chiar se gândea uneori că poate avea să intre şi el în afacerea ei. S-ar fi 
putut ocupa de partea de marketing, să-i pună la punct pagina de internet şi 
să-şi folosească talentul artistic ca să-i facă reclamă. 

Însă acel Andy care se întorsese din Glasgow era foarte diferit de băiatul 
care plecase pe feribot în maşina familiei plină-ochi cu lucrurile şi cărțile 
lui. Era închis şi apatic. Când Jane încerca să stea de vorbă cu el, se ferea de 
ea. Încă avea prieteni prin Shetland, dar nu-i mai chema pe acasă. Jane nu 
se mai pomenea cu camera de zi plină de băieți şi fete încovrigaţi în sacii de 


dormit ca nişte limacşi uriaşi. Se angajase la Mareel foarte uşor, dar tot 
părea retras. Cât lucra la bar putea să-şi folosească şarmul şi să vorbească 
uşor cu clienţii, dar când venea acasă părea epuizat şi îşi petrecea mai tot 
timpul în camera lui. Jane se întrebase dacă nu cumva el căzuse în depresie 
şi îi ceruse sfatul lui Simon, dar psihologul îi spusese doar că tânărul are 
nevoie de timp. 

Telefonul bâzâi fiindcă primise un SMS. Jane se simți cuprinsă de un 
sentiment de uşurare. Trebuia să fie de la Andy. Probabil că o anunţa că-şi 
petrece noaptea la un prieten. Poate că băuse prea mult şi nu mai putea să 
conducă până acasă. Nu era ăsta un semn bun? În sinea ei, se temea că-i 
moştenise predispoziția către dependenţă şi că la facultate ajunsese cumva 
să ia droguri. Dar dacă se distra cu prietenii lui, asta măcar însemna că 
începuse din nou să socializeze. SMS-ul se dovedi că era de la Rachel, 
tânăra pe care o avea în grijă la Alcoolicii Anonimi: 

Mai eşti trează? Poţi vorbi? 

Pe moment, lui Jane îi veni să ignore mesajul. Avea şi ea grijile ei, fără s- 
o mai pună la socoteală pe Rachel. Apoi se gândi că dacă ar fi stat de vorbă 
cu tânăra măcar i-ar mai fi dispărut neliniştile legate de Andy. Într-un fel 
aproape superstițios, i se părea că el n-avea să ajungă acasă câtă vreme ea 
îşi făcea atât de multe griji. Dacă se comporta mai normal, dacă stătea de 
vorbă cu Rachel, cum se întâmpla deseori, poate că Andy urma să intre în 
casă plin de scuze şi cu o explicaţie absolut firească pentru faptul că n-o 
anunţase când vine. 

Rachel răspunse pe loc. 

— Cum te simţi? 

Jane încercă să vorbească pe un ton vesel, fără griji. 

— E târziu. Ai fost pe tura de noapte? 

— Da, adineauri m-am întors. 

Rachel făcu o pauză, apoi continuă: 

— Sincer, nu mă simţeam prea bine. 

— Dintr-un motiv anume? 

— Nu tocmai. O să mă simt mai bine după ce e prins criminalul ăsta. Tu 
trebuie să fu îngrozită, doar s-a întâmplat atât de aproape de casa ta. 

Jane se gândi că toate lumea urma să se simtă mai bine odată ce 
criminalul era prins. Acum toată lumea bănuia pe toată lumea. Începuse să- 
şi pună întrebări, să-şi privească vecinii în alt fel. 

— Cum a fost la serviciu? 


Serviciul o stresa pe Rachel, dar totodată era un subiect care-i plăcea. 
Prefera să discute despre pacienţii de la urgenţe decât să vorbească despre 
problemele ei. 

— A venit o fată care îşi face rău singură de mai mult timp încoace. Are 
doar treisprezece ani şi familia ei pare stabilă, fericită. Cine ştie care o fi 
motivul? Asta ține de psihologi, nu de mine. 

Însă Rachel simţea, totuşi, nevoia unei explicaţii: 

— Poate că e din cauza presiunii din grupul de prieteni. Pare genul care e 
puţin prea disperată, care încearcă prea tare să facă parte din gaşcă. Genul 
care e clar că n-o să fie acceptată. 

Aşa ai fost şi tu? se întrebă Jane, însă nu despre Rachel, ci despre ea 
însăşi. Era clar că n-o să fii acceptată? De aia nici n-ai mai stat pe gânduri 
atunci când a apărut Kevin şi te-a dat pe spate? Pentru că erai 
recunoscătoare că ai fost aleasă? 

Nu apucă să ajungă la nicio concluzie, deoarece auzi cum o maşină se 
apropie pe drum. Îşi încordă auzul, dar afară părea să se fi lăsat liniştea. 
Andy cu siguranță nu intrase în casă. Probabil că doar îşi închipuise că aude 
ceva fiindcă asta îşi dorea. Continuă să stea de vorbă cu Rachel, simțindu-se 
mai bine datorită poveştilor despre accidentele şi traumele prin care treceau 
alții. Prin comparaţie, viaţa ei părea aproape lipsită de probleme. 

Când încheie convorbirea, Rachel părea mai veselă. Era aproape două 
noaptea, iar Jane hotărî să se culce. Andy n-avea cum să mai vină la ora 
asta, iar ea nu voia să-l mai sune. Probabil că dormea. Poate că petrecea 
noaptea cu o fată. Sau cu un băiat. Încă din adolescenţa lui, Jane îl bănuise 
că ar fi homosexual, dar nu îndrăznise niciodată să-l întrebe. În orice caz, la 
ora aceea n-ar fi vrut să fie deranjat. La urma urmei, locuiau în Shetland — 
dacă Andy ar fi pățit ceva, Jane tot ar fi aflat în curând. 

Îşi luă cana de cafea în bucătărie şi zări maşina lui Andy în curte. 
Probabil că pe el îl auzise când stătea de vorbă cu Rachel. Însă fiul ei nu 
intrase în casă. Jane se încălță şi ieşi ca să vadă dacă mai era în maşină. 
Poate că adormise. Avea să-l trezească şi să-l ducă în casă, unde era cald. 
Însă în maşină nu era nimeni. Luna se iţi dintre nori şi o lumină palidă 
scăldă deodată porțiunea de pământ care ducea spre mare. Andy stătea 
aproape de zidul care despărțea terenul lor de cel de la Tain. Tânărul privea 
fix către ruinele care cândva fuseseră o casă. Jane dădu să-l strige, să-l 
întrebe ce a pățit, dar ceva din felul în care stătea, atât de drept şi rigid, o 
făcu să se răzgândească. Se întoarse în casă şi se culcă. 


Capitolul 15 


În ciuda anchetei, în secţia de poliţie se simţea liniştea de duminică. Se 
întâlniră în sala de operaţiuni. Îşi luaseră cafea bună de la aparatul din 
biroul lui Perez, iar pe o farfurie ciobită aveau biscuiţi. Perez îşi pusese în 
faţă, pe masă, poza găsită în casa lui Magnus Tait. Vicki Hewitt era tot la 
Tain, răscolind printre ruine, dar Willow şi Sandy erau prezenţi. 

— Te-ai mai dus o dată în casă, Jimmy? 

Lui Willow îi venea greu să priceapă. Perez aproape că păruse pierdut în 
locuința bătrânului. Detectiva hotărâse să nu stea prea mult, în parte fiindcă 
alergau după cai verzi pe pereţi — ce rost avea să caute cheile de la Tain în 
condiţiile în care era clar că ajunseseră la avocat? —, însă în parte şi fiindcă 
Perez păruse atât de tulburat acolo. 

— Mi-am adus aminte că nu m-am uitat în sertăraşul de sub scaun. 

Perez avea părul ciufulit şi cearcăne sub ochi. Arăta de parcă nu dormise 
deloc. 

Willow se gândi că aşa fusese şi când îl văzuse prima oară: epuizat şi 
hăituit. Măcar acum era preocupat de anchetă. 

— ŞI în sfârşit avem un nume, spuse detectiva. 

Îi venea să spună câteva cuvinte de încurajare. Bravo, Jimmy! Dar îl 
cunoştea îndeajuns de bine încât să-şi dea seama că i s-ar fi părut că îi 
vorbeşte de sus şi s-ar fi burzuluit dacă auzea aşa ceva. 

Perez întoarse poza cu faţa în jos şi toți trei priviră semnătura de pe 
spate. Scrisul era clar, aproape ca de copil. Alison Teal. 

— Ali s, spuse Willow aruncându-le o privire celorlalți. Scrisoarea pe 
care Sandy a găsit-o în cutia de la Tain trebuie să fi fost pentru Alison, nu 
Alissandra. O coincidenţă ciudată. 

Perez întoarse din nou poza, iar femeia din fotografie păru să-i privească 
fix. 

— Arată ca o poză din aia făcută pentru fani de echipa de marketing. N- 
are nimic personal. Nici măcar ceva banal, de genul Pentru Magnus, cu cele 
mai călduroase salutări. Ce credeți? O fi fost cântăreață? Poate actriță? 

— Mi se pare cumva cunoscută. 

Sandy se încruntă. Când se concentra, arăta ca un băiețel. 

— Dar cum a ajuns la Magnus poza unei vedete? 

Willow ştia că n-are cum să contribuie la discuție. Comunitatea de 


hipioţi dispreţuia cultura populară. De frondă, încercase să asculte muzică 
rock şi să urmărească telenovele, dar o îndoctrinaseră prea tare. 

— Şi, de ce? 

— Şi-a cumpărat televizor abia acum un an, răspunse Perez, iar poza asta 
e mult mai veche de atât. 

— Ea era Dolly Jasper! 

Sandy nu mai putea de fericire că-i funcţiona memoria. 

— Camerista din serialul ăla despre casa de la ţară din Epoca victoriană. 
Ştiţi genul de serial. 

Tânărul îi privi pe Willow şi Perez. 

— Se dădea duminica seara. Părinților mei le plăcea la nebunie. Pe 
atunci eram doar un puşti. Asta trebuie să fi fost acum vreo douăzeci de ani. 

— Deci poate că Magnus a urmărit serialul. 

Perez vorbea rar, dar era clar că se concentra cu toată ființa lui. Willow 
urmărea cum ideile îi răsar în minte una după alta. 

— Poate că l-a văzut acasă la Minnie Laurenson, la Tain, unde a început 
toată tărăşenia. Minnie a rămas în relații bune cu el chiar şi când toți ceilalți 
locuitori din Ravenswick îl ignorau. Îmi pot imagina aceeaşi invitaţie 
săptămână de săptămână: ceaiul de duminică, după care o seară de privit la 
televizor. Magnus s-ar fi distrat pe cinste. 

— ŞI vrei să-mi spui că i-a plăcut de actriţă şi a comandat o fotografie? 

Willow era sceptică. Şi-l putea imagina pe bătrânul singuratic atras, 
poate chiar obsedat, de o actriță tânără şi frumoasă. Lumea îl considerase pe 
Magnus cam prostănac. Detectiva nu-şi putea imagina că-l ducea capul 
îndeajuns de mult încât să găsească adresa companiei de televiziune şi să le 
trimită o scrisoare în care cerea o poză cu Alison. 

— Se poate. Îi plăceau lucrurile care-i aduceau aminte de oamenii pe 
care-i îndrăgea, răspunse Perez. Nu făcea rău nimănui. 

Willow nu era convinsă. Un bătrân singuratic care saliva privind poza 
unei tinere arătoase nu părea ceva tocmai în regulă. 

— A venit în Shetland! izbucni Sandy plin de entuziasm. A fost un mare 
eveniment. Poate că erai plecat cu treabă în sud pe atunci, Jimmy, altfel 
sigur îţi aduceai aminte. Actriţa care o juca pe Dolly a dispărut deodată. În 
media au lansat o campanie ca s-o găsească. Intrase în depresie şi prin 
tabloide se vorbea despre droguri. La început, toată lumea a crezut că s-a 
dus la vreo clinică de dezintoxicare, dar de fapt fugise în Shetland. Când au 
găsit-o, a spus că a ales să vină aici fiindcă s-a uitat pe o hartă, iar Insulele 


Shetland erau atât de în nord încât simţea că fuge, că scapă. Nu din vreun 
alt motiv. Pur şi simplu se simţea rău şi voia să fugă. A mers până la 
Aberdeen, şi-a lăsat maşina acolo şi a venit până aici cu feribotul. 

Willow se gândi că suna cam ca dispariţia Agathei Christie. Detectivei în 
plăcea beletristica populară şi citise despre cum scriitoarea dispăruse fără 
urmă şi apoi apăruse la un hotel din Harrogate la ceva vreme după aceea. 

— A fost doar un mod de a-şi face reclamă? 

— Nu prea cred. A recunoscut-o cineva care mânca la Hotelul 
Ravenswick. Altminteri nimeni n-ar fi ştiut cine era. Îşi petrecea toată ziua 
plimbându-se de una singură. 

— Deci a venit până în Ravenswick. 

Perez scria acum pe tablă, notându-şi frenetic ideile înainte să le piardă. 

— Poate că a ajuns la Tain când se plimba la un moment dat pe la ţară. 
Poate că a dat chiar de Minnie şi de Magnus. 

— Crezi că această ultimă vizită era o întoarcere? îl întrebă Willow, 
urmându-i şirul gândurilor. O întoarcere provocată de un motiv asemănător 
cu cel al primei disparitii. În viaţa ei avea loc o nouă criză şi a venit iarăşi în 
Shetland fiindcă aici era refugiul ei. Aşa s-ar explica de ce a călătorit sub un 
nume fals. Chiar dacă nu era la fel de faimoasă ca în restul tării, cineva din 
Shetland ar fi putut, totuşi, să-i recunoască numele. 

— Iar vizita disperată pe care i-a făcut-o lui Simon Agnew se potriveşte 
cu ideea unei căderi sau tulburări emoţionale. 

— Tot rămâne de aflat cum a făcut rost de cheile de la Tain. 

Acum că aflaseră identitatea victimei, Willow simți un val de optimism. 
Nu doar fiindcă însemna un progres pentru anchetă în sine, ci şi fiindcă 
poate aşa mai revenea şi Perez cu picioarele pe pământ. O starletă de mâna 
a doua cu probleme la cap era cu siguranță mai puţin interesantă decât o 
străină misterioasă cu ochi negri. 

— Cineva din Shetland trebuie să fie ştiut cine era. Cineva o proteja, 
spuse Perez mâzgălind din nou pe tablă. 

— Tom Rogerson? 

— EI pare prima variantă. Are reputație de afemeiat şi avea cheile. 

— Crezi că de la el o fi scrisoarea către Alis? Cea pe care a găsit-o 
Sandy? 

În încăpere se lăsă o linişte deplină în timp ce Perez se gândea la un 
răspuns. 

— Nu ştiu, răspunse detectivul în cele din urmă. Poate că ar fi mai bine 


să nu tragem concluzii pripite. 

— Să fie de la Magnus? E posibil s-o fi scris înainte să facă atac de cord? 

De această dată, Perez răspunse mai repede. 

— Ştiu scrisul lui Magnus şi nu cred că e al lui. De altfel, avem caietele 
lui, aşa că putem verifica. 

Sandy înşfăcă ultimul biscuit cu ciocolată. Willow se gândi că-l tot 
pândea de ceva vreme, așteptând să vadă dacă nu-l vrea altcineva, însă 
acum mâna 1 se mişcă repede, ca limba unui şarpe gras. 

— Deci, care-i planul pentru azi? 

Willow i-o luă înainte lui Perez. 

— Aflăm ce a pus la cale Alison Teal de când şi-a făcut prima apariție în 
Shetland. Vreau să ştiu totul despre ea. Despre serviciul ei, familia ei, 
istoricul ei medical. lar Jimmy şi cu mine avem de făcut o vizită unui 
avocat. 

Era duminică, aşa că biroul avocaţilor de pe Commercial Street era 
închis. Perez şi Willow rămăseseră în sala de operaţiuni, în vreme ce Sandy 
se dusese în biroul lui. 

— Cum vrei s-o jucăm pe asta? 

Willow se plimba pe lângă masa mare. Punea ceştile una peste alta, 
strângea gunoiul şi îl arunca la coş. N-avea stare, trebuia să facă ceva. 

— Tu îl cunoşti. Eu nu l-am văzut niciodată. Ar trebui să-l sunăm 
înainte, ca să-l anunţăm că venim? 

Detectiva se opri şi îl privi pe Jimmy Perez. 

— Nu sunt sigur, răspunse într-un final bărbatul. 

Se lăsă tăcerea în timp ce se gândi mai bine, după care îşi alese cu grijă 
cuvintele: 

— Tom face parte din multe comitete. E membru al consiliului local. Are 
influenţă în Shetland. Cel mai bine ar fi să urmăm procedura, să-i acordăm 
respectul cuvenit. 

Perez tăcu din nou, după care continuă: 

— Pe lângă asta, e cam alunecos. Cred că nimeni nu-l înţelege cu 
adevărat. Poate doar familia lui. 

Perez se uită pe geam, apoi reluă: 

— O cunosc pe fiica lui. Kathryn. Lucrează la şcoala din Ravenswick. E 
învăţătoarea lui Cassie. 

Willow se gândi că asta era o complicaţie în plus. În Shetland era mereu 
aceeaşi poveste cu anchetele: toată lumea din insule era legată printr-o rețea 


de relații atât personale, cât şi profesionale, care nu se mai distingeau între 
ele. Perez s-ar fi simţit jenat dacă i-ar fi supărat pe cei din familia Rogerson, 
din moment ce aveau grijă de draga lui Cassie. N-ar fi lăsat aşa ceva să 
intervină în calea anchetei, dar nici nu putea face abstracție de acest lucru, 
aşa că uneori era posibil să încerce să compenseze pentru el în mod 
exagerat. 

— Deci crezi că mai întâi ar trebui să sunăm? 

Willow începea să-şi piardă răbdarea. Nu mai voia să fie încorsetată de 
secția de poliție. Voia să înceapă să pună întrebări, să afle câte ceva despre 
avocat, să-l tulbure puţin viaţa... 

— Ar fi mai politicos. 

— Şi cine ar trebui să facă asta, Jimmy? Eu sau tu? Hai să-i dăm drumul 
odată, ce zici? 

Din nou, Perez stătu puţin înainte să răspundă. 

— ÎI sun eu, spuse într-un final. S-ar putea să pară o abordare prea 
formală dacă-l suni tu şi s-ar putea speria. 

Îşi scoase mobilul din sacou şi îi căută numărul prin lista de contacte. 
Afară, cineva trecu prin faţa secției fluierând. 

Telefonul sună atât de mult, încât Willow se aştepta ca din clipă-n în 
clipă să audă căsuţa vocală. Însă Perez nu se lăsă, iar atunci când cineva 
răspunse la telefon, se dovedi că era soția lui Rogerson. Perez se aşeză pe 
colţul mesei. 

— Bună, Mavis. Îmi pare rău să te deranjez duminica la ora asta. 

Willow nu auzi ce-i răspunse femeia, dar Perez râse uşor. 

— Nu, azi n-am treabă cu Kathryn, aşa că poţi s-o laşi să îşi facă somnul 
de frumuseţe. Speram să pot schimba două vorbe cu Tom. Are legătură cu 
serviciul, am vrea să-i cerem sfatul în legătură cu femeia care a murit. Ne 
întrebam dacă n-am putea trece să vă deranjăm puţin. Cu ocazia asta, vă 
mai şi gustăm din prăjituri. 

Willow se gândi că Perez se născuse pentru asta. Femeia n-avea cum să-l 
refuze. 

— Înţeleg, înţeleg. 

Perez se strâmbă la Willow. Era clar că trebuiau să depună mai mult efort 
ca să ajungă să stea de vorbă cu avocatul. 

— Şi cam pe la cât ar trebui să se întoarcă? 

De la celălalt capăt al firului, Mavis răspunse ceva. 

— Deci poate că varianta cea mai bună ar fi să facem o programare şi să 


ne vedem cu el la biroul lui marți dimineaţă. Poţi să-mi dai numărul lui de 
mobil? Ei, ştiu că e mai greu cu semnalul pe acolo, dar poate că am noroc, 
nu? 

Perez luă un carnet rămas pe masă de la o întâlnire mai veche şi notă 
numărul. 

— Să ai o zi frumoasă, Mavis. Mulţumiri ție şi lui Kathryn că m-aţi 
ajutat cu Cassie săptămâna trecută. Chiar apreciez. 

— Fi bine? 

Willow începea să creadă că Rogerson era cheia anchetei. Era tot mai 
convinsă că el era bărbatul care o luase cu maşina pe Alison Teal de la 
magazinul din Brae în ziua dinaintea alunecării de teren. 

— Se pare că e plecat la Orkney. Mâine are loc o conferință a 
companiilor de pescuit europene şi se întoarce abia luni, cu ultimul zbor. 

— Ce convenabil... 

Willow era conştientă că vorbeşte ca un copil răzgâiat, dar nu se putea 
abtine. 

— De ce trebuia să plece de azi, dacă întâlnirea are loc abia mâine? 

— Mavis spune că are prieteni în Kirkwall. S-a folosit de întâlnirea de 
afaceri ca să aibă un pretext să se vadă cu ei. Mavis mi-a lăsat numărul lui 
de mobil de serviciu. Mi-a spus că pe ăsta răspunde. 

Willow începu iar să umble prin încăpere, încercând să nu mai fie 
nervoasă din cauza plecării avocatului. 

— Vrei să-l sun şi să-i spun să se-ntoarcă? 

Perez flutură bucăţica de hârtie pe care notase numărul. 

— Ar trebui să se poată întoarce azi cu un avion şi să plece iarăşi mâine 
dimineaţă devreme în Orkney ca să ajungă înainte de întâlnire, dacă e atât 
de important să fie aici. Sau am putea merge noi în Orkney ca să vorbim cu 
el. 

Pe Willow o tenta ideea. Îi plăcea să se gândească la o cursă palpitantă 
până la Sumburgh ca să prindă zborul şi apoi să treacă prin nişte insule în 
care nu mai fusese, dar până la urmă clătină din cap. 

— Nu vrem să-l facem pe Rogerson să creadă că e atât de important. E 
avocat. După cum ai spus, e alunecos. Hai să ne folosim de intervalul ăsta 
ca să mai aflăm câte ceva despre el, să ştim exact cum să-l luăm când ne 
întâlnim cu el. 

Willow se apropie de fereastră, apoi se întoarse către Jimmy Perez. 

— Hai să stabilim o întâlnire cu partenerul lui. Parcă ai spus că-l cheamă 


Taylor? 

Perez dădu din cap. 

— Paul Taylor. 

— Nu el e cel care s-a ocupat de testamentul lui Minnie Laurenson? Ar 
avea sens, dacă la el erau cheile de la Tain. Pe lângă asta, n-ar strica să 
aflăm ce părere are despre colegul lui înainte să ne vedem cu Rogerson. 

Perez dădu din cap. 

Willow mai aruncă o privire pe geam şi zări un curcubeu care-şi proiecta 
culorile ca de vitraliu pe strada cenuşie de jos. 


Capitolul 16 


Ajunseră acasă la Paul Taylor către ora prânzului. Clar nu era un moment 
prielnic. Avocatul avea trei băieţi mici. Erau cu toții plictisiţi şi recalcitranti, 
aşa că se încăierau şi se tăvăleau pe Jos. 

— Tocmai voiam să-i duc la centrul de recreere. 

Taylor vorbea cu accent englezesc, iar în ton i se simțea încordarea. 

— Poate mai consumă nişte energie în piscină. În perioada asta a anului 
par să stea în casă toată ziua. 

Avocatul aruncă din nou o privire către fereastră. O nouă rafală de ploaie 
lovi geamul. 

Soţia lui era în bucătărie şi îşi făcea de lucru cu cratiţele. Masa fusese 
deja pusă pentru şapte persoane. 

— Părinţii mei au venit în vizită pentru Up Helly Aa şi au hotărât să mai 
rămână o vreme prin Shetland. Stau la hotel. Din motive evidente, li se pare 
mai civilizat acolo, dar i-am chemat să luăm prânzul împreună... 

Taylor nu-şi duse fraza până la capăt. Perez îl înţelese. Prima lui soție, 
Sarah, era înnebunită după toate evenimentele familiale, dar de fiecare dată 
ajungea să nu le mai suporte din cauza efortului pe care trebuia să-l depună. 

— N-o să vă răpim mult timp. 

Willow se feri de un braţ care se agita din grămada luptătorilor de pe 
podea şi se aşeză pe canapea. Locuinţa era modernă şi se afla în 
Gulberswick, un sat la sud de Lerwick care devenise foarte popular. Camera 
de zi era mare şi existau patru dormitoare, un garaj dublu, precum şi un 
atelier. Totul costase probabil cam cât o casă din sud. 

— Avem doar câteva întrebări. 

Taylor dădu din cap, îi despărți pe băieţi cu oarecare dificultate, după 
care-i trimise la etaj. 

— Puteţi să staţi la calculatorul din birou. Aveţi un sfert de oră. Apoi 
mergem puţin la Clickimin înainte de masă. 

Băieţii scoaseră chiote de bucurie în timp ce tropăiau pe scările care 
duceau la etaj. Brusc, în cameră se lăsă o linişte stranie. 

— Firma dumneavoastră administrează proprietatea de la Tain, casa din 
Ravenswick care a fost distrusă de alunecarea de teren. 

Willow se aplecă, sprijinindu-şi coatele pe genunchi. Părea relaxată, însă 
vorbea protocolar. 


— Ne întrebam de ce nu ați contactat poliția când am cerut informații 
despre proprietar. 

Taylor se aşezase în fotoliu, cu spatele la geam. Perez rămăsese în 
picioare. 

— Nici măcar nu mi-am dat seama că noi ne ocupăm de proprietatea aia, 
răspunse Taylor. E o chestiune de rutină, iar fetele de la birou sunt cele care 
se ocupă de închirieri. 

— Proprietatea era menţionată într-un testament pe care l-aţi redactat. 

Willow vorbea precis şi hotărât. Parcă era ea însăşi avocat. 

— Este vorba despre o anume Minnie Laurenson. 

— Deci despre proprietatea aia e vorba! 

Bărbatul părea şocat, dar Willow nu se lăsă. 

— Aţi scris testamentul acestei femei. Sigur ştiaţi unde locuieşte. 

— Nu. Abia ce ne mutaserăm în Shetland când domnişoara Laurenson a 
venit la noi la birou ca să discutăm despre testament. Acum că mi-aţi spus, 
ştiu despre care casă e vorba, dar pe atunci, orice nu se afla în Lerwick era 
un mister pentru mine. Testamentul a fost foarte simplu. Proprietatea i-a 
revenit unei nepoate din Statele Unite. Toţi banii rămaşi s-au dus către o 
societate medicală caritabilă. Încă ţin minte asta foarte clar, fiindcă Minnie 
Laurenson a fost prima mea clientă în Shetland. 

Avocatul zâmbi. Încerca să-i intre pe sub piele lui Willow. Era un zâmbet 
fermecător, iar Perez se gândi că probabil Taylor îl folosea des ca să obțină 
ce voia. 

Dar Willow refuza să-i cadă în plasă. 

— Anul trecut casa a fost folosită de Craig Henderson fără niciun cost. 

— Da, am vorbit cu domnişoara Sechrest la telefon. De fapt, ea ne-a 
sunat pe noi şi ne-a întrebat ce părere aveam despre posibila lui şedere 
acolo. Apoi ne-a spus să-i dăm cheile. 

— Aţi vorbit personal cu domnişoara Sechrest? 

— Nu, dar eram în biroul principal când a vorbit cu ea Marie, 
administratoarea noastră, aşa că ştiu ce au discutat. 

— Nu vi s-a părut nepotrivit să lăsaţi un străin în casa ei? 

Taylor clătină din cap. 

— Nu era tocmai un străin. Ne ştim cu familia lui Craig. Şi ei sunt clienți 
de-ai noştri. Au o cazare de lux pentru turişti. Nu mi s-a părut vreo 
problemă, câtă vreme domnişoara Sechrest era de acord. Casa era complet 
asigurată. 


— Ce s-a întâmplat cu cheile când Craig a plecat din nou în străinătate? 

— Sunt aproape convins că le-a lăsat la firmă înainte să plece, însă, după 
cum v-am spus, una dintre fetele de la birou trebuie să se fi ocupat de asta. 
Există un dulap încuiat unde ţinem toate cheile de la proprietățile pe care le 
avem în grijă. 

— Deci aţi putea verifica dacă acolo sunt cheile de la Tain? 

— Vreţi să fac asta acum? 

Avocatul părea îngrozit. La etaj, interesul pentru jocul pe calculator 
părea să scadă. Deodată se auzi ceva ce părea o lovitură de picior, urmată de 
un geamăt de durere. 

— Tati! se tângui un glas. 

— Ne-aţi putea lăsa nouă cheile de la birou, propuse Willow. Putem să 
verificăm chiar noi şi vi le aducem înapoi mai târziu, ca să nu vă deranjăm 
de la prânzul în familie. 

Taylor ezită, însă numai pentru o clipă. Se duse pe hol şi luă un inel plin 
de chei. 

— Asta e de la intrare şi asta e de la recepție. Acolo o să găsiți dulapul, 
pe care o să-l deschideţi cu asta. Toate suporturile de chei au etichete pe 
care scrie numele proprietăţii şi al clientului. 

Perez se aştepta ca Taylor să scoată cheile una câte una, dar avocatul le 
trânti pe toate în mâna lui Willow. Detectiva îl răsplăti la rândul ei cu un 
zâmbet larg. 

— Vă mulţumim mult de tot, domnule Taylor. Acum o să vă lăsăm să 
petreceți în tihnă cu familia. 

Când ajunse în prag, Willow ezită. 

— Numele Alison Teal vă spune ceva? 

Avocatul se gândea la copiii care făceau gălăgie la etaj, aşa că răspunse 
pe loc. 

— Nu. Ar trebui? 

În timp ce detectivii plecau, avocatul îşi strigă băieţii şi le spuse să se 
pregătească, ameninţându-i că altfel nu mai merg la piscină. Soția lui nu-şi 
făcuse deloc apariția în tot acest răstimp. 


Biroul avocaților era pe colţul dintre Commercial Street şi una dintre 
străzile abrupte care duceau la bibliotecă. Nu era mai nimeni pe stradă şi 
doar puţine magazine erau deschise. Bătea un vânt rece care din când în 
când risipea norii preţ de o clipă, iar cerul se lumina înainte ca ploaia să 


înceapă din nou. Un bărbat se refugiase la bancomatul de lângă bancă, însă 
nu-i băgă în seamă pe detectivi când aceştia intrară în clădire. Ajunseră într- 
un coridor îngust şi trebuiră să păşească peste scrisorile venite sâmbătă, care 
zăceau pe podeaua laminată. Spre dreapta era o uşă deschisă care dădea 
într-o încăpere cu scaune. Probabil că aici aşteptau clienţii. De acolo, o 
fereastră glsantă dădea către recepție: un birou cu două calculatoare şi un 
vraf de dosare. Aici se ajungea printr-o uşă care era faţă-n faţă cu intrarea 
principală. Willow încercă mai multe chei până o găsi pe cea bună, apoi 
descuie şi pătrunseră în următoarea încăpere. 

— De ce ne-a lăsat Taylor toate cheile? 

Willow rămase în mijlocul micii încăperi şi privi în Jur. 

— N-are nimic de ascuns sau joacă la cacealma? Vrea să ne facă să 
credem că n-are nimic de ascuns? 

Perez dădu din umeri. 

— Mie mi s-a părut destul de sincer. Poate mai are de lucrat până devine 
tatăl ideal, dar avea multe pe cap şi voia să scape de noi. 

Cheile proprietăților care erau în grija firmei erau într-un dulap îngust, 
vopsit, care se afla pe peretele interior. Înăuntru era un rând de suporturi, 
exact după cum spusese şi Taylor. Pe cel pe care scria „Sechrest/ Ravens 
wick” erau o cheie Yale şi una Chubb. 

— Nu scrie nicăieri „Tain”, spuse Willow. Poate că Taylor chiar n-a făcut 
legătura cu casa distrusă de alunecarea de teren. Poate că ne-a spus 
adevărul. 

— Faptul că le-am găsit aici nu înseamnă că Alison Teal nu le-a folosit 
ca să intre în casă. 

Perez se gândi că ajunseseră să nu mai vadă pădurea de copaci. Voia să 
iasă cât mai repede din biroul plin de mobilă greoaie şi plante durdulii care 
creşteau în ghivece. Detectivul se gândi că, de fapt, ar fi trebuit să 
pornească după Tom Rogerson în Orkney. 

— Dacă Rogerson o ajuta, nu trebuia decât să copieze cheia. 

— Normal. Dar cât suntem aici, am fi nebuni să nu aruncăm pe furiş un 
ochi şi în celelalte birouri. 

Willow ridică rândul de chei pe un deget şi le scutură până când scoaseră 
un zgomot metalic care-l călcă pe nervi pe Perez. 

— Până la urmă, domnul Taylor ne-a dat cheile de bunăvoie şi nesilit de 
nimeni. 

Birourile avocaţilor erau la parter. Biroul lui Taylor avea vedere la 


stradă, spre latura goală a unui hotel mare. Probabil că până şi vara biroul 
lui era veşnic cufundat în întuneric. Aveau nevoie de lumină dacă voiau să 
vadă ceva. Pe masa de lucru de sub fereastră se aflau o lampă cu braţ, 
amenințătoare, şi o poză cu trei băieți în aparență angelici îmbrăcați în 
pulovere tricotate identice. În altă poză apărea o femeie, probabil soţia lui 
Taylor. Avea nişte trăsături ascuţite, ca de vulpe, şi o înfăţişare destul de 
severă. 

— Greu de crezut că formează o familie. 

Willow îi zâmbi răutăcios lui Perez. Detectivul ştia că ea nu prea avusese 
timp pentru relații convenționale. Comunitatea de hipioţi îşi lăsase amprenta 
asupra ei în mai multe feluri decât i-ar fi plăcut să recunoască. Lui 1 se părea 
nedrept să judece aşa nişte persoane pe care abia le văzuseră câteva minute 
într-o duminică ploioasă. 

Biroul lui Rogerson era în partea din față a clădirii şi era mai mare. 
Înăuntru se afla o masă de lucru mare, care chiar părea veche, şi mai multe 
rafturi pline de cărți. Pe pervaz erau alte ghivece cu plante, iar pereţii erau 
plini de diplome înrămate. Tot pe perete era şi o fotografie cu Rogerson 
strângându-i mâna lui Nicola Sturgeon, precum şi o alta cu Rogerson aflat 
printre mai mulți bărbaţi care zâmbeau lângă David Cameron. După ce se 
uită prin cameră, Willow făcu semn din cap spre poze. 

— Cochetează şi cu unii, şi cu alţii, zise detectiva. E genul ăla de om? 

Perez se gândi puţin înainte să răspundă. 

— Încearcă să fie de partea câştigătorilor. 

— Ah, asta nu-i împotriva legii, spuse Willow. 

Femeia tăcu, după care adăugă: 

— Din păcate. 

Detectiva ajunse în faţa unui dulap şi încercă mai multe chei până când o 
nimeri pe cea bună. 

— E legal ce facem? 

— Taylor ne-a dat cheile. Ştia că avem nevoie de ele pentru anchetă. 

— Dar nu se aştepta să ne băgăm nasul în afacerile clienților lui. 

Perez îşi dorea ca vorbele lui să nu sune atât de pompos. 

— Ai dreptate, Jimmy, însă vreau doar să văd dacă există pe aici vreun 
dosar de-al lui Alison Teal. Dacă Rogerson este bărbatul cu care s-a întâlnit 
în Brae şi Marcel, atunci trebuie să se fi cunoscut cândva în trecut ca să lege 
o relație, de orice natură o fi fost ea. Mi-l pot imagina pe Magnus Tait 
căzând pradă farmecelor lui Alison când a venit prima oară pe insulă şi 


mulțumindu-se cu o poză cu autograf, dar Tom Rogerson pare genul care 
vrea mai mult. 

Willow îl privi pe detectiv. 

— Spuneai că Rogerson a lucrat o vreme în sud. E măcar posibil să fi 
fost în Shetland când Alison şi-a pus în scenă numărul cu dispariția? 

— O, da, pe atunci lucra aici. S-a întors în Shetland când Kathryn era 
încă mică, pe când era doar un bebeluş. 

Willow părea să vrea să mai spună ceva, dar se uită din nou în dulap. 

— N-am găsit nimic despre Alison Teal. 

Į se alătură lui Perez la birou şi începu să deschidă sertarele. Niciunul nu 
era încuiat şi toate păreau să conțină mai degrabă acte legate de munca lui 
Rogerson din cadrul consiliului local, nu documente avocăţeşti: broşuri 
pentru turişti, materiale despre sănătate şi lucruri care țineau de cetăţenii din 
Shetland. 

Perez se gândea că-şi pierdeau vremea acolo. Sub birou găsi un coş de 
gunoi în care încă mai erau nişte bucăţi de hârtie. Scoase dinăuntru o 
însemnare care probabil fusese lăsată pentru asistenta lui Rogerson: 

Fă în aşa fel încât clientul să semneze asta cât mai repede posibil. 

Detectivul o despături cât să poată citi mesajul, după care se dădu la o 
parte ca s-o lase pe Willow s-o vadă cum trebuie. 

— Ce crezi? o întrebă Perez. 

— Ar trebui s-o mai văd odată, dar scrisul de aici seamănă foarte tare cu 
scrisoarea pe care a găsit-o Sandy la Tain. 

— Aşadar, încă un indiciu. lar acum avem un posibil suspect. 


Capitolul 17 


Era duminică, iar Jane Hay gătea prânzul pentru întreaga familie. Nu 
prea avea chef, însă în urmă cu câteva zile vorbise despre asta ca despre un 
mare eveniment: 

— Duminică nu eşti la Mareel cumva, nu-i aşa, Andy? Hai să ne adunăm 
cu toții. N-am mai luat prânzul împreună de un car de ani. Cheam-o şi pe 
Gemma, Michael. 

Aşa că acum stătea în bucătărie şi curăța cartofi şi păstârnac. Mirosul de 
carne de oaie pe care o gătea în cuptor la foc mic îi dădea o uşoară senzație 
de greață. Îşi spuse că probabil era doar obosită. Până la urmă, era vina ei 
că-şi făcuse atâtea griji numai fiindcă Andy ajunsese târziu acasă. Nu putea 
să dea vina pe el. Era un om în toată firea, iar la facultate se obişnuise să 
aibă propria lui viață, în Glasgow ar fi putut să facă orice, iar ea tot n-ar fi 
aflat, aşa că de ce se aştepta acum s-o anunţe tot ce pune la cale? 

Lăsă jos cuțitul, se încălță cu papucii crocs de lângă uşă, apoi intră în cea 
mai apropiată seră. E drept că-i trebuiau nişte rozmarin pentru carne şi nişte 
mentă pentru sos, dar de fapt simţea nevoia să iasă puţin din casă. De când 
cu alunecarea de teren, locul parcă se schimbase. Nu era vorba doar despre 
faptul că acum peisajul era desfigurat şi că, dacă privea către coastă, vedea 
cicatricea neagră lăsată de noroi — alunecarea de teren parcă slăbise şi 
temelia familiei lor. Nimic nu mai era stabil. Nu mai putea să aibă încredere 
în nimic din ce-i spuneau Kevin şi băieții. 

Rupse nişte rozmarin din tufă, luă şi puţină mentă, apoi se întoarse în 
bucătărie, unde dădu de Andy. Purta pantaloni de trening, o vestă pe care n- 
o recunoscu şi privea în gol. 

— Nu mă aşteptam să te trezeşti aşa devreme, spuse Jane. 

Vocea îi părea metalică, stridentă. Parcă reverbera din gresie şi bufetul 
lucios. 

— Probabil că te-ai întors târziu. Am stat să vorbesc la telefon cu Rachel 
până târziu de tot. 

Andy nu spuse nimic. Lui Jane i se părea absolut prăbuşit. Îi venea să se 
ducă la el şi să-l îmbrățişeze, să-i pună capul pe umărul ei şi să-i dea la o 
parte părul din ochi cu gingăşie. 

— Vrei o cafea? 

Cu un oarecare efort, tânărul răspunse: 


— Da, sună bine. 

Jane se întoarse cu spatele la el ca să toarne apă şi cafea în aparat. Când 
îl privi din nou, părea să arate mai normal. 

— Sper că nu te-ai îngrijorat. Ti-am văzut mesajele abia azi dimineaţă. 
Aseară nu mai aveam baterie. 

— Fi, mă gândeam eu că trebuie să se fi întâmplat ceva de genul ăsta. 

Nu prea putea să-l mintă, dar nici să-i spună adevărul. 

Normal că m-am îngrijorat. Nu mai puteam de grijă. Să nu-mi mai faci 
asta niciodată! 

Acum, dimineaţa, îşi dădea seama că exagerase, că era ridicol că intrase 
în panică. În mod clar, Andy trecea printr-un soi de criză. Probabil că i se 
stricase relația cu cineva. Acum era acasă. Era în siguranță. Urmă să-i spună 
ce-l supărase atât de tare când avea să se simtă pregătit. Jane încercă să uite 
cum îl văzuse aseară, stând pe întuneric şi privind către ferma distrusă de la 
Tain. Ce legătură să fi fost între el şi femeia de vârstă mijlocie care murise? 
Ideea că ştia ceva despre moartea ei, că poate avusese ceva de-a face cu ea, 
era complet ridicolă. 

Turnă cafeaua, iar Andy se aşeză cu ea la masă. Când tânărul luă cana, 
Jane băgă de seamă că-i tremura mâna. Încercă să formuleze o întrebare 
care să nu fie prea indiscretă sau nepotrivită. 

Pe unde-ai umblat aseară? 

Cu siguranță n-ar fi fost o idee bună să-l întrebe asta. Nu voia să-l oblige 
s-o mintă. Până la urmă, nu spuseră nimic, după care Jane începu să bată 
nişte albuşuri ca să facă o prăjitură Pavlova. Scosese deja zmeura din 
frigider. Avea să facă două deserturi, unul rece şi unul cald, fiindcă ambilor 
băieţi le plăceau dulciurile. Prânzul acela părea să capete o importanţă tot 
mai mare. Aproape că o ducea cu gândul la Cina cea de taină. Bătu 
albuşurile cu mâna, fiindcă nu voia să audă zgomotul aparatului. Dacă era 
linişte în bucătărie, poate că Andy urma să se deschidă. Însă niciunul dintre 
ei nu spuse nimic, iar braţul începu s-o doară şi să-i amorţească. Într-un 
târziu, aşeză bezeaua în cuptor, sub tava cu carne. 

Kevin era încă plecat să lucreze la drum. Jane stătea întinsă în pat când el 
pornise la serviciu, dar era trează şi îi văzuse entuziasmul că lucra duminica 
— asta însemna că era plătit în plus. Întotdeauna se evaluase în funcţie de 
banii pe care-i câştiga pentru fermă. Îi adusese o ceaşcă de ceai şi o farfurie 
cu doi biscuiţi, apoi o sărutase pe frunte şi plecase. În ultima vreme 
devenise mai grijuliu, la fel ca pe vremuri, când erau abia la începutul 


relației. 

Jane auzi tractorul în curte. Se întorsese Kevin. Umbla în picioarele 
goale fiindcă-şi lăsase cizmele de lucru pe verandă. Îşi scoase 
impermeabilul şi salopeta. Jane pregătea acum o prăjitură crumble, dar 
ridică privirea. 

— Cum merge? 

— Merge splendid. 

Bărbatul părea să plesnească de sănătate. Era roşu în obraji, iar în păr şi 
barbă avea picături de ploaie. 

— Cred că mâine terminăm treaba, şi după aceea va fi rândul consiliului 
local. 

Kevin îşi spălă mâinile la chiuvetă. 

— Ceva miroase bine. 

Nu băgase de seamă tensiunea din aer şi abia dacă-l observase pe Andy. 

— Îţi fac o cafea proaspătă, zise Jane. 

Îşi scutură palmele de făină şi aşteptă ca soţul ei să se îndepărteze de 
chiuvetă. 

— Mai vrei şi tu, Andy? 

Tânărul clătină din cap, se ridică de pe scaun şi plecă. 

— El ce mai are? întrebă Kevin în timp ce-l privea cum dispare. O fi 
mahmur? 

— Da, e posibil. 

Însă Jane ştia că o mahmureală nu era chiar o nimica toată, aşa cum 
credea Kevin, şi începu să-şi facă iarăşi griji în legătură cu fiul ei. 


Michael şi Gemma veniseră din Lerwick cu autobuzul. Acum porniră pe 
drumeagul care ducea către casă. Michael stătuse cu Gemma în Lerwick, la 
părinții fetei. El nu-i dădea niciun motiv de îngrijorare mamei lui, poate 
doar că avea să devină cam plictisitor şi că Jane nu avea să mai aibă prea 
multe de discutat cu el. Urma să se însoare cu Gemma şi să-şi ridice şi ei o 
căsuţă în Ravenswick, să aibă nişte copii anoşti, cuminţi, iar după zece ani 
ea avea să le pregătească în continuare prânzul duminica, prefăcându-se 
interesată de ceea ce făcea Gemma în cadrul consiliului local şi de ambițiile 
mărunte ale lui Michael în legătură cu ferma. 

Jane se miră ea însăşi de cât de răutăcioasă putea fi. De ce avea impresia 
că viaţa ei era aşa interesantă? Nu s-ar fi simțit, oare, mai bine dacă şi 
viitorul lui Andy ar fi fost la fel de clar şi nu i-ar fi dat motive de 


îngrijorare? 

O rază străpunse norii şi lumină masa. Jane stabilise să mănânce în 
bucătărie şi tocmai termina ultimele pregătiri. Mai adăugă puţină făină în 
sosul pentru friptură. Kevin şi Michael erau în camera de zi. Urmăreau un 
meci de fotbal şi beau bere. Gemma era lângă ea. Se oferise s-o ajute. Când 
Jane nu găsise nimic să-i dea de făcut, tânăra se aşezase pe scaun lângă sobă 
şi începuse să trăncăne. Nu o deranja propriu-zis la pregătiri, aşa că Jane nu 
putea s-o roage să plece, dar stătea totodată prea aproape de ea ca să nu se 
simtă studiată. Gemmei îi plăcea să bârfească. Tatăl ei lucra la 
departamentul financiar al consiliului local, aşa că uneori vorbea despre 
situația politică din Shetland. Alteori trăncănea despre prieteni de la şcoală, 
despre profesori sau despre rude. De regulă, pe Jane o relaxau aceste 
monologuri, ba chiar o distrau puţin, dar astăzi era iritabilă, aşa că nu voia 
să participe deloc la conversație. Gemma continua imperturbabilă. Poate 
nu-şi dădea seama cât de puţin îi păsa lui Jane sau poate că asta n-o deranja. 
Măcar nu era genul care să se simtă ofensată. 

Jane tocmai scurgea varza în chiuvetă, când ceva ce spuse Gemma 
răzbătu prin fluxul monoton şi incoerent al ideilor ei şi îi atrase atenția. 

— Lui Andy ăsta al tău nu ştii niciodată ce-i poate pielea. 

— Adică? 

Jane îşi ridică privirea din chiuvetă. Apa verde se scurse din tigaie, iar 
femeia aşeză varza într-o farfurie. 

— Adică... 

Însă înainte ca Gemma să apuce să mai spună ceva, ceilalţi intrară în 
bucătărie. Meciul de fotbal se terminase, iar ei erau lihniţi. Kevin o 
îmbrățişă pe Gemma de bun-venit. Jane se întrebă dacă nu cumva soțul ei ar 
fi fost mai fericit alături de cineva ca Gemma, o persoană lipsită de 
imaginaţie, dintr-o familie sigură, respectabilă, care n-avea probleme ca ale 
el. 

— Mă duc să-l chem pe Andy. 

Jane se opri în holul dintre bucătărie şi scări. Privi în urmă şi văzu cum 
Kevin tăia friptura şi Michael desfăcea o sticlă de vin. Se gândi că oricine 1- 
ar fi zărit pe geam ar fi crezut că ei formau o familie respectabilă, fără 
secrete şi frici ascunse. 

Andy apăru în capul scărilor înainte ca Jane să apuce să-l cheme. 
Probabil că auzise zgomot de farfurii şi glasurile celorlalți venind din 
bucătărie. Fără s-o observe pe mama lui, se îndreptă spre oglinda de la etaj. 


Jane îl văzu cum se pregăteşte ca să dea ochii cu ei. Îşi aduse aminte de 
scenetele lui de la şcoală, de pe vremea când îşi lua rolurile foarte în serios. 
Se părea că pregătirea de atunci era exact lucrul de care avea nevoie acum. 

Prânzul se desfăşură fără probleme. Ca de obicei, Michael şi Gemma 
mâncară cu atenţie, stând cu privirea în farfurii de parcă le-ar fi fost teamă 
să nu rămână fără ele. Jane se gândi că Gemma avea să se îngraşe pe 
măsură ce înainta în vârstă, dar că nu avea să-i pese prea tare şi va continua 
să fie mulţumită şi relaxată. Se aşteptase ca Andy să fie tăcut şi retras, însă 
el deveni volubil şi începu să spună glume şi poveşti despre colegii lui de la 
Mareel. Parcă era un rege binevoitor care-i primea în audienţă. Kevin 
umplea paharele tuturor foarte des, iar în scurtă vreme se duse după încă o 
sticlă de vin. Jane îşi spuse din nou că totul era absolut normal, însă avea în 
continuare nervii întinşi la maximum. În alt context, ar fi fost tentată să 
ceară şi ea un pahar. Îşi privi farfuria şi văzu că abia se atinsese de mâncare. 

Prânzul părea că nu se mai termină. Toată lumea admiră tortul Pavlova. 
Jane tăie bezeaua şi văzu că era perfectă: crocantă în exterior, uşor gumată 
la mijloc. Se simți puţin mai bine. Ceilalţi atacară şi prăjitura crumble, iar 
Gemma şi Michael îşi luară câte două porții. 

Într-un târziu, Kevin se ridică. Părea să se simtă extraordinar de bine. Îi 
plăcea să se vadă drept un familist grozav, iar Jane se gândi că sigur avea să 
fie un bunic perfect. Îşi imagină din nou nesfârşite prânzuri de duminică 
într-un viitor marcat şi de evenimente mai importante, dar asemănătoare 
între ele: Crăciunul, zilele de naştere, diferite aniversări. 

— Fetelor, ia duceţi-vă voi lângă foc. 

Kevin îşi făcea de lucru cu aparatul de cafea modern pe care băieții i-l 
luaseră de ziua lui. 

— Strângem noi aici, nu-i aşa, băieţi? 

Deşi nu depusese niciun efort pentru prepararea mesei, Gemma acceptă 
pe loc, aşa că Jane se pomeni stând cu ea pe canapeaua de piele din camera 
de zi. Brusc, se lăsase o linişte mormântală. Nici măcar Gemma nu mai 
vorbea. Afară se întunecase aproape de tot şi nici vântul nu prea mai bătea. 
Jane se ridică să tragă draperiile. Spera ca Gemma să fi uitat că voia să-l 
bârfească pe Andy. Era mai bine să stea aici în linişte. Se simţea foarte 
obosită şi nu mai avea chef să afle cine ştie ce grozăvie despre fiul ei mai 
mare. 

Dar se părea că Gemma nu uitase. De îndată ce Kevin le aduse cafeaua şi 
plecă, fata continuă de unde rămăsese. 


Avea chipul luminat de o lampă, în vreme ce restul încăperii era cufundat 
în întuneric. 

— Adică... 

Gemma tăcu, aşteptând s-o stârnească din nou pe Jane. 

— "Tuşa Jennifer l-a văzut pe Andy acum două săptămâni. 

Jane nu spuse nimic. Nu era nevoie s-o încuraţezi pe Gemma, dar se 
întrebă totuşi cum de mătuşa fetei îl recunoscuse pe fiul ei. 

— A fost profă la Liceul Anderson înainte să se pensioneze, aşa că l-a 
recunoscut pe Andy imediat. 

Aşadar, asta era. 

— Şi spunea că e un băiat cuminte, aşa că nu i-a venit să-şi creadă 
ochilor când l-a văzut. 

— ŞI ce anume a văzut? 

Jane îşi strânse picioarele sub ea pe canapea, încercând să pară relaxată. 

— O ceartă pe stradă, chiar în față la Grand Hotel. Andy înjura şi striga 
la un bărbat care putea să-i fie tată. Se adunase o grămadă de lume. 

Brusc, Jane se simți teribil de uşurată. Crezuse că povestea avea legătură 
cu femeia ucisă. Îşi dădu seama că Gemma o privea şi că se aştepta să o 
vadă îngrozită că Andy făcuse scandal în public. 

— Ai idee despre ce era vorba? 

Adevărul e că era ciudat. Andy era liniştit de fel. Chiar şi în copilărie 
evitase conflictele. 

Fata clătină din cap. 

— Dar ştiu că tipul cu care se certa l-a ameninţat că sună la poliție. 

— Sună de parcă s-ar fi luat la hartă cu un muncitor beat. 

Mereu când se întâmpla ceva, muncitorii din industria petrolului erau 
vinovăţii de serviciu. 

— Nu era un muncitor! 

Acum Gemma chiar se distra. 

— "Tuşa Jennifer l-a recunoscut. 

Aici era punctul culminant al poveştii fetei. Nu prea citea ea, dar 
înţelegea nevoia de a crea suspans pentru un efect cât mai dramatic. 

— Era Tom Rogerson, avocatul. 


Capitolul 18 


Sandy stătu la biroul din secția de poliție toată dimineaţa, aflând cât mai 
multe despre viaţa lui Alison Teal. Se gândi că poate acum că-i aflaseră 
numele, Jimmy Perez o să fie mai vesel. Sandy sperase să ia prânzul cu 
Louisa la un moment dat, dar ea hotărâse să plece de la Hotelul Scalloway 
direct acasă, în Yell. 

— Nu că n-aş vrea să mai petrecem timp împreună, dar probabil că 
mama are nevoie de mine. Pe lângă asta, s-ar putea să fii ocupat cu 
serviciul. 

Odinioară, Sandy s-ar fi simțit ofensat şi ar fi interpretat-o ca pe un 
afront personal, însă înțelegea că Louisa îşi lua în serios responsabilitatea pe 
care o avea faţă de mama ei. În plus, după noaptea pe care o petrecuseră la 
Scalloway, n-avea niciun motiv să se plângă. În prima jumătate de oră îi 
venise greu să se concentreze la ce avea de făcut. Se pomeni zâmbind fără 
motiv şi întrebându-se când ar fi momentul potrivit s-o ceară pe Louisa în 
căsătorie. Se simțea puţin ciudat. Jimmy Perez nu era logodit de multă 
vreme atunci când fusese ucisă iubita lui. Sandy n-ar fi vrut să-i răscolească 
vreo rană şefului său, mai ales acum că părea să mai fi depăşit stadiul cel 
mai profund al depresiei. Pe lângă asta, mai avea şi un soi de teamă 
superstițioasă. Se simţea de parcă dacă ar fi cerut-o pe Louisa în căsătorie, 
ar fi pus-o şi pe ea în pericol. 

Alison Teal avea o pagină de internet dedicată numai ei. Probabil că 
fusese făcută pe vremea când o juca pe Dolly, camerista din serialul TV, 
deoarece poza era aceeaşi pe care o găsise Jimmy în locuinţa lui Magnus 
Tait. Informațiile nu mai fuseseră actualizate de ani buni. Nu exista nicio 
informaţie despre rolurile mai recente. Pe pagină figura numărul de telefon 
al agentei ei, însă când Sandy formă numărul şi sună, auzi imediat căsuţa 
vocală. Era clar un telefon de serviciu, iar impresarul nu lucra duminica. 
Sandy îi lăsă femeii un mesaj în care o ruga să-l contacteze de urgenţă. 

Tot nu dăduseră de urma vreunei rude de-a lui Alison, iar Perez îi 
spusese lui Sandy că asta era prioritatea: 

— Nu doar că s-ar putea să aibă informaţii care să ne ajute, dar şi noi 
trebuie să-i anunţăm că Alison a murit. S-ar putea ca părinții ei să fie încă în 
viaţă. 

Îşi dăduse seama că Perez se gândise la cuplul în vârstă din fotografia pe 


care Sandy o descoperise în cutia de la Tain. Era fără îndoială unul dintre 
lucrurile la care ţinuse Alison. Gândurile îi zburară din nou. Ajunse la 
concluzia că şi el îşi dorea o poză cu Louisa. O fotografie ca la carte, nu una 
făcută cu telefonul şi încărcată pe calculator. Se concentră din nou la ecran 
ŞI îşi reluă căutarea. 

Cu ajutorul Google găsi un interviu lung cu Alison Teal pe pagina 
Independent on Sunday. Îl scoase la imprimantă fiindcă îşi dădea seama că 
putea fi folositor, iar Jimmy Perez prefera să aibă în format fizic orice lucru 
pe care-l considera important. Alison dăduse interviul la câteva luni după ce 
dispăruse şi fusese găsită în Hotelul Ravenswick. Acum, data dispariției era 
clară: avusese loc în urmă cu cincisprezece ani. Cea care vorbise cu actrița 
părea mai degrabă psihiatru decât jurnalistă. Sandy se gândi că lui nu i-ar fi 
plăcut să ofere atâtea informaţii personale pe care lumea să le citească în 
timp ce-şi lua micul dejun. 

În interviu se vorbea mult despre prima parte a vieţii lui Alison. Părinţii 
ei fuseseră dependenţi de droguri, iar ea fusese crescută de bunicii paterni, 
care locuiau în Cromer, un orăşel de pe coasta din Norfolk. 

— Îţi vedeai vreodată părinţii? întrebase reporteriţa. 

Răspunsul fusese direct: 

— Nu prea. Din când în când mai treceau ca să cerşească bani de la 
bunicul şi bunica. Dar dependenților de droguri nu prea le pasă de altceva 
decât de următoarea doză, nu-i aşa? Visam că urmau să-şi revină şi să mă ia 
înapoi acasă, dar în sinea mea am ştiut mereu că asta n-o să se întâmple 
niciodată. Dar eram fericiți alături de bunici. Ne simţeam diferiți față de 
ceilalți copii de la şcoală, deşi încă de pe atunci existau multe familu cu un 
singur părinte. Noi măcar aveam doi adulţi în familie. Nu prea pot să pun 
greşelile din viața mea pe seama unei copilării nefericite. 

— Deci aveai frați şi surori? 

— Un frate mai mic, Jono. Jonathan. S-a înrolat în armată şi pe urmă n- 
am mai ţinut legătura ceva timp. În ultima vreme ne-am văzut din nou. 

Jurnalista insistase asupra acestui amănunt, dar Alison refuzase să intre 
în detalii. 

Sandy îşi lua deja notițe. Dacă Alison nu adoptase cumva un nume de 
scenă, probabil că purta acelaşi nume de familie ca al tatălui ei, şi deci şi al 
bunicilor paterni. lar acum Sandy ştia şi numele oraşului din Norfolk unde 
trăiseră pe atunci. Alison avea patruzeci şi doi de ani când murise, aşa că 
unul dintre bunici era posibil să mai fie în viaţă. Ar fi putut suna la poliția 


de acolo şi să ceară să-i caute pe bătrâni. Dacă Jonathan Teal mai era în 
armată, probabil că şi de el putea să dea destul de uşor. Jimmy Perez avea să 
fie încântat dacă reuşeau să-i anunţe rudele lui Alison că aceasta murise, 
dacă reușeau să găsească măcar o persoană de care fusese apropiată şi 
căreia să-i pese de soarta ei. Sandy continuă să citească interviul. 

— Ce te-a făcut să alegi actoria? 

Sandy îşi imagina o reporteriță destul de elegantă şi sofisticată, mai în 
vârstă decât Alison. 

— A fost o întâmplare! O prietenă era înscrisă la un cerc de teatru şi o 
dată m-a luat şi pe mine cu ea. La început nu prea mă atrăgea. Nu 
înţelegeam rolul exerciţiilor de încălzire, toată ţopăiala şi improvizaţiile 
alea. Însă după ce am primit scenariul, nici că m-am mai uitat înapoi. 
Bănuiesc că era şansa mea să fiu altcineva pentru puţin timp. Un fel de 
evadare. Bunicii mei n-au fost prea convinşi la început. Credeau că ar trebui 
să-mi găsesc ceva mai stabil. Dar au văzut cât de mult îmi plăcea, aşa că 
atunci când am intrat la actorie, au fost în al nouălea cer. 

— Rolul lui Dolly în Goldsworthy Hall trebuie să fie punctul de cotitură 
din cariera ta. 

— Da! Adică, mai jucasem în nişte piese de teatru şi reclame TV, dar 
terminasem abia de un an facultatea de actorie când am primit rolul. Cred că 
pot spune că mi-a schimbat viaţa. Era ciudat să umblu pe stradă şi să aud 
cum lumea mă strigă de parcă aş fi fost chiar Dolly. Cred că mi s-a cam 
urcat la cap. Eram admirată, brusc aveam bani. Am luat-o puţintel razna. 
Te-ai fi gândit că ştiu că nu-i bine să iei droguri din moment ce ai mei erau 
cum erau, dar presupun că a fost vorba de lipsă de încredere în mine. 
Aveam impresia că nu aparțin acelei lumi. Nu în totalitate. Şi aveam nevoie 
de ceva care să mă ajute să suport asta. Până la urmă, totul s-a dus de râpă. 
Probabil că a fost un fel de criză. M-am pomenit gândindu-mă la feluri tot 
mai creative în care să mă sinucid. Parcă devenisem dependentă şi de asta. 
La un moment dat, mă uitam noaptea la televizor la prognoza meteo şi am 
văzut pe hartă Insulele Shetland. Erau aşa de departe, în nord, dar tot în 
Marea Britanie. Aşa că m-am gândit: Fi bine, eu am ajuns la limită — ce alt 
loc ar putea fi mai bun? 

Acum, Sandy se închipuia în rolul jurnalistei. Se simţea de parcă el i-ar fi 
pus întrebări lui Alison în cadrul anchetei. S-ar fi concentrat pe detaliile 
concrete şi ar fi întrebat-o despre drumul cu maşina până la Aberdeen, 
despre cum se îmbarcase pe feribot. Perez spunea mereu că amănuntele 


ancorează un martor în realitate. Detaliile concrete îi descurajau pe oameni 
să inventeze poveşti şi să îşi transforme vieţile în ficțiune. Însă reporteriță 
trecu peste toate acestea şi începu să-i pună alte întrebări. 

— Frai la curent cu ce apărea în mass-media engleză despre dispariția 
ta? 

— Deloc. Din punctul meu de vedere, nu dispărusem câtuşi de puţin, nu- 
i aşa? Ştiam exact unde eram. Şi n-am aruncat ochii pe niciun ziar până 
când n-am ajuns în Shetland. La ştirile de la TV nu m-am uitat deloc. 

— Nu te-ai gândit să-ți anunti familia? Sau să-ţi anunţi colegii din 
Goldsworthy Hall? 

Sandy şi-o imagină pe Alison ezitând şi gândindu-se bine ce să zică. 
Răspunsul i se păru foarte sincer. 

— Nu tocmai, nu. Adevărul e că eram în depresie. lar oamenii depresivi 
sunt foarte egoişti. Nu m-am putut gândi decât la ce simţeam eu. Toţi 
ceilalți trecuseră pe planul doi. A fost felul meu de a mă face bine. 

Sandy zări un grup de femei în faţa secției. Probabil că se îndreptau spre 
capela din apropiere. Erau îmbrăcate cu impermeabile şi păreau să fie 
purtate la vale de vânt, care le făcea să alerge cu paşi mici şi să se chinuie să 
nu cadă. Sandy se întoarse la pagina tipărită de pe birou şi mai notă ceva. 
Poate că era o idee bună s-o contacteze pe femeia care-i luase interviul lui 
Alison. Poate că mai erau şi alte întrebări şi răspunsuri care nu apăruseră. 
Sandy nu voia să facă asta. Se gândea că o jurnalistă londoneză l-ar fi 
intimidat. În orice caz, erau şanse mai mari să reacționeze pozitiv faţă de un 
superior de-al lui. Pe reporteriță o chema Camilla White, un nume care 
părea să se potrivească de minune cu impresia de eleganță pe care Sandy şi- 
o formase deja despre ea. Următoarea ei întrebare fusese despre prima vizită 
a lui Alison în Shetland. 

— Aşadar, ai ajuns în Shetland cu feribotul. Care a fost prima impresie 
pe care ai avut-o? 

— Era iarnă, aşa că era întuneric şi ploua. Nu vedeam prea mult din 
peisaj. Îmi luasem doar câteva lucruri într-o geantă mică. În faţa 
terminalului de feriboturi era un taxi. L-am rugat pe şofer să mă ducă la cel 
mai bun hotel din Shetland. Mi-a spus că o să mă ducă la Hotelul 
Ravenswick, şi acolo am şi mers. Când m-au întrebat la recepție cum mă 
cheamă, n-am vrut să le spun numele meu adevărat. Nu voiam să ştie lumea 
cine sunt. Aşa că mi-am zis Susie Black, numele de fată al mamei. 

Sandy mai notă ceva pe hârtia din faţa lui. Poate că mama lui Alison mai 


era în viaţă. Acum îi ştiau şi numele de după căsătorie, şi numele de fată. 
Asta însemna că era posibil să-i dea de urmă uşor. Se gândi cât de bucuros 
avea să fie Jimmy şi iar se pomeni zâmbind. 

Acum, Alison îşi descria sejurul în Shetland: 

— N-aveam maşină, aşa că nu puteam să mă duc foarte departe de hotel. 
Însă am mers pe jos kilometri întregi. A doua zi după ce am ajuns, vremea 
s-a schimbat deodată. Fra foarte frig, dar s-a făcut frumos, soarele a ieşit de 
după nori. Când mă trezeam, în grădina hotelului vedeam gheaţă, iar marea 
era albastră şi liniştită. Marea mi-a plăcut întotdeauna la nebunie, de când 
eu şi Jono ne-am mutat în Norfolk. Datorită vremii, mă simţeam ca într-un 
loc magic. Totul era luminos, strălucitor. La hotel se vindeau haine croşetate 
în Shetland, aşa că mi-am luat şi eu un pulover ca să-mi țină de cald şi am 
ieşit să mă plimb în fiecare zi. În timp ce hoinăream, am dat de nişte 
localnici. Un tip mai în vârstă, pe nume Magnus, m-a primit la el în casă şi 
mi-a spus tot felul de poveşti despre Shetland. Avea un corb într-o cuşcă. 
Tot povestea despre nişte omuleţi care trăiesc sub pământ şi cântă muzică 
fantastică. Acum că mă gândesc, parcă totul a fost doar rodul imaginaţiei 
mele. Nici nu mai sunt sigură că toate astea chiar s-au întâmplat. 

Ba da, chiar s-au întâmplat, se gândi Sandy. 

— Lumea te-a recunoscut? 

Întrebarea era în partea de jos a paginii, aşa că Sandy îşi dădu seama că 
se apropia de final. Începu să citească mai repede ca să afle răspunsul lui 
Alison. 

— Da, bănuiesc că mai devreme sau mai târziu tot urma să se întâmple. 
Un localnic, un avocat, a venit la hotel ca să ia masa cu soţia lui. Tocmai 
atunci eram şi eu în restaurant şi luam cina. Am văzut că mă tot privea. 
Apoi a început să-i şoptească ceva soției lui. Mi-am dat seama că se apropia 
sfârşitul pelerinajului meu acolo. Pentru că aşa m-am simţit, de parcă 
plecasem în pelerinaj. Când l-am zărit pe bărbat privindu-mă fix, am avut 
impresia că revenisem la realitate. În drum spre ieşire a venit la mine la 
masă şi mi-a spus că apărusem în toate ziarele din sud şi că toate tratau 
escapada mea ca pe o mare dramă. Îşi dădeau cu presupusul că fugisem la o 
clinică de dezalcoolizare sau că făcusem o supradoză. Mi-a spus că dacă 
mai aveam nevoie de timp pentru mine n-o să dezvăluie unde mă aflam, dar 
atunci mi-am dat seama că mai devreme sau mai târziu tot trebuia să mă 
întorc cu picioarele pe pământ. În seara aia am sunat-o pe agenta mea. 

Sandy se gândi că avocatul era probabil nimeni altul decât Tom 


Rogerson. Cine altcineva putea fi? Dar dacă aşa stăteau lucrurile, cum de nu 
o recunoscuse pe Alison Teal când răspândiseră desenul cu chipul femeu 
ucise? Fără îndoială că mai îmbătrânise în ultimii cincisprezece ani, dar nu 
se schimbase aşa mult. Şi probabil că tot Tom Rogerson era cel care o luase 
cu maşina de la magazinul din Brae şi o însoţise la Mareel. Sandy şi-i putea 
imagina pe cei doi păstrând legătura de-a lungul timpului. El se oferise să 
nu-i dezvăluie secretul, iar ea cu siguranță că-i era recunoscătoare pentru 
asta. Oare actriţa îi ceruse ajutorul din nou? Dar dacă se înțelegeau aşa de 
bine, ce motiv ar fi avut s-o ucidă? 

Sandy nu se mai gândi la aceste întrebări. Willow şi Jimmy erau cei care 
trebuiau să afle răspunsurile. Lăsă pe masa lui Perez foaia cu interviul şi se 
întoarse la el în birou. Tocmai voia să înceapă căutarea rudelor lui Alison 
Teal, însă telefonul sună înainte să apuce să ridice receptorul. De cealaltă 
parte se auzea un glas zgomotos de femeie. Se recomandă drept Genevieve 
Winter. Se părea că agenta lui Alison Teal îl sunase înapoi. 


Capitolul 19 


Se întâlniră cu toţii să mănânce sandviciuri şi să bea ceai în bucătăria de 
la subsolul casei de oaspeţi unde stătea Willow. Rosie aşeză mâncarea şi 
ceaiul pe masă, după care spuse că voia să se odihnească puţin şi plecă. 

Până şi Vicki Hewitt era prezentă, iar Willow o luă în primire pe ea mai 
întâi: 

— Ai mai găsit ceva la scena crimei? 

Criminalista clătină din cap. 

— Am cam terminat cu rămăşiţele de lângă zid. Din ce-mi dau seama, n- 
am mai găsit nimic folositor. O să trimit totul imediat ce pot. Mâine mă 
apuc de interiorul casei. 

— Dar Sandy se pare că a avut o dimineață deosebit de productivă. 

Willow citise deja interviul din Independent, dar îl rugase pe Sandy să 
scoată mai multe exemplare, pe care tânărul le împărțea acum. 

— Este vorba despre un interviu pe care Alison Teal l-a acordat 
jurnalistei Camilla White acum cincisprezece ani, la ceva vreme după ce a 
dispărut. 

Sandy părea foarte serios, ca un elev care trebuie să facă o prezentare în 
faţa clasei. 

Perez interveni: 

— E de acum exact cincisprezece ani? 

— Da, aproape cincisprezece. Alison a venit în Shetland în ultima zi din 
ianuarie. 

— Deci poate că voia să marcheze momentul. Oare de asta o fi cumpărat 
şampania? 

— Adică nu fiindcă avea iarăşi o criză existențială? 

Willow se gândi că ambele variante erau plauzibile. 

— Hai să nu ne lansăm încă în speculaţii. Continuă, Sandy. 

— Din articol e limpede că Alison s-a întâlnit cu cel puţin două persoane 
cât a fost în Shetland: Magnus Tait şi un avocat care aproape sigur e Tom 
Rogerson. Nu mai vorbeşte despre nimeni altcineva, dar e posibil să se mai 
fi întâlnit şi cu alţi localnici. 

— Da, cu siguranţă asta lasă de înţeles. 

Willow dădu din cap, făcându-i semn să continue. 

— Alison vorbeşte despre mai mulți membri ai familiei şi puţin despre 


copilăria ei dificilă. Acum ştim că are un frate pe nume Jonathan care a 
intrat în armată, că pe mama ei o cheamă Susie, că numele ei de fată este 
Black şi că bunicii ei locuiau în Cromer. Din articol reiese că Susie şi 
partenerul ei erau dependenţi de droguri şi că bunicii din partea tatălui sunt 
cei care i-au crescut pe copii. Dacă au fost implicate serviciile sociale, ceea 
ce e probabil, ar trebui să apară şi în baza lor de date. 

— ŞI, ia spune-ne, Sandy, pe câţi dintre ei ai reuşit să-i găseşti? 

Vicki voia doar să-l tachineze, dar Sandy luă întrebarea foarte în serios. 

— Jonathan Teal a fost cel mai uşor de găsit. A ieşit din armată acum 
cinci ani, cu gradul de caporal la paraşutişti. Acum e la închisoarea 
Wormwood Scrubs pe motiv de jaf armat. A jefuit împreună cu un prieten 
prăvăla unei familii. Nimeni n-a fost rănit, dar Teal a fost cel care a 
ameninţat pe toată lumea cu arma. 

— Un amănunt foarte interesant, care ne poate ajuta să le înțelegem mai 
bine familia, spuse Willow. Dar asta înseamnă că nu prea avea cum să vină 
în Shetland ca să-şi stranguleze sora. 

— Poliția din Norfolk încearcă să dea de bunicii lor şi de părinți, spuse 
Sandy aruncând un ochi pe notițe. Probabil că măcar unul dintre bunici a 
murit, dar încă nu ştim sigur. Amândoi părinții au în cazier probleme legate 
de droguri, însă par să fi dispărut din sistem la scurt timp după ce Alison a 
venit prima oară în Shetland. 

— Deci şi-au depăşit problemele, spuse Perez. 

— Sau au devenit mai atenţi. 

Willow se întrebă dacă ordinea evenimentelor avea vreo însemnătate, dar 
nu reuşea să-şi dea seama care era. 

— Pe urmă am vorbit cu impresara lui Alison, o femeie pe nume 
Genevieve Winter. 

— Un nume impresionant. 

— E o femeie cu adevărat impresionantă, interveni Willow. A vorbit mai 
întâi cu Sandy, dar a zis că nu înţelege nimic din ce spune, aşa că am sunat- 
o eu mai târziu. 

— M-a zăpăcit. 

Sandy roşi. 

— Am încercat şlefuiala, pe bune, dar tot nu părea să înțeleagă ce spun. 

— Probabil fiindcă nici măcar nu te-a lăsat să vorbeşti. 

— Şlefuiala? întrebă Vicki contrariată. 

— Când încercăm să scăpăm de accent, cât să ne înţeleagă şi un 


soothmoother. Ei se aşteaptă să pricepem accentul lor Geordie sau cockney, 
dar nu depun niciun efort să ne înțeleagă pe noi. 

— lar femeia asta e nemaipomenit de arogantă, spuse Willow 
strâmbându-se. Dar până la urmă am reuşit s-o opresc din trăncănit destul 
cât să-1 spun că Alison a murit. N-avea datele de contact ale niciunei rude, 
dar a reuşit să-mi spună câte ceva despre cariera lui Alison din ultima 
vreme, sau ce mai rămăsese din ea. 

— Cum a reacţionat când a aflat că Alison a murit? 

Perez luă ceainicul imens şi îşi umplu din nou cana. 

— Sincer? Nu cred că i-a păsat prea tare. Nu prea mai scotea bani de pe 
urma ei de ani buni. lar domnişoara Winter mi-a explicat foarte clar că 
treaba ei ca impresar este să facă bani. 

Willow se opri din vorbit şi încercă să-şi pună ordine în gânduri, să 
sintetizeze ultimii ani din viaţa lui Alison. 

— Camerista Dolly, personajul pe care-l juca, a fost ucisă în serial la 
scurtă vreme după ce Alison a fugit în Shetland. Îşi crease o reputaţie de 
persoană pe care nu se poate conta, iar domnişoara Winter mi-a spus: 
„Draga mea, nimic nu poate fi rău pentru o tânără actriţă. Regizori pur şi 
simplu nu suportă asta.” Imediat după, a jucat într-un rol secundar într-o 
telenovelă, într-o comedie de Crăciun şi apoi într-un reality-show de pe 
Channel Five, dar de acum vreo şapte ani n-a mai primit niciun rol. 
Genevieve încă o mai programa pe Alison la audiții, dar în ultima vreme 
renunţase să meargă până şi la probe. 

— Deci aşa s-ar explica faptul că a venit în Shetland, zise Sandy. Cariera 
care i s-a dus de râpă a aruncat-o în depresie. Încă n-am reuşit să fac rost de 
istoricul ei medical şi nici n-am vorbit cu cei de la serviciile sociale. E 
duminică, aşa că nu lucrează nimeni. 

— Ar fi bine să aflăm dacă în ultima vreme a avut vreun loc de muncă, 
indiferent de domeniu. 

Willow avea senzația că viaţa lui Alison parcă se oprise complet în urmă 
cu câțiva ani. 

— Cred că a avut, răspunse Sandy după o ezitare. Toate hainele ei de la 
Tain păreau destul de elegante. Nu cred că avea cum să şi le permită dacă 
trăia din ajutorul de şomaj. 

— Corect, Sandy. Toţi martorii care au văzut-o prin Shetland spun că era 
îmbrăcată elegant. lar Jimmy spune că lui Simon Agnew i-a lăsat impresia 
că de obicei era o persoană încrezătoare, sigură pe sine. Asta nu prea sună a 


actriţă care nu mai prinde roluri. Dacă ajunsese la fundul sacului sunt slabe 
şanse să-şi fi aruncat banii pe şampanie, chiar dacă era la ofertă la magazin. 

În încăpere se lăsă tăcerea. Afară, vântul se oprise. Se făcuse linişte şi 
totul părea nemișcat. 

— Ştim dacă Alison avea un iubit? întrebă Perez. Sau dacă a fost 
vreodată căsătorită? 

— Speri să găseşti partea romantică din viaţa ei? 

Willow se gândi că Perez era uneori cel mai siropos bărbat din lume. 

— Am întrebat-o pe Genevieve. Mi-a spus că nu şi-o putea imagina pe 
Alison la casa ei. „Dintotdeauna a fost cam zvârlugă, dragă. O vedeam mai 
mereu fermecând câte un fraier, săracul de el. Bine, mai degrabă un fraier 
bogat. Vâna bărbaţi bogați. Dar cu siguranţă nu era genul care să-şi pună 
pirostriile.” 

În cameră se lăsă din nou tăcerea. 

— Bun, acum ce facem? 

Willow îi privi cum stăteau la masă înconjurați de farfurii goale şi resturi 
de mâncare. Detectiva se gândi că erau ca o familie. Ea şi cu Perez erau 
părinții, iar Vicki şi Sandy erau copiii. Simţea că are o răspundere faţă de ei. 

— Prioritatea este să stăm de vorbă cu Tom Rogerson, spuse Perez. Ne-a 
dus cu zăhărelul legat de faptul că n-o cunoştea pe Alison, avea acces la 
cheile de la Tain, iar maşina lui se potriveşte cu descrierea celei în care s-a 
urcat femeia la Brae. 

— La cât ajunge mâine? 

— Zborul lui aterizează seara. 

— Să ne vedem cu el direct la aeroport? 

Willow se gândi iarăşi că parcă ea şi Perez erau adulții. De data asta 
trebuiau să ia hotărâri care nu intrau în responsabilitatea copiilor. 

— Sau să-i facem o vizită după ce ajunge acasă? 

Perez se gândi o vreme înainte să răspundă. Niciodată nu lua hotărâri 
pripite. 

— Poate că ar fi mai bine să mergem la aeroport. N-aş vrea să ne scape. 
Dacă Taylor i-a spus că am trecut pe la el pe la birou, e posibil să fie 
neliniştit. 

— E greu să pierzi un suspect în Shetland. 

— Poate, spuse detectivul zâmbind uşor, dar sunt multe insule, multe 
locuri în care te poţi ascunde. Aş fi mai îngrijorat mai degrabă de probele pe 
care le poate distruge. S-ar putea să aibă câte ceva şi pe acasă. 


— Sub nasul soţiei? Oare e posibil, câtă vreme bănuim că Tom avea o 
aventură cu Alison Teal? 

Perez tăcu din nou, după care răspunse: 

— Mavis, soţia lui, mi se pare genul de femeie care preferă să nu ştie ce 
face soţul ei. Nu cred că ar cotrobăi prin lucrurile lui. 

Willow recapitulă în minte probele pe care le aveau împotriva lui 
Rogerson. Nu era nimic concret. Nimic care să poată sta în picioare dacă se 
ajungea la proces. 

— Mi-aş dori să găsim o legătură clară între el şi Alison Teal. 

Perez scoase din buzunar o pungă de plastic pentru probe, înăuntru se 
afla bucata de hârtie pe care o luase din coşul de gunoi din biroul 
avocatului. 

— M-am gândit să trimitem asta la un expert grafolog împreună cu o 
pagină din caietul lui Magnus Tait, să vedem dacă observă vreo asemănare 
cu scrisoarea de la Tain. Mie mi se pare că e scrisul lui Rogerson. 

— Crezi că erau amanți? 

Lui Willow nu prea 1 se mai părea că teoria aceea rămâne în picioare. 

— În ziar scrie că Alison a plecat înapoi la Londra a doua zi după ce 
Tom a recunoscut-o la hotel. Nu spune că s-ar mai fi văzut. 

Perez dădu din umeri. 

— Oamenii mint. Mint şi inventează poveşti credibile ca să-şi ascundă 
trecutul. 

În încăpere se lăsă din nou tăcerea. Sandy şi Vicki îi ascultau, dar nu 
spuneau nimic. Acum vorbi Willow. 

— Crezi că-l o idee bună să-l lăsăm pe Rogerson să se întoarcă singur 
din Orkney? Nimic nu-l opreşte să ia un avion spre sud. 

— Nu cred c-ar fugi din Shetland, răspunse Perez. Are prea multe de 
pierdut aici. Îi plac puterea şi autoritatea de care se bucură ca membru al 
consiliului local. Rogerson crede că decât să fie codașş la oraş, mai bine e-n 
satul lui fruntaş. Probabil că de asta s-a şi întors. 

— Deci îl aşteptăm la aeroport? 

— Aşa zic. 

Era clar că Perez se gândise deja la asta. 

— Am verificat şi am aflat că are maşina acolo. Deci nu vine nimeni să-l 
ia. Hai să-l abordăm neoficial. 

— Şi pe urmă ce planuri mai aveţi pentru noi, domnule inspector? 

Uneori, Willow nu se putea abţine să nu-i amintească cine conducea 


ancheta. 

Detectivul zâmbi. 

— Fi bine, hotărârea asta vă aparţine, domnişoară. 

— Dar tu ce părere a1? 

— Continuăm treaba grozavă începută de Sandy. Avem nevoie de mai 
multe informații despre Alison Teal, cum ar fi ultimele locuri de muncă, 
starea ei mentală şi dacă a fost dependentă de vreo substanţă. 

Sandy ridică mâna ca să intervină în discuţie, aducându-le aminte 
superiorilor lui că nu erau singuri acolo. 

— Nu cumva făcea trafic de droguri? Aşa s-ar explica banii. Contactele 
necesare le putea avea de la părinți. 

— E foarte puţin probabil, răspunse Perez. 

Willow se întrebă dacă tot nu renunţase la imaginea romanţată pe care şi- 
o formase despre femeia ucisă, în condiţiile în care nu ştiau nimic despre ea. 
Jimmy Perez nu voia să şi-o imagineze ca pe o traficantă de droguri de lux. 

— Eu, una, nu sunt aşa de sigură, zise detectiva. Momentan, orice e 
posibil. E o variantă interesantă, Sandy. Jimmy, doar ştii şi tu că prin insule 
ajung droguri. Pe platformele petroliere şi hotelurile plutitoare sunt atât de 
mulți tineri singuri, că mereu există cerere. 

Perez încuviință din cap, dar Willow îşi dădu seama că tot nu era 
convins. 

— Mai avem altceva de făcut urgent de dimineață? 

— O să caut o poză cu Rogerson, răspunse detectivul. Prin Shetland 
Times trebuie să fie multe. Apare mai mereu pe prima pagină. Sandy, tu poți 
să iei o poză şi să mergi în Brae la tipul de la magazin. Poate aşa o să-l 
recunoască pe bărbatul cu care a văzut-o pe Alison la Mareel. A trecut ceva 
timp de atunci, dar ai spus că are o memorie vizuală bună. În felul ăsta am 
mai avea ceva pentru care Rogerson să ne dea nişte explicații când ne 
vedem cu el. 

Bărbaţii ieşiră, iar Vicki urcă în camera ei ca să-şi facă bagajul. Voia să 
plece cu primul zbor de dimineață. Willow strânse farfuriile şi cănile şi le 
puse lângă maşina de spălat vase, după care urcă şi ea. Ajunse la o uşă 
deschisă, care dădea într-o cameră micuță, cu privire spre grădină. 
Încăperea era decorată în galben şi alb, iar într-o parte se afla un pătuţ alb 
pentru copii, deasupra căruia atârna o jucărie în formă de lună şi stele. 


Capitolul 20 


Când se trezi, Jane văzu că era o zi frumoasă, cu cer senin. Chiar dacă 
era încă în pat îşi putea da seama că vremea se schimbase. Nu bătea vântul 
şi nici nu ploua, iar în dormitor era frig. Ştia că era devreme. Muncitorii 
încă nu începuseră să mute pământul rămas pe drumul de mai sus de casă, 
aşa că în fundal nu se auzeau nici glasuri, nici tractoare. Kevin nu era în pat 
cu ea. De regulă dormea iepureşte, dar de data asta nu-l auzise când se 
ridicase. Probabil că se străduise în mod deosebit să n-o trezească, sau 
plecase mult mai devreme, când ea dormea cel mai profund. Avu un 
moment de nelinişte, simţi din nou că alunecarea de teren schimbase totul. 
Era iarnă şi Kevin n-avea niciun motiv să se trezească aşa devreme. 

Se dădu jos din pat, îşi puse un halat şi se uită pe geam. La lumina lunii 
văzu că dăduse un îngheţ puternic. Ruinele negre ale casei de la Tain se 
făcuseră acum albe, aşa că priveliştea arăta ca negativul unei fotografii. Nici 
în bucătărie nu dădu de Kevin. Cizmele ajunseseră de pe uscător pe 
verandă, aşa că probabil 1eşise. Jane puse apa la fiert pentru ceai şi se gândi 
că alunecarea de teren nu schimbase lucrurile doar pentru ea, ci şi pentru 
soţul ei. În urmă cu o zi se prefăcuse grozav de faţă cu băieţii. Avuseseră loc 
aceleaşi ritualuri de sfârşit de săptămână — bere, fotbal şi prea multă 
mâncare —, dar se gândi că nu-i venise uşor şi că se îndepărta treptat de ea, 
la fel cum şi ea se îndepărta de el. 

Brusc, lăsă ceaiul acolo şi urcă să se îmbrace. Michael se foia în pat, dar 
mai dura ceva până trebuia să ia autobuzul spre şcoală. Jane îşi puse o 
pereche de blugi şi un pulover gros, îşi luă cizmele şi paltonul de pe 
verandă şi ieşi. Era cumplit de frig. Simţea că-i înțeapă pielea. În lumina 
care venea pe geamul de la bucătărie se vedeau pe stratul de chiciură paşi 
care duceau spre Tain. De ce avea acest loc o asemenea putere de atracție 
pentru Kevin şi Andy? Ce anume îi tot trăgea într-acolo? 

Pe când Minnie Laurenson mai trăia, Jane o vizita constant. Bătrâna 
fusese aprigă şi puternică până la sfârşitul zilelor, însă nu neprietenoasă. 
Când Jane şi Kevin abia se mutaseră la fermă, Minnie o invitase pe Jane pe 
la ea. În bucătăria impecabil de curată, băuseră ceaiul din nişte ceşti mici 
ornamentate, iar din farfuruile cu model floral mâncaseră turtă dulce făcută 
în casă. Lângă sobă era un câine, iar pe braţul scaunului lui Minnie stătea o 
pisică. 


— Nici că am nevoie de altcineva să-mi ţie de urât, spusese Minnie. Poţi 
să vii pe-aici oricând vrei, dar nu te simți obligată. Nu-s eu femeie care să 
se simtă singură. 

Apoi răsese scurt. 

— Puteam să am bărbat, să ştii. Am primit oferte. 

Iar Jane chiar trecuse pe la ea. Pe atunci încă bea, dar de fiecare dată 
când venea la Minnie era trează. Sau aproape trează. Era posibil ca Minnie 
să fi auzit zvonuri despre dependenţa ei, dar niciodată n-a deschis subiectul. 
De obicei discutau despre fermă şi despre băieţi. 

— Văd că bărbatu-tău a mai cumpărat pământ. N-o să-i fie uşor să se 
descurce de unul singur. Dar Kevin al tău mereu a fost harnic, chiar şi când 
era o mogâldeaţă. 

Minnie murise destul de brusc. Chiar dacă simţise că e bolnavă, n-o 
arătase. Se dusese la kirk-ul din Ravenswick duminica dimineaţă, iar 
Magnus Tait trecuse seara în vizită pe la ea, ca de obicei. Luni, Jane o 
văzuse pe Minnie punând rufele la uscat. După-amiaza începuse ploaia, dar 
Minnie nu ieşise să-şi ia rufele. Gândindu-se că poate Minnie trăgea un pui 
de somn, Jane se dusese în locul ei. Intrase în casa de la Tain şi o văzuse pe 
Minnie în locul ei obişnuit. Era o după-amiază de iarnă mohorâtă, iar ea 
stătea pe scaunul de lângă sobă. Pisica îi torcea pe genunchi. Însă deşi Jane 
luase rufele de pe frânghie şi le pusese în coş, Minnie tot nu se urnise. Când 
Jane intrase din nou în casă, văzuse pisica lângă bufet, unde era mâncarea 
ei. Felina i se lipise de picioare, cât pe ce s-o împiedice. Jane se apropiase 
de Minnie ca s-o trezească şi descoperise că murise. 

Era îngrozitor, fireşte, dar era vorba de o moarte naturală. Când vorbise 
după aceea cu prietenele ei, Jane le spusese că ea, una, şi-ar fi dont să 
moară exact aşa — în somn, acasă. Moartea femeii misterioase care stătuse la 
Tain era de o cu totul altă natură. Fusese strangulată, iar apoi alunecarea de 
teren îi scosese trupul din casă. Avusese parte de o moarte întru totul 
violentă şi nefirească. 

Jane intrase în programul de dezalcoolizare înainte ca Minnie să moară şi 
se bucura de asta. N-ar fi vrut să meargă beată la înmormântarea bătrânei, 
mai ales că spre finalul perioadei în care bea fusese mai mereu cu minţile 
tulburi. Alcoolul o făcea zănatică şi iresponsabilă, iar amintirile din acea 
perioadă încă o bântuiau. Uneori vorbea despre ele la întâlniri. La un 
moment dat fusese agățată de un tip ciudat într-un bar din Lerwick, iar 
dimineaţa se pomenise într-un pat care nu-i era familiar, alături de un bărbat 


al cărui nume nu şi-l aducea aminte. Într-o altă escapadă aproape căzuse în 
apă după o ieşire la Scalloway. Şi de fiecare dată luase un taxi ca să ajungă 
acasă, la Kevin. 

Deşi nimeni nu observase, fusese beată în prima zi de şcoală a lui Andy. 
Încă de pe atunci ascundea sticlele în locurile în care Kevin nu s-ar fi uitat 
niciodată: în maşina ei, în debara, sau în spatele cutiilor cu detergent. Oare 
Kevin băgase totuşi de seamă? Poate că se prefăcuse că nu le vede. În prima 
zi de şcoală a lui Andy, se trezise mahmură. Ştia că nu e o idee bună să 
conducă, dar nici pe jos nu putea să meargă. Kevin era plecat în sud ca să 
cumpere unelte pentru fermă, aşa că până la urmă îi băgase pe ambii copii 
în maşină. Oricum întârziase. Pornise prea repede şi aproape că ajunsese în 
şanţ. Poate că asta o făcuse să meargă pentru prima oară la o întâlnire a 
alcoolicilor anonimi. Îşi dăduse seama că ar fi putut să-şi ucidă amândoi 
copiii fiindcă se îmbătase înainte de nouă dimineaţa. Simţise vina şi ruşinea 
în tot trupul. 

Ținea minte cum se desfăşurase prima întâlnire. Intrase pe uşa de la 
centrul comunitar, unde încă mergea săptămână de săptămână. Şi atunci 
simţise acelaşi miros de propan. Avusese un şoc văzând că erau de faţă şi 
persoane pe care le cunoştea. Persoane respectabile din oraş care 
recunoscuserăm că sunt alcoolice. Îşi pierduse cumpătul când încercase să 
le explice de ce se afla acolo, dar fusese întâmpinată cu mai multă dragoste 
şi înţelegere decât primise vreodată. 


Începea să se lumineze. Soarele încă nu răsărise, însă deasupra liniei 
orizontului cerul avea o tentă argintie, iar Jane văzu o siluetă, o umbră 
întunecată pe fundalul luminos din faţă. Probabil era Kevin, dar de această 
dată nu privea spre Tain. Se dusese până pe coastă şi acum stătea pe 
marginea unui deal mic şi privea în jos, la plaja acoperită de pietre. Uneori, 
acolo mai coborau oi care mâncau alge şi apoi se chinuiau să urce înapoi 
când venea fluxul, din cauză că pantele erau aşa abrupte. Poate că asta se 
întâmplase şi acum. Poate că voia să coboare ca să ajute o oaie pierdută să 
se întoarcă. Vara, pe această plajă veneau să se înmulțească focile. Uneori, 
când afară era foarte frumos, Jane venea aici ca să stea la soare şi să 
citească. 

Se uită la ceas. Era aproape ora opt. În jumătate de oră, Michael trebuia 
să fie gata să se urce în autobuzul de şcoală. Poate că era cazul să se 
întoarcă, să se asigure că el se trezise. Chiar dacă băieţii nu mai erau mici, 


le făcea în fiecare zi micul dejun şi se asigura că au hainele curate. Probabil 
că voia să compenseze pentru perioada când fusese iresponsabilă şi nu se 
putuseră baza pe ea, pentru momentele când nu le schimbase scutecele, iar 
hainele rămăseseră nespălate. Dar Michael era cu capul pe umeri şi 
îndeajuns de mare ca să se trezească singur. Îi trimise un SMS: Sunt afară 
cu Tati. Te descurci să ajungi la timp la autobuz? Telefonul îi țârâi imediat: 
Sigur. Ne vedem diseară. Michael n-avea pic de imaginație. El nu şi-ar fi 
făcut niciodată griji dacă vedea că nu e nimeni în bucătărie sau că niciunul 
dintre părinți nu e acasă. Nu s-ar fi gândit la cine ştie ce explicație 
îngrozitoare pentru faptul că părinții lipseau. Jane îşi zise că avea ce învăţa 
de la el. 

Cerul se luminase şi mai tare acum, iar lumina argintie de la răsărit părea 
brodată cu aur. Urma să fie o zi frumoasă. Jane merse mai departe, până 
când ajunse lângă Kevin. Bărbatul probabil că-i auzise paşii, fiindcă se 
întoarse. 

— N-aveai somn? îl întrebă Jane zâmbind. 

— Îmi pare rău. N-am vrut să te trezesc, spuse Kevin. 

— Cred că ai îngheţat de cât ai stat aici. 

Jane îl cuprinse cu braţul şi se lipi de el. Se gândi că ar trebui să fie mai 
recunoscătoare. Rămăsese alături de ea într-o situație în care aproape 
oricare alt bărbat ar fi părăsit-o. 

— O să fie bine, aşa-i? 

— Sigur că da. 

Îi datora măcar atâta lucru, să-l încurajeze. 

— S-a întâmplat ceva, Kevin? Ai ceva să-mi spui? Te-ai purtat cam 
ciudat de când au găsit-o pe femeia ucisă la Tain. 

Jane îi întoarse capul cât să-i poată privi chipul. Ochii îi erau umezi, dar 
Jane nu-şi dădea seama dacă doar îi era frig sau dacă plânsese. Nu ținea 
minte să-l fi văzut vreodată cu lacrimi în ochi. 

Kevin ezită. Plaja de sub ei era deja scăldată în lumina primelor raze ale 
dimineţii. Apa se infiltra în pietrişul de pe plajă, atât de liniştită încât parcă 
ar fi fost o limbă de ulei. 

— Ai avut ceva de-a face cu moartea ei? 

— Nu! strigă bărbatul. Nici pe departe. Normal că nu. 

În lumina portocalie, ciudată, chipul îi părea neobişnuit, iar Jane nu-şi 
dădea seama dacă să-l creadă sau nu. Era gata să insiste, să-i ceară să-l 
spună de ce stătea de unul singur pe întuneric, când un obiect adus de ape 


până pe stâncile de jos îi atrase atenţia. Jane se gândi că probabil ajunsese 
acolo odată cu furtuna de zilele trecute. 

— Ce-i aia? 

— Nu ştiu. 

Kevin părea mult prea preocupat de problemele lui ca să arunce măcar o 
privire într-acolo. 

— Poate e un impermeabil. Ceva aruncat de pe o navă. 

— Nu. 

Jane deja se grăbea la vale pe una dintre potecile pentru oi. Încă era 
alunecoasă din cauza porțiunilor înghețate. Femeia împrăștie pietricele în 
timp ce cobora. Îl auzi pe Kevin cum vine după ea. Bărbatul o pornise pe 
altă parte, dar ajunseră pe plajă cam în acelaşi timp. 

Pantofii o convinseseră pe Jane că era vorba de un bărbat, nu doar de un 
morman de haine aruncate dintr-o barcă. Acum erau uzi, fie din cauza ploii, 
fie din cauza apei din mare, dar Jane se gândi că fuseseră foarte eleganți 
cândva. Bărbatul era îmbrăcat la costum şi purta o cămaşă albă, dar n-avea 
cravată. Pe deasupra purta un impermeabil galben care din cauza luminii 
soarelui contrasta puternic cu ce era în jur. Zăcea într-o poziție nefirească. 
Avea capul căzut într-o băltoacă formată în stâncă, iar părul zbârlit îi era 
acoperit de alge. 

— Ştii cine e, nu-i aşa? întrebă Kevin. 

Părea ciudat de entuziasmat. 

Jane se gândi că nu din întâmplare privea soţul ei o plajă unde zăcea un 
bărbat mort. Îşi mai zise şi că Jimmy Perez avea să vină să-şi bage nasul în 
problemele lor de familie. Dar întrebarea îi distrase atenția pentru o clipă. 
Fireşte că ştia despre cine era vorba. Era avocatul Tom Rogerson, membru 
în consiliul local, bărbatul care fusese văzut pe Commercial Street certându- 
se cu fiul ei. 


Capitolul 21 


Perez era în drum spre birou când îi sună telefonul. Tocmai o lăsase pe 
Cassie la Maggie, vecina care urma s-o ducă la şcoală odată cu copiii ei. 

— Jimmy! 

Persoana care-l sunase gâfâia şi abia putea vorbi. Pe lângă asta, folosea 
setul hands-free, aşa că vocea îi era de nerecunoscut. 

— Cine sunteți? 

Perez trase pe dreapta. Pietriş fusese şi pe drumul principal, însă cel de 
aici era în continuare acoperit de polei, iar bălțile îngheţaseră la suprafaţă. 

Interlocutoarea îşi mai revenise puţin, iar acum vorbea mai clar. Vocea ei 
deveni deodată foarte puternică. 

— Sunt Jane Hay, Jimmy. 

— Ai mai vorbit cu Simon Agnew? Şi-a mai amintit ceva despre femeia 
care a trecut pe la biroul lui din Lerwick? 

După ultimele descoperiri despre trecutul femeii, Perez se tot gândise că 
trebuia să se vadă din nou cu Agnew. 

Jane nu răspunse imediat. Întrebarea părea s-o fi luat prin surprindere, 
sau în orice caz îi luase ceva s-o înțeleagă. 

— Nu! Nu despre asta e vorba! Trebuie să vii încoace, Jimmy. Mai bine 
VII Şi vezi cu ochii tăi, decât să pierzi timpul cu mine la telefon. Ne vedem 
la poartă. 

Apoi, apelul se întrerupse. Nu-i rămase nimic altceva de făcut decât să 
întoarcă maşina şi să pornească înapoi spre Ravenswick. 

Jane îl aştepta exact acolo unde stabilise. Femeia înaltă şi blondă părea 
acum dolofană din cauza puloverului şi a jachetei căptuşite. Stătea cu 
mâinile în buzunare şi dădea din picioare ca să rămână trează. Îi deschisese 
deja poarta de la fermă, iar Perez parcă în curte în timp ce Jane închise în 
urma lui. 

— Ce s-a întâmplat? 

Jane nu-i părea lui Perez genul de femeie care să facă din ţânţar armăsar. 
Îi simţea panica. Era încordată toată. 

— A păţit ceva Kevin? Sau unul dintre băieți? 

Detectivul se uită spre casă şi îl văzu pe băiatul ei mai mare, Andy, cum 
îi priveşte fix de la una dintre ferestrele de la etaj. 

Jane îi urmări privirea şi ezită o clipă. 


— Nu, ai mei sunt bine. Vino. 

Femeia îl conduse foarte repede prin iarba păscută de oi. Din loc în loc, 
soarele topea poleiul, dar aerul era încă rece. La linia orizontului se vedea 
un tanc petrolier care parcă abia se urnea. Nava arăta ca şi cum ar fi fost 
făcută din argint. Ajunseră la marginea unei pante abrupte care ducea până 
la plaja plină de pietriş care era mărginită de bălți. Odinioară, Fran îl 
adusese pe Jimmy Perez aici într-o după-amiază de vară. Femeia se 
aruncase în apă ca să înoate, țipând şi totodată râzând de cât de rece era şi 
spunându-i că e un fricos fundcă nu vine şi el. Mai târziu, se duseseră la el 
acasă şi făcuseră dragoste. Fran ar fi fost în stare să facă asta şi pe plajă, 
însă Perez fusese prea fricos şi pentru aşa ceva. 

Înaintea lui, pe plajă, se vedeau două siluete. Una dintre ele zăcea pe 
pietriş. Pentru o clipă, avu impresia că imaginația lui şi realitatea se 
contopesc. Avu impresia că o vede pe Fran acolo. Dar cealaltă siluetă se 
întoarse şi Perez văzu că era Kevin Hay. Era îmbrăcat în salopeta de lucru, 
iar pe deasupra avea o jachetă. Jane pornise deja în jos, iar Perez o urmă. 
Simţea mirosul de alge şi simți cât de reci erau pietrele când se sprijini în 
mână. I se ascuţiseră toate simţurile de la aerul rece, tăios. 

Când zări cadavrul, lui Perez nu-i veni să creadă. Tom Rogerson era în 
Orkney, nu în Shetland. Era imposibil ca trupul lui fără viaţă să se afle lângă 
Ravenswick. 

— Cum aţi dat de el? 

— Kevin vine aici aproape în fiecare zi ca să verifice oile. Era aşa de 
frumos afară că mi-am spus să-l însoțesc. 

Jane stătea lângă soţul ei şi îl luă de mână. Însă Perez avu impresia că nu 
ea era cea care avea nevoie de mângâiere. Mai degrabă invers. 

— Crezi că e posibil să fi alunecat? întrebă Kevin. La cât de frig a fost 
azi-noapte, dacă s-a lovit de stânci şi a leşinat, probabil că a murit din cauza 
temperaturii scăzute. 

— O să fie nevoie de autopsie ca să aflăm cauza decesului. 

Însă Perez nu prea credea că era vorba de un accident. Chiar şi din 
poziţia în care stătea Rogerson, tot se vedea o lovitură în partea laterală a 
capului său. Perez bănuia că se lovise de una dintre pietrele rotunde, netede, 
aflate pe plajă chiar deasupra liniei fluxului. Trebuiau să verifice, fireşte, 
dar dacă ucigaşul avusese măcar o fărâmă de minte, atunci aruncase piatra 
în mare. Apa sărată ar fi curăţat orice urmă de sânge. Se gândi că era cazul 
să-l sune pe James Grieve. Acum că se îmbunătăţise vremea, avioanele 


ajungeau la timp, iar legistul putea să vină cu primul zbor. Detectivul se uită 
la ecranul telefonului. N-avea semnal. 

— Trebuie să-mi sun colegii. Sus pe mal e semnal? 

— Poţi să foloseşti telefonul din casă, spuse Jane. Te conduc eu. 

Kevin Hay rămase cu spatele la cadavru. Privea către mare. Locuia cel 
mai aproape de punctul în care se părea că fusese comisă crima şi trebuia 
considerat drept un posibil suspect. Perez nu-l putea lăsa acolo, deşi Hay ar 
fi avut deja timpul necesar să scape de orice probă incriminatorie, Perez era 
primul polițist care ajunsese la scena crimei, aşa că era de datoria lui să o 
tină sub control. 

— Jane, am nevoie de ajutorul tău. Poţi să te duci acasă şi să-l suni pe 
Sandy Wilson? Spune-i că am nevoie de un agent aici cât de repede posibil. 
Mai spune-i şi că am nevoie să-l contacteze pe James Grieve şi să-i ia un 
bilet la primul zbor încoace. Şi s-o anunțe şi pe inspector Reeves ce s-a 
întâmplat. 

Perez scrise un număr şi două nume pe o bucată de hârtie şi i-o înmână 
femeii. Apoi o luă înapoi şi mai trecu un nume. 

— Spune-i că avem nevoie şi de Vicki. 

— Poate să vină şi Kevin cu mine? E în stare de şoc şi a îngheţat. 

— Mă simt bine. 

Bărbatul privea în continuare spre mare. 

— O să rămân aici cu inspectorul, până vin întăririle. Un om mort nu-i o 
companie prea grozavă, nu, Jimmy? 

Perez se gândi că Hay era mai dispus să răspundă întrebărilor lui decât 
celor puse de soția lui. 

Nu spuseră nimic până când Jane nu plecă. 

— ÎL ştiai pe Tom Rogerson? întrebă Perez într-un final. Adică aşa, 
personal. Şi ai idee ce căuta pe proprietatea ta? 

— Deloc. lar de ştiut, îl ştiam cât să-l salut, când mai dădeam unul de 
altul în barul de la Hotelul Ravenswick, dar nu ne învârteam prin aceleaşi 
cercuri sociale. El făcea parte din mafia din Lerwick. Era unul dintre cei 
care luau hotărâri, unul dintre grei, unul dintre barosani. 

Bărbatul vorbise pe un ton normal. Era greu de spus ce părere avea 
despre cele ce spusese. 

— Venea des la Hotelul Ravenswick? 

Poate aşa se explica de ce umbla pe aici avocatul, din moment ce hotelul 
era la câțiva kilometri mai la nord pe coastă, iar pe drum distanţa era şi mai 


mare. Pe lângă asta, ar fi trebuit să se afle la conferința companiilor de 
pescuit. 

— Uneori mai lua masa acolo cu soţia lui. În ultima vreme nu-i mai 
văzusem. 

— l-ai observat maşina pe la Tain? Conducea un Volvo negru. 

— Nu, Jimmy, dar după cum ţi-am spus când m-ai întrebat despre femeia 
ucisă, probabil că nici n-aveam cum să bag de seamă, chiar dacă ar fi venit 
zilnic. Tain nu se vede de la noi din cauza paltinilor ălora. De pe drum s-ar 
putea să zăreşti o maşină, dar de la noi nu. 

Perez se gândi că bărbatul avea dreptate. Paltinii erau bătuţi de vânt şi nu 
crescuseră prea mult, dar îi oferiseră intimitate femeii care locuise la Tain. 

— l-am aflat numele, spuse Perez. 

— Ce? 

— Am reuşit să aflăm cum o cheamă pe femeia ucisă. Numele ei e 
Alison Teal. 

Hay nu schiţă nicio reacție. 

— Numele nu-ţi spune nimic? Era actriță. Sau a fost la un moment dat, 
în orice caz. 

Hay clătină din cap, de parcă nu i-ar fi păsat. În schimb, făcu semn către 
trupul lui Rogerson. 

— Fiica lui e învăţătoarea de la noi de la şcoală. Cineva ar trebui s-o 
anunţe, înainte să se răspândească vestea. Ştii cum se întâmplă în Shetland. 
Jane n-o să înceapă să sune pe toată lumea să le spună ce s-a întâmplat. Nu 
e genul. Dar băiatul nostru e acasă şi lui s-ar putea să-i zică. Şi ştii cum sunt 
copiii cu Facebook-ul. 

— Ai dreptate, zise Perez. O să mă duc chiar eu la şcoală imediat ce 
ajunge aici un agent. Şi o să trimit pe cineva şi la el acasă, să o anunţe pe 
soția lui. 

Detectivul se simţea prins acolo. Voia să plece, să înceapă să pună 
întrebări, să gândească. Îşi încordă auzul, în speranţa că o să perceapă un 
zgomot de sirenă în depărtare sau nişte paşi deasupra lor. Nu auzi nimic. 

— Tare bine-şi mai îmbrobodea nevasta, spuse Hay deodată. 

— Ce vrei să spui? 

— Toată lumea ştie că se culca cu altele. Nici măcar nu încerca să fie 
discret. E o oarecare aroganță în asta. 

Hay se întorsese din nou spre mare. 

— Era un bărbat arogant în general. Tot timpul trebuia să arate cât era el 


de bogat. 

— Nu-ţi plăcea de el? 

Hay dădu iarăşi din umeri. 

— După cum ţi-am spus, nu-l cunoşteam cu adevărat. 

În sfârşit, Perez auzi zgomot de paşi şi nişte glasuri. Jane apăru deasupra 
lor împreună cu un tânăr care abia intrase în poliție. Agentul cobori stângaci 
până la ei. Perez îi dădu nişte ordine simple pentru securizarea locului. 

— Nu laşi pe nimeni pe plajă, indiferent despre cine e vorba. Şi rămâi 
aici, nu te apropia de cadavru. 

Apoi urcă la loc şi porni cu soții Hay spre casă. 

Jane îi oferi o cafea, dar detectivul întrebă dacă n-ar putea să ia cana în 
maşină ca să dea nişte telefoane. 

— Pauza de prânz de la şcoală e mai devreme azi. O să încerc să ajung 
cam pe atunci, ca să nu fiu nevoit să-i opresc ora lui Kathryn şi să-i spun ce 
s-a întâmplat de față cu copiii. Aşa ar trebui să aibă şi şcoala destul timp să 
aducă pe cineva în locul lui Kathryn. Trebuie să meargă acasă, să stea cu 
mama ei. 

Andy, băiatul brunet cu piercing-uri care lucra la barul din Mareel, stătea 
la masă, cu o cană de ceai în faţa lui. Perez îl salută cu un semn din cap. 

— Ţi-a spus mama ta ce s-a petrecut? 

O zărea cu colţul ochiului pe Jane, care era mereu aproape, gata să-şi 
protejeze fiul. 

— Da. 

— Deocamdată nu i-am anunţat rudele, aşa că am să te rog să nu duci 
vorba mai departe. 

Băiatul dădu din cap, dar nu spuse nimic. 


Odată ajuns în maşină, Perez îl sună pe Sandy Wilson, care se dusese la 
magazinul din Brae ca să-i arate casierului poza lui Rogerson. 

— Acum e cu atât mai necesar să faci asta, spuse Perez. 

— N-ai nevoie de mine la Ravenswick? 

— Nu încă. 

Perez făcu o pauză, apoi continuă: 

— Când ai terminat la Brae, du-te să te vezi cu Simon Agnew. El e tipul 
care a întemeiat Befriending Shetland, serviciul de consiliere din Lerwick. 
Vezi dacă numele Alison Teal îi spune mai multe decât Sandy Sechrest. 
Ceva tot mi se pare ciudat — femeia a apărut la biroul lui, apoi după o scurtă 


conversație s-a răzgândit şi a plecat. Poate că Agnew a mai întâlnit-o şi 
înainte, în calitate de psiholog. E clar că Alison a avut o copilărie dificilă. 

Perez îşi aduse aminte cum îl descrisese Fran pe Agnew: 

E atât de amuzant, Jimmy! Pe lângă asta, eforturile lui să ajute familiile 
şi tinerii chiar dau roade. 

Preţ de o clipă, detectivul îl urâse pe bărbatul pe care tocmai îl 
cunoscuse. Avusese un moment de gelozie pură fiindcă ştia că nimeni n-ar 
fi spus despre el că e amuzant. Pe lângă asta, nici nu ştia dacă Fran 
considera că munca lui, a lui Perez, are vreo valoare. 

Sandy tuşi ca să-i arate şefului său că aştepta în continuare ordine, aşa că 
Perez urmă: 

— Poţi să-i spui lui Morag s-o anunţe pe Mavis Rogerson că soţul ei a 
murit? Să nu dea detalii. Pur şi simplu s-o anunţe că a murit. Şi să afle dacă 
Mavis ştia că Tom se întorsese din Orkney. Desigur, trebuie să verificăm 
mai întâi dacă plecase măcar. 

Perez tăcu din nou, după care reluă: 

— Ai pus-o la curent pe Willow? 

— Da. A spus că rămâne la secție până la noi ordine. 

Perez şi-o imagină zicând asta. Probabil că o spusese pe un ton amuzat, 
luându-l peste picior fiindcă iar făcea pe şeful. 

— O s-o sun acum. Cred că ar fi o idee bună să vină ea să stea de vorbă 
cu familia Hay. Eu sunt prea implicat. Suntem vecini şi ar fi bine să-şi mai 
dea şi altcineva cu părerea. Două cadavre au fost găsite în Ravenswick, la 
doi paşi de locuința familiei Hay. Nu prea cred să fie vorba de o simplă 
coincidență. 

Perez ieşi din maşină ca să ducă înapoi în bucătărie cana din care băuse 
cafea. Pe verandă se întâlni cu Andy, care tocmai se apleca să se încalţe cu o 
pereche de tenişi Converse. Băiatul era înalt şi părea slab ca un ţâr din 
cauza puloverului negru şi a blugilor negri mulați. 

— Te duci la serviciu? 

— Nu, azi sunt liber. 

Băiatul continuă: 

— Tocmai veneam la tine. Mama a spus că ar trebui să stăm de vorbă. E 
ceva legat de domnul Rogerson. 

— L-ai văzut de curând? Pe proprietatea voastră? 

— Nu. 

Perez aruncă un ochi la ceas. Într-un sfert de oră, copiii de la şcoala 


Ravenswick aveau să se încoloneze pentru prânz în sala de mese care 
funcționa totodată ca sală de festivități şi sală de sport. Când se auzea 
soneria, voia să fie acolo ca să-i comunice vestea lui Kathryn. 

— Atunci nu e urgent. În curând o să vină altcineva care o să stea de 
vorbă cu voi toți. Poţi să-i spui ei ce s-a întâmplat cu Rogerson. 

Băiatul dădu din cap şi dispăru înapoi în bucătărie. Pentru o clipă, Perez 
se îndoi că făcuse ce trebuia. Tocmai voia să-l cheme înapoi, dar uşa se 
închise în urma lui, iar ocazia dispăru. 


Capitolul 22 


Sandy merse cu maşina până la Brae. Era o zi frumoasă, numai bună să 
nu stea în secţie, aşa că se simţea extraordinar de bine. Parcă în fața 
magazinului şi se întrebă din nou de ce Alison Teal venise aici ca să 
cumpere şampanie şi cuşcuş. Cum de nu se dusese în Lerwick, unde exista 
mai multă varietate? În continuare nu se dumiriseră cum ajunsese la Brae. 
Dacă venea fără maşină din Ravenswick trebuia să schimbe două autobuze, 
iar drumul dura aproape o oră. Le arătaseră poza ei tuturor şoferilor de 
autobuz şi pasagerilor obişnuiţi, dar nimeni n-o recunoscuse. 

— Dar asta nu înseamnă că nu s-a urcat în vreun autobuz, spusese unul 
dintre şoferi. La ce hal de vreme a fost în ultimele două săptămâni, nu vezi 
decât doi ochi ascunşi sub o glugă din care curge apă. 

Peter, băiatul plin de coşuri şi cu o memorie vizuală perfectă, lucra tot la 
casă. Sandy aşteptă până când acesta servi un client, după care îl abordă: 

— Trebuie să stăm puţin de vorbă. 

— Aici? 

Era clar că-şi dorea încă o pauză neplanificată. 

— E cam nepotrivit, nu-i aşa? 

— Atunci ar fi bine să vorbeşti cu şeful, spuse Peter zâmbind complice. 

Directorul se plânse că nu putea să-l lase pe angajat să plece de la casă, 
dar Sandy insistă. leşiră cu cafeaua, astfel încât Peter să poată fuma. Băiatul 
se sprijini de zid şi se încruntă din cauza luminii puternice. 

— Am aflat numele femeii ucise, spuse Sandy. O chema Alison Teal. Era 
actriţă. Îţi spune ceva? 

Peter clătină din cap. Sandy se gândi că era prea mic ca s-o fi văzut pe 
Teal la televizor şi probabil că oricum nu gusta serialele despre epoca 
victoriană. Mai degrabă păreau să-l atragă cele science-fiction şi umorul 
grobian de pe BBC Three. 

— Încă încercăm să dăm de tipul pe care l-ai văzut împreună cu ea în 
barul Mareel. Dacă-ţi arăt o poză, crezi că-ți dai seama dacă e el? 

Băiatul dădu din umeri. 

— Poate că da. 

Sandy scoase din buzunarul interior o fotografie cu Tom Rogerson. Perez 
o luase din The Shetland Times. În poză, avocatul strângea mâna unui 
membru mai puţin important al familiei regale. 


— ÎI recunoşti? 

Peter dădu din cap. 

— Normal. E Tom Rogerson. E membru în consiliul local. Apare peste 
tot prin Shetland, mai ceva ca râia. Dar nu el e tipul pe care l-am văzut în 
Mareel cu femeia moartă. 

— Eşti sigur? 

Sandy nu ştia cum avea să reacționeze Perez. Porniseră de la bănuiala că 
Rogerson era bărbatul care o luase pe Alison de la magazinul din Brae şi 
care fusese cu ea la Mareeli. 

— Absolut. 

— Poţi să mi-l descrii mai detaliat pe bărbatul pe care l-ai văzut? 

Peter trase un ultim fum din țigară, după care o aruncă spre o ladă de 
gunoi, însă nu nimeri. Băiatul îşi închise ochii. Aşa cum era scăldat în 
lumina soarelui, încerca să mai tragă de timp ca să-şi prelungească pauza 
ilicită. 

— După cum am mai spus, părea respectabil, de vârstă mijlocie şi era 
îmbrăcat la costum. Am bănuit că era un membru din consiliul local. Ştii că 
birourile lor sunt vizavi. Uneori mai vin pe-acolo seara ca să bea ceva. 

— Dar bărbatul... 

Sandy nu-i purta pică băiatului că trăgea de timp, însă Rogerson era 
mort, iar ancheta continua fără el. 

— De vârstă mijlocie. Îmbrăcat la costum. Ştii genul. 

Sandy intră în magazin împreună cu Peter. Îşi cumpără un sandvici şi o 
doză de Irn-Bru ca să-i țină loc de prânz, îi spuse directorului că Peter îi 
ajutase foarte mult şi că era posibil să mai treacă să stea de vorbă cu el. 


Se opri să mănânce la Voe, fiindcă acolo semnalul era puternic. Îl sună 
pe Jimmy Perez, dar acesta nu-i răspunse. Probabil că încă stătea de vorbă 
cu tânăra învățătoare de la Şcoala Ravenswick. Lui Sandy îi venea să 
pornească direct spre Ravenswick, să fie alături de ceilalți din echipă, dar 
trebuia să respecte ordinele. Simon Agnew lucra după-amiaza, de trei ori pe 
săptămână, într-un birou mic, ascuns, care nu era departe de secţia de 
poliție. Perez îi spusese că în ziua aceea lucra. Pe perete, lângă uşă, era o 
plăcuţă pe care scria Befriending Shetland: Servicii de Terapie pentru 
Familii. Sandy trecuse de nenumărate ori pe lângă ea pe stradă, dar acum o 
vedea pentru prima oară. Înăuntru era o cameră de aşteptare în colțul căreia 
se vedea o cutie cu jucării. O femeie ținea pe genunchi un bebeluş care 


părea pe jumătate adormit — în orice caz, nu-şi băga în seamă nici mama, 
nici jucăriile. Femeia îl privi pe Sandy. 

— Trebuie să suni ca să anunţi că ai ajuns. 

Pe perete era o sonerie cu un bileţel. Sandy o apăsă şi auzi un zgomot 
destul de îndepărtat. De altfel, clădirea era cufundată într-o linişte 
nefirească. Geamul care dădea spre stradă era făcut dintr-o sticlă prin care 
nu se vedea nimic, similară celei folosite în băi. Filtra lumina şi arunca pe 
podea umbre stranii, de forma unor baloane. În încăpere îşi făcu apariţia o 
femeie de vârstă mijlocie, cu părul cenușiu şi cu nişte ochelari care-i 
atârnau de un şnur în jurul gâtului. 

— Pot să vă ajut? 

Femeia vorbea cu un accent de Shetland foarte rotunjit, lucru care-l miră 
pe Sandy, fiindcă n-o recunoştea. Parcă tot locul acela îi dădea sentimentul 
că visează. 

— Aş vrea să stau de vorbă cu Simon Agnew. 

Nu ştia dacă proceda corect. Poate că bărbatul era doctor. 

— Aveţi programare? 

— Nu. 

Îi arătă femeii legitimaţia, încercând să fie cât mai discret. Nu voia s-o 
sperie pe femeia cu copilul sau să stârnească zvonuri despre rolul lui Agnew 
în ancheta poliției. 

— Luaţi loc. 

Femeia de vârstă mijlocie dădu din cap spre un rând de scaune de la 
perete. 

— În momentul de față, Simon e ocupat cu un client, dar ar trebui să 
termine în curând. O să-l întreb dacă vă poate găsi un loc. 

Nicio întrebare despre motivul pentru care venise. Probabil că învățase 
să fie discretă. Femeia dispăru pe nesimţite, la fel cum îşi făcuse apariţia. 
Singurul zgomot care se mai auzea era ticăitul ceasului de pe perete. Sandy 
se lăsă pe spate în scaun. Se pomeni că iar se gândeşte la Louisa. Locul în 
care se afla era numai bun ca să pierzi contactul cu realitatea. 

Femeia cu păr grizonat apăru din nou, dar îi vorbi mamei cu copilul: 

— Mavra vă poate primi acum. 

Sandy aruncă un ochi la ceas. Abia trecuseră zece minute de când 
ajunsese, dar se simţea de parcă ar fi stat acolo de ore întregi. Auzi nişte 
voci care se apropiau şi deodată văzu o întreagă familie care dă buzna pe 
uşa prin care se pătrundea mai adânc în clădire. leşiră în stradă fără să-l 


bage în seamă pe Sandy. Pentru o clipă, cât deschiseră uşa, o rază de lumină 
pătrunse înăuntru. În camera de aşteptare se lăsă din nou tăcerea. După 
câteva clipe, femeia cu păr cenușiu se întoarse. 

— Simon are următoarea şedinţă peste douăzeci de minute, aşa că e liber 
acum. Haideţi. 

Sandy o urmă de-a lungul unui coridor. După ce trecură de mai multe uşi 
închise, recepţionera bătu la cea aflată în capăt şi îl pofti înăuntru. Încăperea 
era mai mare decât se aşteptase Sandy. Abia atunci îşi dădu seama că era 
destinată unei întregi familii. Lângă un perete era o canapea, iar lângă o 
masă joasă de cafea se aflau două fotolii. Biroul lui Simon era lipit de alt 
perete. Bărbatul stătea în lateral, aşa încât să nu existe un obstacol între el şi 
clienții săi. Perdelele erau galbene şi, în ciuda sticlei prin care nu răzbătea 
direct soarele, încăperea părea foarte luminoasă. Lui Sandy îi veni să 
clipească. Într-un colţ se afla nelipsita cutie cu jucării. Pe perete era o poză 
mărită înfățişând un bărbat aflat în drum spre un munte înzăpezit. Sandy se 
întrebă dacă era chiar Agnew, însă personajul era îmbrăcat în echipament de 
alpinist şi pe cap avea o cască, aşa că nu-şi putea da seama. 

— Sergent Sandy. Cu ce te pot ajuta? 

Bărbatul se ridicase deja în picioare şi îi întinsese mâna, înainte să ia loc 
din nou, Sandy îi zări părul cărunt şi dantura albă. 

— Am identificat-o pe femeia care a murit, cea care a trecut pe la 
dumneavoastră. O chema Alison Teal. Vă spune ceva numele ăsta? 

Psihologul clătină din cap. 

— Mă tem că nu. 

— Era actriţă. 

Sandy se gândi că-şi pierdea vremea cu Simon. În loc de asta, ar fi putut 
fi în Ravenswick cu colegii lui. Puse pe birou o copie a fotografiei care o 
înfățişa pe Alison în tinereţe. 

— Ea e femeia care a trecut pe aici? 

Bărbatul se gândi mult înainte să răspundă. Sandy îşi dădea seama că 
trata problema cu seriozitate. 

— În poza asta e mult mai tânără. 

— Dar e aceeaşi femeie? 

— Da, clar e ea. 

= îi cunoşteați pe Tom Rogerson? 

Sandy bănuia că moartea avocatului nu mai era un secret. Dacă Agnew 
nu aflase deja, avea s-o facă în curând. 


— Tom Rogerson, care e membru în consiliul local? Normal că-l ştiu. 
Ne-a sprijinit mult de tot când am înființat locul ăsta. El a fost unul dintre 
puţinii care au părut să înțeleagă cu adevărat munca noastră. E unul dintre 
mandatarii noştri. 

— E mort. 

Sandy nu prea ştia cum s-o spună mai frumos. 

— M-am gândit că poate ai aflat. Cadavrul i-a fost găsit azi-dimineaţă pe 
plaja de la Tain. 

Tăcu, după care continuă: 

— O considerăm o moarte suspectă. 

— Nu, nu aflasem. 

Agnew se întoarse. Sandy nu-şi dădea seama la ce se gândeşte. 

— Sâmbătă şi duminică am fost în Fair Isle. Pastorul de acolo m-a rugat 
să le vorbesc duminică enoriașilor lui despre proiectul Befriending 
Shetland. Cu ocazia asta, am vizitat şi insula. Am plecat sâmbătă şi m-am 
întors abia astăzi. Am venit direct de la aeroportul de la Tingwall. 

Agnew îşi întoarse privirea spre Sandy. 

— Nu prea cred că locul ăsta o să continue să funcționeze, acum că nu 
mai e Tom care să ne țină partea în consiliu. 


Capitolul 23 


Jimmy Perez parcă lângă intrarea de la Şcoala Ravenswick. Semăna 
foarte mult cu şcoala la care se dusese şi el Fair Isle: o clădire cu un singur 
etaj, cu pereţii văruiți, lângă care se afla un teren de joacă unde se vedeau 
un cadru de căţărare şi un şotron desenat pe ciment. Era linişte. Copiii încă 
erau la ore. Perez simți cum se încordează. Nu suporta asta, nu suporta să 
anunţe rudele despre moartea neaşteptată a cuiva. Ştia că veştile date de el 
urmau să le schimbe viaţa, să le modifice perspectiva şi să facă totul să pară 
diferit. 

Se auzi soneria, urmată de chirăiala copiilor. Se opreau din lecţii şi se 
duceau în sala de mese. Perez cobori din maşină. 

O găsi pe Kathryn în sala de clasă. Le preda copiilor mai mari din ciclul 
primar, iar acum tocmai strângea de pe bănci nişte caiete de exerciţii. 
Razele soarelui intrau pe geamurile lungi şi scăldau încăperea în lumină. 
Perez bătu la uşă, după care intră. 

— Jimmy. 

Părea să se bucure că-l vede. 

— O să fum întrerupți dacă stăm de vorbă aici? 

Nu voia ca un copil să dea buzna înăuntru şi s-o vadă pe Kathryn 
plângând, sau să fie întrerupți de o întrebare banală a cuiva care lucra acolo. 

— Nu, toată lumea e la prânz. Eu mi-am luat salată. M-aş face cât casa 
dacă aş mânca în fiecare zi ce găteşte Mary. 

Kathryn se aşeză pe una dintre băncuţe. 

— Ce-i, Jimmy? Pari foarte serios. Vrei să stăm de vorbă despre Cassie? 
Iar a avut coşmarurile alea? 

Perez se cocoţă pe o altă bancă, lângă ea. 

— Trebuie să vorbim despre tatăl tău. 

— E plecat în Orkney. Are nu ştiu ce treabă oficială. 

Femeia îl privi curioasă, dar fără să presimtă veştile rele. 

— Kathryn, tatăl tău a murit. 

Nu putea s-o spună mai frumos. Nu avea cum să îmbunătățească situaţia. 

— A fost găsit pe plaja de lângă Tain. Kevin Hay l-a zărit când s-a dus 
dimineaţă să aibă grijă de oi. 

Perez îşi dădu seama că nu voia să-l creadă. 

— Nu, Jimmy, ţi-am spus că e în Orkney. 


Era convinsă de ce spunea. Era ultima ei speranţă. 

— E adevărat, tatăl tău îşi cumpărase biletul de avion. 

Îşi dădu seama că-i vorbea aşa cum îi vorbea şi lui Cassie atunci când se 
trezea noaptea urlând după mama ei. 

— Dar nu a mai ajuns la aeroport. Am vorbit cu cei de la Flybe. L-am 
văzut cu ochii mei, Kathryn. Trupul de pe plajă e al lui. 

— Nu te cred! 

Acum țipa ca un copil confuz, care reacționează la frică printr-o criză. 
Şi-o putea imagina cum bate din picioare şi îl atacă. 

— Trebuie să-mi arăţi, Jimmy! Trebuie să-l văd! 

Detectivul nu răspunse imediat. O lăsă câteva clipe să-şi revină, după 
care îi spuse: 

— Încă nu pot să te duc acolo. Nu pe plajă. Peste puţin timp o să ajungă 
în Lerwick, la Annie Goudie de la pompe funebre. Tu şi mama ta o să-l 
puteți vedea acolo. 

Perez tăcu. Unii dintre copii îşi terminaseră deja masa şi fugeau spre 
locul de joacă. 

— Trebuie să ai încrede în mine, Kathryn. lar acum trebuie să-i rugăm pe 
colegii tăi să te înlocuiască după-amiaza asta. Te duc eu acasă. 

Poate fiindcă îi pomenise de serviciu, Kathryn păru să-şi revină, să 
devină din nou adultă. Era tot confuză şi avea nenumărate întrebări, dar 
măcar nu se mai comporta ca un copil furios. 

— Sunt în cancelarie. Putem să mergem acolo să vorbim cu ei. 

Kathryn se opri în faţa uşii. 

— N-a fost un om perfect, însă a fost un tată atât de bun! Era tare 
amuzant. Reuşea să transforme până şi lucrurile banale într-o aventură. 

Abia acum îi puse întrebarea la care Perez se aşteptase de când intrase în 
clasă. 

— Cum a murit? 

— Nu ştim sigur, răspunse Perez. Dar nu cred că a fost vorba de un 
accident. 

Kathryn îl privi din nou, de parcă nu înțelegea ce spunea, aşa că Perez 
continuă: 

— Cred că l-a ucis cineva. 


Morag stătea cu Mavis Rogerson în casa mare şi mohorâtă din Lerwick. 
Lumina soarelui nu răzbătea prin geamul de la intrare, iar holul era atât de 


întunecos încât lui Perez îi luă ceva timp să 1 se obişnuiască ochii. Se duseră 
în bucătărie, iar Morag puse apa la fiert pentru ceai. Mavis nu se urnise de 
la masă. Nu prea păru să bage de seamă sosirea lor, până când Kathryn nu 
veni s-o îmbrățişeze. 

— Credeţi că puteţi răspunde la nişte întrebări? 

Bucătăria era în spatele casei, unde soarele nu bătea deloc. Perez şi-ar fi 
dorit să vorbească afară, dar nici nu se punea problema să le roage aşa ceva. 

Cele două femei îl priviră. 

— Ce vrei să ştii? îl întrebă Mavis. 

Avea chipul buhăit şi palid, dar nu plângea. 

— Trebui să mă lămuresc de ce Tom n-a mai luat avionul spre Orkney. A 
avut loc o schimbare de planuri în ultima chpă? 

— Am crezut că e acolo, spuse Mavis. Totul fusese aranjat. Se înţelege 
bine cu fratele meu. El locuieşte în Kirkwall şi urmau să se vadă acolo 
duminică seară. 

— Fratele tău te-a contactat? Te-a sunat să-ți spună că Tom n-a mai 
venit? 

Mavis clătină din cap. 

— Ai putea să ne dai datele lui de contact ca să verificăm ce s-a 
întâmplat? Sau ai vrea să-l suni tu? 

— Nu! răspunse Mavis pe loc. Nu pot să vorbesc cu nimeni. 

Făcu o pauză, apoi zise: 

— N-am putere s-o fac. 

Erau nişte vorbe ciudate, dar Perez se gândi că exact la fel se simțise şi el 
după moartea lui Fran. Fusese copleșit de durere şi nu mai izbutise să facă 
nici cele mai simple lucruri. 

Mavis îşi scoase telefonul şi găsi numărul fratelui ei. Perez îl notă în 
carneţel şi i-l dădu şi lui Morag. Poliţista se strecură afară din încăpere. În 
timp ce detectivul şi cele două femei îşi beau ceaiul, îi auzeau murmurul 
venind de pe hol. Măcar fratele ei răspunsese din prima. Morag se întoarse 
şi toți trei se uitară la ea. Era ca o actriţă care urcă pe scenă, iar privirile lor 
părură s-o jeneze. 

— Tom l-a sunat duminică pe fratele tău ca să-i spună că nu mai vine, îi 
spuse Morag lui Mavis. l-a spus că apăruse ceva neprevăzut şi că urma să 
întârzie. Nu era sigur dacă mai ajunge la conferința din Orkney. I-a lăsat 
impresia că era vorba de ceva care ţinea de consiliul local. 

— A. 


Mavis părea mai degrabă tristă, decât furioasă. 

— Mereu folosea scuza asta. 

— Adică? 

Perez bănuia la ce se referea, dar voia ca Mavis să-i explice. 

— Tom umbla cu alte femei, inspectore. Nu era un secret. 

Perez se uită la Kathryn, dar nu-şi dădu seama dacă aventurile lui Tom 
reprezentau o noutate sau nu. Tânăra stătea neclintită. Poate că la asta se 
referise când spusese că tatăl ei nu era perfect. Atmosfera din încăpere 
părea foarte încordată. Parcă erau cu toții filmaţi cu încetinitorul. Perez 
simţea că trebuie să se gândească foarte mult înainte să-şi poată formula 
întrebările. Se aplecă spre Mavis. 

— Aveai vreo bănuială că nu urma să meargă în Orkney? 

Mavis îşi ridică privirea. 

— Deloc. Îi plăcea să treacă pe la ai mei. Îi plăceau conferințele. Era un 
om foarte sociabil. Mereu mi-a plăcut asta la el. 

Femeia tăcu, după care continuă: 

— Eram fericiţi, Jimmy. Ştiam cum e de când ne-am căsătorit. Tom 
simţea nevoia să fie admirat. Era dependent de sex. Foarte curând mi-a fost 
clar că nu aveam cum să-i satisfac toate nevoile. Dar voiam să fiu alături de 
el. Puteam să accept că mai călca strâmb. Mi-aş fi dorit să fie fidel, dar îşi 
iubea familia şi căminul nostru de aici. Eu eram temelia lui. Mereu spunea 
asta. Fără mine, n-ar fi fost el. 

În încăpere se lăsă o linişte deplină. Detectivul auzea până şi cum toarce 
pisica de pe pervaz. Se întoarse spre Kathryn. 

— Ştiai că tatăl tău avea aventuri? 

— Normal. La început, părea să fie doar o mică distracţie. Tatei îi plăcea 
compania femeilor. Flirta cu toate invitatele de la petreceri şi nunți. Era un 
mic drăcuşor, dar nimeni nu-şi făcea griji în legătură cu el. Pe măsură ce a 
înaintat în vârstă şi femeile după care alerga erau tot mai tinere, a devenit 
jenant. Ajunsese de-a dreptul o pacoste. Nici nu ştiu dacă a mai avut vreo 
aventură în ultima vreme altfel decât în imaginaţia lui. Femeile singure ştiau 
că au de unde să aleagă şi că, oricum, el nu şi-ar fi părăsit soția, iar în 
Shetland nu există chiar atâtea care să fie dispuse să-şi înşele partenerii. 
Tata ajunsese un soi de măscărici. Mi-era jenă să fim văzuţi în public. Era o 
situație cam tristă. 

— Dar era în continuare un bărbat atrăgător! izbucni Mavis. Nu poți să 
vorbeşti aşa despre el! 


Se lăsă din nou tăcerea. Perez se gândi că era ciudat că femeia prefera să- 
şi privească soţul drept un prădător sexual decât să-i fie jenă de 
comportamentul lui. Era un semn ciudat de loialitate. 

— Tom se vedea cu cineva în ultima vreme? 

Detectivul se gândea la femeia cu care fusese văzut Rogerson la Hotelul 
Scalloway. Sandy se gândise că era vorba de o întâlnire de afaceri, dar poate 
că se înşelasc. 

— După cum tocmai ţi-am spus, Jimmy, nu cred că se mai văzuse cu 
nimeni de ceva vreme. 

Ceaiul lui Kathryn probabil că deja se răcise, dar tânăra luă o gură. 

— Avea o chestiune de afaceri care-i lua foarte mult timp, spuse Mavis. 
În unele seri era plecat, dar nu umbla cu o femeie. Ştiam de fiecare dată 
când se vedea cu o femeie. Când se întorcea, era foarte tandru cu mine. 

— Era ceva de la biroul de avocatură? întrebă Perez. Sau avea legătură 
cu consiliul local? 

— Poate că ţinea de companiile petroliere. 

Mavis purta un pulover mare, croşetat, însă, deşi în încăpere era cald, ei 
părea să-i fie frig, aşa că şi-l lipi mai tare de corp. 

— Tom mi-a spus că nu putea să ne zică încă despre ce era vorba, dar era 
convins că o să câştigăm bani. 

— Banii erau importanți pentru Tom? 

— Nu îi plăceau banii în sine, răspunse Kathryn. Nu era în stare să pună 
nimic deoparte. Dar îi plăceau lucrurile pe care le putea cumpăra. 

Putere? se gândi Perez. Influență. Femei. 

Detectivul se întrebă dacă afacerile cu care se lăuda Tom erau adevărate 
sau doar rodul imaginaţiei lui, la fel cum erau şi aventurile cu femei tinere 
şi frumoase, din câte spunea Kathryn. 

— Când l-ai văzut ultima oară pe Tom? 

— Duminică dimineaţa, răspunse Mavis. Apoi a plecat cu maşina spre 
Sumburgh ca să ia avionul. 

Asta aşa e. Maşina lui a fost găsită în parcarea de la aeroport. Ce s-o fi 
întâmplat de a ajuns acolo, dar nu s-a mai îmbarcat? 

— Cine ştia că urma să meargă în Orkney? 

— Toată lumea care citeşte The Shetland Times, spuse Kathryn zâmbind 
uşor. A apărut un articol amplu despre conferința companiilor de pescuit şi 
despre cum tata avea să lupte pentru pescarii din Shetland. 

— Dar nu ştiau că o să plece duminică dimineaţă. 


— Nu. Doar că o să fie la conferința din Orkney de luni dimineaţă. 

Perez se gândi că Rogerson probabil chiar voise să ajungă la conferinţă, 
altminteri n-ar fi mers până în Sumburgh şi n-ar fi încurajat atâta 
publicitate. Trebuiau să ia legătura cu ceilalți pasageri şi cu personalul din 
aeroport. Poate că din întâmplare se întâlnise cu cineva acolo şi asta îi 
schimbase planurile. Oare îl aşteptase cineva la aeroport? 

Perez le privi din nou pe femei. 

— Voi ce aţi făcut în weekend? 

Detectivul încercă să vorbească pe un ton liniştit, ca într-o conversație 
obişnuită, dar Mavis se încordă şi răspunse tăios: 

— Crezi că eu l-am ucis, Jimmy? Fiindcă m-a înşelat? Dacă aş fi vrut să- 
l omor pentru aşa ceva, aş fi făcut-o acum mulți ani. 

— Trebuie să vă întreb asta, Mavis. Trebuie să înţelegi. 

Femeile se priviră una pe cealaltă. Pentru o clipă, Perez crezu că aveau 
să-l mintă, dar poate că doar voiau să verifice exactitatea informațiilor pe 
care 1 le dădeau. 

— Am luat micul-dejun, spuse Kathryn, după care am mers la biserică. 

— Aici, în Lerwick? 

— Nu, în Ravenswick. Ne place pastorul de acolo. 

— ŞI după slujbă? 

— Am zis să ne răsfățăm, aşa că am luat prânzul la Hotelul Ravenswick. 

Kathryn vorbea acum pe un ton aproape sfidător. Probabil că înţelegea 
implicațiile întrebărilor lui Perez, chiar dacă Mavis n-o făcea. 

— Pe urmă vremea s-a îndreptat puţin, aşa că am ieşit să ne plimbăm 
prin grădinile hotelului. Dar n-am fost prin apropiere de Tain, Jimmy, şi nici 
pe plajă n-am fost. 

Perez dădu din cap şi aşteptă să continue. 

— Duminică seară am fost aici. Amândouă. Eu aveam de corectat nişte 
lucrări, iar mama se uita la televizor în aceeaşi cameră. Azi-dimineaţă am 
ajuns la şcoală pe la opt. Era chiciură pe jos, aşa că am plecat din timp în 
caz că pe drum era aglomeraţie din cauza semafoarelor de la porțiunea de 
drum distrusă de alunecarea de teren. Nu m-am văzut cu tata. Nici în 
weekend, nici azi. Credeam că era în Orkney. 

Perez se ridică. Ajunsese în acelaşi punct ca mai devreme, când se 
văzuse cu Kathryn la şcoală. Nu voia să mai stea într-o atmosferă atât de 
încărcată. O lăsă pe Morag împreună cu cele două, închise uşa de la 
bucătărie şi păşi afară, în lumină. 


Capitolul 24 


Willow găsi uşor ferma familiei Hay. Perez îi arătase locul când veniseră 
dinspre aeroport, iar detectiva reţinuse serele şi casa trainică din piatră, care 
părea cam mare. Încă se mai întrezărea aerul căsuţei ţărăneşti de odinioară, 
dar clădirea se transformase treptat într-o locuinţă confortabilă, numai bună 
pentru o familie. Existau camere la etaj, iar în față construcția fusese 
extinsă. Acareturile, care odinioară găzduiseră nişte animale sau o lăptărie, 
făceau acum parte din casa propriu-zisă. 

În afară de poliţist, în bucătărie mai erau trei persoane. Se făcuse deja 
după-amiază, însă arătau de parcă stătuseră nemişcaţi de când plecase 
Perez. În aer plutea aroma unei supe făcute în casă, dar castroanele probabil 
că fuseseră strânse deja. Nu se vedea nicio urmă din masa de prânz. 
Polițistul probabil că o recunoscuse, fiindcă sări în picioare când Willow 
bătu la uşă şi intră. Membrii familiei Hay se întoarseră şi o priviră fix. 
Probabil îşi închipuiau că o detectivă ar trebui să arate altfel. Willow îl zări 
pe tânărul care-i servise pe ea şi pe Perez la Marcel şi îi zâmbi uşor. 

— Andy, nu-i aşa? Ne-am mai întâlnit. 

Tânărul dădu din cap. Mişcarea părea să-l fi costat mult efort. Willow le 
întinse mâna soților Hay. 

— Inspector-şef Willow Reeves. Mă tem că şi eu trebuie să vă pun nişte 
întrebări. Dar terminăm cât mai repede posibil şi apoi vă lăsăm în pace. 

Îi venea greu să-i privească pe aceşti oameni obişnuiţi, respectabili, ca pe 
nişte potenţiali ucigaşi. Aveau prea multe de pierdut. 

— Există vreo cameră în care am putea sta de vorbă? O să faceţi cu 
rândul, ca să nu vă acaparez pe toți deodată. 

Willow observă că nu erau amuzaţi de vorbele ei, dar până la urmă 
venise acolo pentru mai mult decât o discuţie amicală la masa din bucătărie, 
aşa că nu strica să-i facă să înţeleagă că la mijloc era ceva serios. 

— Da, biroul. 

Jane Hay se ridică în picioare. Arăta de parcă nu dormise de câteva 
nopţi. Willow se întrebă dacă încă era în stare de şoc după ce găsise un 
bărbat mort pe terenul ei, sau dacă era altceva, de fapt. 

— Veniţi cu mine. 

O conduse pe Willow într-o încăpere mică în care cândva era posibil să fi 
fost adăpostite nişte animale. Se ajungea aici printr-un coridor lung cât casa. 


Era îndeajuns de departe de bucătărie încât să nu poată trage nimeni cu 
urechea. Înăuntru se aflau un birou, pe care era un calculator, nişte rafturi 
pline de facturi şi cărți de grădinărit. Un scaun era la masa de lucru, iar altul 
stătea în colţ. 

— Perfect. 

— Vreti o cafea? întrebă Jane din prag. 

— Ar fi nemaipomenit. 

Cafeaua era viciul lui Willow. Părinții ei duseseră o viață lipsită de 
cafeină, aşa încât pentru ea reprezenta în continuare o plăcere vinovată. 

— Aţi putea să-l rugați pe Andy s-o aducă? Cu el aş vrea să stau de 
vorbă mai întâi. 

Jane dădu din cap, de parcă se așteptase la asta. Dădu să mai spună ceva, 
să găsească o scuză sau o explicaţie pentru comportamentul fiului ei, dar 
până la urmă se răzgândi şi plecă. 

Băiatul aduse cafeaua pe o tavă, însă aroma ajunse înaintea lui. Lângă 
cană mai erau un bol cu zahăr, o cană mică de lapte şi nişte biscuiţi făcuţi în 
casă. Totul fusese pregătit cu mare grijă, dar Willow se obişnuise ca 
martorii să vrea s-o impresioneze. lar asta fusese cu siguranță ideea 
părinţilor, nu a lui. 

— Tu nu mănânci? 

Willow luă un biscuit, după care împinse farfuria spre el. 

Băiatul clătină din cap. 

— Am băut cafea toată dimineaţa. 

— Jimmy Perez a spus că ai ceva să-mi spui despre Tom Rogerson. 

Andy o privi brusc. 

— Mama a zis că ar trebui să vă spun, dar nu e cine ştie ce. 

Făcu o pauză, apoi: 

— Nu era nevoie să facă atâta tam-tam despre asta. 

— Chiar şi aşa, mama ta are dreptate. Mai devreme sau mai târziu 
oricum aflăm, aşa că cel mai bine ar fi să-mi spui chiar tu. 

Andy nu răspunse imediat. 

— Ne-am certat pe stradă. Eu băusem prea mult. Oricum, Rogerson era 
un cretin arogant. 

— Potrivit inspectorului Perez, tatăl tău a spus cam acelaşi lucru. Să 
înţeleg că era o problemă de familie? Există vreun motiv pentru care şi tu, şi 
tatăl tău eraţi aşa porniţi împotriva lui? 

Băiatul nu spuse nimic. 


— Înţeleg că lui Rogerson i se dusese buhul. Dacă n-o lăsa pe mama ta 
în pace, înțeleg de ce eraţi amândoi aşa supăraţi... 

Willow nu termină fraza. Abia ce-i venise în minte ideea asta, dar acum 
se gândi că neliniştea lui Jane şi antipatia lui Kevin aveau sens. Totodată, 
era un posibil mobil pentru crimă. Poate că această familia respectabilă nu 
era chiar perfectă, aşa cum lăsa impresia la prima vedere. 

Andy îşi ridică brusc privirea. Părea să fie de-a dreptul surprins. Poate că 
era doar groaza tipică oricărui tânăr când se gândeşte la părinții lui ca la 
nişte ființe care fac şi sex. Sau poate că doar se prefăcea de minune. 

— Nu, zise Andy într-un final, nimic de genul ăsta. Normal că nu. 

Făcu o pauză, apoi: 

— Cu toate că Rogerson era fix genul ăla de bărbat. Adică sigur umbla 
toată ziua după femei. Dar cu mama nu i-ar fi ieşit. Nu i-ar fi picat în plasă 
unuia ca el. 

— Poate că nu i-a picat în plasă. Poate că n-a putut să-l refuze. 

Însă Andy clătină din cap. 

— Nici nu cred că se ştiau. 

— Dar tu de unde îl ştiai? Venea des la Mareel? 

Willow trebuia să fie atentă. Se gândi că dacă spune ceva greşit, nu mai 
obține nimic de la Andy. 

— Trecea din când în când pe-acolo. 

— Dar era mai în vârstă decât tatăl tău. Încerc să-mi dau seama de ce aţi 
ajuns să vă certaţi. Nu ne certăm cu oameni pe care abia dacă-i cunoaştem. 

— Nu era ceva important. Băusem prea mult, iar Rogerson îmi stătea în 
cale. A fost nesimţit şi m-a împins la o parte, aşa că mi-a sărit ţandăra. N-a 
fost nimic personal. Doar am fost eu prost. 

Era clar că începea să se neliniştească. Willow vedea că se chinuie să 
rămână calm, aşa că insistă. 

— Mai era cineva cu tine? A mai văzut cineva ce s-a întâmplat între voi 
doi? 

— Nu eram cu nimeni, răspunse Andy. Mai era lume pe stradă, dar nu 
destul de aproape cât să vadă. 

— De ce te-ai lăsat de facultate? 

Întrebarea care n-avea nicio legătură cu discuţia de până atunci îl năuci. 
Acum părea şi mai neliniștit. 

— Nu ştiu. Nu prea-mi plăcea ce învăţam. Poate o să mă întorc. Poate o 
să încerc altceva. 


— Eu am crescut pe o insulă, începu Willow. Pe North Uist. E mult mai 
mică decât insula Mainland din Shetland. Nu există oportunitățile de aici. 
Nici pe departe. Abia aşteptam să plec. 

Se opri, apoi reluă: 

— Dar mi-a fost greu când a trebuit să mă adaptez altundeva. Vezi tu, nu 
mai existau graniţe. Teritoriul meu era nelimitat. Atâta spaţiu în jurul meu! 
M-a cam năucit o vreme. Şi nu existau graniţe nici din punct de vedere 
emoțional. Puteam să fac ce voiam şi nu era nimeni cunoscut care să mă 
oprească. Nu ca pe insulă, unde-s atâtea ţaţe bârfitoare. Bănuiesc că, deşi 
Insulele Shetland sunt mult mai mari, nici aici nu-i uşor să ai intimitate. 

— O, aţi fi uimită, rosti Andy cu scârbă. 

Detectiva aşteptă puţin în speranţa că o să continue, dar îşi dădu seama 
că deja îi părea rău că deschisese gura. 

— Ce vrei să spui? 

Băiatul dădu din umeri şi nu răspunse imediat. 

— Lumea crede că în Shetland nu există secrete, dar nu-i aşa. Cu toții 
avem secrete. Numai aşa putem să rămânem întregi la cap. 

— Tu ce secrete ai, Andy? 

Îi vorbise pe un ton liniştit, uşor ironic. Nu voia să pară prea serioasă şi 
să-l sperie. 

Băiatul o privi şi zâmbi, dezvelindu-şi dinții inegali. 

— Ei bine, dacă v-aş spune, n-ar mai fi secrete. 

Willow îşi dădu seama că nu mai avea rost să insiste, aşa că-l lăsă să 
plece. 


Veni rândul lui Kevin Hay să stea de vorbă cu Willow. Detectiva se 
gândea că Jane avea mai multe de spus decât soţul şi fiul ei, aşa că nu strica 
s-o lase să fiarbă puţin. Bărbatul era masiv şi vorbea pe şleau. Nu era nici 
pe departe prost, dar avea o viziune limitată. Era genul care citea The 
Shetland Times, dar nu-i păsa de alte ştiri în afară de cele locale. 

— Femeia care stătea la Tain... 

Willow îi zâmbi, dar nu-şi termină fraza. În încăpere se lăsă o tăcere 
stânjenitoare. 

— Ce-i cu ea? 

— Nu prea-mi vine să cred că nu ştiați că era acolo. Pe doamna Hay 
aproape că pot s-o cred când spune că nici nu ştia că cineva locuieşte la 
Tain. Dar pe dumneavoastră? Umblaţi mereu prin apropiere. Trebuie să fi 


trecut pe lângă casă mai mereu. Trebuie să fi văzut că înăuntru era lumina 
aprinsă şi că afară era o maşină. 

— N-am văzut nicio maşină. l-am spus asta lui Jimmy Perez în ziua în 
care am găsit cadavrul. 

— Dar ştiaţi că acolo a stat alt chiriaş. Craig. Maşina lui ați văzut-o. 

— Pe Craig şi pe familia lui îi cunosc de când mă ştiu. Normal că am 
aflat că urma să stea acolo oleacă. L-am ajutat cu nişte reparaţii înainte să se 
mute. Când a plecat în Orientul Mijlociu n-a spus nimic de vreun alt chiriaş. 

— Pe chiriaşă o chema Alison Teal. Vă spune ceva numele ăsta? 

Pe chipul bărbatului nu tresări niciun muşchi. Willow se gândi că ar fi 
fost un jucător de poker bun şi se întrebă cum o fi să trăieşti alături de un 
bărbat atât de impasibil. Dar poate cu se purta altfel cu soția lui. Poate că ei 
1 se destăinuia. 

Kevin clătină din cap. 

— A fost actriță, spuse Willow. Acum multă vreme. A mai fost în 
Shetland şi a făcut nişte valuri. A dispărut o vreme. S-a dovedit că fusese tot 
timpul la Hotelul Ravenswick. Aici, la doi paşi. Locuiaţi aici pe vremea 
ala? 

Nu era tocmai o întrebare, din moment ce ştia deja răspunsul. Din nou, 
bărbatul consideră că n-avea rost să vorbească. Preferă să dea din cap scurt. 

— Nu mai ţineţi minte ce scandal s-a iscat? 

Willow se aplecă spre Kevin. Aşezase scaunele astfel încât să nu stea de 
partea cealaltă a biroului faţă de el, iar acum îşi apropie faţa foarte tare de a 
lui. 

— Când s-a întâmplat asta? 

Nu era tocmai un răspuns. 

— Acum cincisprezece ani. 

— Soția mea nu se simțea tocmai bine pe atunci. Avea probleme 
mentale. Eram ocupat tot timpul să am grijă de familie. De ea. Putea să aibă 
loc şi o altă alunecare de teren, că tot n-aş fi băgat de seamă. 

Bărbatul îşi întoarse capul. Acum n-o mai privea pe Willow, ci se uita pe 
geamul îngust. 

— Un scandal despre o actriţă era cu siguranță ultimul lucru la care-mi 
stătea mie gândul. 

— Rogerson, spuse Willow. 

După ce rosti numele bărbatului se lăsă tăcerea. 

— Pare o coincidenţă cam mare să vă pomeniţi cu două cadavre la nici 


doi paşi de casă. 

Kevin tot nu reacționă, aşa că Willow îl întrebă într-un târziu: 

— ÎL simpatizaţi? 

— Abia dacă-l cunoşteam. Nu umblam prin aceleaşi cercuri. 

Bărbatul se strâmbă. Pentru prima oară, dezvăluia o urmă de emoție. 

— Era cam de vârsta dumneavoastră. Aţi fost colegi la şcoală? 

— Avea doi ani mai mult decât mine. Era o diferență prea mare ca să fim 
amici. 

— Jimmy Perez a rămas cu impresia că nu-l plăceaţi. 

— Nu-l cunoşteam personal. 

Hay tăcu o clipă, apoi: 

— Ştiam ce-i poate pielea. 

— Adică? 

— Era genul care-i joacă pe toți pe degete. Genul care profită, care se 
foloseşte de oameni. 

Willow se lăsă pe spătar. 

— Ştiţi, domnule Hay, asta îmi sună ca o problemă foarte personală. 

În încăpere se lăsă tăcerea. Se auzeau numai zgomotele de afară. Un cârd 
de lebede ţipa pe cer, iar un câine lătra. Încă era după-amiază, dar umbrele 
deveneau tot mai lungi, iar în curând lumina avea să dispară de tot. Willow 
lăsă tăcerea să se prelungească, după care vorbi din nou: 

— Şi soția dumneavoastră? Ea îl cunoştea personal pe Tom Rogerson? 

Câteva clipe, Kevin nu avu nicio reacție, doar se holbă la ea. Pe chip nui 
se mişca niciun muşchi. Apoi se ridică şi ieşi. Pentru un bărbat atât de 
voinic, era ciudat cum paşii lui nu se auzeau deloc pe podeaua de piatră. 


Capitolul 25 


Jane nu ştia ce să creadă despre detectiva care venise peste ei. Tocmai 
strânsese farfuriile de la prânz şi se întreba dacă urmau să fie nevoiți să-şi 
petreacă întreaga după-amiază în casă. Toată dimineaţa, prin minte îi 
trecuseră tot soiul gânduri ciudate, nepotrivite: 

E prima Zi frumoasă de săptămâni întregi, iar noi trebuie să stăm în 
casă. Ce-o să pun lângă ceai diseară, dacă nu pot să ies la magazin? Poate 
aş putea să-l invit pe Simon. El o să ne ajute să vedem situaţia în ansamblu 
şi o să ne facă să ne simțim mai bine. 

Apoi, cu un oarecare sentiment de vinovăţie din cauză că se gândise mai 
devreme la asta: 

Oare ar trebui să-l sun pe Michael şi să-l anunț că pe plajă e un bărbat 
mort? 

Printre tot soiul de gânduri, în minte îi apăreau şi imagini. Îl văzu pe 
Tom Rogerson întins pe pietrişul de pe plajă, cu numai jumătate de cap 
rămas întreg. 

La fel ca dealul după alunecarea de teren. Seamănă, dar nu mai e chiar 
la fel. 

Se gândi şi la Kevin, pe care-l găsise la marginea stâncii la răsărit. 

ÎI întrebase pe tânărul poliţist dacă putea să-l sune pe Michael. 

— Nu vreau ca fiul meu să audă cine ştie zvonuri pe la şcoală. Ştiţi cum 
se răspândesc veştile pe aici. Dacă aude că s-a găsit un cadavru, poate se 
gândeşte că e vorba de unul dintre noi. 

— Cred că ar fi mai bine să-l chemaţi acasă, răspunse polițistul. 
Inspectorul s-ar putea să vrea să stea de vorbă cu el. 

— Dar Jimmy a plecat. 

— Nu Jimmy Perez. 

Tânărul păruse puţin nedumerit. 

— Inspectorul din Inverness, care conduce ancheta. 

Apoi, detectiva aceea îşi făcuse apariţia ca un soi de Mary Poppins 
ciudată. Doar că ea arăta mai degrabă ca turiştii amatori de drumeţii de pe 
feribotul NorthLink, încălțați cu bocanci şi ducând rucsaci grei în spate. 
Femeia purta un pulover lung şi blugi şi avea părul vâlvoi. 

— Doamna Hay se întreba dacă n-ar putea să-l contacteze pe fiul ei mai 
mic. 


Tânărul polițist nu părea să ştie ce hotărâre să ia, aşa că aştepta ordine 
din partea lui Willow. 

— M-am gândit că poate aţi vrea să vorbiţi cu el, ca să-l chemăm. 

— Câţi ani are? 

Willow zâmbi către Jane. 

— Şaisprezece. 

— În cazul ăsta, poate că ar fi o idee bună să-l chemăm. N-are rost să 
aştepte autobuzul şcolii. Sandy Wilson urmează să vină din Lerwick. Poate 
să-l ia el cu maşina. 

Apoi o întrebase pe Jane unde exista o încăpere în care să poată sta de 
vorbă. Îl chemase mai întâi pe Andy, aşa că Jane trebui să-şi aştepte rândul. 


Era imposibil de spus cum se simţea Andy atunci când ieşi din birou. 
Băiatul le făcu pur şi simplu cu mâna în timp ce trecu pe lângă uşa de la 
bucătărie în drum spre dormitor. Jane avu impresia că era ceva maniacal în 
felul cum făcuse cu mâna, în ochii lui sticloşi, mersul sacadat, însă era 
încordată la maximum. Poate că fiul ei mai mare nu era deloc neliniştit sau 
agitat, poate că era doar plictisit şi avea nevoie să se relaxeze puţin. 

Detectiva îşi iți capul de după uşa de la bucătărie. Jane se pregăti să fie 
chemată, dar detectiva îl rugă pe Kevin să vină cu ea. 

— Domnule Hay, dacă sunteţi gata, vă rog să veniţi. 

O spusese de parcă ei ar fi fost nişte pacienţi care aşteptau să intre la 
dentist. Jane rămase singură în bucătărie. Privi cum umbra casei se 
alungeşte până când ajunge în dreptul serelor. În tot acest timp, tânărul 
polițist se foia în colţ şi îşi curăța unghiile, până când lui Jane îi veni să urle 
la el să stea locului. Se oferi să-i facă un ceai, iar acesta acceptă. Femeia se 
gândi că şi el se bucura să mai scape de plictiseală. 

Brusc, în jurul ei se stârni foarte multă agitație. Kevin intră val-vârtej din 
hol. Era roşu la faţă şi avea pumnii încleştaţi. Era furios, iar Jane îşi făcea 
griji în privinţa motivului care-l stârnise. Nu-şi ieşea din fire prea des, dar 
când o făcea, era cumplit. Fierbea la foc mic, după care exploda. Jane se 
grăbi să vină lângă el, să-l calmeze înainte să se lase pradă furiei, dar chiar 
atunci îşi făcură apariția Michael şi Sandy Wilson, tânărul detectiv din 
Whalsay. După ce fusese cufundată în tăcere, încăperea era acum plină de 
lume care vorbea şi punea întrebări de-a valma. Atunci apăru în prag şi 
Willow Reeves. Nu băgă în seamă încordarea şi tonul ridicat al celor de 
acolo. Îi zâmbi lui Michael, îl salută din cap pe Sandy Wilson şi o rugă pe 


Jane să vină cu ea. Jane îi strânse braţul lui Kevin, un gest de înţelegere prin 
care-i spunea să rămână calm, după care ieşi din bucătărie. 

Când femeia ajunse în birou, o găsi pe Willow deja aşezată. 

— Faceţi o cafea a-ntâia, spuse detectiva zâmbind. Lui Jimmy o să-i pară 
rău că a plecat aşa repede. 

Jane ştia că era doar o tactică. Femeia voia s-o facă să se simtă în largul 
ei, după care urma să-i pună întrebările cu adevărat importante. Cât stătuse 
în bucătărie, Jane se gândise ce să răspundă, dar acum nu mai era aşa de 
sigură pe ea. Se aşeză pe scaun şi aşteptă. 

— Cât de bine îl cunoşteați pe Tom Rogerson? întrebă Willow, zâmbind 
din nou. 

Acum că se aflau aşa de aproape, Jane văzu că detectiva avea pistrui pe 
obraji, iar în jurul ochilor observă riduri. Probabil că se apropia de vârsta 
mijlocie, dar pistruii îi dădeau cumva în continuare un aer de puştoaică. 

— Ştiam de el, răspunse Jane. Era genul acela de locuitor din Shetland 
care pare să fie în toate comitetele care există. Am mai dat de el şi pe la 
diverse întruniri, evenimente în scopuri caritabile sau petreceri. 

— Dar nu-l cunoşteaţi personal? întrebă Willow Reeves, insistând pe 
ultimul cuvânt. Nu i-aţi fi chemat pe el şi pe soția lui la cină, de pildă, sau 
n-aţi fi ieşit cu ei în oraş? 

Jane clătină din cap. 

— N-am fost niciodată atât de apropiați. 

— Domnul Hay pare să-l antipatizeze din tot sufletul, iar eu chiar nu 
pricep de ce, din moment ce nu-l cunoştea. 

— Kevin vede totul în alb şi negru. Trage nişte concluzii definitive 
despre cineva fără să cunoască persoana respectivă. Despre politicieni, 
despre oameni care apar în ziar... 

Jane se opri înainte să înceapă să bată câmpii. 

Detectiva dădu din cap, de parcă şi ea cunoştea oameni de felul acela. 

— Azi-dimineaţă, continuă Willow, aţi spus că domnul Hay s-a trezit ca 
să verifice oile, dar era foarte devreme când i-ați găsit trupul domnului 
Rogerson. Nu cumva era întuneric şi atunci când a ieşit Kevin? Şi mă întreb 
de ce ați plecat după el. Eu, una, aş fi preferat să stau în casă, la căldură, 
într-o asemenea dimineaţă. 

Era una dintre întrebările grele la care se gândise Jane, însă acum că era 
pusă în fața faptului împlinit, răspunsul nu i se mai părea credibil. Rămase 
putin în tăcere, apoi spuse: 


— Era o dimineaţă splendidă. După atâta ploaie, abia aşteptam să ies. 
Am vrut să vedem răsăritul împreună. Aici, pe coasta de est, se vede grozav. 

— Ce romantic! 

Detectiva părea că vorbeşte serios, ba chiar că e puţin invidioasă, însă 
continuă: 

— Dacă dumneavoastră şi domnul Hay petreceti atâta timp afară, chiar şi 
iarna, chiar mi se pare ciudat cum de nu v-aţi dat seama că stătea cineva la 
Tain. 

— Am văzut pe cineva înăuntru, răspunse Jane. l-am spus asta lui Jimmy 
Perez. 

— Lui Kevin nu i-ați spus? Pentru că el părea să nu ştie deloc că ar sta 
cineva acolo atunci când s-a produs alunecarea de teren. 

— Trebuie să fi uitat. 

Jane se opri o clipă, apoi: 

— Suntem amândoi tare ocupați. 

— Desigur. 

Willow zâmbi din nou, ca să o facă pe Jane să se destindă. 

— Spuneti-mi despre problemele mentale pe care le-aţi avut. 

— Pardon? 

— Femeia care locuia la Tain se numea Alison Teal. Era o actriță 
cunoscută fiindcă a dispărut în timp ce juca într-un serial popular. A fost 
descoperită în Shetland, în Hotelul Ravenswick, care e foarte aproape de 
aici, la sud față de unde s-a produs alunecarea de teren. Kevin mi-a spus că 
nu-şi aduce aminte nimic despre povestea asta fiindcă erați foarte bolnavă 
pe atunci. 

Jane se întrebă dacă ăsta era motivul pentru care se enervase Kevin. 
Poate că amintirile erau cele care îi stârniseră furia şi-l făcuseră să-şi 
încleşteze pumnii. Mereu îi spusese că o iartă că-l înşelase şi că nu se 
gândise la familie pe vremea când bea. O etapă din recuperarea ei fusese să- 
1 spună adevărul. „Erai bolnavă”, îi zisese Kevin. „Nu erai tu însăţi. Normal 
că putem s-o luăm de la capăt.” 

Însă ea nu fusese niciodată pe de-a-ntregul convinsă. Jane ştia că 
bărbatul avea nevoie de ea. Niciodată nu se descurcase prea bine de unul 
singur. Dacă o ierta sau nu era cu totul altceva. 

Acum o privi pe detectivă. 

— Sunt alcoolică. Acum mă simt bine, dar pe atunci viaţa mea era un 
haos complet. Aveam doi copii mici, iar Kevin a trebuit să aibă grijă de 


toate în timp ce extindea şi ferma. S-a comportat exemplar. Nu mă mir că 
nu a ținut minte o poveste despre o actriță din sud. 

— Vă aduceţi aminte ceva despre dispariția femeii? 

Jane clătină din cap. 

— Era un moment tare greu. 

În minte îi reveniră deodată crâmpeie de amintiri: atacurile de panică, 
nevoia de a bea, mahmurelile crunte şi episoadele îndelungi în care îşi 
plângea de milă. Clătină din cap ca să-şi alunge gândurile negre. 

— Ce aţi făcut azi-noapte? 

Willow Reeves părea mulțumită de răspuns, aşa că trecuse la altă 
întrebare. 

— Nu mare lucru. Am luat prânzul în familie. Ne-am strâns cu toţii, a 
venit şi prietena lui Michael. Pe urmă n-am mai avut putere decât să zac în 
faţa televizorului. 

Femeia tăcu, aşteptând o nouă întrebare. Willow nu spuse nimic, aşa că 
adăugă: 

— M-am culcat devreme. Nu dormisem cu o noapte înainte. 

— De ce nu? 

— Fi, fiul meu s-a întors târziu acasă. Ştiţi cum e. Nici măcar când sunt 
mari nu poţi să nu-ţi faci griji. 

Însă Jane se gândea că detectiva probabil că habar n-avea ce înseamnă să 
fii mamă. Îi era imposibil să şi-o imagineze având grijă de un copil. 

— Care dintre ei? 

Willow îşi lua notite mai devreme, însă acum îşi îndreptă toată atenția 
spre Jane. 

— Andy. Cel mare. S-a lăsat de facultate şi acum lucrează la barul din 
Marcel. Uneori trebuie să mai lucreze câte o tură în plus. 

— ŞI asta s-a întâmplat şi sâmbătă seară? 

Willow vorbise pe un ton în aparenţă calm, însă Jane îşi dădea seama că 
joacă teatru. Era o întrebare importantă. Şi urma să verifice tot ce-i zicea, 
aşa că nu trebuia să mintă sub nicio formă. 

— Nu ştiu sigur. Am presupus că de asta a venit târziu. S-o fi dus în oraş 
să se vadă cu nişte prieteni. 

Jane tăcu, după care conţină: 

— De ce vă interesează asta? Tom Rogerson a murit duminică noaptea. 

— Chiar aşa? 

Willow o fixă cu privirea. 


— Nu ştiu! 

Jane simţi cum o cuprinde panica. 

— Cineva sigur i-ar fi văzut cadavrul, dacă a zăcut pe plajă toată ziua. 
Nu vă puteţi da seama când a murit cineva? 

— Nu cu exactitate. Să nu credeți ce vedeţi prin seriale, însă Tom a fost 
văzut ultima oară duminică dimineaţă. Nu ne facem griji în legătură cu 
noaptea de sâmbătă, dar trebuie să-i întrebăm pe toți cei implicaţi unde au 
fost ieri. 

— Dar noi nu suntem implicaţi! aproape că ţipă Jane. 

Willow zâmbi. 

— Ba sunteţi, nu-i aşa? Chiar dacă numai prin locul unde a fost găsit 
cadavrul. Două persoane au murit foarte aproape de locuinţa voastră. Prin 
preajmă nu există alte case. Nu vreau să spun că unul dintre voi este 
ucigaşul, dar cred că ne puteţi ajuta. 

În încăpere se lăsă tăcerea. Afară se auzi o maşină. Nişte faruri luminară 
serele, iar vehiculul pătrunse în curte. 

— Aşteptaţi pe cineva? întrebă Willow. 

Jane clătină din cap. Nu-şi putea imagina cine putea fi, asta dacă nu 
cumva Simon Agnew auzise ce se întâmplase şi venise ca să le ofere 
sprijinul şi înţelegerea lui. Ar fi fost tipic pentru el. Dar silueta care îşi făcu 
apariția la uşa casei era mai scundă decât Simon, iar accentul era de 
Shetland. 

— Kev! Eşti bine, omule? Adineauri am auzit ce s-a întâmplat cu Tom 
Rogerson. Pot să te ajut cu ceva? 

Willow se uită la Jane. 

— E Craig Henderson. 

Jane se gândi că dacă era cineva în stare să-l calmeze pe Kevin, acela era 
Craig. În cazul de faţă ar fi fost chiar mai folositor decât Simon, care părea 
să guste mereu situațiile dramatice. 

— E prieten vechi cu soţul meu. 

— ŞI v-a fost şi vecin la un moment dat. 

Nu era o întrebare. Detectiva aproape că părea să vorbească singură. 

— Locuia chiar la Tain. Am vorbit deja cu el despre femeia ucisă. Şi sunt 
convinsă că-l cunoştea şi pe Rogerson. 

Willow îi aruncă o privire lui Jane şi zâmbi. 

— Aşa e prin insule, nu? Toate lucrurile se leagă. 

Interogatoriul părea să se fi terminat, pentru că detectiva se ridică în 


picioare. Jane rămase o clipă în pragul biroului. 

— Sper să-l găsiți pe criminal. Parcă totul e prea aproape de noi. Cu toții 
vrem ca lucrurile să revină la normal. 

Willow dădu din cap, părând s-o înțeleagă. 

Odată ce ieşi pe coridor, Jane rămase locului o clipă ca să-şi revină. 
Poate că interogatoriul nu ieşise tocmai rău. În bucătărie era în continuare 
mult zgomot. Se auzeau glasuri puternice de bărbaţi şi cineva izbucni în râs. 
Parcă ar fi fost o petrecere. Kevin îi oferise aproape în mod sigur o bere şi 
un păhărel de whisky lui Craig. Jane nu se simţi în stare să li se alăture, aşa 
că urcă în camera ei. 


Capitolul 26 


Se strânseră din nou acasă la Jimmy Perez, în Ravenswick. Nimeni nu 
spusese nimic despre hotărârea de a se întâlni acolo, însă cu toţii ştiau că-i 
plăcea să fie acasă seara, când venea Cassie. Sandy era în sfârşit mai în 
largul lui când lua parte la aceste discuţii neoficiale, şi aproape că simţea că 
şi-a câştigat cu adevărat locul în echipă. Willow se dusese până la Lerwick 
să facă duş şi să se schimbe. Acum apăruse cu nişte caserole de aluminiu 
pline cu mâncare chinezească pe care le pusese în cuptorul lui Jimmy ca să 
rămână calde. Sandy ajunse ultimul. Focul era pornit, iar Jimmy aprinsese şi 
nişte lumânări. Sandy se întrebă ce însemnau toate astea. Doar aveau de 
lucru, nu era o cină festivă. Se gândi pentru o clipă la Louisa, care-i spusese 
că voia să-şi cheme nişte prieteni la cină ca să-l cunoască. Îşi imagină că 
probabil erau cu toții nişte persoane foarte inteligente, aşa că deja îşi făcea 
griji despre cum avea să decurgă totul. 

De îndată ce apăru şi Sandy, Jimmy sări de pe scaun şi începu să aşeze 
farfurii şi tacâmuri pe masă. Conversaţia pe care o purta cu Willow la 
lumina lumânărilor părea să se fi încheiat. Willow mâncă folosindu-se de 
bețişoarele trimise de la restaurantul Great Wall, nu ca să se dădea mare, ci 
cât se poate de firesc. Sandy nu putea să se abțină să se holbeze la 
îndemânarea cu care apuca mâncarea şi o ducea la gură. I se păru că-l vede 
şi pe Jimmy privind-o de câteva ori la fel de uimit. 

— Ai apucat să vorbeşti cu Michael Hay când l-ai luat de la şcoală? 

Perez terminase de mâncat. 

— l-am spus că pe plaja de la Tain a fost găsit un cadavru. 

— ŞI ce-a spus? 

Sandy se gândi puţin înainte să răspundă. Îşi aminti cum stătea pe 
scaunul şoferului şi mergea din Lerwick spre sud. Soarele care apunea 
strălucea foarte puternic la linia orizontului. Băiatul stătuse pe scaunul de 
lângă el cu rucsacul la picioare. Părea genul care se maturizează foarte 
repede. Era lat în umeri, avea picioare mari şi chipul părea deja de adult. 

— Care-i faza? îl întrebase Michael pe Sandy. 

Vorbise pe un ton agresiv, poate din cauză că era neliniștit, sau poate 
doar fiindcă era adolescent şi aşa vorbea cu toată lumea. 

— A mai fost găsit un cadavru lângă locuinţa voastră. 

— Cine? 


Întrebarea venise imediat, iar Michael voia un răspuns. 

— Un tip pe nume Tom Rogerson. ÎI ştii? 

— Ştiu de el. 

— Era prieten cu ai tăi? 

Michael dăduse din umeri. 

— Din câte ştiu eu, nu. Nu l-am văzut niciodată pe acasă. 

— Unde ai fost aseară? 

— Acasă. Sâmbătă noapte am rămas acasă la prietena mea, Gemma. Ieri 
a venit ea la noi ca să luăm prânzul în familie. De obicei în weekend ne 
strângem toți. 

— Azi-noapte Gemma a rămas la voi? 

— Nu. Lucrează, iar luni dimineață durează ceva ca să ajungă din 
Ravenswick în oraş. Pe lângă asta, aveam şi cu chestii de făcut pentru 
şcoală. Mie mi-ar conveni să mă las şi să mă apuc să lucrez cu tata, dar 
mama vrea neapărat să-mi iau examenele. 

Michael se strâmbase şi îi aruncase o privire complice din care se 
înţelegea că-şi dă seama că nici pe Sandy nu-l interesase din cale-afară 
şcoala. 

— Ai văzut ceva neobişnuit? 

Michael clătinase din cap. 

— N-am prea ieşit ieri. Ploua îngrozitor. Era numai bine să stai în casă. 

— Dar duminică dimineaţă, când ai venit acasă împreună cu prietena ta? 
Ai văzut vreo maşină pe care n-o ştiai? 

— Nu mi-am dat seama. 

Apoi, Michael începuse să se uite pe geam, aşa că Sandy nu mai reuşise 
să afle nimic de la el. Acum, acasă la Jimmy Perez, încercă să răspundă la 
întrebare. 

— Când i-am spus lui Michael că pe plajă a fost găsit cadavrul unui 
bărbat, a vrut să ştie cine era. După ce i-am spus, n-a mai părut să-l 
intereseze prea tare. 

— Probabil îşi făcea griji să nu fie tatăl lui, spuse Willow dând la o parte 
farfuria. Din moment ce era aşa aproape de casă, o fi presupus că era cineva 
apropiat. 

— Poate. 

Sandy tăcu. 

— Nu mi s-a părut genul care să aibă o imaginaţie prea bogată. Aş zice 
că mai degrabă acționează, decât să stea pe gânduri. 


— A avut vreunul dintre membrii familiei probleme cu poliția? 

Willow se întorsese cu scaunul cât să stea cu picioarele spre foc. După 
apusul soarelui, temperatura scăzuse. Afară se formase un nou strat de 
polei. 

Perez îşi ridicase privirea. 

— Nu. Am verificat, dar n-am găsit nimic. Mereu mi s-a părut că sunt o 
familie caldă, iubitoare. Nu mă aşteptam să găsesc ceva. 

— Ştiai că Jane a fost alcoolică? 

— Am auzit că era cam zănatică în tinereţe, când Kevin a venit cu ea în 
Shetland după ce s-au căsătorit. Pe atunci puteai spune acelaşi lucru despre 
multe persoane. Petrolul însemna bani cu nemiluita. Uneori, în weekend, 
parcă întregul Lerwick era o mare petrecere. 

— Încă mai merge la întâlnirile de la Alcoolicii Anonimi. 

— Crezi că are vreo relevanţă? 

Acum Perez parcă ar fi încercat să se apere. 

— EFi, Jimmy, ştii destule despre anchete ca să-ți dai seama că totul are 
relevanță. Asta până când hotărâm noi că nu are. 

În încăpere se lăsă o tăcere stânjenitoare. Detectivul se ridică şi se duse 
să facă nişte cafea. 

— Credeţi că ar fi în stare vreunul dintre membrii familiei Hay să 
omoare pe cineva? 

Sandy simţi nevoia să vorbească. El chiar nu ştia ce să creadă despre 
familia Hay. 

— Ambele cadavre au fost găsite la doi paşi de locuinţa lor, spuse 
Willow. E o coincidență stranie. 

— Oare vrea cineva să-i implice cu tot dinadinsul? 

Jimmy aduse cafeaua şi nişte căni. 

— Pare un plan cam complicat, spuse Willow în timp ce-şi lua o cană. 
Eu, una, cred că în familia lor se întâmplă mai multe lucruri decât ar vrea să 
recunoască. Cineva nu ne spune ceva. 

— Parcă toată ancheta e complicată, interveni Perez. De pildă, de ce 
folosea Alison o identitate falsă? Nu-i ca şi cum ar mai fi fost vreo vedetă. 
Şi am tot descoperit coincidenţe şi legături stranii. Victimele sunt legate 
prin nişte întâlniri întâmplătoare de acum mulţi ani: o actriță care se 
ascundea şi bărbatul care a recunoscut-o. Dacă scrisoarea găsită la Tain a 
fost scrisă de Rogerson, poate că asta înseamnă că au ținut legătura. 

— Ce a spus soția lui Rogerson? 


Willow îşi ridică privirea din cana de cafea. 

— Dacă între Alison şi Rogerson era ceva, atunci Mavis Rogerson avea 
cel mai puternic mobil pentru crimă. 

— Te referi la gelozie? Dacă Mavis ar fi vrut să-i omoare pe Rogerson şi 
pe femeile cu care s-a culcat, James Grieve deja n-ar mai avea loc la morgă. 

— Poate că la Alison Teal a fost ceva diferit, răspunse Willow. Poate că a 
adus-o aici şi a instalat-o la ferma de la Tain. Poate că voia să-şi părăsească 
soția pentru ea. Ce crezi? 

— Aş vrea să ştiu ce a declanşat criza care a făcut-o pe Alison Teal să 
meargă la cabinetul de la Befriending Shetland. Dacă am înţelege asta, am 
înţelege şi de ce a fost ucisă. 

Perez tăcu pentru o clipă, după care continuă: 

— l-am aflat istoricul medical? Ar fi folositor să ştim dacă suferea de 
depresie sau anxietate. 

— Criza poate că n-a avut nicio legătură cu starea ei psihică, spuse 
Willow, parcă vorbind de una singură. Dacă într-adevăr exista ceva între ea 
şi Tom Rogerson şi relația durase de atâţia ani, de când se întâlniseră prima 
oară, orice problemă vită între ei o putea face să se piardă cu firea. 

— Crezi că se răzgândise? Că se hotărâse că până la urmă nu voia să 
rămână în Shetland? Că poate Rogerson a ameninţat-o, a speriat-o? între 
detectivul. 

Brusc, parcă îl cuprinsese un acces de vioiciune. 

— Îmi pot imagina că era genul care simţea nevoia să controleze totul. 

— Credeţi că Rogerson a ucis-o pe Alison? întrebă Sandy. 

Tânărul urmărise discuția dintre superiorii lui, devenind tot mai confuz. 
Atâta speculație îi dădea dureri de cap. Focul încălzise foarte tare mica 
încăpere. Voia să-şi scoată puloverul, dar nu ştia în ce stare îi era tricoul. 

Willow şi Perez îl priviră fix. Poate că şi uitaseră că era şi el în cameră. 
Sandy era obişnuit să fie trecut cu vederea. 

— Bănuiesc că e şi asta o variantă, răspunse Willow încet. Alison era 
îmbrăcată elegant când a fost ucisă, nu-i aşa? Am presupus de la bun 
început că făcuse asta pentru întâlnirea cu un bărbat. Poate că a avut loc o 
ceartă care a scăpat de sub control. Nu exista niciun pericol să fie găsit 
cadavrul înainte de întoarcerea lui Craig Henderson la Tain, iar Rogerson 
ştia de aranjamentul făcut de Sandy Sechrest. Probabil că şi-a dat seama că 
avea timp să scape de cadavru într-un moment oportun. Nu era aşa greu s-o 
ducă până la mal şi s-o arunce în mare în timpul fluxului. Chiar dacă avea 


să fie adusă înapoi de apă, mă îndoiesc că Alison ar mai fi putut fi 
identificată. Numai că alunecarea de teren i-a dat planurile peste cap. 

— Atunci cine l-a ucis pe Tom Rogerson? 

Sandy îşi dădu seama că vorbise puţin cam tare, fiindcă Perez aruncă o 
privire către dormitorul unde se odihnea Cassie. Dar nu-i venea să creadă 
una ca asta: doi ucigaşi diferiți în aceeaşi zonă din Shetland! 

Willow afişă unul dintre zâmbetele ei fermecătoare. 

— Tu ce crezi, Sandy? 

— Cred că e o aiureală. Nu pot să cred că avem de-a face cu doi ucigași. 

— Aici spunem poveşti, Sandy. Inventăm lucruri ca să încercăm să ne 
prindem ce se întâmplă de fapt. Aşadar, dacă Tom Rogerson a ucis-o pe 
Alison, oare pe el cine l-a ucis? 

Sandy se simţea ca la examen. 

— Nu ştiu, răspunse într-un final. Pur şi simplu nu pot să cred una ca 
asta. 

Sandy se simţea de parcă fusese prins cu mâţa-n sac la şcoală. Orice idee 
inteligentă îi părăsise de mult mintea, asemenea apei care se scurge dintr-o 
băltoacă la reflux. Nu-l ajuta nici faptul că se gândise toată ziua la Louisa. 

— Poate că mai avea un bărbat. Poate că s-a răzbunat cineva pe 
Rogerson pentru moartea ei. 

— Poate. 

Perez se lăsă pe spătar şi interveni: 

— Toate astea țin de domeniul fantasticului. După cum ai zis, spunem 
poveşti. N-avem nicio dovadă palpabilă că Alison era într-o relație, cu atât 
mai puțin că doi bărbaţi s-ar fi bătut pentru ea. 

— Fi, ştim totuşi că a intrat în contact cu doi bărbaţi, zise Sandy uitându- 
şi pentru o clipă timiditatea. În primul rând, tipul care a luat-o de la 
magazinul din Brae. Probabil că era Rogerson, fiindcă avea abțibildul cu 
steagul Shetland pe bara din spate. lar în Mareel, Alison era alături de alt 
bărbat. Şi trebuie să fi cumpărat şampanie ca s-o bea cu unul dintre ei. 

— Putem să inventăm teorii la nesfârşit, zise Perez. Însă momentan sunt 
doar basme. lar singura persoană care ar fi putut să ne dea vreo informaţie 
concretă a murit. 

Perez strânse cănile şi le duse la chiuvetă. Sandy înţelese că Perez voia 
ca ei să plece, dar Willow nu se clinti. 

— Ce planuri avem pentru mâine? întrebă ea. 

Perez se întoarse de la chiuvetă. 


— Trebuie să aflăm unde s-a dus Tom Rogerson după ce şi-a lăsat 
maşina la aeroport. Sandy, du-te la Brae şi arată-i amicului tău Peter nişte 
poze cu posibilii suspecți. Hai să vedem dacă-l putem identifica pe bărbatul 
care a fost văzut cu Alison în Mareel. Şi aş vrea să ştiu cu ce se ocupase ea 
în ultima vreme. Cine-i tot dădea bani de avea numai haine scumpe, iar pe 
feribot a călătorit la clasa I, din moment ce agenta ei a spus că nu mai lucra? 
Putem să verificăm dacă există vreo plată neobişnuită făcută din contul 
bancar al lui Rogerson? 

Detectivul o privi pe Willow. 

— Mai e ceva, domnişoară inspector? 

Detectiva zâmbi. 

— Cred că asta-i tot, inspectore. 

Sandy se ridică. Maşina lui era parcată în faţă, iar el se simţea în plus. lar 
avea impresia că ajunsese în mijlocul unei conversații personale între cei 
doi şi că-i deranjase. Dar, în timp ce se îndrepta spre uşă, Willow i se 
alătură. Când ieşiră împreună ca să coboare dealul până la drum, între ea şi 
Jimmy nu avu loc niciun fel de contact fizic. Willow doar îi făcu semn cu 
mâna, apoi Perez închise uşa. 


Capitolul 27 


Willow opri maşina în capătul străzii. Câţiva englezi ieşiră din 
restaurantul chinezesc de vizavi de bibliotecă şi porniră spre ponton în timp 
ce strigau şi râdeau. Willow bănuia că se îndreptau spre unul dintre 
hotelurile plutitoare din port. Vasele arătau ca nişte închisori, iar Willow se 
gândi că probabil era ciudat şi nefiresc să fii nevoit să stai acolo cu aceiaşi 
oameni cu care munceşti. Detectiva o luă pe aleea care ducea spre 
pensiunea ei. Luna abia se vedea, iar pe jos se formase deja un strat de 
polei. Casa era despărțită de alee printr-un zid de piatră care avea o poartă 
din lemn, cu arcadă, ce dădea într-o grădină îndeajuns de ferită încât să 
poată adăposti paltini. Crengile goale ale copacilor erau acoperite de 
chiciură. 

Lumina era aprinsă în bucătăria de la subsol, iar Willow îşi zări gazdele 
înăuntru. Femeia stătea lângă cuptor, cu picioarele pe un taburet mic şi cu 
mâinile pe burta umflată. Bărbatul călca nişte haine. Păreau să stea de 
vorbă, fiindcă John izbucni deodată în râs. Willow strigă ca să-i anunţe că a 
sosit, dar pe urmă urcă la etaj şi se duse în camera ei. N-avea stare să 
petreacă timp cu gazdele, chiar dacă i-ar fi plăcut să bea un ceai şi ştia că 
amândoi sunt foarte simpatici. 

Pe latura lungă a camerei ei era o lucarnă care urma unghiul acoperişului 
până aproape de podea. Willow ridică jaluzelele şi văzu luminile din 
Lerwick sub ea. Feribotul de noapte se întorcea din Bressay. Detectiva se 
gândi că probabil ar fi trebuit să recapituleze ce ştia despre anchetă, să 
analizeze detaliile alibiurilor şi posibilele mobiluri ale crimei. Dar era prea 
distrasă. Înainte ca Sandy să dea buzna înăuntru, între ea şi Jimmy avusese 
loc un moment ciudat de intim. Totul începuse de la o criză casnică. Willow 
ajunsese mai devreme decât se aşteptase Perez şi îl găsise scoțând rufele 
ude din maşină. 

— Scuze, încă nu sunt tocmai gata, spusese bărbatul zâmbind. S-a stricat 
uscătorul. Va trebui să pun astea pe un suport de rufe lângă foc. Nu e tocmai 
frumos din moment ce am musafiri, dar altfel Cassie n-o să aibă ce să 
poarte mâine la scoală... 

— Sandy şi cu mine nu suntem tocmai musafiri. 

— Totuşi... 

— Stinge lumina de sus şi pune nişte lumânări pe masă, sugerase 


Willow. Aşa n-o să vedem nimic. 

Detectivul îi acceptase propunerea. 

— Măi să fie! spusese Willow. Zici că suntem la o cină romantică. 

Perez răspunsese abia după o pauză lungă. 

— Poate ar trebui să facem asta la un moment dat. 

I se păruse atât de ciudat să-l audă spunând aşa ceva, încât la început nu-i 
veni să-şi creadă urechilor. Dar Perez o privise fix, cu toată intensitatea 
dedicată de obicei sarcinilor de serviciu. Willow venise lângă el, atât de 
aproape încât îi simțea detergentul de pe mâini şi mirosul de turbă care 
venea de la foc. 

— Mi-ar plăcea asta, spusese ea. Chiar mi-ar plăcea. 

— Poate când Cassie e la tatăl ei. O să am grijă să n-am rufe de pus la 
uscat. 

Tocmai voia să-i spună că asta n-o deranja deloc, când îl auziră pe Sandy 
tropăind afară, după care uşa se deschise. 

Acum se întrebă dacă nu cumva interpretase greşit conversaţia lor. Poate 
că Jimmy doar glumise. Poate că atunci când ea îi acceptase oferta, Perez 
nu voise s-o necăjească. Nu mai întâlnise vreun bărbat atât de grijuliu. Se 
dezbrăcă, se spăla pe dinţi, apoi se întinse în patul moale, dar în tot acest 
timp se gândi numai la bărbatul cu ten măsliniu care nu-i dădea pace. 


A doua zi, Willow se trezi plină de energie şi ciudat de mulţumită. 
Spaţiul pe care-l avea în dormitorul de la mansardă părea tocmai bun pentru 
yoga. Îşi lăsă creierul să se relaxeze în timp ce-şi făcea exerciţiile. Perez îi 
apăru în minte doar ocazional. Era prea devreme ca să-şi trezească gazdele, 
însă în cameră avea wi-fi, aşa că începu demersul birocratic prin care avea 
să capete acces la conturile bancare ale lui Tom Rogerson. Când auzi 
mişcare în camera de jos, cobori ca să ia micul dejun. Acolo îl găsi pe John, 
iar în aer plutea deja aromă de cafea proaspăt făcută. 

— În dimineaţa asta ai parte doar de mine, spuse bărbatul în timp ce 
punea cereale şi fructe pe masa lungă. Rosie nu s-a simțit bine azi-noapte. 

— E bine acum? 

— E în regulă. Îi vine puţin greu acum că e aşa de mare, aşa că i-am spus 
să rămână în pat. Mă descurc să-ți fac o omletă, dacă vrei. Era mâncarea 
mea de căpătâi în studenție. 

— Când urmează să nască? 

— Peste vreo săptămână. lar primii copii se nasc mereu mai târziu decât 


ar trebui, nu? Aşa spune toată lumea. 

Willow îşi dădu seama că spera ca naşterea să aibă loc cât ea era încă 
acolo. Era curioasă să vadă un nou-născut. Realiză că ar fi fost în stare să se 
bucure numai simţindu-i căldura şi văzându-i primele mişcări, chiar dacă nu 
era al ei. În timp ce stătea la masă, se gândi la cum urma să se desfăşoare 
restul zilei. Hotări că nu voia să meargă direct la secție. După invitația de 
aseară, Perez s-ar fi putut simţi puţin ciudat văzând-o. Îşi mai turnă nişte 
cafea şi îi trimise un SMS: 


Mă duc să vorbesc cu Simon Agnew în Ravenswick. 

Nu sunt sigură că Sandy i-a pus întrebările potrivite. Dacă Agnew e 
prieten cu Jane, s-ar putea să mai aflăm câte ceva despre ce se petrece cu 
familia Hay. 


Primi răspunsul aproape imediat: 


Sună bine. O să-l trimit pe Sandy în Brae ca să stea de vorbă cu amicul 
lui de la magazin. Succes cu Agnew! 


Citi mesajul de mai multe ori şi se pomeni că rânjea ca o şcolărițţă 
amorezată. Jimmy nu părea jignit, din contră, părea chiar vesel. Mâncă 
omleta absolut acceptabilă (dar puţin uscată), după care plecă. 


Willow porni spre sud, având soarele în față. Gheaţa de pe drum se topea 
pe unde trecuse utilajul de deszăpezire, dar încă era foarte frig. Maşina 
închiriată pe care o folosea avea un sistem de climatizare care nu prea 
mergea, aşa că tremură de frig până ajunse în Ravenswick. Când trecu pe 
lângă casa lui Jimmy Perez, îşi dădu seama că detectivul plecase deja în 
Lerwick, deoarece în faţă nu era nicio maşină. Fosta casă a preotului, unde 
locuia Agnew, făcea parte din aşezarea împrăștiată a Ravenswick-ului, care 
se îndrepta spre promontoriul sudic care dădea ocol golfului. Era o clădire 
pătrăţoasă şi cenuşie, ascunsă pe marginea țărmului, lângă un mic lac. 
Lângă ea se afla kirk-ul unde veneau la slujbă Mavis şi Kathryn. Cea mai 
apropiată locuinţă era Gilsetter, ferma familiei Hay. 

Willow nu sunase înainte să vină. Luase brusc hotărârea să-i facă o vizită 
şi acum spera să fie încă îndeajuns de devreme ca să-l mai găsească pe 
Agnew acolo. Lângă casă era un garaj, însă pe iarba scurtă din faţa uşii era 


parcat un Volkswagen roşu. Willow opri lângă el, cobori din maşină şi sună 
la sonerie. 

Uşa se deschise aproape imediat. Willow era mai înaltă decât majoritatea 
bărbaților, dar la Simon Agnew până şi ea trebui să privească în sus. 

— Cu ce vă pot ajuta? 

Vorbea relaxat, sigur pe el. Şi tatăl ei fusese la fel înainte ca grupul de 
hipioți să se dezintegreze din cauza nemulțumirii generale, iar visurile lui de 
a salva lumea să piară. 

Willow se prezentă. 

— Încă o reprezentantă a Poliţiei din Scoţia. Mă simt onorat. 

Nu vorbise pe un ton sarcastic, ci doar glumet. 

— Intraţi. Tocmai am făcut nişte cafea. 

— Ştiu că aţi stat de vorbă cu colegii mei, dar mă tem că iar avem 
întrebări. 

— E de înţeles, cu crimele astea oribile. 

Bărbatul o conduse înăuntru. De afară, arăta ca orice fostă casă de preot 
din Scoţia, însă Agnew dărâmase un perete, astfel încât bucătăria era 
luminată de trei geamuri cu vedere la lac. Casa avea mult lemn deschis la 
culoare şi lăsa să pătrundă din belşug razele soarelui. Agnew probabil că-si 
dădu seama că-i admira locuinţa. 

— L-am rugat pe un tip din Shetland să facă mobila. 

Agnew turnă cafeaua, după care se aşezară la masă. 

— Pare o cameră numai bună pentru o petrecere. 

— Fi bine, chiar au avut loc destul de multe petreceri aici. 

— Tom Rogerson a fost şi el la vreuna dintre ele? 

Agnew nu răspunse imediat. 

— O dată sau de două ori. A fost aici cu familia lui chiar după Crăciun, 
spuse bărbatul ridicându-şi privirea. Ştii că fiica lui e învăţătoarea din zonă. 

Willow dădu din cap. 

— Kathryn este o tânără extraordinară, îşi dădu cu părerea Agnew. 

— Voiam să vă întreb câte ceva despre Jane şi Kevin Hay. Ambele 
victime au fost găsite în apropiere de locuinţa lor. 

— Şi de locuinţa mea, dacă e să fim drepți. 

Agnew se ridică şi îşi mai turnă nişte cafea. Willow se gândi că părea 
genul de persoană care n-avea stare. 

— Îmi pare rău, inspectore, dar Kevin şi Jane îmi sunt prieteni buni. În 
general îmi place să bârfesc, dar nu prea îmi vine să vorbesc cu poliția 


despre problemele prietenilor mei. 

— Au probleme? 

Agnew ezită preţ de o clipă, iar Willow crezu că până la urmă o să 
cedeze. Apoi, bărbatul se gândi mai bine şi râse. 

— Cu toţii avem probleme, inspectore. Important e cum le înfruntăm. 

Era ceva ce i-ar fi spus tatăl ei. Mereu fusese o sursă inepuizabilă de 
vorbe înțelepte care păreau profunde, dar care, de fapt, erau destul de 
răsuflate şi banale. 

— Dumneavoastră ce probleme aveţi, domnule Agnew? 

— Ah, mi-e teamă să nu mă plictisesc. Mereu mi-a fost. Când mă 
plictisesc, încep să fac năzbâtii. 

— Atunci, cum de aţi venit în Shetland? Nu e tocmai cel mai distractiv 
loc din lume. 

Willow se gândi că era o conversaţie ciudată pe care s-o aibă cu un 
martor, însă în spatele tonului degajat şi liniştit bănuia că se ascunde ceva 
folositor. 

— Mereu mi-a plăcut în Shetland. Am venit aici când eram mic, înainte 
să se descopere petrolul, şi mi-am spus că la pensie aici o să mă stabilesc. 

Agnew aruncă o privire înspre lac pe cea mai apropiată fereastră. 

— Chiar şi dacă nu e multă distracţie, peisajul e tulburător. Trăiesc aici 
de zece ani, mi-am făcut prieteni şi am devenit de-al locului. Ştiu că n-o să 
plec niciodată, spuse bărbatul zâmbind. Dar mereu sunt cu ochii-n patru 
după noi proiecte şi aventuri. 

— De asta aţi inițiat Befriending Shetland? 

— Posibil. Dar să ştiţi că nevoia pentru el există. Când am venit aici 
prima oară, am crezut că o să dau de o comunitate ideală, de o comunitate 
unită, un loc unde oamenii se sprijină la ananghie. Desigur, în mare parte 
aşa şi e. Dar ruşinea joacă un rol mare în asta. Poate fi un sentiment 
copleşitor. Uneori e greu să recunoşti că n-o duci aşa bine, aşa că e mai uşor 
stai de vorbă cu un străin. Eu eram omul potrivit care să acopere nevoia 
asta. 

— V-aţi mai gândit la ce ar fi putut s-o facă pe Alison Teal să vă 
contacteze? 

— M-am tot gândit, spuse Agnew, după care îşi închise ochii pentru o 
clipă. Am avut impresia că a fost ceva spontan. Poate că era în oraş şi a 
văzut cabinetul. Sau poate că a văzut reclama din Shetland Times. lar când 
ne-am întâlnit, poate că şi-a spus că nu sunt persoana potrivită care s-o 


ajute. 

Bărbatul dădu din umeri, după care adăugă: 

— Se mai întâmplă şi asta. 

— Spuneți-mi mai multe despre familia Hay. Jimmy Perez îi consideră o 
familie perfectă. 

— EFi, Jimmy idealizează familia, nu credeți? Mereu caută exemple 
perfecte. Nu sunt aşa sigur că Fran s-ar fi ridicat la nivelul aşteptărilor lui, 
dacă ar mai fi fost în viaţă. E uşor să transformi într-un sfânt o persoană 
care a murit. 

— Aţi cunoscut-o pe Fran? 

Agnew zâmbi uşor. 

— ŞI ea a venit pe la câteva petreceri de-ale mele. 

Lui Willow îi veni să-i ceară detalii, dar se opri la timp. Jimmy n-ar fi 
iertat-o niciodată dacă ar fi aflat că începuse să scotocească în trecutul 
iubitei lui. 

— Dar familia Hay? 

— Păi, Jane nu pune gura pe băutură, bineînțeles. Trebuie să fi auzit 
până acum câte ceva despre asta. Dar vine aici şi tot se distrează. 

Agnew făcu o pauză, apoi continuă: 

— E o femeie cu adevărat deosebită. O admir. 

— Dar Kevin? 

— Lumea îl subestimează pe Kevin. Nu poate să fie uşor să fii partenerul 
unei persoane alcoolice. Foarte puţine relații de genul ăsta supraviețuiesc. 

Willow spera din nou ca bărbatul să continue, dar Agnew iar îşi întoarse 
privirea. 

— Pe băieți îi ştiţi? 

— Îi ştiam mai bine pe când erau mai mici. Pe atunci, Kevin era ocupat 
cu ferma. Eu ador copiii, aşa că erau mereu bineveniţi aici. Aşa îşi mai 
vedeau şi Kevin şi Jane de ale lor. Mie-mi place să înot în natură şi am 
reuşit să-i conving şi pe ei să vină de câteva ori. Odată am mers cu ei până 
în Edinburgh la un festival. Nu prea ştiu cum s-a simțit Michael, dar Andy 
s-a distrat de minune. 

Agnew făcu o mutră de clovn supărat. 

— Eu n-am copii. E singurul lucru pe care-l regret cu adevărat. 

— l-ați cunoscut pe când Jane încă bea? 

— Nu, deja se oprise când m-am mutat aici. 

Agnew îi aruncă o privire peste ceaşca de cafea. 


— Nu m-am împrietenit cu ea ca să fac pe salvatorul, dacă la asta v-aţi 
gândit, sau fiindcă fiu ei ar fi avut nevoie de ocrotire. Niciodată nu mi-a fost 
greu să-mi separ viaţa profesională de cea privată. Îmi place compania ei. E 
o persoană distractivă. 

— Aveţi vreo idee de ce s-a lăsat Andy de facultate? 

Agnew clătină din cap. 

— De ceva timp, n-am mai fost aşa de apropiaţi. Jane îmi vorbeşte 
despre ei, bineînţeles. Oamenii îşi fac mereu griji pentru copiii lor, chiar şi 
după ce sunt îndeajuns de mari cât să fie independenți. 

— De ce îşi face griji Jane pentru ei? 

Agnew dădu să răspundă, iar Willow se gândi că în sfârşit avea să afle 
ceva folositor de pe urma conversaţiei, însă bărbatul doar zâmbi şi spuse: 

— Mă tem că asta va trebui s-o întrebaţi pe Jane, nu credeți? 


Capitolul 28 


Perez era în biroul lui. Se simţise uşurat când primise SMS-ul de la 
Willow. Nu prea ştiuse cum avea să-i răspundă detectivei în dimineața 
aceea. Cu o seară înainte, îl prinsese cu garda jos, iar acum invitaţia lui la o 
cină romantică părea jenantă şi nepotrivită. Până la urmă, era şefa lui. 

Sandy se dusese la prima oră spre nord, în Brae. Avea la el un teanc de 
poze cu bărbații implicaţi chiar şi tangenţial în anchetă, pe care trebuia să i 
le arate casierului de la magazin. Perez rămăsese acasă până la ora la care 
trebuia s-o ducă pe Cassie la şcoală. Fusese surprins s-o vadă pe Kathryn 
Rogerson apărând la poartă când se sunase de intrare. 

— Credeam că o să-ţi iei câteva zile libere. 

Aşteptase ca toți copii să intre înainte să-i vorbească. 

— Prefer să fiu aici. 

Kathryn 1 se păruse palidă şi trasă la față, de parcă nu dormise. 

— Sora mamei a venit din Orkney cu ultimul avion de ieri. Sunt foarte 
apropiate. N-are nevoie de mine acasă. 

— Ar trebui să ai grijă de tine. 

Tânăra zâmbise uşor. 

— Nu pentru mine trebuie să-ți faci griji, Jimmy. Eu sunt cea puternică 
din familie. 

Apoi, Kathryn îi pusese o mână pe braţ şi continuase: 

— Dar îți mulțumesc. Mă bucur că tu eşti cel care-l caută pe ucigaşul 
tatei. Ar fi cumplit dacă ar fi fost cineva care nu ne cunoaşte. 

Apoi, cu spatele drept, se întorsese şi intrase în şcoală. 

Perez stătea în birou şi îşi derula din nou scena în minte, întrebându-se 
de ce stăpânirea de sine a lui Kathryn Rogerson i se părea atât de 
tulburătoare, când îi sună telefonul. Răspunse oarecum distrat. Era Sandy, 
aşa că Perez nu se mai gândi la învăţătoare şi îi acordă întreaga atenţie 
tânărului. 

— l-am arătat pozele lui Peter, băiatul de la magazin. 

Sandy vorbea puţin cam tare, de parcă ar fi fost un copil entuziasmat. 

— Și? 

— N-o să-ţi vină să crezi pe cine a ales. 

— Hai, Sandy, spune-mi. Nu ne jucăm aici. 

— Paul Taylor! 


Pentru o clipă, Perez se chinui să-şi dea seama despre cine era vorba, 
apoi îşi aduse aminte. Taylor era avocat, era asociatul lui Tom Rogerson. El 
le dăduse cheile de la birouri în dimineaţa aceea ploioasă de duminică, în 
vreme ce soția lui gătea prânzul. 

— ŞI asta nu-i tot! 

Sandy nici nu aşteptase ca Perez să răspundă. 

— Taylor e bărbatul care a stat de vorbă cu Alison Teal în bar, dar şi 
Kevin Hay era în seara aia în Mareel. Peter a ales şi poza cu el. 


Perez aşteptă ca Sandy să se întoarcă înainte să-l interogheze pe Paul 
Taylor în biroul pe care acesta îl împărțise cu Tom Rogerson. Se gândi că 
Sandy merita să-l însoţească. Avusese grijă să-i intre pe sub piele casierului 
până când aflaseră informația de care aveau nevoie. Cei doi detectivi se 
duseră la biroul avocaţilor de pe Commercial Street. Toată lumea vorbea 
despre vreme şi se uita la soare. 

La birou îi întâmpină o recepționeră. 

— Mă tem că domnul Taylor e foarte ocupat. Sigur ați aflat că domnul 
Rogerson a murit pe neaşteptate acum câteva zile. Suntem cu toții bulversați 
şi avem o grămadă de treabă. 

Perez n-o recunoscu. Era o englezoaică probabil nou-venită în Shetland. 
Poate că se mutase cu familia ei în speranța că va găsi o comunitate idilică, 
unde nu se întâmpla nimic rău, iar acum se pomenise că şeful ei fusese ucis. 
Perez îi spuse cine erau el şi Sandy, iar femeia intră în panică şi roşi în 
acelaşi timp, fiind entuziasmată de importanţa momentului. 

— O să verific dacă domnul Taylor e liber. 

Paul Taylor cobori chiar el să-i întâmpine. Îi conduse nu în biroul lui 
întunecos, ci în fostul birou al lui Tom Rogerson. 

— Aproape pot spune că vă aşteptam, inspectore. Sunt sigur că aveţi 
întrebări despre clienţii lui Tom. Vreau să vă ajut oricum pot. 

— Ce planuri aveţi pentru firmă? 

Perez se gândi că Taylor stătea foarte confortabil în spatele mesei de 
lucru care fusese odinioară a partenerului său. 

— Încă nu mă pot pronunţa. 

Bărbatul care abia le făcea faţă fiilor săi părea aici în elementul lui. 

— Fie încerc să văd dacă mă pot descurca de unul singur, fie mai caut un 
partener. Sigur că la mijloc sunt nişte implicaţii financiare şi va trebui să 
stau de vorbă cu văduva lui Tom, însă ar fi nepotrivit să mă gândesc la asta 


tocmai acum. 

— Nu am venit să vorbim despre Tom Rogerson, spuse Perez. Nu încă. 
Am aflat cine era femeia ucisă la Tain. O chema Alison Teal. Îi furase 
identitatea domnişoarei Sechrest, moştenitoarea proprietăţii pe care a lăsat-o 
Minnie Laurenson. Alison era actriță şi a crescut în Norfolk. Ştiţi ceva 
despre acest furt de identitate? La urma urmei, dumneavoastră vă ocupați de 
proprietate. Numele ei vă spune ceva? 

— Dacă nu mă înşel, colega dumneavoastră m-a întrebat acelaşi lucru 
când aţi venit duminică să luați cheia. Atunci a fost prima oară când am 
auzit de această femeie. 

— Totuşi, ați fost văzut în compania ei în barul Mareel acum vreo zece 
zile. 

Perez simţi o oarecare satisfacţie văzând frica de pe chipul bărbatului. 

— Îmi pare rău, dar n-am nicio idee despre ce vorbiţi, spuse Taylor pe un 
ton destul de arogant. 

— Un martor de încredere v-a identificat drept bărbatul care stătea la 
masă cu Alison Teal. 

— Înseamnă că se înşală. 

Perez scoase din servietă o copie după portretul lui Alison şi o aşeză pe 
birou, în faţa lui Taylor. 

— Poate că asta o să vă împrospăteze memoria. 

Pentru o clipă, Taylor privi fix portretul fără să spună nimic. 

— Ah, da, mi-o amintesc, răspunse într-un final. Dar n-o cunosc. 

— Totuşi, eraţi în bar cu ea. Potrivit martorului, era clar că vă cunoşteaţi. 

În încăpere se lăsă din nou tăcerea, iar Taylor păru să-şi aleagă cuvintele 
cu mare grijă. 

— Avusesem o zi proastă la muncă. Nu se întâmplase nimic dramatic, 
dar fusese o zi din aia plină de mărunțişuri enervante. Sunt convins că şi 
dumneavoastră ați trecut prin aşa ceva, inspectore. 

Bărbatul îşi ridică privirea, sperând să-i stârnească simpatia lui Perez. 
Detectivul nu răspunse, aşa că Taylor continuă. 

— De obicei, când termin serviciul, mă duc direct acasă, ca s-o ajut pe 
soția mea să-i pregătească de culcare pe băieți. Sunt la vârsta aia la care e o 
adevărată aventură să-i faci să meargă la somn. Dar atunci simţeam nevoia 
de puţin timp pentru mine înainte să înfrunt haosul pe care-l reprezintă ora 
de baie în reşedinţa Taylor. M-am dus în barul de la Mareel să beau un 
pahar de vin. Un singur pahar. Eram cu maşina, iar pentru un avocat nu dă 


bine să fie prins beat la volan. Locul era destul de gol când am ajuns, poate 
fiindcă mai dura până începea filmul, aşa că mi-am luat ceva de băut şi m- 
am dus la etaj. Voiam să am puţin timp pentru mine. Deodată a apărut o 
femeie. Spre deosebire de mine, ea părea să vrea să petreacă timp cu cineva. 
M-a întrebat dacă poate să mi se alăture. Bănuiesc că m-am simțit măgulit. 
Era o brunetă atrăgătoare şi avea ochii negri. O vreme am vorbit despre 
lucruri obişnuite. Bănuiesc că s-ar putea spune că flirtam cu ea. Sau că 
flirtam amândoi. Mi-a făcut plăcere, aşa că timpul parcă a zburat. Am luat 
două cafele, iar atunci barul începuse deja să se umple. Apoi m-a sunat soția 
ca să mă întrebe pe unde sunt. Mi-am luat la revedere şi am plecat. Mi-a 
spus că o cheamă Alice — am crezut că se scrie ca de obicei. Altceva nu mai 
ştiu despre ea. 

Dar ai fi vrut, se gândi Perez. Dacă nu te-ar fi sunat soţia, oare te-ai fi 
dus cu ea în căsuţa de la Ravenswick? 

Apoi se întrebă ce ar fi făcut el în locul lui. Poate că şi el ar fi fost 
fermecat de Alison. 

— Am rugat pe oricine are informaţii despre ea să ne anunțe, spuse 
detectivul. N-aţi văzut anunţurile de la ştiri? 

Taylor clătină din cap, dar nu păru foarte convingător. Perez nu-şi dădea 
seama dacă-i era mai teamă de poliție sau de soția lui. 

— Ce mai coincidență! spuse detectivul. Acum aflăm că de fapt vă ştiați 
cu ambele victime. 

— Atunci am văzut-o pentru prima oară pe femeia aia! spuse Taylor 
şocat. Vă Jur. 

— Cum părea? întrebă Perez. Ce stare avea? 

— Părea să se simtă cam singură, răspunse pe loc avocatul. Puțin 
disperată. 

— V-a spus ceva despre viaţa ei personală? Despre familia ei? V-a spus 
de ce era în Shetland? 

— Mi-a spus că venise ca să lucreze. 

Taylor se foi pe scaun. 

— Am presupus că lucra în industria gazului sau petrolului. 

— V-a spus unde locuia? 

— A spus că stătea în chirie pe durata contractului. 

— Şi chiar n-aţi făcut legătura cu Alissandra Sechrest, proprietara de la 
Tain? 

— Normal că nu! Am petrecut două ore cu Alice, care era englezoaică, 


nu americancă. 

Perez încercă să-şi dea seama dacă Taylor spunea sau nu adevărul. Poate 
că cei doi se întâlniseră în Mareel din întâmplare: un bărbat copleşit de 
responsabilitățile familiale şi o femeie care se simţea singură. Poate. 

— Aţi vorbit cu ea despre munca dumneavoastră? V-aţi spus numele, de 
pildă? 

Era important de ştiut, pentru că Alison ar fi putut recunoaşte numele 
avocatului de la care furase cheile editoare: din America. 

Taylor nu părea să se simtă în largul lui. 

— I-am spus că mă cheamă Paul, dar nu i-am spus numele de familie şi 
nici n-am vorbit despre serviciu. A crezut că lucram pentru consiliul local. 

Dacă se ajungea la ceva mai mult, nu voiai să ştie cine eşti. 

— Ce a făcut când aţi plecat spre casă? A ieşit şi ea? 

Taylor clătină din cap. 

— Când am plecat, ea a rămas în bar să-şi termine cafeaua. 

— Cunoaşteţi o persoană pe nume Kevin Hay? Deţine una dintre cele 
mai mari ferme de lângă Ravenswick. 

Taylor clătină din cap. 

— Contează? 

Perez nu ştia ce să-i răspundă. Nu-şi mai dădea deloc seama ce conta şi 
ce nu. Se ridică şi se gândi că modul în care o descria avocatul pe Alison 
Teal se potrivea mai mult decât orice auziseră până atunci cu felul în care o 
prezentase Agnew în urma vizitei la cabinetul Befriending Shetland: o 
femeie care se simţea singură şi în pragul disperării. 

Afară, soarele încă strălucea, iar clienţii de la magazine vorbeau tot 
despre cât de repede venise primăvara. Era clar că Sandy avea nenumărate 
întrebări despre interogatoriu, dar ştia că nu-i o idee bună să spună ceva. În 
timp ce Perez se îndrepta spre secție, Sandy ţopăia pe lângă el, aşteptând ca 
şeful să-i vorbească. 

Perez nu-l băgă în seamă. Deocamdată n-avea nimic de zis. Se gândea la 
Alison Teal şi trase concluzia că nu e greu să ajungi într-un punct în care să 
nu mai suporţi să fii singur şi să intri într-un bar doar ca să stai de vorbă cu 
cineva. Gândurile îi fugiră la Willow. Poate că n-ar fi fost rău să petreacă 
nişte timp împreună şi să mai discute şi despre altceva decât serviciu. Ideea 
care-i venise îl făcu să zâmbească. 


Capitolul 29 


Willow nu se grăbi înapoi spre Lerwick. Se tot gândea la conversaţia pe 
care o avusese cu Simon Agnew şi găsi că lucrurile nespuse — de pildă, 
ezitarea când venise vorba de Kevin şi fiii lui — erau mai interesante decât 
ceea ce aflase. 

Tocmai se apropia de Gilsetter şi văzuse farurile care se reflectau în 
serele uriaşe, când sună Sandy. Voia s-o anunțe că venise e-mailul cu 
extrasele de cont ale lui Rogerson şi că s-ar putea să vrea să arunce un ochi 
pe ele. 

— Nu poţi să-mi spui care-i partea importantă, Sandy? 

Tânărul se fâstâci. 

— Poate că nu le citesc eu bine. Cel mai bine vezi chiar tu. 

Când Willow ajunse în birou, Perez tocmai pleca la o şedinţă cu noua 
procuroare. Îi făcu semn cu mâna când trecură unul pe lângă celălalt pe 
coridor şi îi propuse din mers să se audă mai târziu. 

— Poate luăm un prânz târziu împreună? Probabil că nu termin mai 
devreme de ora două. 

Bărbatul dispăru înainte ca Willow să apuce să-i răspundă. Detectiva îl 
găsi pe Sandy în sala de operaţiuni. Pe masa din faţa lui erau e-mailurile 
scoase la imprimantă. Când şefa lui intră în încăpere, el zâmbi ca un elev 
din clasele primare. 

— Ce mă bucur să te văd! Încă n-am vrut să-i arăt astea lui Jimmy. Nu 
fac asta până nu se vede cu procuroarea, până nu verific dacă le-am înţeles 
bine. 

— Care-i problema? 

Willow îşi făcu o cafea, după care veni în spatele lui şi privi spre foile de 
hârtie. 

— ii minte că ne-am gândit că Rogerson s-ar putea să fie cel care-i 
dădea bani lui Alison Teal? 

Sandy se întoarse pe scaun, aşa încât acum se uita la ea. 

— Ne-am gândit că aşa s-ar explica hainele elegante şi faptul că nu pare 
să fi lucrat nici cât a stat la Tain, nici înainte de asta. 

— Da, dar e posibil să-şi fi deschis un alt cont sub un alt nume. Ştim deja 
că era în stare să fure identitatea altora. Trebuie să avem asta în vedere când 
ne uităm pe extrasele de cont ale lui Rogerson. 


— Da, dar se pare că nu plătea pe nimeni... 

Sandy se întoarse către masă, după care continuă: 

— ...cel puţin nu din conturile personale sau ale companiei. Am găsit 
plăți pentru curent şi telefon făcute din contul personal, am găsit plata 
pentru salariu şi chiria pentru birourile din Commercial Street, dar 
altminteri nimic neobişnuit. 

— Oare o adăugase pe Alison ca angajată-fantomă şi o plătea laolaltă cu 
ceilalți? 

— Nu, am verificat şi asta. Există coduri numerice personale pentru toți 
angajaţii, şi se potrivesc în baza de date cu numele lor. 

Sandy se încruntă. 

— S-ar părea că ai acoperit tot, spuse Willow. 

— Dar nu asta e partea ciudată! 

Sandy luă unul dintre documente şi arătă o listă de intrări pe care le 
marcase cu un pix galben. 

— Asta e o listă cu plăţi către contul companiei lui. 

— Sigur sunt de la clienţi. Nu e aşa ciudat ca avocaţii să fie plătiți! 

— Dar am luat legătura cu contabila lui ca să verific. Ea mi-a spus că nu 
recunoaşte niciunul dintre numele astea. Nu apar în nicio evidenţă a firmei. 
Pe lângă asta, deşi e catalogat tot drept un cont al companiei, e separat de 
cele la care are acces ea. Se pare că a fost deschis chiar de Tom Rogerson. 

Willow încercă să înţeleagă ce însemnau toate astea. 

— Deci Rogerson avea un cont secret? 

— Aşa se pare. 

Sandy era acum mai degrabă entuziasmat decât neliniștit. 

— la aruncă un ochi pe listă! 

Willow se uită pe extrasul de cont. Nu recunoștea numele de pe listă şi 
nu putea să stabilească nicio legătură. Sumele care intraseră în contul lui 
Rogerson variau între două sute de lire şi câteva mii. Deseori erau mai 
multe plăți de la aceeaşi persoană. Unele persoane aveau nume care păreau 
să fie din Shetland, de pildă Tommy Jeromeson şi William Eunson. Alţii 
aveau nume englezeşti, iar câteva sunau de parcă ar fi putut fi de pe 
continent sau din Orientul Mijlociu. 

— Ai adresele lor? 

— Încă nu. Aparent avem nevoie de o autorizaţie în plus. 

— O să încerc s-o obțin. 

— Dar uită-te la asta! 


Sandy aproape că nu se mai putea stăpâni. Arătă cu un deget butucănos 
două nume de la sfârşitul listei. Unul era Stuart Henderson. 

— E tatăl lui Craig Henderson. Îl mai ştii pe Craig, nu? Tipul care a 
închiriat casa de la Tain de la Sandy Sechrest. 

— Dar ştiam deja că Rogerson a lucrat pentru cazările de lux ale lui 
Henderson. El avea casele alea de fiță, nu? 

Willow nu voia să-l descurajeze pe Sandy, însă avea impresia că acesta 
se lăsase pradă unei imaginaţii prea bogate. Ei nu-i plăcuseră niciodată 
teoriile conspiraționiste. 

— Nu e surprinzător că-l plătea pentru treaba făcută. 

— Banii ăştia au venit din contul personal al lui Stuart Henderson, nu din 
contul companiei. Am verificat. Potrivit contabilei lui Rogerson, niciuna 
dintre sume nu se potriveşte cu facturile pe care ea le-a trimis în numele 
companiei. 

Într-un final, Willow se aşeză. Stătuse destul în spatele lui Sandy. 

— Cu ce crezi că avem de-a face, Sandy? Mită şi trafic de influență? 

— Multă lume s-a întrebat cum de soții Henderson au primit autorizație 
de construcție, iar Rogerson făcea parte din consiliu. 

Sandy se uită la detectivă cu o privire în care se vedea că voia ca ea să-l 
liniştească, să-i spună că nu era un prostovan cu o imaginație prea bogată. 

— Fi, n-ar fi prima oară când un politician a primit ceva pe sub mână ca 
să-şi dea acordul mai uşor. 

Mintea lui Willow intrase în vrie. Se deschidea un front complet nou 
pentru anchetă. Apăreau alte motive şi alți suspecți. 

— Dar pe listă sunt zeci de nume. N-au cum să-şi fi făcut cu toţii cazări 
de lux. 

— Eu mă gândisem la şantaj, răspunse Sandy. Rogerson era cunoscut 
drept un tip sociabil. Îi treceau multe bârfe pe la urechi. Unele aveau 
legătură cu treburile consiliului, altele cu petrolul din Sullom Voe. Unele 
erau strict personale. Poate că nu el a primit ceva de la Henderson, dar sigur 
cunoştea persoana care a primit ceva, sau cel puţin bănuia că se întâmplau 
lucruri nu tocmai în regulă. 

Willow dădu din cap. Aşa, lucrurile se legau. 

— Dar pare riscant. Dacă e să-i dăm crezare lui Jimmy, lui Rogerson îi 
plăcea să fie în centrul atenției în consiliul local. De ce ar fi riscat atât de 
mult? 

— Avea nevoie de bani, răspunse Sandy. Dacă te uiţi în ambele conturi, a 


ajuns la limita de creditare în fiecare lună. Numai transferurile îl țineau pe 
linia de plutire. 

— Mă întreb dacă soția lui ştia asta. 

Willow se gândi că o femeie care accepta diversele aventuri ale soțului ei 
probabil că nu punea prea multe întrebări despre nişte bani care intrau 
constant în contul curent al acestuia. 

— Ai făcut o treabă excelentă, Sandy. 

— Dar Stuart Henderson nu e singura persoană de pe listă care are 
legătură cu Alison Teal şi Tom Rogerson. 

Sandy era nemaipomenit de mulțumit de el însuşi. Se aplecă şi îi arătă 
ultimul nume marcat: 

— Ai văzut asta? 

Detectivul îşi mută degetul, iar Willow citi: 

— Kevin Hay. 


Willow voia să se consulte cu Perez înainte să hotărască modul în care să 
abordeze interogatoriul lui Kevin Hay. Se întrebă dacă nu cumva Simon 
Agnew îi şi dăduse un pont discret care s-o îndrepte spre el. Dar voia să 
facă ceva concret. Nu-i venea să-şi piardă restul diminetii în telefon cu tot 
felul de manageri de bancă şi să studieze extrase de cont în timp ce-l aştepta 
pe Perez să termine întâlnirea. Îl întrebă pe Sandy cum putea să ajungă la 
casa familiei Rogerson şi ieşi în lumina soarelui. 

Locuinţa era trainică şi cenuşie. În faţă avea o grădină cu un gard viu 
atent îngrijit şi nişte tufe cu fructe portocalii. Casa parcă făcea parte dintr-un 
peisaj suburban, nu din Shetland. Detectiva bătu la uşă, iar aceasta se 
deschise. În prag apăru o femeie scundă şi agitată. 

— Doamna Rogerson? 

Femeia se încruntă. 

— Cine întreabă? 

— Inspector Willow Reeves, de la poliție. 

Femeia nu păru convinsă. Willow bănui că asta era din pricina faptului 
că nu avea înfăţişarea pe care îşi închipuia lumea că ar trebui să o aibă o 
polițistă, aşa că îşi scoase legitimaţia. 

— Nu ştii niciodată cu cine ai de-a face, spuse femeia cu accentul cântat 
de Orkney. Afurisitul ăla de Reg Gilbert de la The Shetland Times a trecut 
mai devreme pe aici şi tot încerca să-i ia un interviu lui Mavis. 

— Nu sunteţi doamna Rogerson? 


— Sunt sora ei. Joan. 

— Aş putea sta de vorbă cu ea? 

Willow se apropie de uşă. Femeia încă nu-i dăduse voie să intre. 

— Nu-i aici. E ziua în care lucrează pentru magazinul Crucii Roşii. N-a 
vrut să rămână acasă. l-am spus că nimeni nu se aşteaptă să meargă la 
serviciu, dar a spus că mai bine se duce decât să stea în casă. A avut o 
reacţie cam isterică atunci când am încercat s-o opresc, aşa că m-am gândit 
că mai bine o las în pace două ore, dacă se simte mai bine aşa. Poate că 
rutina de acolo o ajută. 

Joan se dădu puţin din prag, cât să se uite la ceasul de pe clădirea 
primăriei. 

— În cinci minute iese de la lucru, dacă vreți s-o aşteptaţi. Magazinul e 
la doi paşi de-aici, nu durează mult să se întoarcă. 

Însă Willow îi mulţumi şi plecă. N-avea niciun chef să aştepte. 


Ajunse la magazinul Crucii Roşii tocmai când Mavis Rogerson pleca. 
Femeia parcă era o copie puţin mai pătrățoasă şi bondoacă a surorii ei. Deşi 
afară era însorit, Mavis purta o haină groasă şi era încălțată cu cizme din 
piele de oaie. Willow aşteptă afară până când văduva lui Rogerson ieşi din 
clădire. 

— Mavis, mă numesc Willow. Sunt detectiv din Inverness şi fac parte 
din echipa care anchetează moartea soţului tău. Aş putea să-ți pun nişte 
întrebări? 

— Vrei să vii acasă? 

— Putem să facem şi asta dacă vrei, sau putem să luăm o cafea şi să stăm 
de vorbă. 

Willow voia să scape de formalităţi. 

— Îmi închipui că n-ai prea mâncat azi. Am înţeles că la cafeneaua 
Peerie Shop sunt prăjituri bune. 

Mavis zâmbi uşor. 

— Mergeam acolo cu Tom în fiecare sâmbătă când avea liber. Era un 
mic răsfăţ. 

— Cu toții avem nevoie de câte un mic răsfăţ. 

În cafenea nu mai era aglomeraţia de la prânz. Câteva persoane stăteau 
pe scaunele de afară şi fumau, dar la etaj nu era nimeni. Willow o lăsă pe 
Mavis acolo şi cobori să comande ceva. Femeia avusese o atitudine foarte 
supusă, o lăsase pe detectivă să-i scoată haina, parcă bucuroasă că altcineva 


preluase conducerea. Willow comandă două cappuccino şi două felii de 
chec cu lămâie. Trecuse cam mult timp de când mâncase omleta de 
dimineaţă. Pentru o clipă, gândul îi fugi la copilul care urma să se nască. 

— Trebuie să vorbim despre Tom. 

Mavis dădu din cap, dar nu părea să audă ce-i spunea Willow. 

— Încercăm să aflăm ce motive ar fi avut cineva să-l omoare. 

Detectiva făcu o pauză când o chelneriță tânără le aduse comanda, apoi 
continuă: 

— l-am verificat conturile bancare. E o procedură de rutină în astfel de 
cazuri. Înţelegi? 

Mavis dădu iarăşi din cap. Nu părea în stare să vorbească, iar acum 
mesteca o bucată mare de chec cu lămâie. Willow o înţelegea. După un 
asemenea şoc, şi ei i-ar fi fost foame. 

— Niciodată n-a fost priceput cu banii. 

Checul cu lămâie părea s-o fi readus la viață pe Mavis. 

— Câştiga mult, dar niciodată n-avea bani. 

Se opri, dar apoi simţi nevoia să detalieze. 

— Mereu avea nevoie ca lumea din jur să-l placă. Era ca o obsesie. Însă 
asta nu se întâmpla mereu în mod natural, aşa că uneori trebuia să-i 
îndatoreze pe alții ca să-i devină prieteni. Le cumpăra cadouri. Le 
împrumuta bani pe care nu-i mai primea înapoi niciodată. Dacă ieşeam 
vreodată la masă cu alt cuplu, Tom insista să plătească el. Treptat, lumea a 
început să vadă comportamentul ăsta ca pe ceva normal. 

Willow încuviință din cap, ca să-i arate că înțelegea. Mavis mai luă o 
bucată de chec cu lămâie. 

— Am găsit nişte plăți neaşteptate făcute în contul soţului tău, spuse 
detectiva. Ai idee despre ce ar putea fi vorba? Poate că erau de la cei care-şi 
plăteau împrumuturile din urmă. 

Mavis se gândi înainte să răspundă. 

— Nu prea cred. După cum am spus, de fiecare dată Tom era cel care 
deschidea punga. Nimeni nu se simţea obligat să-l plătească înapoi. 

— E posibil ca Tom să fi lucrat ceva în plus care nu era trecut prin 
firmă? 

Mavis clătină din cap. 

— Paul Taylor era asociatul secundar. Tom îl plăcea. N-ar fi încercat să-l 
tragă pe sfoară. 

— Nu asta voiam să spun. Încerc să înțeleg ce e cu plăţile astea. 


Dar Mavis părea să-şi fi pierdut din nou concentrarea. Willow nici nu se 
atinsese de checul ei, iar Mavis se holba cu poftă la el. 

Willow făcu schimb de farfurii, aşa încât checul ajunse în faţa celeilalte 
femei. 

— Crede-mă, îmi faci o favoare. Ar trebui să mă duc să iau prânzul. Cu 
asta doar îmi stric pofta de mâncare. 


Capitolul 30 


Întâlnirea cu procuroarea dură mai mult decât se aşteptase, aşa că Perez 
se gândi că Willow luase prânzul fără el. Totuşi, o găsi aşteptându-l în sala 
de operaţiuni. 

— Am o mulţime de noutăţi. În mare parte e meritul lui Sandy, fiindcă a 
fost atât de meticulos. 

Femeia îşi dăduse părul vâlvoi într-o parte, dezgolindu-şi o porțiune din 
gât. 

Perez îşi întoarse privirea. 

— Ai mâncat? 

Willow clătină din cap. 

— Mi-am luat o felie de chec la cafeneaua Feerie Shop, dar am 
sacrificat-o pentru un scop nobil. Sunt lihnită. 

Detectivul încercă să se gândească la un local bun unde să o invite la 
masă. Însă, până la urmă ajunseră să-şi ia fish and chips şi să mănânce 
adăpostiți de vânt lângă clădirea Teatrului Garrison, pitiți într-un colţ dintre 
două ziduri cenuşii. Perez îşi dădu jos haina ca să se poată aşeza pe iarbă şi 
se simţi deodată ca într-o cazemată pe care o construia în copilărie. Avea 
aceeaşi senzaţie că e ascuns de restul lumii. 

— Să încep eu? întrebă bărbatul. 

— De ce nu, inspectore? 

Willow îşi linse degetele, mototoli punga şi o puse cu grijă în buzunar. 

— Ţi-a spus şi ție Sandy că informatorul lui a recunoscut doi bărbaţi care 
erau în Marcel în noaptea când Alison s-a dus acolo? 

Detectiva clătină din cap. 

— Era prea distras de informaţiile pe care le-a aflat mai târziu. 

— Alison a stat la masă cu partenerul lui Rogerson, Paul Taylor, însă şi 
Kevin Hay era acolo. Am fost cu Sandy şi am stat de vorbă cu Taylor la 
biroul lui. 

— ŞI? 

Lui Willow i se lipi o şuviță de păr pe faţă din cauza vântului. 

— Taylor susține că s-a întâlnit din întâmplare cu Alison. Se dusese 
acolo fiindcă avusese o zi stresantă la birou, iar ea părea să se simtă singură 
şi abia aştepta să dea de cineva cu care să vorbească. 

— Mi se pare o coincidenţă cam stranie. Tu l-ai crezut? 


Perez se gândi la întrebare în timp ce urmărea pescăruşii argintii pe cer. 

— Aş zice că da. 

Acum veni rândul lui s-o asculte pe Willow cum îi povesteşte despre 
conversaţia pe care o avusese în Ravenswick cu Simon Agnew. 

— Nu mi-a spus prea multe despre familia Hay, dar mi-a lăsat impresia 
că membrii ei nu se înţeleg chiar atât de bine pe cât le place să dea de 
înţeles. 

— Deci ar putea fi relevant faptul că Hay era în barul de la Mareel în 
acelaşi timp cu Alison? 

— Crezi că a urmărit-o? întrebă Willow. Poate chiar cu alte intenţii? 

— Nu cred că ştim destule nici cât să ne dăm cu presupusul. 

— Oare Alison o fi avut o relație cu Kevin când a fugit în Shetland acum 
cincisprezece ani? Am pornit de la bănuiala că scrisoarea de la Tain a fost 
scrisă de Rogerson, dar tot n-am primit confirmarea de la testul grafologic. 

Perez se gândi la spusele detectivei. 

— Familia Hay locuia în Gilsetter pe atunci. Aveau doi copii mici, iar 
Jane avea încă probleme cu alcoolul. Era o perioadă grea. Nu-i exclus să fi 
fost sedus de străina atrăgătoare care stătea la hotel. 

— De ce nu vorbeşti tu cu el, Jimmy? 

Willow se aplecă în față, iar detectivul îi văzu din nou pielea gâtului. 
Acum zări şi câţiva pistrui. 

— S-ar putea să fie mai deschis cu un bărbat. 

— Azi se întoarce tatăl lui Cassie. 

Duncan Hunter era tatăl biologic al lui Cassie. Bărbatul fusese plecat din 
Shetland câteva săptămâni. 

— Diseară oricum trebuia să rămână la el. O să trec pe la familia Hay 
mai încolo şi o să încerc să stau de vorbă cu Kevin între patru ochi. 

— Află de ce transfera bani în contul secret al lui Tom Rogerson! 

— Poftim? 

— Am primit autorizaţia să verificăm conturile lui Rogerson. Sandy avea 
pregătite toate extrasele de cont când m-am întors din Ravenswick. 

Willow îi explică pe îndelete ce aflaseră. 

— Am stat de vorbă cu Mavis Rogerson, dar ea susţine că nu ştia nimic 
despre banii ăştia. Ai idee ce se întâmplă? Sandy s-a gândit că e vorba de 
trafic de influență, dar nu îmi dau seama ce avea de câştigat Hay din aşa 
ceva. 

— Sună mai degrabă a şantaj. 


Perez se gândi că noile informaţii puneau cazul într-o cu totul altă 
lumină. Banii erau un mobil mai de înţeles. 

— Poate că Rogerson aflase că Hay şi Alison erau amanți şi îl 
ameninţase pe Kevin că-i spune lui Jane. 

Detectivul se gândi la situația lui Kevin. Oare devenise obsedat de 
femeia care locuia la doi paşi de el doar ca să afle că face parte din cine ştie 
ce escrocherie de-a lui Rogerson? 

— Ăsta ar fi alt motiv pentru care să stai de vorbă cu Kevin Hay. 

Willow se ridică şi îşi scutură câteva firmituri de pe haine. Se aplecă şi îl 
ajută pe Jimmy Perez să se ridice la rândul său. 

— Să trec pe la tine mai târziu, Jimmy? Sunt curioasă să aflu ce-a avut 
Hay de spus. 

Detectivul ezită pentru o clipă. Willow ştia că fiica lui vitregă n-o să fie 
acasă. 

— Ai vrea să-ți gătesc ceva? Nu cine ştie ce. O cină târzie. 

Se lăsă tăcerea, iar întrebarea păru să capete un alt înțeles decât îşi 
dorise. 

— Nu te chinui, Jimmy, răspunse Willow într-un târziu. Doar ştii că nu 
fac mofturi. Mi-e de-ajuns dacă ai nişte pâine şi brânză. 


Duncan Hunter veni acasă la Perez la începutul serii. Avea chipul 
bronzat şi o mulțime de cadouri pentru fetiţa lui. 

— Lasă-le aici şi le desfaci mai târziu, îi spuse lui Cassie. Mai sunt o 
droaie şi acasă. 

Duncan locuia la Haa, o casă uriaşă care stătea să se dărâme. Uneori 
împreună cu el locuia Celia, partenera lui mai în vârstă, dar nu mereu. 
Relația lor era plină de frecuşuri, iar Fran i-o încredinţase pe Cassie lui 
Perez, nu lui Duncan. Era ca un fel de dar primit de dincolo de mormânt. 

Însă Cassie păru destul de mulțumită să plece cu tatăl ei biologic, aşa că 
Perez se bucură de linişte. Brusc, se apucă să schimbe aşternuturile şi să 
curețe chiuveta din baie. Apoi îşi făcu un ceai şi nişte pâine prăjită cu 
fasole, spălă toate vasele şi curăţă suportul pentru scurgerea lor. Cumpărase 
o pâine bună şi mai multe feluri de brânză, un ciorchine de struguri şi nişte 
năsturel. Pregăti lemnele ca să poată porni focul la întoarcere. 

Chiar când ajunse în dreptul bifurcaţiei care ducea către locuinţa familiei 
Hay, o maşină intră pe drumul principal şi porni spre Lerwick. Deja era 
destul de întuneric, aşa că nu-şi dădu seama dacă la volan era Jane sau 


Kevin. Perez îşi văzu mai departe de drumul spre casa lor. Prin două dintre 
ferestrele de la etaj se vedea lumină, aşa că bănui că măcar unul dintre 
băieţi e acasă. Cobori din maşină. Kevin probabil că auzise zgomotul 
motorului, fiindcă deschise uşa şi rămase în prag. 

— Jimmy. Cam târziu pentru o vizită oficială. 

— Dacă era vorba de o vizită oficială, te-aş fi chemat la secție. 

Perez vorbea pe un ton calm, liniştit. Nu voia să pară amenințător. 

— Doar stăm de vorbă. 

Kevin se dădu la o parte, ca să-l lase pe detectiv să intre. 

— Eşti singur? întrebă Perez. 

— Jane s-a dus la o întâlnire în oraş, iar Andy lucrează la Mareel. 
Michael e la etaj, dar n-o să ne deranjeze. După ce se aşază la calculator, 
ajunge în altă lume. 

În timp ce Kevin îl conduse în bucătărie, Perez observă că bărbatul purta 
nişte şosete groase, croşetate. În aer încă plutea aromă de mâncare gătită, 
dar toate lucrurile din încăpere erau la locul lor. 

— Vrei o cafea, Jimmy? Sau o bere, dacă tot e o vizită neoficială? 

— O cafea ar fi numai bună. 

Perez zâmbi. Kevin aproape că făcuse o glumă. 

Bărbatul puse apa la fiert şi turnă nişte cafea solubilă în căni. Se părea că 
Perez nu merita să primească din cafeaua bună. 

— Care-i treaba? întrebă Kevin pe un ton serios. 

— Două lucruri. Sunt convins că o să ne lămurim imediat. 

Perez aşteptă până când celălalt se aşeză şi el la masă. 

— Al transferat nişte bani într-un cont al companiei lui Tom Rogerson. 
Poţi să-mi spui pentru ce? 

Kevin nu răspunse imediat. Poate că se aştepta la o asemenea întrebare, 
pentru că, deşi nu-i convenea, nu părea complet luat prin surprindere. Însă 
nu era obişnuit să mintă, aşa că răspunsul fu evaziv şi neconvingător: 

— Rogerson a fost avocatul meu. Mai făceam afaceri din când în când. 

— Poţi să-mi arăţi facturile de la Rogerson şi Taylor? 

— Nu acum, Jimmy. Ar dura ceva să le găsesc. Pe lângă asta, Jane e cea 
care se ocupă de partea administrativă a lucrurilor. 

Bărbatul îşi întoarse privirea. 

— Problema e că nu am găsit niciun contract între firma voastră şi a lor, 
aşa că pare cam ciudat. 

Lui Perez aproape că-i părea rău de el. Începuse să roşească. 


— Asta rămâne între noi, Kevin, câtă vreme n-are legătură cu moartea lui 
Tom. Nu eşti singurul care transfera bani în contul secret al lui Tom 
Rogerson. 

Între cei doi se lăsă o tăcere prelungă. Kevin nu vorbi şi nici nu se mișcă. 

— Poate că e vorba de şantaj, continuă Perez. Mie aşa mi se pare. Dacă e 
vorba de şantaj, eşti o victimă. O victimă anonimă. Dar cineva trebuie să ne 
spună ce se petrece, înţelegi, Kevin? 

— Nu era vorba de şantaj, spuse Kevin sigur pe el. Ţi-am zis, trebuie să 
fie o greşeală la mijloc. O greşeală de contabilitate, nimic altceva. Nimic 
care să aibă vreo legătură cu moartea lui Rogerson. 

La etaj se auzi o uşă trântindu-se. Kevin continuă grăbit: 

— E Michael. O să coboare ca să mănânce şi să-şi ia ceva de băut. Nu 
vreau să-şi facă griji. Crimele astea ne-au făcut şi aşa destule belele. E 
vremea să pleci, Jimmy. Dacă mai vrei să stăm de vorbă, cheamă-mă la 
secție. După cum ai spus şi tu, aşa trebuie procedat, dacă e vorba de ceva 
oficial. 

Kevin se ridică. Aproape că-l scoase pe detectiv afară, ca pe o pisică 
enervantă. Gândindu-se la asta, lui Perez îi veni în minte o altă întrebare. 

— V-aţi pierdut cumva vreo pisică? întrebă el din curte. 

Kevin rămăsese în prag. 

— Nu cred. Pisica de la fermă a fătat, dar am dat toți puii. De ce? 

— După ce au fost date la o parte dărâmăturile, la Tain a fost găsită o 
pisică moartă. M-am gândit că poate era una de-a voastră, care ajunsese 
acolo chiar când s-a produs alunecarea de teren. 

Kevin parcă voia să răspundă, dar până la urmă închise uşa fără să mai 
zică nimic. Perez rămase o clipă locului în maşină, după care porni. 


Era abia trecut de şapte, iar Willow urma să vină la el abia pe la nouă. 
Perez ştia că, dacă ar fi mers acasă, timp de două ore n-ar fi făcut decât să 
se agite şi să se îngrijoreze, aşa că de astă dată se îndreptă spre pensiunea de 
lux a familiei Henderson. Willow spusese că Stuart Henderson se număra şi 
el printre cei care transferaseră bani în contul secret al lui Rogerson. Poate 
că de la el avea să afle mai multe decât de la Kevin Hay. Cabanele erau 
grupate în jurul unei zone special amenajate, care în broşură era descrisă 
drept o fâneaţă tradițională din Shetland. Iarba era brună şi arsă de vânt şi 
soare. Poate că vara urmau să crească flori acolo, însă Perez nu era convins. 
Locul era luminat de nişte felinare din fier forjat care păreau mai degrabă 


rupte din piaţeta unui sătuc englezesc. Întregul aranjament crea efectul unui 
platou de filmare bizar, însă două dintre cabane aveau ferestrele luminate, 
deci trebuie că atrăgeau turişti chiar şi iarna. 

Maşina de teren uriaşă a lui Stuart nu era parcată în faţa locuinţei imense. 
Când Perez apăsă pe sonerie, în prag apăru Craig. 

— Voiam să vorbesc cu ai tăi. 

— Nu-s acasă. La Marlix e seara tematică de country & western. Sunt 
mari fani. 

Tânărul zâmbi scurt. 

— Măcar aşa am o seară pe săptămână numai pentru mine. Mai scap şi 
eu de gura lor. 

— Putem să stăm puţin de vorbă? întrebă Perez. 

— Da, de ce nu? 

Tânărul mâncase de pe o tavă care acum zăcea pe jos, lângă scaun. Perez 
bănui că Angie urma să spele şi să curețe totul când se întorcea. Pe un 
televizor uriaş se vedea un meci de fotbal între nişte echipe din Europa. 
Craig dădu volumul pe mut. 

— Cu ce te pot ajuta, Jimmy? 

— Vrem să verificăm nişte informaţii despre Tom Rogerson. Pare să fi 
primit bani prin nişte transferuri misterioase. Mă gândeam că poate ne poți 
ajuta cu asta. 

La urma urmei, n-avea niciun temei real să-l acuze pe tatăl lui de mită, 
trafic de influență sau că fusese şantajat de un om mort. 

Perez se aşteptase ca tânărul să nege tot şi să pornească din nou sonorul 
televizorului, însă Craig deveni deodată atent. 

— Circulă zvonuri. 

— Ce fel de zvonuri? 

Lui Perez i se părea ciudat că un tânăr care-şi petrecea doar câteva luni 
pe ani în Shetland cunoştea zvonurile care circulau, însă îşi dădu seama că 
probabil le aflase de la Angie. 

— Nu le-am auzit la noi în casă. 

Asta îl nedumeri pe detectiv şi mai mult, dar nu voia să-i dea de înţeles 
cât de importantă era informaţia, aşa că nu zise nimic. 

— Dar se mai aude una-alta de la cei care lucrează în industria 
petrolului. 

Un gol înscris îi atrase atenția lui Craig pentru o clipă. Perez începu să-şi 
piardă răbdarea. 


— Şi ce anume se aude? 

— Că sunt singuri aici. Atâţia bărbaţi pe hotelurile plutitoare, plecaţi cu 
săptămânile, departe de prietenele şi soțiile lor. Asta dacă au prietene sau 
soții... 

Craig tăcu şi zâmbi. 

— Îţi dai seama că o persoană întreprinzătoare poate să facă nişte bani 
din situația asta. 

Perez începea să înțeleagă despre ce era vorba. Willow nu băgase de 
seamă că toți cei care efectuaseră plăți în contul lui Rogerson erau bărbaţi, 
dar se gândise că asta se întâmplase doar pentru că mai toți afaceriştii şi 
membrii din consiliu erau bărbați. 

— Spune-o pe aia dreaptă, Craig. Ce se întâmpla? 

— Umbla vorba că, dacă voiai o fată, îți făcea rost Rogerson. 

Tânărul îşi ridică privirea şi zâmbi din nou. 

— ŞI aveai de unde alege. 


Capitolul 31 


Willow era în maşină, lângă casa lui Perez din Ravenswick. Printre 
fâşiile lungi de nori se vedea luna, aşa că lumina era lăptoasă şi opacă. 
Detectiva ştia că bărbatul se întorsese de la Kevin Hay fiindcă îi vedea 
maşina, iar din spatele perdelelor răzbătea lumina, însă ea ajunsese puţin 
mai devreme şi nu voia să dea buzna peste el. Până la urmă ajunse în 
dreptul uşii de la intrare şi bătu. 

Perez aprinsese focul, însă de data asta nu era nici urmă de lumânări. Nu 
ştia dacă să se bucure sau să-i pară rău. Perez stătea la masă şi scria notițe la 
lumina unei lămpi. În colţurile încăperii se vedeau tot felul de umbre. 

— Ce ai aflat, Jimmy? 

Voia să-i dea de înţeles că n-avea niciun fel de aşteptări de la această 
întâlnire, că putea să se limiteze la o discuţie de serviciu. 

— Kevin Hay n-a vrut să-mi spună nimic. 

Detectivul ezită o clipă, după care se ridică. 

— Mă gândeam că a sosit ora cinei şi că aş putea desface o sticlă de vin. 
Mi te alături? 

— De ce nu? 

Un singur pahar n-avea să-i afecteze judecata. 

Perez desfăcu o sticlă de vin roşu fără s-o mai întrebe dacă are vreo 
preferință. Pe o farfurie de pe bufet aranjase deja mai multe tipuri de 
brânză, iar pâinea era pe un fund de lemn. Detectivul aşeză mâncarea, 
farfuriile şi două pahare pe o masă joasă din faţa focului. 

— Ce-a spus Kevin despre banii plătiţi lui Rogerson? 

Perez turnă vin în pahare. 

— A spus că Rogerson era avocatul lui şi că uneori mai făceau afaceri. 

— Dar ce fel de afaceri? 

Vinul era uşor şi aspru. 

— Am impresia că am descoperit şi asta. 

Perez îi oferi farfuria cu brânză. Willow se gândi cât de uşor i-ar fi fost 
să-l ia de mână. 

Spune-mi ce ai pe suflet, Jimmy. Lasă-mă să te scap de coşmarurile şi 
fantomele tale. 

— Adică? 

Detectivul zâmbi. 


— În primul rând, hai să-ţi spun o poveste. Acum mai mulţi ani, când s-a 
hotărât să se înceapă exploatarea de gaze naturale în Shetland, fiindcă 
petrolul era pe terminate, în The Shetland Times a apărut un anunţ. O femeie 
din Aberdeen, care avea o agenție de escorte acolo, se gândea să-şi deschidă 
o sucursală la Lerwick. Nu mai ţin minte cum o chema. Suna pretențios, dar 
îti dădeai seama imediat despre ce era vorba. Femeia îşi lăsase numărul de 
telefon, iar în anunţ scria că oricine era interesat putea s-o contacteze. 
Dădea de înţeles că mai ales muncitorii şi bărbaţii din industria petrolului şi 
gazelor erau mai mult decât bineveniţi. S-a iscat un mare scandal, iar ziarul 
a fost criticat fiindcă acceptase să publice un astfel de anunţ. Consiliul a 
stabilit foarte limpede că o asemenea afacere n-are ce căuta în Shetland. 

Willow sorbi din vin. 

— ŞI te gândeşti că Tom Rogerson i-a furat ideea? 

— Cred că aşa s-ar explica plățile astea ciudate. I-am verificat pe câțiva 
dintre localnici. Mulţi dintre ei sunt bărbaţi singuri, care nu-şi găsesc o 
parteneră. 

— Ai vreo dovadă pentru teoria asta? 

Willow se gândea că teoria lui Perez era greu de demonstrat. Clienţii lui 
Tom Rogerson ar fi fost puşi într-o situație penibilă dacă ar fi trebuit să 
vorbească, mai ales dacă era vorba despre bărbați căsătoriți, ca în cazul lui 
Kevin Hay, iar fetele aveau şi ele motivele lor să nu dea din casă. Îşi 
imagină că probabil multe dintre ele erau din Europa de Est. Poate că 
veniseră în Shetland să lucreze în industria hotelieră sau la fabrica de peşte, 
iar Rogerson le momise promiţându-le nişte bani uşor. 

— Niciuna. Şi nici măcar nu e teoria mea. Am trecut pe la Craig 
Henderson şi mi-a spus că printre muncitori umbla zvonul că Rogerson le 
putea face rost de femei. 

— Dar n-avea cum să fie Rogerson cel care le plătea. N-am găsit nicio 
urmă de sume plătite în mod regulat din contul lui. Probabil că primea un 
comision la început, pentru aranjament, iar femeile erau plătite direct. Aşa, 
n-ar fi existat nicio legătură directă între el şi fete. Era foarte atent. 

Detectiva lua la rând toate amănuntele. 

— În plus, primea cam mulţi bani doar pentru că le făcea legătura. 

— Localnicii habar n-au cât costă aşa ceva, iar străinii au bani cât 
cuprinde. Pe lângă asta, poate că Rogerson nu se ocupa doar de partea 
logistică şi de cum să le facă legătura. Poate că le oferea şi un loc discret 
unde să se întâlnească. 


— Casa de la Tain? 

Perez dădu din cap. 

— Cel puţin peste iarnă. Înainte de asta, cine ştie? 

— Alison Teal unde intră în toată treaba asta? 

Willow se gândi că probabil şi ea făcea parte din afacere. Aşa se explicau 
banii, hainele scumpe şi faptul că se afla la Tain. 

— N-am găsit nimic care să indice că Rogerson împărțea banii cu ea. 
Poate că se prostitua şi ea. O târfă de lux adusă din sud ca să-i satisfacă pe 
clienții mai pretenţioşi ai lui Rogerson? 

Perez nu răspunse direct. 

— Am stat şi m-am tot gândit la toate variantele. 

Detectivul îşi ridică privirea şi zâmbi. 

— Am început s-o iau puţin razna. 

— Fi, cu toții suntem puţin razna. 

— Poate că eu sunt mai razna decât majoritatea, la cum mă tot gândesc 
la trecut. N-am fost cea mai agreabilă persoană în ultimii doi ani. 

— E de înţeles. 

Willow se aştepta ca detectivul să mai spună ceva, dar bărbatul rămase în 
tăcere. Poate că, până la urmă, trecuse prea puţină vreme, poate că rana era 
încă deschisă. Poate că pur şi simplu nu-i plăcea de ea. 

— Ascultă, preferi să stai singur? Vrei să plec? 

Detectiva se ridicase deja în picioare. 

— Nu, răspunse Perez. 

Nu se mişcase de pe scaun, iar chipul îi era în continuare în umbră, aşa 
că era şi greu de citit. 

Willow deja se îmbrăcase şi îşi pusese geanta pe umăr. 

— Te rog să rămâi. Mai bea un pahar de vin, mai mănâncă ceva. Aş vrea 
să stăm de vorbă. Să mă bucur de compania ta. Dacă nu te deranjează. 

Willow îşi lăsă geanta jos. Detectivul se ridică în picioare şi o ajută să-şi 
scoată haina. Îi dădu părul de pe chip şi o trase către el. 


Capitolul 32 


Nu fusese cea mai bună întâlnire. Rachel venise beată, iar Jane avusese 
grijă de ea în timp ce ceilalți vorbiseră. La sfârşit, se asigurase că Rachel nu 
se urcă la volan şi ajunsese să o ducă până acasă. Ştia că nu trebuie să ia 
căderea femeii ca pe un eşec personal, dar îi părea rău pentru ea. De 
asemenea, din punct de vedere egoist, se gândea că o să urmeze alte 
telefoane la miezul nopţii, alte episoade în care Rachel avea să-şi plângă de 
milă şi să aibă remuşcări. Persoana care avusese grijă de ea o ajutase să-şi 
revină, dar acum Jane avea parte de atâta stres acasă, încât nu ştia dacă ar 
mai fi rezistat şi altor tulburări din familie. Când ajunse acasă, îşi trecu 
telefonul pe modul silențios. Oricum, probabil că Rachel avea să se culce 
devreme. 

Kevin o aştepta. 

— Ai venit târziu. Începusem să-mi fac griji. 

— A trebuit să duc pe cineva acasă. 

Femeia puse apa la fiert. 

— Vrei un ceai? O cafea? 

Nu suporta astfel de conversații terne, în care, de fapt, nu-şi spuneau 
NIMIC. 

— A trecut pe-aici Jimmy Perez. 

— Ce voia? 

Jane rămase cu mâna întinsă după cană. Parcă era paralizată de frică. Era 
sigură că exista o legătură între soţul ei şi femeia ucisă. Confirmarea 
faptului aproape că o linişti. Nu era doar rodul imaginaţiei ei, şi nici nu 
înnebunise. Însă chiar şi dacă o omorâse el, Jane nu voia să-l vadă arestat. 
Voia doar ca totul să se termine odată şi ca Jimmy Perez să-i lase în pace să- 
şi vadă de relația lor. 

— Avea nişte întrebări despre Tom Rogerson. Au găsit două plăți pe care 
le-am făcut în contul lui. M-am uitat prin acte. Probabil erau de pe vremea 
când a cumpărat pentru noi bucata aia de teren dinspre şcoală. 

Auzindu-l, Jane se simți uşurată. Kevin cumpăra tot timpul bucăţi de 
teren. Andy glumea uneori că n-avea să se oprească decât după ce ar fi 
cumpărat tot pământul din Shetland. Femeia de la Tain, actriţa din Londra, 
era cea care le ameninţa lor relația, chiar şi acum, moartă fiind, nu afacerile 
cu Tom Rogerson. Deodată, Jane îşi dădu seama că ar fi ucis-o cu mâna ei 


dacă aşa i-ar fi salvat pe Kevin şi pe băieți. 

— Jimmy mi-a spus că nu era nimic oficial. Încerca să lămurească nişte 
amănunte. 

Însă Kevin n-o privi, aşa că Jane nu era convinsă de spusele lui. Femeia 
puse un pliculeţ de ceai de muşeţel într-o cană pe care o umplu cu apă 
fierbinte. Numai de cafea nu mai avea nevoie la ora asta. 

— Ce fac băieții? 

— Michael e la el în cameră. A coborât acum ceva vreme să mănânce. 
Cică îşi face temele. Eu cred că de fapt stă în fața calculatorului ăla şi se 
uită la tâmpenii. 

— Stă prea mult în faţa ecranului. Mă întreb la ce se tot uită. Am auzit 
atâtea poveşti cumplite... Poate ar trebui să fim mai atenţi ce face. 

Mai purtaseră discuţia aceea. Kevin îi spunea că-şi face griji degeaba. 
Michael era aproape adult. Avea o relație stabilă şi mai avea puţin şi se 
căsătorea. Ce mai conta la ce se uită pe calculator? Uneori, se mai 
întâmplase ca Jane să intre în birou şi Kevin să închidă repede ecranul, aşa 
că femeia se întreba dacă nu cumva şi soţul ei urmărea aceleaşi lucruri. De 
data asta, Kevin nu răspunse. 

— Dar Andy? 

Jane îi văzuse maşina în curte şi se gândise cu uşurare că era acasă. 
Măcar de asta nu mai trebuia să-şi facă griji. 

— N-a dat deloc pe-acasă. O fi tot la serviciu. 

— Şi-a terminat tura la cinci, iar maşina lui e aici. 

Simţea cum neliniştea binecunoscută începe să o cuprindă iarăşi. 

— Nu l-ai văzut când s-a întors? 

Kevin dădu din umeri de parcă ar fi avut lucruri mai importante la care 
să se gândească. 

— Poate că nu s-a dus cu maşina. Dacă urma să se vadă cu amicii lui să 
bea ceva după muncă, poate că a ales să ia autobuzul la întoarcere. 

Jane se gândi că soţul ei avea dreptate. Nici ea nu mai ştia dacă luase sau 
nu maşina când plecase. Încă nu era târziu, iar Andy probabil era în oraş. 
Chiar şi aşa, îl sună, dar nu se miră că nu-i răspunse. Când se culcă, fiul ei 
mare tot nu se întorsese, dar parcă nici griji nu mai avea putere să-şi facă. 
Fusese atât de neliniştită în ultima vreme, încât nu mai rezista. Căzu imediat 
într-un somn profund. 


Se trezi brusc. Afară încă era destul de întuneric. Luna nu se mai vedea, 


aşa că-şi dădu seama imediat că vremea se schimbase iar. Cineva parcă 
apăsase pe un comutator şi trimisese iarna înapoi. Din casă se auzea cum 
vântul bătea în geamuri şi urla pe hornuri. Încă nu ploua, dar Jane îşi dădu 
seama după zgomot că vântul sufla dinspre nord-vest şi că în curând avea să 
înceapă să picure. Kevin era lângă ea în pat şi dormea dus. Jane privi 
radioul de lângă pat. Era aproape ora şase. Nu era prea devreme să se dea 
Jos şi să facă un ceai. 

Aveau o casă solidă, trainică, însă vântul părea să-şi fi croit cumva drum 
prin nişte mici crăpături, deoarece în timp ce cobora pe scări simţi curent în 
dreptul gleznelor. Alese să nu se întrebe dacă Andy se întorsese. Mai bine 
să creadă că e tot în Lerwick şi că rămăsese peste noapte la un prieten. 
Măcar n-avea să fie dezamăgită. Mai bine să bea un ceai, să se încălzească 
lângă cuptor şi să se gândească la ce trebuia să facă în ziua aceea. Aşa putea 
să nu intre în panică. 

Simţi cât de frig era când ajunse la parter. Aici, vântul sufla chiar mai 
puternic. Uneori, maşina de gătit Aga se mai stingea din cauza curenților de 
aer dinspre nord-vest, iar Jane se gândi că asta se întâmplase şi acum. Era 
enervant dacă trebuia să o aprindă la loc şi se gândi că nu voia să facă asta. 
Atunci îşi dădu seama că uşa dinspre curte era deschisă. Nu o încuiau 
niciodată, dar se închidea bine şi nu se deschisese niciodată din cauza 
vântului. Jane o închise şi intră în bucătărie, unde îl găsi pe Andy la masă. 
Îşi odihnea capul în mâini. Pentru o clipă, Jane îngheță. Nu-şi dădea seama 
dacă era mort sau doar dormea. Brusc, tânărul îşi ridică ochii şi-i aruncă o 
privire confuză. 

— Îmi pare rău, spuse Andy. Îmi pare aşa de rău... 


Capitolul 33 


Când Sandy ajunse la secție, îi găsi pe Willow şi Perez deja acolo. Se 
uită la ceas când îi văzu, vrând să fie sigur că nu întârziase. De obicei, 
Jimmy o ducea pe Cassie la şcoală, aşa că Sandy ajungea înaintea lui. Cei 
trei se aflau în sala de operațiuni pentru rugăciunea de dimineaţă, cum 
numise Willow şedinţa. Atât femeia, cât şi Perez păreau cam năuci. Poate 
fiindcă în ziua precedentă fuseseră bombardaţi de noi informaţii care 
schimbaseră radical toate teoriile despre caz. Sandy, cel puțin, avea 
impresia că ancheta o lua într-o cu totul altă direcție decât crezuseră la 
început. 

— Ştiai de zvonurile astea, Sandy? Ai auzit şi tu că Tom Rogerson putea 
să aranjeze întâlniri cu femei pentru bărbaţii care locuiau pe hotelurile 
plutitoare? Pentru ei şi pentru oricine era dispus să plătească. 

Sandy clătină din cap. 

— Dar toată lumea are grijă ce spune când sunt eu prin preajmă. Ştii şi tu 
cum e, Jimmy. 

Apoi se gândi că era foarte posibil să nu ştie cum era să intri într-un bar 
şi toate discuţiile să înceteze brusc. Cum era să auzi râsete forțate. Cum era 
să auzi relatări exagerat de elaborate ale discuţiilor care aveau loc înainte 
să-ți faci apariția. Perez nu fusese niciodată foarte sociabil, nici măcar 
înainte ca Fran să moară. În ultima vreme, abia dacă mai ieşea din casă 
după-amiază din alte motive decât ca să-şi facă treaba de polițist. 

— Ce părere ai despre localnicii de pe listă? Ţi se pare că sunt nişte 
posibili candidaţi pentru serviciile oferite de Rogerson? 

— Poate. 

Sandy se gândi că, dacă n-ar fi cunoscut-o pe Louisa, în zece ani s-ar fi 
putut număra şi el printre bărbaţii singuri de pe listă. 

— Dar mă mir de Kevin Hay. Mereu am avut impresia că se înțelege 
bine cu soția lui. 

— Poate că toată povestea asta cu familia fericită nu-i este de-ajuns, zise 
Willow. Poate că asta încerca Agnew să-mi spună. 

Jimmy Perez se uită spre Willow, dar nu răspunse direct. 

— Trebuie să-l facem pe unul dintre bărbaţii ăştia să vorbească. Ai vreo 
idee cine ar fi dornic să ne spună câte ceva, Sandy? 

— Cred că dintre bărbații din Shetland nici măcar cei singuri n-ar vrea să 


recunoască aşa ceva, darămite cei căsătoriți. 

Sandy roşi numai gândindu-se. N-ar fi vrut să fie el cel care-i interoga. 

— Poate e o idee mai bună să încercăm cu muncitorii. 

— l-am verificat, zise Willow. Nu toţi stau în hotelurile plutitoare din 
Scalloway sau Lerwick. Mulţi par să locuiască în hotelul nou de lângă 
Sullom. 

— Şi aşa s-ar explica de ce Alison Teal era în Brae chiar înainte să 
moară. 

Perez părea să se mai fi trezit puţin. Se aplecă deasupra mesei. 

— Venise să facă bani. 

Se opri, iar Sandy avu impresia că vede cum 1 se învârt rotițele în creier. 

— Ori de una singură, ori ca să-i cunoască pe posibilii clienţi, ori ca să 
mai atragă fete în treaba asta. 

Sandy îşi aminti cum se dusese la hotel şi împărțise nişte copii ale 
portretului femeii a doua zi după moartea ei. Rămăsese cu senzaţia că unii 
dintre angajaţi o recunoscuseră. Poate că femeia îi plătise ca să-şi țină gura 
ŞI s-o lase să facă bani acolo. 

— Deci suntem convinşi că lucra pentru Tom Rogerson? 

— Cu siguranţă exista o legătură între ei. Suntem destul de convinşi că 
Tom a luat-o cu maşina de la magazin, nu-i aşa? Probabil că ştia cu ce se 
ocupă. 

Tăcerea care se lăsă în cameră fu întreruptă de vântul de afară. Deodată, 
picăturile începură să lovească în geam ca nişte pietre. Vijelia era atât de 
puternică, încât Sandy crezu că fereastra o să se spargă. 

— Probabil că au păstrat legătura. 

Glasul lui Willow era la fel de dur şi aspru ca ploaia. 

— Mă refer la Rogerson şi Alison. De când s-au întâlnit prima oară, 
acum mulţi ani, când Alison a dispărut şi a fost găsită apoi la Hotelul 
Ravenswick. E singura explicaţie posibilă. Şi nu prea cred că nu există 
dovezi care să arate asta. Chiar dacă Alison nu s-a mai întors la Rogerson, 
el sigur a plecat în sud ca s-o întâlnească. Trebuie să existe chitanțe, bilete 
de avion, de feribot, de tren. Alison probabil că a vorbit cu ai ei şi cu alți 
prieteni despre Rogerson. 

Willow îi privi pe rând pe amândoi. 

— Am sunat la închisoarea unde e Jono, fratele ei. Alison l-a vizitat de 
câteva ori. După ce a intrat în armată, au pierdut legătura o vreme, dar e clar 
că de atunci au mai vorbit. Hai să discutăm cu el şi să aflăm ce ştie. 


Detectiva făcu o pauză, apoi zise: 

— Mă ocup eu de asta. 

Perez dădu să intervină, dar Willow nu contenea cu ordinele. Parcă şi ea 
era puţin diferită azi, deşi Sandy nu-şi dădea seama cum anume. Parcă era 
puțin mai distantă față de Perez. Poate că se certaseră. 

— Jimmy şi Sandy, voi mergeţi în nord şi dați o tură pe la Hotelul 
Sullom. Vorbiţi cu măcar doi dintre clienții lui Rogerson. Companiile care 
se ocupă de petrol şi gaze în Shetland te dau afară dacă ai călcat strâmb 
chiar şi numai o dată, aşa că asigurați-i că vom fi discreţi dacă ne spun totul. 
Dacă aflăm ce se întâmpla de fapt, n-o să-şi piardă locul de muncă. 

Willow îi privi pe rând. 

— Întrebări? 

Perez clătină din cap, iar Sandy îl urmă. 

— Atunci mergeţi la Sullom şi găsiți o dovadă că Alison Teal şi Tom 
Rogerson colaborau. Ăsta ar fi un punct de pornire. Fără el, teoria asta se 
face praf. 


Perez porni cu maşina în nord, spre Brae. Sandy era în stânga lui, în 
scaunul pasagerului. Abia aşteptase să mai stea şi ei împreună, ca pe 
vremuri: doar ei doi, Perez care gândea cu voce tare şi îşi prezenta ideile 
despre anchetă, şi Sandy, care din când în când mai spunea şi el câte ceva, 
însă astăzi Perez conducea în tăcere. Era destul de greu să mergi cu maşina 
pe asemenea ploaie şi vânt, dar chiar şi aşa, detectivul părea în cu totul altă 
lume. Sandy se gândi iarăşi că probabil cei doi se certaseră în legătură cu 
ancheta înainte să ajungă el la secție. 

Perez îşi arătă legitimaţia la recepție şi spuse că ar vrea să stea de vorbă 
cu primul bărbat de pe listă. Îl chema Stephen Barnes, lucra ca inginer civil 
şi părea să fie din Carlisle. 

— Îmi pare rău, dar chiar azi-dimineaţă a plecat de la hotel. 

Recepționerul nu părea prea afectat. Vorbea engleza la perfectie, dar tot 
se simţea un mic accent. 

— Cam toţi cei de pe lista dumneavoastră au plecat încă de luni, dar nu 
şi el. Cred că a avut o problemă la serviciu. 

Sandy se întrebă dacă era doar o coincidenţă faptul că aproape toți 
posibilii clienți ai lui Alison Teal plecaseră din Shetland odată ce se 
răspândise vestea că femeia murise. Jimmy Perez spunea mereu că el nu 
crede în coincidenţe. 


Acum veni rândul lui Jimmy să răspundă. Vorbi la fel de politicos, dar pe 
un ton ferm. 

— În dimineaţa asta nu pleacă niciun avion de pe Scatsta. 

Mai toate zborurile care aveau legătură cu industria petrolului şi gazelor 
plecau de pe aeroportul Scatsta, aflat foarte aproape de terminalul de petrol. 

— În niciun caz nu pe o asemenea vreme, continuă Perez. Bănuiesc că 
domnul Barnes e încă în hotel. 

Preţ de o clipă, recepționerul îl privi fix pe inspector. Poate cumpănea 
dacă să-l mintă sau nu, dar în ultimul moment se hotărî să nu facă una ca 
asta. 

— Aveţi dreptate. Domnul Barnes şi-a părăsit camera, dar este în salon şi 
aşteaptă împreună cu colegii lui să afle veşti despre zbor. Conform 
prognozei, după-amiază vremea ar trebui să se îndrepte, iar până la 
Sumburgh se poate lua şi autocarul. Vreți să-l chem pe domnul Barnes? 

— Chiar vă rog, spuse detectivul zâmbind brusc. Şi aş vrea să-mi găsiți o 
cameră în care să putem discuta în linişte, şi să ne faceţi rost de nişte cafele. 

Recepţionerul dădu din cap, dar nu răspunse. 

Camera se dovedi o sală de conferinţe unde erau o masă ovală, uriaşă, şi 
douăsprezece scaune din aceeaşi gamă. Perez se aşeză la un capăt al ei, cu 
carneţelul în faţă, de parcă ar fi fost preşedintele unei mari adunări. Deşi 
ştia că e doar o tactică, până şi Sandy se simți intimidat, fiindcă Perez 
rareori lua notițe în timpul unui interogatoriu. Asta era treaba lui Sandy. 

— Domnule Barnes. Vă mulţumim că v-aţi rupt din timp ca să staţi de 
vorbă cu noi. 

Perez îi oferise deja o cafea, dar bărbatul refuzase categoric. 

Domnul Barnes părea un om deprins cu un post de conducere şi care nu 
era obişnuit să stea de vorbă cu poliția. Şi aşa n-avea stare din cauza 
întârzierii zborului. 

— E aniversarea noastră de nuntă, le spusese când intrase în cameră. 

Poate că era o scuză, poată că voia să le explice de ce era nervos. 

— Aveam nişte planuri destul de speciale cu soția. 

— Noi suntem foarte recunoscători pentru întârziere, deşi îmi dau seama 
că e neplăcut. S-ar putea să fiți un martor foarte folositor. 

Perez se comporta de parcă ar fi fost la rândul lui un fel de director. Pe 
Sandy chiar îl impresiona. 

— Anchetăm două crime. Sigur ați văzut la ştiri. 

Barnes mormăi ceva din care se înțelegea că e prea ocupat ca să aibă 


timp să se uite la televizor. 

— Numele dumneavoastră apare pe o listă, alături de numele altor 
colegi. Aţi efectuat nişte plăți către un avocat pe nume Thomas Rogerson. 
Avem dovezi care indică faptul că domnul Rogerson ar putea fi acuzat de 
proxenetism, în caz că ar mai fi în viaţă. Dumneavoastră nu sunteți vinovat 
de nimic, însă dacă ascundeți informaţii într-o anchetă atât de serioasă ați 
putea fi acuzat de zădărnicirea investigațiilor. 

Perez tăcu, lăsându-l pe Barnes să înțeleagă implicaţiile spuselor lui, 
după care îi explică oricum ce voia să spună: 

— Compania pentru care lucraţi are o politică strictă. Orice angajat care 
încalcă legea va fi luat imediat din Shetland şi concediat. Aţi semnat asta în 
contract. 

Perez făcu din nou o pauză, apoi continuă pe un ton mai conciliant. 

— Desigur, dacă ne oferiţi informaţii care să ne ajute în anchetă, 
compania pentru care lucraţi nu trebuie să afle nimic din toate astea. 

Perez luă o gură de cafea, se întinse după un biscuit de supermarket şi 
aşteptă. 

Barnes era un om inteligent. Ajunse repede la concluzia că era cel mai 
bine să coopereze. 

— Tom Rogerson era un mincinos nenorocit. Mi-a zis că plata n-o să 
figureze nicăieri. 

— Ce-ar fi să ne spuneţi totul de la început? 

Perez se aplecă deasupra mesei. În cealaltă parte, Sandy deschise 
carnetul la o pagină goală şi se minună de priceperea lui Perez. 

Se părea că Stephen Barnes îl întâlnise pe Tom Rogerson la un 
eveniment în cinstea finalizării unei părți din terminalul de petrol. Se 
văzuseră în clădirea primăriei. Avuseseră loc cuvântări, se băuse vin 
spumant cald şi se mâncaseră turte de ovăz cu somon afumat. Barnes 
rămăsese cu impresia că Tom era de treabă, aşa că acceptase invitația lui de 
a merge acasă la el ca să bea ceva „ca lumea”. 

Perez îi întrerupse povestirea: 

— Mai era cineva acasă? Soţia lui Tom, de pildă? 

— Nu soţia, nu. Cred că mai era fiica lui. O tânără drăguță. Dar n-a durat 
mult şi a spus că are de lucru şi a plecat. 

Perez îl lăsă pe Barnes să continue. 

— Deja băuserăm destul de mult. Tom a scos nişte whisky-uri mai rare. 
Am vorbit despre familiile noastre, iar Tom a spus că şi el mai lucrase în 


deplasare, că ştia cât de greu e şi că soțiile noastre nu ne înţeleg mereu. 
Avea stilul ăsta care te făcea să-ţi vină să-i spui tot ce ai pe suflet. 

Pentru prima oară, Barnes părea mai degrabă jenat decât supărat. 

— Când am plecat, cecul era deja scris. 

— Puteţi fi mai exact, vă rog? Ca să ştim ce să notăm, spuse detectivul 
dând din cap spre Sandy. Pentru ce era cecul? 

— Era un comision. Tom Rogerson mi-a promis că mă ajută să cunosc o 
femeie. 

Barnes tăcu pentru o clipă, după care continuă: 

— A doua zi mi-am spus că, de fapt, am fost tras pe sfoară şi n-avea să 
se întâmple nimic. 

— Dar? 

Perez nu-l judeca. În tonul lui se simţea doar curiozitate. 

— După exact o zi am primit un e-mail pe adresa personală unde erau 
scrise locul şi ora întâlnirii. 

— Când s-a întâmplat asta? 

— Acum vreo trei luni. 

Sandy îl privi pe Jimmy Perez. Ştia exact la ce se gândea. Dacă nu 
cumva mai venise o dată pe ascuns, în urmă cu trei luni Alison Teal nu era 
încă în Shetland. Pe de altă parte, în casa de la Tain nu stătea nimeni, aşa că 
Rogerson ar fi putut s-o folosească. 

— Cum o chema pe femeia cu care trebuia să vă întâlniți? 

— Elena. 

— Şi unde trebuia să vă întâlniți cu ea? 

— O căsuţă din Ravenswick. 

Sandy ştia exact la ce se referea. Barnes poate că nu ştia cum se numea 
casa, dar ei da. Tain. Cândva, acolo locuise o bătrână singură, Minnie 
Laurenson, apoi clădirea şi terenul fuseseră moştenite de editoarea 
americană Sandy Sechrest. Din când în când mai locuiseră acolo Craig 
Henderson şi Alison Teal. 

— Şi v-aţi întâlnit cu Elena? întrebă Perez. 

Bărbatul nu răspunse imediat. 

— Da. 

Barnes părea să vrea să se justifice, să găsească o scuză, dar în cele din 
urmă se abţinu. 

— Şi ați fost mulţumit de întâlnire? 

Din nou, bărbatul nu răspunse imediat. 


— Da. 

— Mi-o puteţi descrie pe Elena, vă rog? 

— Era înaltă şi slabă. Avea părul blond, foarte lung şi foarte drept. Avea 
trăsături delicate. E de ajuns? 

Barnes începea să se enerveze din nou şi să vorbească pe un ton agresiv, 
dar descrierea îi era de ajuns lui Sandy. Se potrivea perfect femeii pe care o 
văzuse alături de Tom Rogerson în Hotelul Scalloway în seara când 1eşise 
cu Louisa de Ziua îndrăgostiților. 

Perez îi mai puse nişte întrebări lui Barnes, dar nu mai aflară nimic 
folositor de la inginer. Le spuse categoric că n-o întâlnise niciodată pe 
Alison Teal şi nici pe vreo altă persoană care să se potrivească descrierii. 
Până la urmă, îl lăsară să plece. Colegii lui deja luau un autocar spre 
Sumburgh, unde furtuna nu părea să fie atât de violentă. 


Capitolul 34 


Willow nu-şi pierdu vremea gândindu-se la ce se întâmplase acasă la 
Jimmy Perez cu o seară în urmă. Urma să aibă timp destul pentru asta mai 
târziu. În plus, poate că de fapt chiar nu se întâmplase nimic important. Se 
simţea amețită şi plină de speranţă. Era zăpăcită, ca şi cum s-ar fi aflat în 
vârful unei stânci şi ar fi privit valurile spărgându-se sub ea. Dar ştia că mai 
bine nu-şi face prea multe speranţe. Perez nu-i promisese nimic. Azi trebuia 
să se concentreze să afle de la fratele lui Alison Teal toate informaţiile de 
care aveau nevoie. Orice altceva trecea pe planul doi până la terminarea 
anchetei. 

Un polițist îi spusese lui Jono Teal că sora lui murise. Agentul se dusese 
la închisoare împreună cu ofițerul de probaţiune care-l cunoştea de ceva 
vreme pe fostul soldat. Willow luă legătura mai întâi cu ea. O chema Hazel 
Sharpe, era de vârstă mijlocie şi părea dură, mai cinică decât mulți poliţişti 
pe care-i ştia Willow. Îi lăsă impresia că nimic nu putea s-o mai mire. 

— Spune-mi ce ştii despre familia lor, zise Willow. 

În mare parte, informaţiile pe care i le dădu Hazel nu erau noi. Erau 
lucruri care apăruseră şi prin interviurile pe care le acordase Alison pe 
vremea când era populară. Se părea că nu exagerase spunând că avusese o 
copilărie dură. Într-adevăr, părinţii lor fuseseră nişte drogaţi, iar ei 
ajunseseră practic să fie adoptați de bunicii de pe coasta din Norfolk. 

— Am impresia că Alison juca rolul de fetiță perfectă, spuse ofițerul de 
probaţiune. Poate că era actriță încă de pe atunci. Se transforma în cine 
trebuia ca să supravieţuiască, adică în fetița scumpă pe care bunicii o 
adorau. Cu Jono era mai greu. Nu era tocmai isteţ şi nu-i plăcea să înveţe. 
Cred că toată lumea a răsuflat uşurată când a plecat de acasă şi s-a înrolat. 
Mi se pare că în armată s-a descurcat. Disciplina i-a priit şi şi-a făcut 
prieteni buni. Belelele au început abia după aceea. 

— A ţinut legătura cu Alison? 

— Cred că se vedeau când Jono era în permisie. El abia dacă ştia să se 
iscălească, iar Alison, aşa cum mi-o aduc aminte, nu prea cred că era vreo 
mare scriitoare, deci mă îndoiesc că foloseau corespondenţa. Asta se 
întâmpla acum mult timp, înainte să aibă toată lumea Skype sau Facebook. 
Păreau să țină unul la altul, însă duceau nişte vieți foarte diferite încă de pe 
când Jono era în armată. 


— Deci ai cunoscut-o pe Alison? 

Willow se gândi cu bucurie că era un amănunt în plus la care nu se 
aşteptase. 

— Am văzut-o doar o dată, ceva mai târziu, după ce Jono fusese dat 
afară din armată. Pe atunci îi pregăteam primul raport. A fost arestat pentru 
că furase dintr-un magazin şi apoi a declarat că trăieşte pe străzi. Nu putea 
să iasă pe cauțiune până când nu avea o adresă de domiciliu. Alison l-a luat 
la ea în spațiu. Pe atunci fusese deja dată afară din serialul care a făcut-o 
cunoscută, dar tot avea impresia că e o mini-vedetă. Ducea un trai foarte 
diferit de fratele ei. Locuia într-un apartament dintr-o zonă de fiţe din 
nordul Londrei. Avea o bucătărie utilată cu cele mai noi aparate, dar 
frigiderul tot gol era. După cum spunea bunică-mea, „nazuri de dame, dar 
crapă de foame.” 

— Ce impresie ţi-a lăsat? 

Femeia nu răspunse imediat. 

— A trecut mult de atunci şi am făcut prea multe vizite acasă. Nu mai ţin 
minte detalii. Dar ea mi-a rămas în cap fiindcă îmi plăcea serialul ăla şi 
eram puțin emoționată să stau de vorbă cu o vedetă. Apartamentul ei nu era 
genul de loc în care ajungeam prea des cu serviciul. Primul lucru pe care l- 
am observat a fost că era foarte frumoasă. Ca un fotomodel. Arăta şi mai 
bine decât la televizor. Am venit de dimineaţă, iar ea abia se trezise. Nu era 
deloc machiată şi era îmbrăcată doar în halat, dar tot era frumoasă. Poate că 
de asta m-a dus cu gândul la un copil răsfăţat. Dar îl scosese pe Jono din 
belele şi îl adusese acasă, nu? N-o obligase nimeni să facă asta. M-am 
gândit că era o persoană de treabă. 

— Cât a rămas Jono la ea? 

— Nu ştiu, răspunse Hazel. Atunci a scăpat doar cu o amendă. Bănuiesc 
că Alison a plătit-o. N-am mai avut de-a face cu Jono până următoarea dată 
când a comis o infracțiune. Dar pe atunci deja locuia în Bermondsey cu o 
femeie şi nu mai avea treabă cu sora lui. 

Făcu o pauză, apoi reluă: 

— Pe urmă, cu el s-a întâmplat cam ce se întâmplă cu toți infractorii. 
Femeia l-a părăsit, iar el a ajuns să fure din nou. S-a înhăitat cu unii din 
închisoare. După ce a ieşit, au început să-l plătească să facă drumuri cu 
maşina pentru ei. Bănuiesc că asta era cam cea mai apropiată chestie de 
prieteniile din armată. Acum e închis pentru jaf armat. E al dracu” de trist. 

Willow vorbea la telefon din biroul lui Perez. Privi pe geam. Marea era 


învolburată, iar vântul bătea atât de tare încât aducea picăturile de apă 
aproape până în oraş. Londra plină de infractori părea tare departe. 

— Cum e Jono Teal ca bărbat? 

Hazel nu se grăbi să răspundă nici de data asta. 

— Deja era cam jalnic atunci când l-am cunoscut. E simpatic şi face 
orice-i spui, dar nu s-a maturizat cu adevărat. Acum pare pur şi simplu slab. 
E greu de crezut că pe vremuri a fost în armată. 

— Speram să pot sta de vorbă cu el, zise Willow. Nu ştiu dacă ţi-a spus, 
dar sora lui a fost ucisă. Aici, în Shetland. Ne-ar prinde bine să avem 
informaţii cât mai proaspete. Problema e că e cam departe pentru mine. 

— Sunt sigură că o să coopereze. Mereu a fost un deținut model. Când 
nu e închis, când trebuie să hotărască singur şi să-şi asume responsabilităţi — 
atunci apar problemele. Atunci nu se mai descurcă. Pe lângă asta, în curând 
urmează să aibă o audiere. 

Femeia păru să se întrebe cât efort să depună ca s-o ajute pe Willow. 

— Am putea vedea dacă închisoarea te lasă să foloseşti sistemul de apel 
video pe care-l au pentru procese. 

— Ar fi grozav. Dar stăm prost cu timpul. Aş vrea să facem asta azi. 

Hazel scoase un chicotit scurt, ca un lătrat. 

— Sper că glumeşti. Ai idee cât durează chestiile astea acum? Trebuie să 
obţii formulare semnate în triplu exemplar ca să primeşti autorizație pentru 
vizită. 

Făcu o pauză, apoi zise: 

— Dar o să văd dacă pot să fac să se întâmple imposibilul. Las” pe mine, 
bine? Îl cunosc pe directorul-adjunct. 

Astfel, două ore mai târziu, Willow era în sala de operațiuni şi privea fix 
un monitor. Într-un târziu, în faţa ochilor îi apăru imaginea neclară a ultimei 
rude a lui Alison care mai era în viaţă. 

După cum îi spusese şi ofițerul de probaţiune, Jono era simpatic. Poate 
chiar puţin înduioşător prin felul exagerat, disperat, prin care încerca să se 
facă plăcut. Ştia la ce se aştepta lumea din partea lui, aşa că simţi nevoia să- 
1 spună lui Willow cât de rău îi părea: 

— Alis era singura familie pe care o aveam. Acum şi ea mi-a fost luată. 
Ştiţi când va fi înmormântarea? Nu de alta, dar mi-au spus că s-ar putea să 
pot să ies o zi din închisoare pentru asta. 

Era greu să-ți imaginezi că Jono fusese cândva soldat. Aşa cum era 
îmbrăcat în blugii şi cămaşa cu dungi de la închisoare, arăta foarte slab şi 


îmbătrânit. Avea un trup de copil, dar un chip de bărbat ajuns la vârsta a 
doua. 

Willow îi răspunse că nu ştiau când o să fie înmormântarea, dar că o să-l 
tină la curent. 

— Când ai văzut-o ultima oară pe Alison? 

— Mai trecea pe la mine. Nu venea mereu, gen, doar aşa, când mai 
putea. Mereu îi trimiteam câte-o chemare, doar-doar putea să vină. 

— Deci când ai văzut-o ultima oară? 

Willow se gândi că atunci când eşti închis timpul trece altfel. Toate zilele 
seamănă între ele. Detectiva îl lăsă să-şi pună ordine în gânduri, însă 
răspunsul veni mai repede decât se așteptase. 

— Fix acum două luni. Ţin minte fiindcă mi-au spus data audieri pentru 
eliberarea condiționată. 

Durerea provocată de moartea lui Alison păru să dispară pentru o clipă. 

— Mi-au spus că am şanse mari s-o primesc. Şi de data asta nu vreau s-o 
mai dau în bară. 

Jono se opri o clipă, după care continuă: 

— Eu sunt ultima ei rudă, aşa că totul îmi revine mie, nu? Avea 
apartamentul ăla al ei, l-a cumpărat pe când încă apărea la TV. Cred că 
valorează o avere la cum sunt preţurile prin Londra. 

— Bănuiesc că depinde dacă are sau nu un testament. 

Willow se gândi că asta era ceva la care nu se gândiseră. Oare Rogerson 
fusese şi avocatul lui Alison, nu doar partenerul ei de afaceri? Cumva, 
Willow chiar îşi dorea ca bărbatul să moştenească apartamentul. Poate că 
nişte bani economisiţi aveau să-l ajute să se pună pe picioare. ÎL privi cum îi 
zâmbea din ecran. 

Da, şi poate că şi porcii zboară. 

— Cum ţi s-a părut Alison ultima oară când v-aţi văzut? 

— Îi mergea foarte bine. 

Răspunsul părea sincer. 

— Mai bine decât îi mergea de multă vreme. Era optimistă, ştiţi. Mi-a 
spus că o să plece. Avea ocazia să încheie nişte afaceri, să se vadă cu câţiva 
prieteni vechi şi să facă bani în acelaşi timp. Mi-a spus că era posibil să nu 
mai poată trece pe la mine o vreme, dar că dacă totul mergea bine putea să 
mă ajute şi pe mine să mă pun pe picioare. După eliberare, gen. 

— Ţi-a spus încotro urma să plece? 

— Nu. 


Însă Willow se gândi că era posibil ca Jono să fi fost neatent şi să fi uitat. 
Bărbatul 1 se părea complet instituționalizat. Viaţa lui era reprezentată de 
rutina închisorii. Îi venea greu să-şi imagineze viaţa în libertate. 

— Alison lucra? 

Asta era întrebarea cea mare, dar Willow o rosti pe un ton calm. 

— Vreau să zic, când a trecut pe la tine, înainte de marea ei călătorie. 
Presupun că a mai adus vorba despre serviciu. 

— Avea afacerea ei, răspunse Jono. Mereu îmi spunea că asta e soluția. 
Că ar trebui să fiu propriul meu şef. Niciodată nu i-a plăcut să-i spună alții 
ce să facă. Dar eu nu eram ca ea. Alis a fost dintotdeauna cea ambițioasă. 

— Ce fel de afacere avea? 

Willow aproape că se bucură că-i separau sute de kilometri şi o 
conexiune video îndoielnică. Nu voia să-i dea de înţeles cât de important 
era ce-l întreba. 

Pentru prima oară, Jono păru nesigur. 

— Era o femeie foarte atrăgătoare. Nu-i nimic greşit să profiți de ce ai. 

— Absolut. 

— Avea o companie pe bune. După ce s-a sfârşit cu actoria, tot trebuia să 
câştige bani cumva. 

Bărbatul tăcu şi păru să cugete adânc. 

— ŞI, până la urmă, tot un fel de actorie era să-i facă pe bărbaţi să se 
simtă bine, nu credeţi? Oricine ar vrea să fie văzut în compania unei femei 
atrăgătoare. 

— Deci lucra ca escortă. Asta încerci să-mi spui, Jono? 

Willow se întrebă ce părere ar fi avut Perez de acest detaliu. În sfârşit 
ştiau sigur că bruneta cu ochi negri, care-l bântuia încă de când o 
descoperise, îşi vânduse trupul. 

— Numai pentru tipi decenţi, cu clasă, ştiţi, care aveau nevoie de 
companie. Trebuie să dai bine la evenimentele astea de la serviciu. 

Jono părea să vrea să-şi apere sora. Willow se întrebă dacă nu cumva 
încerca să se convingă şi pe el, nu doar pe ea. 

— Şi se pricepea la afacerea asta a ei, nu-i aşa? Câştiga destul cât să nu 
facă foamea? 

— Ce? 

— Câştiga destul cât să se îmbrace elegant? 

— De fiecare dată când trecea pe la mine era foarte aranjată. 

Willow se gândi ce reputaţie îşi făcuse Jono printre deținuții care vedeau 


cine-i face vizite. Oare le spusese că era sora lui sau îi lăsase să creadă că-i 
era iubită? 

Jono continuă: 

— Cred că-n ultima vreme a început să aibă nişte probleme. Călcase pe 
coadă pe cine nu trebuia. E un domeniu foarte competitiv, iar lumea îşi 
împarte teritoriul. 

Poate că de asta a venit Alison în Shetland. Supărase pe cineva puternic 
la Londra şi i se spusese că o vreme ar fi mai bine să plece. 

Detectiva zâmbi. Ce ştia ea despre lucruri din astea? Numai ce văzuse 
prin filmele cu gangsteri. Experienţa ei din cadrul poliției se limita la 
Scoţia, în principal în partea de nord şi în insule. Prin Inverness şi Kirkwall 
nu prea erau gangsteri. 

— Deci Alison a hotărât să plece din oraş ca să se mai liniştească apele? 

— Da. Cam aşa ceva. Avea mari speranțe pentru afacerea nouă. Avea 
mare potenţial. „Dacă totul merge cum trebuie, o să poți să vii să lucrezi 
pentru mine, Jono. i-ar plăcea? N-o să mai stai în Londra printre toți 
terchea-berchea cu care te-ai tot înhăitat.” Eu abia aşteptam. Mă gândeam 
că era un început nou pentru amândoi. 

Jono părea de-a dreptul trist acum. 

— Dar asta n-o să se mai întâmple acum, nu? Pentru mine n-o să fie 
niciun început nou. 

— Ţi-a spus Alison unde mai exact voia să-şi mute afacerea? 

Willow se gândi că, de fapt, nici nu mai conta. Obţinuse destule 
informaţii ca să-şi confirme teoria că Alison fusese parteneră de afaceri cu 
Rogerson. 

Jono se gândi înainte să răspundă. Imaginea de pe ecran se bruie, 
dispăru, apoi se recompuse. 

— Mi-a spus că era cazul să-mi iau haine groase, spuse bărbatul râzând. 
Dar mi-a spus că era nemaipomenit de frumos. „A fost refugiul meu, Jono. 
Am ştiut dintotdeauna că o să mă întorc.” 

Lucrurile erau clare pentru Willow. Pe vremea când era o tânără actriță 
deprimată şi neliniştită, Alison fugise în Shetland. Era clar că se hotărâse să 
se întoarcă aici după ce lucrurile începuseră să nu mai meargă bine la 
Londra. 

Jono nu se mai uita la cameră, de parcă paznicul care se ocupa de 
aparatul video i-ar fi spus că era cazul să se întoarcă în celulă. 

— Încă o întrebare. 


Willow vorbi repede, ca să audă răspunsul înainte să se încheie 
transmisiunea. 

— Alison ţi-a vorbit despre un bărbat pe nume Tom? Tom Rogerson. Era 
noul ei partener de afaceri din locul în care urma să-şi mute afacerea. 

Detectiva ştia că era o întrebare care sugera deja răspunsul, dar nu era 
avocată şi nici timp nu mai avea. 

— Trebuie să mă duc, spuse Jono. Nu mai prind masa. Dacă nu ajungi la 
timp, nu-ţi păstrează mâncarea. 

— Te rog, spuse Willow zâmbind. Ţi-aş fi foarte recunoscătoare. 

Jono se gândi înainte să răspundă. Nevoia de a se face plăcut se dovedi 
mai puternică decât foamea. 

— Era puţin cam misterioasă, răspunse Jono într-un final. I-am cerut 
detalii: „Unde o să locuim, surioară? Ce fel de loc e ăsta în care mergem?” 
Dar mi-a zis că n-avea încredere că-mi țin gura. Trebuia să rămână secret. 

Brusc, ecranul se făcu negru. Willow nu-şi dădu seama dacă Jono chiar 
terminase ce avea de spus sau dacă paznicul îşi pierduse răbdarea fundcă şi 
pe el îl răzbea foamea. 


Capitolul 35 


În drum spre Brae prinseră brusc semnal, iar telefoanele mobile începură 
să bâzâie. Perez era la volan, aşa că Sandy îi citi mesajele. 

— Şefa tocmai ne-a spus că o să stea de vorbă cu fratele lui Alison Teal, 
care e la pârnaie. 

Şefa, se gândi Perez. Dacă am fi într-o relaţie, oare asta ar rămâne ea 
pentru totdeauna? 

Se întrebă ce sentimente i-ar fi creat o asemenea situaţie şi dacă, de fapt, 
ar fi avut vreo relevanţă pentru el. Nu reuşi să găsească răspuns. 

— Willow vrea să ştie dacă vrei să fii şi tu prezent, spuse Sandy. 

Perez nu răspunse. Vizibilitatea era atât de redusă încât cu greu îşi dădea 
seama unde erau. Avea impresia că înaintează printr-o bulă cenușie de apă 
şi vânt. Gândurile la Willow i se învălmăşeau în minte, la fel de bizare ca 
ploaia furibundă de afară. I se păru că aude vocea lui Fran cum îl 
tachinează. Nu-şi amintea dacă-i spusese vreodată exact aceste cuvinte, însă 
acolo, înconjurați de ceața groasă, o auzea de parcă s-ar fi aflat lângă el: 

Ce romantic eşti, Jimmy Perez! Eşti un bleg siropos. La un moment dat o 
să apară o femeie haină care o să profite de tine. Cum o să te descurci dacă 
n-o Să fiu eu acolo să te apăr? 

Brusc, realiză că ajunsese la intersecția cu drumul care ducea spre Voe şi 
îşi dădu seama unde era. Se simţea din nou ancorat în lumea reală. 

— Jimmy? 

Sandy tot aştepta un răspuns. 

— Ce să-i spun lui Willow? 

— Spune-i că nu e nevoie, o să vorbim mai târziu. Probabil o să 
înregistreze apelul, aşa că o să aflăm şi noi ce 1-a zis când ne întoarcem. Mă 
duc la Ravenswick să mă văd cu fiica lui Tom Rogerson. Ar trebui s-o prind 
chiar când se termină orele. 

— Vrei să vin cu tine? 

Cei doi se apropiau de aerodromul de la Tingwall. Norii se mai 
risipiseră, dar încă ploua. 

— Nu, răspunse Perez. Te las în Lerwick. Vreau să mergi şi tu tot la o 
şcoală. Treci pe la Liceul Anderson şi află ce poţi despre băieţii soților Hay. 
Willow are impresia că nu ştim totul despre famila asta. Poate că unul 
dintre profesori ne poate spune mai multe despre ei. Andy a terminat abia 


anul trecut, sigur îşi mai aminteşte cineva de el. 

— Vrei să ne vedem mai târziu? 

Sandy era puţin neliniştit. Faptul că Perez refuzase să participe la 
discuţia cu Teal părea să-l îngrijoreze. Şi-ar fi dorit ca mica lor echipă să fie 
din nou unită. Simţea încordarea dintre Perez şi Willow. 

— Sigur, răspunse detectivul. Luăm ceaiul şi mâncăm brioşe în sala de 
operațiuni pe la ora cinci. Adu tu brioşele. De ce nu? 

Perez opri maşina în faţa liceului. Îl privi pe Sandy cum traversează în 
fugă terenul de joacă, ținându-şi gluga trasă pe cap şi haina lipită de corp ca 
să se apere de ploaia care cădea aproape orizontal. Vântul bătea atât de 
puternic încât îi stârni lui Perez o amintire. Era vorba de ceva ce spusese 
Willow, ceva ce trebuia să verifice. Însă gândul îi fugi din minte înainte să 
se concretizeze. 

Pe drumul care ducea în sud, spre Ravenswick, Perez trecu pe lângă 
Duncan Hunter. Bărbatul era la volanul Range Rover-ului său ultimul 
răcnet. Mergea în cealaltă parte, iar Cassie era pe scaunul pentru copii în 
față, lângă el. Diseară urma să stea tot cu tatăl ei la Haa, dar Perez nu-i 
spusese asta lui Willow. Cassie îl văzu pe detectiv când maşinile trecură una 
pe lângă cealaltă şi îi făcu un mic semn cu mâna. Îl salutase grațios, ca o 
regină. Perez zâmbi. Era bucuros că Duncan îşi adusese aminte s-o ia de la 
şcoală la timp, ceva ce nu se întâmpla mereu. 

Kathryn era într-o sală de clasă, iar pe masa din faţa ei avea un teanc de 
caiete de lucru. Acum că ajunsese aici, Perez nu prea ştia ce să-i spună. Îşi 
dădu seama că drumul până la Ravenswick era cumva şi un pretext ca să nu 
dea încă ochii cu Willow. Auzi din nou glasul lui Fran în minte: Fricosule! 
Apoi îşi aminti cum piatra de mormânt cenuşie a logodnicei lui fusese 
dărâmată de alunecarea de teren şi pentru o clipă se gândi că poate spiritul 
ei fusese eliberat de acolo. Însă el nu credea în fantome. 

Kathryn îşi ridică privirea. 

— Jimmy! Ai aflat ceva? 

— Mă tem că iar am nişte întrebări. Încerc să n-o deranjez pe mama ta, 
în măsura în care pot. 

Perez nu prea ştia unde să se aşeze. Dacă se cocoţa pe catedră, părea că 
prea se bagă în sufletul ei, iar scaunele copiilor erau foarte mici. Până la 
urmă, se aşeză pe una dintre băncile lor octogonale. 

— Mama a spus că a stat de vorbă cu detectiva din Inverness ieri. I-a 
făcut cinste cu o cafea şi nişte chec. A fost drăguţ din partea ei. Cred că 


mama n-a mai mâncat ca lumea de când a murit tata. Acum nu se mai poate 
opri. 

Kathryn îşi lăsă jos pixul şi îi acordă întreaga ei atenție. 

— Mama a spus că detectiva i-a pus nişte întrebări despre bani. 

— Tatăl tău avea un cont bancar separat de cel personal şi de cel al 
companiei. În ultimele şase luni, în cont i-au intrat nişte sume considerabile 
şi încercăm să găsim o explicație pentru asta. 

Kathryn îi aruncă o privire dură, fioroasă. 

— Chiar trebuie să faceți asta? Chiar trebuie să scotociţi în toate 
cotloanele vieților noastre? Tata a fost o victimă, dar îl faceți să pară un 
infractor. 

— Mă tem că trebuie să punem întrebări neplăcute. 

Perez nu-şi imaginase niciodată că femeia din faţa lui s-ar fi putut enerva 
atât de tare. 

— Multă lume e afectată de anchetarea unei crime. Nu doar victimele. Ai 
vreo idee de unde veneau banii? 

Kathryn nu-i răspunse direct. 

— Mi-e aşa dor de el... 

Parcă redevenise ea însăşi: tânăra învățătoare care avusese grijă de 
Cassie când se lovise pe terenul de joacă, sau care-i făcea pe copii să râdă 
spunându-le povestioare caraghioase. Kathryn îşi ridică privirea. 

— Tata era îngrozitor când venea vorba de bani. Câştiga o mulţime, dar 
cumva mereu cheltuia mai mult. Avea tot felul de idei cum să se 
îmbogăţească. La un moment dat a vrut să investească în casele de vacanţă 
ale lui Stuart Henderson. Nu ştiu ce s-a mai întâmplat pe urmă. Poate că 
banii de care spui proveneau din investiţii de genul ăsta. 

— Nu prea cred. 

— De ce nu-mi spui verde-n față, Jimmy? E vorba de ceva ruşinos? Atât 
de ruşinos încât cineva să vrea să-l omoare? 

După ce răbufni, îi pieri şi ultima rămăşiţă de furie, începu să plângă 
încet, scoase o batistă din buzunar şi îşi şterse lacrimile. 

Perez o lăsă o clipă să-şi revină, după care făcu un efort să continue 
interogatoriul. Primul instinct ar fi fost să încerce s-o liniştească. 

— Credem că e posibil să fi condus un serviciu de escorte pentru 
muncitori şi pentru localnici. 

Perez se gândi că era cel mai diplomat mod să-i spună aşa ceva şi speră 
că avea să-l înțeleagă. 


Kathryn păru să priceapă. 

— Vrei să spui că tata era peşte? 

Cuvintele îl şocară pe detectiv, deşi fuseseră rostite pe un ton egal. Perez 
nu-şi dădea seama dacă lui Kathryn nu-i venea să creadă sau dacă ştiuse de 
la bun început. 

— Am descoperit dovezi care sugerează că era şeful unei rețele de 
proxenetism. V-a dat vreodată de înţeles că s-ar fi ocupat cu aşa ceva? 

Perez se gândi că mai bine ar fi rugat-o pe Willow să stea de vorbă cu 
învăţătoarea. Nu i se părea în regulă ca un bărbat să-i pună asemenea 
întrebări. 

— Tata era un fustangiu. Ți-am spus asta deja. Îi plăceau femeile 
frumoase şi nu cred că privea prostituția ca pe ceva imoral. Dar nu mi-am 
imaginat niciodată că avea o reţea de proxenetism. Nu era un subiect de 
discutat la masă, ca treburile consiliului local sau preţul peştelui la Shetland 
Catch. 

Kathryn îl privi drept în ochi. 

— Chiar trebuie să iasă la iveală asta? Mama o să moară de inimă rea 
dacă află vecinii şi lumea cu care merge la biserică. 

Perez nu răspunse imediat. 

— Dacă atunci când îl vom găsi pe ucigașul tatălui tău vom avea 
suficiente dovezi care să-l incrimineze, avocatul apărării o să-i spună să 
pledeze vinovat. În cazul ăsta, n-o să se afle nimic la proces. 

— Sper să găsiți repede criminalul, răspunse învăţătoarea. Scormonitul 
ăsta prin treburile altora e un act violent în sine. E scârbos. Unele lucruri ar 
trebui să rămână neştiute. 

Kathryn se ridică în picioare. 

— Te rog să n-o întrebi pe mama aşa ceva, Jimmy. Tata n-ar fi discutat 
cu ea niciodată pe tema asta, iar ei nici prin cap nu i-ar fi trecut că ar fi 
posibil, chiar dacă ar fi văzut-o cu ochii ei. 

Kathryn privi spre curtea şcolii. Era prea întuneric ca să se mai vadă 
câmpul din zare, iar farul de la Raven's Head era deja pornit. 

— Dar tu bănurai ceva? 

Perez se ridică la rândul său în picioare. O ţintuia pe Kathryn cu privirea, 
însă nu-şi dădea seama la ce se gândeşte. 

— Ştiu că îl entuziasma ceva, o afacere nouă sau o femeie nouă, ceva 
care-l făcea să se simtă tânăr şi să-i dea impresia că trăieşte. Era ambițios, 
Jimmy, şi era îngrozit că îmbătrâneşte. Dar n-aş fi bănuit una ca asta. 


Kathryn continuă pe un ton amar: 

— Sex care venea la pachet cu ocazia să facă bani. Ar fi fost o ocazie 
prea tentantă pentru el ca să-i dea cu piciorul. I s-ar fi părut o idee 
nemaipomenită. 

— Îmi pare rău, zise Perez. N-ar fi trebuit să afli aşa ceva. 

Detectivul putea să-şi închipuie cum s-ar fi simţit în cazul în care Cassie 
s-ar fi ruşinat de ceva ce făcuse el. 

— Tata avea defectele lui, făcea lucruri de care mi-era ruşine şi care mă 
enervau, dar nimic din ce-mi spui tu n-o să mă facă să-l iubesc mai puţin. 

Kathryn se opri o clipă, apoi continuă: 

— Trebuie să mă întorc la mama. 

Strânse caietele de exerciții într-o sacoşă de pânză şi îşi luă 
impermeabilul din cuierul de lângă uşă. 

Ajunseră la intrarea principală, iar Kathryn încuie uşa. 

— Îmi pare rău, Jimmy. N-ar fi trebuit să mă iau de tine. Doar îţi faci 
treaba. Sunt exagerat de protectoare când vine vorba de tata. Mereu am fost. 
Dacă mai e ceva cu care te pot ajuta să-l găseşti pe ucigaş, spune-mi. 

— Cunoşti familia Hay? 

Detectivul nu ştia de unde-i venise întrebarea. 

— Sigur că da, ne sprijină foarte mult şcoala. Am avut un proiect de 
biologie în care i-am dus pe copii în sere ca să vadă cum cresc plantele. De 
ce? 

— Unul dintre băieţii lor, Andy, a fost văzut certându-se cu tatăl tău cu 
două zile înainte ca el să moară. Ai idee despre ce-a fost vorba? 

— Habar n-am, dar tatei i-a plăcut mereu să se certe. Ăsta era unul dintre 
motivele pentru care voia să facă parte din consiliu. Aşa se distra el. 
Probabil că n-a fost nimic serios. Pe Andy îl ştiu puţin de la şcoală. Era tare 
liniştit. Nu e genul certăreţ. Pare mai degrabă un zvon pornit din nimic. 

Kathryn îi atinse braţul într-un ultim gest de împăcare, după care fugi 
spre maşină. 

În drum spre Lerwick, Perez porni radioul. La Radio Scotland auzi ceva 
despre vreme. Vântul şi ploaia aveau să continue. Detectivul auzi cum 
Insulele Shetland sunt menţionate şi ele. Prezentatorul spuse că existau 
motive de îngrijorare: era posibil să se producă o nouă alunecare de teren. 


Capitolul 36 


Sandy stătea în faţa biroului de la Liceul Anderson, aşteptând ca 
secretara să termine de vorbit la telefon. Lui Sandy nu-i plăcuse niciodată să 
înveţe. Îşi făcuse prieteni buni la şcoală, dar nu mai ţinea minte mare lucru 
de la nicio materie. Reuşise să rețină suficient cât să devină polițist, dar 
avea impresia că nu se folosea deloc de lucrurile pe care se chinuise să le 
memoreze. Nu înțelegea ce rost aveau toți anii aceia plictisitor. 

Orele urmau să se termine în curând. În spatele uşilor închise ale sălilor 
de clasă se auzeau mormăituri. Din când în când, un profesor striga să se 
facă linişte, dar fără convingere, iar Sandy îşi dădea seama că toată lumea 
aştepta să plece odată acasă. Secretara puse receptorul la loc şi se întoarse la 
masa de lucru. Probabil că în curând avea să iasă la pensie. Era micuță şi 
semăna cu o pasăre. Părul cărunt îi era tuns scurt, iar pe nas avea nişte 
ochelari mari. Sandy se gândi că nu prea se schimbase de când fusese el 
elev. 

— Nu cumva te cunosc? 

Femeia îl privi peste ochelari. 

— Sandy Wilson. 

Simţi că are din nou paisprezece ani şi că întârziase la cine ştie ce oră, că 
e timid şi totodată sfidător. 

— Desigur, unul dintre băieţii din Whalsay! 

Femeia zâmbi ca odinioară. 

— Şi cu ce te pot ajuta, Sandy Wilson? Am înțeles că acum eşti un 
membru respectabil al societății. Aperi legea şi menţii ordinea în 
minunatele noastre insule. Cine ar fi crezut una ca asta? 

Sandy nu ştia ce să-i răspundă, aşa că până la urmă doar îi zâmbi. 

— Aş vrea vorbesc cu cineva despre frații Hay, Andy şi Michael. 

— EFi, Andy nu mai e elev, dar mai toţi profesorii pe care i-a avut încă 
predau la noi. Probabil că ar fi cel mai bine să stai de vorbă cu Sally Martin. 
A fost profesoara lui de engleză, iar el a fost mereu printre elevii ei cei mai 
buni. Despre Michael cel mai bine ar fi să discuți cu profesorul Phil 
Jamieson. Ştiu sigur că acum e la cancelarie. Du-te şi vorbeşte cu el până 
termină Sally ora şi îi zic să vină. 

În timp ce aştepta în faţa cancelariei, Sandy se simţea în continuare ca un 
impostor, deşi mai trecuse pe acolo după ce terminase şcoala. La un 


moment dat intrase în şcoală după ce fusese comisă o crimă în Ravenswick. 
Era iarnă pe atunci, iar Fran Hunter găsise în zăpadă cadavrul unei eleve. 
Sandy venise la Liceul Anderson ca să stea de vorbă cu prietenii fetei care 
murise. După ce terminase treaba, se dusese în cancelarie şi avusese acelaşi 
sentiment de nesiguranţă, de parcă ar fi pătruns în teritoriul inamic. Sandy 
bătu la uşă. O voce de bărbat îi spuse să intre. În încăpere plutea un miros 
de cafea stătută şi clădire veche. 

Un bărbat de vârstă mijlocie stătea pe scaun într-un colț şi citea un ziar. 
Erau singuri în cancelarie. 

— Domnul Jamieson? 

— Cine întreabă? 

Poate că era din Shetland, însă intonaţia i se schimbase după atâtea locuri 
prin care mai fusese, aşa că accentul îi dispăruse aproape de tot. 

Sandy se prezentă. 

— Cu ce-ţi pot fi de folos? 

— Fac parte din echipa care anchetează crima de la Tain. Punem nişte 
întrebări de rutină despre toate persoanele care locuiesc în apropierea 
punctului în care a fost găsit cadavrul. Ferma familiei Hay este una dintre 
locuinţele din apropiere. 

— Deci vrei să afli totul despre Michael? 

Sandy dădu din cap. 

— Pot să-ţi ofer o cafea onbilă înainte să dea năvală hoardele, spuse 
Jamieson făcând semn către aparat. Te previn, cred că stă acolo de la pauză. 

— Nu, mulţumesc. 

— O alegere înţeleaptă. 

Bărbatul îi făcu semn lui Sandy să se aşeze lângă el. 

— Nu ştiu ce să-ţi spun despre Michael. E genul de copil care nu se 
remarcă niciodată. Se poartă suficient de bine cât să nu fie enervant. Nu e 
tocmai strălucit, dar nici atât de prostănac încât să aibă nevoie de ajutor în 
plus. E echilibrat. Stabil. Poate chiar puţin plictisitor, dar într-o şcoală ca 
asta, unde toată lumea se crede vedetă, abia asta e ceva ieşit din comun. Are 
planuri clare pentru viitor. Vrea să-l ajute pe tatăl lui la fermă. Doamna Hay 
şi-ar dori să meargă mai întâi la facultate, să studieze agricultura, să mai 
vadă şi el lumea, dar nici Michael, nici tatăl lui, nu văd rostul. E 
încăpățânat, aşa că lucrurile probabil o să rămână cum zice el. 

— Are o iubită, sugeră Sandy. 

— Gemma. 


Profesorul zâmbi. 

— Sunt făcuţi din acelaşi aluat. Dar ea e puţin mai comunicativă. A făcut 
cum a vrut şi a plecat înainte de examenele de la sfârşitul liceului. 

— Deci Michael n-a dat niciodată vreun motiv de îngrijorare? N-a avut 
niciodată izbucniri violente? 

— Nimic. Cum îl vezi, aşa e. Mă rog, cred că singura dată când l-am 
văzut 1eşindu-şi din fire a fost cu Andy. 

Jamieson îl privi pe Sandy ca să vadă dacă numele îi spunea ceva. 
Tânărul dădu aprobator din cap. 

— Fratele mai mare. 

— E greu să-ți imaginezi doi frați mai diferiți decât ei. Andy e isteţ şi 
simpatic foc, aşa că n-aveai cum să nu-l placi, chiar dacă mai dădea 
răspunsuri impertinente. 

— Lui Michael trebuie să-i fi fost greu să vină după el. 

— Posibil. Dar n-a încercat niciodată să-l imite pe Andy. De fapt, am 
impresia că Andy 1 se părea cam jenant. Prea se dădea mare. N-am avut 
niciodată impresia că Michael ar vrea să-l imite. 

Soneria electrică din colţ urlă, anunțând sfârşitul orelor şi luându-l pe 
Sandy prin surprindere. Detectivul îi adresă repede următoarea întrebare. În 
curând în cancelarie urmau să dea buzna ceilalți profesori şi n-avea să mai 
apuce să afle nimic. 

— Ce s-a întâmplat când lui Michael i-a sărit muştarul din cauza lui 
Andy? 

— Nu ştiu cu certitudine de la ce a pornit. S-ar părea că Andy îl 
tachinase pe Michael toată ziua. Spunea ceva despre Gemma şi despre cum 
ei doi ar fi bătrâni şi plictisitori înainte de vreme. „De ce nu vă căsătoriți 
odată ca să ştiţi o treabă?” Iar atunci Michael i-a zis că el măcar chiar are 
prietenă. De Andy era numai gura. Nu făcea nimic altceva decât să viseze. 
Toată viața lui amoroasă era numai în mintea lui. Apoi au început să se bată 
în curte de parcă ar fi avut doisprezece ani şi toată lumea se strânsese în 
jurul lor ca să se uite la ei şi să-i încurajeze. Ştii cum e. 

Sandy dădu din cap. Ştia prea bine. Fetele care țipau şi băieţii care urlau 
„Bătaie! Bătaie!” până când venea un profesor care-i despărțea pe 
combatanți. 

— Cam asta a fost tot. Nu s-a întâmplat mare lucru, de fapt, spuse 
Jamieson împăturindu-şi ziarul. 

De pe coridor se auziră paşi. Afară, mulțimea de copu fugea spre poartă 


prin ploaie. Unii n-aveau impermeabile. Sandy îşi amintea şi de asta. 
Cumva nu erai mişto dacă veneai la şcoală îmbrăcat cu o haină uriaşă. 

Uşa de la cancelarie se deschise şi intrară mai mulți profesori care 
vorbeau şi râdeau. O tânără care purta o fustă minusculă, colanți negri, 
groşi, şi cizme înalte veni lângă Sandy şi îi întinse mâna. 

— Tu trebuie să fii Sandy. Maggie a spus că vrei să vorbim despre Andy. 

Sally Martin îi făcu nişte cafea proaspătă. Odată ce aparatul începu să 
funcţioneze, cancelaria aproape că se goli de tot. Profesorii care aveau cum 
să ajungă acasă cu maşina voiau să plece cât mai repede. Sandy îi auzea 
cum, în timp ce ieşeau, vorbeau despre posibilitatea să aibă loc încă o 
alunecare de teren. 

— Dar tu? 

Sandy luă cana de cafea pe care i-o oferise ea. Sally avea o înfăţişare 
foarte tinerească, de parcă şi ea ar fi fost elevă. 

— Te grăbeşti? 

— A, eu am un apartament în Lerwick. Pot să merg pe jos până acasă. Pe 
vremea asta nu e foarte distractiv, dar încă e ceva foarte nou, aşa că-mi 
place senzaţia pe care o am când ies pe furtună. 

Sally Martin vorbea cu accent englezesc şi avea o voce destul de joasă şi 
elegantă. 

— E primul tău loc de muncă? 

Sandy era destul de sigur că da. Nu doar că era tânără, dar în ochii ei încă 
se mai citea entuziasmul. 

— Da. Părinții mei sunt înnebuniţi după insule şi când eram mici ne 
aduceau pe mine şi pe fratele meu în Shetland. Tocmai îmi terminasem 
studiile psihopedagogice şi am văzut un anunţ pentru postul ăsta. Nu 
credeam că am şanse să-l primesc, dar iată-mă aici. E deja al treilea an şi 
îmi place la nebunie. 

ÎI privi pe Sandy. 

— Maggie mi-a spus că anchetezi crimele din Ravenswick. 

Se încruntă uşor. Sandy avu impresia că se comporta ca o actriță. Era 
mereu atentă la publicul ei. Poate din cauză că era aşa frumoasă şi se 
obişnuise să fie admirată. 

— Sunt sigură că Andy n-are cum să fie implicat în aşa ceva. 

— Sunt nişte întrebări de rutină, zise Sandy. Verificăm pe toată lumea 
care locuieşte în apropiere de scena crimei. Sunt sigur că înţelegi. 

— Desigur. 


— lar Maggie mi-a spus că ar fi cel mai bine să stau de vorbă cu tine 
despre Andy Hay. 

— A fost primul elev pe care l-am cunoscut când am venit aici. 
Directorul l-a pus pe el să-mi arate şcoala. Tocmai începuse clasa a 
douăsprezecea, aşa că avea siguranţa aia de sine pe care o au copiii când au 
impresia că s-au maturizat. lar el chiar era amuzant. Mi-i descria pe ceilalți 
profesori când treceam pe lângă sălile în care predau. Le schița portretul în 
câteva cuvinte. Comentariile nu erau mereu pozitive, iar eu ştiam că nu-i o 
idee bună să-l încurajez, dar tot nu mă puteam abţine să râd. 

— Ce i-ai predat? 

Sandy se întrebă de ce el nu avusese niciodată o profesoară ca Sally 
Martin. 

— Limba engleză şi teatru. Chiar era bun de tot la ambele. Avea 
încrederea necesară să fie creativ, să-şi asume riscuri, dacă înţelegi la ce mă 
refer. 

Sandy nu înțelegea, însă încuviinţă dând din cap. Băiatul îi lăsase 
impresia că nu e prea încrezător. Se întrebă ce se întâmplase între momentul 
când terminase şcoala şi cel când se întorsese acasă, după ce renunţase la 
facultate. Poate că atunci când se văzuse înconjurat de lume la fel de 
inteligentă îşi dăduse seama cu stupoare că el nu era chiar aşa isteţ. Sandy 
avea prieteni care plecaseră în sud şi apoi se întorseseră în Shetland. 
Preferau să fie importanţi într-un loc mai mic, decât să fie nişte persoane 
oarecare într-un oraş imens. 

— Andy avea iubită? 

— Nu cred. 

Sally îşi terminase cafeaua, iar acum îşi încrucişă picioarele. Sandy 
încercă să se concentreze la ce avea de făcut. 

— Făcea parte din gaşca de copii cu aplecări artistice care îşi petreceau 
vremea pe la Mareel şi erau membri ai Teatrului de Tineret de acolo, dar nu 
cred că avea pe nimeni special în viaţa lui. 

— Poate că avea un iubit. 

Sally nu răspunse imediat. 

— Crezi că e gay? Eu n-aş zice. Oricum, asta n-ar fi fost mare lucru în 
grupul lui. Şi nici aici la şcoală, de fapt. 

— Domnul Jamieson mi-a spus că s-a bătut cu fratele lui. Cearta pornise 
de la o fată. 

Sandy voia să afle ceva relevant pentru Willow şi Jimmy Perez. 


— Am auzit şi eu că s-au bătut. Nu ştiam de la ce a pornit. Bănuiesc că 
Michael a început. Andy nu e genul care să facă aşa ceva. 

Îi zâmbi, dar Sandy îşi dădu seama că nu prea mai era atentă. Probabil că 
voia să meargă acasă, să scape de furtună şi să-şi înceapă seara. Sandy se 
întrebă dacă stătea singură în apartamentul din Lerwick. 

— Andy s-a certat în văzul lumii cu una dintre victime, zise el. Cu Tom 
Rogerson. 

— Fi, asta pot să bănuiesc de la ce a pornit. Cei mai mulți membri de la 
Teatrul de Tineret ar fi făcut acelaşi lucru, dacă ar fi avut ocazia. În calitate 
de consilier, Rogerson a început o campanie de reducere a fondurilor pentru 
manifestări artistice cu şaptezeci la sută. Dar ăsta nu-mi pare un motiv 
credibil de crimă. 

Tânăra îşi întoarse privirea către el. Era tunsă bob, iar părul negru 
reflecta lumina când se mişca. 

— Nu e, ai dreptate. 

În plus, Sandy se gândi că asta nu explica nici moartea lui Alison Teal. 
Cariera ei de actriță era de mult apusă, iar pe scena politică din Shetland n- 
avea nicio miză. 

Telefonul lui Sally bâzâi. Profesoara se uită la mesaj, zâmbi, iar degetele 
1 se mişcară iute pe ecran ca să răspundă. 

— O, ce frumos! Prietenul meu a terminat munca mai repede, aşa că 
poate să mă ia cu maşina. 

Se părea că furtuna îşi pierduse orice farmec. Sandy îşi imagină cum ar fi 
fost să o conducă pe jos până în oraş, cum ar fi luptat cot la cot împotriva 
intemperiilor. Cu toate că îşi dădea seama că era ridicol, tot se simţea ciudat 
de deranjat, ca şi cum l-ar fi dus de nas. 

— Mă aşteaptă în faţă. 

Sally deja se ridicase şi îşi punea haina. 

— Am terminat? Chiar nu cred că te mai pot ajuta cu altceva. 

— Da, sunt sigur că momentan asta e tot. 

Sandy se gândi dacă s-o roage să-l ia şi pe el cu maşina, dar hotărî să n-o 
facă. Îşi imagină cât de ciudat ar fi fost să stea pe bancheta din spate în timp 
ce ei vorbeau despre cum le-a fost ziua. Brusc, îşi dori să fie în Yell, acasă 
la Louisa, în camera tăcută unde mama ei stătea lângă geam. În timp ce 
stătea la poarta şcolii şi o privea pe tânără cum traversează curtea în fugă 
până la maşina care o aştepta, se gândi că Sally Martin chiar era genul de 
femeie care putea să-i dea lumea peste cap unui tânăr. Se întrebă dacă Andy 


Hay nu cumva se îndrăgostise de ca şi dacă nu cumva profesoara îl 
încurajase. Poate că de asta se întorsese în Shetland. 


Când Sandy ajunse înapoi la secție, pantalonii îi erau uzi leoarcă, iar 
ploaia îi intrase şi pe sub haină. Însă nu uitase de chifle, iar atunci când 
deschise uşa de la sala de operaţiuni descoperi că Jimmy şi Willow stăteau 
de vorbă de parcă ar fi fost din nou prieteni la cataramă. ÎI întâmpinară cu 
voioşie şi râseră de el când îşi puse haina pe calorifer şi din ea se ridicară 
aburi. Willow făcu nişte ceai şi puse chiflele pe o farfurie. Sandy se gândi 
că până la urmă aveau să rezolve misterul. Lumea părea să fi reintrat pe 
făgaşul normal. 


Capitolul 37 


Când ajunse înapoi la secţie după discuţia cu Kathryn Rogerson, Perez o 
găsi pe Willow uitându-se la înregistrarea apelului video cu Jonathan Teal. 
Stătea aplecată deasupra mesei din mica încăpere, iar pletele îi cădeau pe 
umeri, îşi aminti cum îi mângâiase gâtul cu seară înainte, cum o eliberase de 
tensiune. Fără să spună nimic, Perez îşi trase un scaun şi se aşeză lângă ea. 
Willow apăsă pe un buton, iar înregistrarea porni de la început, umplând 
camera cu vocea ei. 

În drum spre Lerwick, detectivul se întrebase dacă era cazul să vorbească 
despre noaptea de la casa din Ravenswick. Poate că ar fi trebuit să-şi ceară 
scuze, cu toate că ei păruse să-i fi plăcut. 

Îmi pare rău, de obicei nu mă port aşa când invit o femeie la mine acasă. 

Apoi se gândi că poate ea era cea care se comporta aşa când avea ocazia. 
Sex fără bătăi de cap. Până la urmă, nu era nimic în neregulă cu asta, câtă 
vreme avea loc între adulți care-şi dădeau consimțământul. Poate că nu era 
cazul să deschidă subiectul, poate că ea ar fi crezut că exagerează. Auzi din 
nou vocea lui Fran: 

Jimmy Perez, probabil eşti cel mai drăguţ tip din lume, dar chiar îţi faci 
prea multe griji. 

Totuşi, adevărata problemă era alta: el îşi dorea ceva mai mult. Nu voia 
doar să se fi culcat împreună şi atât. Niciodată nu fusese atras de aşa ceva. 
Era atât de încrezut încât credea că merită mai mult. Sau poate că era prea 
naiv şi romantic. Acum îşi dădea seama că voia ca Willow să facă parte din 
viaţa lui. Dacă ar fi fost liber şi lipsit de responsabilități, ar fi găsit o 
variantă în care să facă relația să meargă. Măcar de atâta lucru îşi dăduse 
seama în timp ce se întorcea la Ravenswick. Dar unde se potrivea Cassie în 
tot planul ăsta? Cum putea să se gândească să aducă o altă femeie în viaţa 
ei, când era atât de mică? Fran îi încredinţase lui fetiţa. Părea o trădare de 
cea mai joasă speţă. 

Când intră în birou şi o găsi pe Willow urmărind înregistrarea cu Jono 
Teal, tot nu ajunsese la vreo concluzie. Detectiva se întoarse şi îi zâmbi. 

— Jimmy Perez. Şi eu care credeam că încerci să mă eviţi. 

— Poate că asta şi făceam. 

Deodată, ea apăsă din nou pe buton, iar Teal îngheţă pe ecran. Privea 
spre cameră şi rămăsese cu gura deschisă. 


— Vreau să-ţi pun în vedere că nu mă culc cu toţi colegii mei. Nu vreau 
să pun presiune, dar să ştii că nu fac aşa ceva cu una, cu două. 

Perez o privi pe Willow cu atenție şi pentru o clipă se gândi că-l ia peste 
picior, dar detectiva doar aştepta să primească un răspuns. 

— Nici eu, zise bărbatul. 

Ea îşi dădu capul pe spate şi începu să râdă. 

— Jimmy Perez, crezi că nu ştiu asta deja? Tu eşti serios în tot ce faci. 
Eşti cel mai sobru bărbat pe care-l cunosc. 

— E complicat. 

— Ştiu. Vină şi responsabilitate şi tot soiul de alte lucruri de adulți pe 
care probabil că eu nu le înțeleg. Ai nevoie de timp ca să-ţi revii. 

Brusc, Willow deveni la rândul ei serioasă. 

— Pot să aştept, Jimmy. Cel puţin o vreme. 

Apoi porni din nou înregistrarea şi începură s-o urmărească de la început. 


Nu după mult timp se mutară în sala de operațiuni. Sandy se întoarse şi 
el de la liceu. Era ud leoarcă şi descumpănit, dar avea cu el o pungă de 
chifle cumpărate de la magazinul de pe stradă. Erau aproape uscate, fiindcă 
le ținuse sub haină, aşa că-l întâmpinară cu voioşie văzând că nu le uitase. 

— Doamne, ce rău îmi pare, Sandy, începu Perez. Ar fi trebuit să trimit o 
maşină să te ia. Nu ştiu unde mi-a fost capul. 

Willow îl privi şi începu să chicotească. Sandy tocmai îşi punea haina pe 
calorifer, aşa că nu băgă de seamă nimic. 

— ŞI acum ce facem? 

Ea preluă inițiativa şi îi făcu să se concentreze la anchetă. 

— Din ce ne spune fratele lui Alison, e clar că aveam dreptate. Ea şi 
Rogerson aveau o rețea de proxenetism în Shetland. Bănuiesc că principalii 
clienți erau muncitorii din hotelurile plutitoare şi de la hotelul din Sullom, 
dar se pare că printre ei mai erau şi localnici. 

— Asta înseamnă că ucigaşul e cineva care voia să le distrugă reţeaua? 

Sandy mesteca o brioşă cu ciocolată, aşa că abia îl înţeleseră. 

— Mama ta nu ţi-a spus niciodată să nu vorbeşti cu gura plină? 

Dar Perez se gândi că avea totuşi dreptate. 

— Deci, pe cine căutăm? continuă detectivul. Un fanatic religios care nu 
suportă ideea de prostituție? Partenera unuia dintre bărbaţii care au 
beneficiat de serviciile lor? 

— Aş spune că una dintre variantele propuse de tine se află extrem de 


aproape de ambele locuri în care au fost găsite cadavrele, zise Willow. 

— Jane Hay? 

Detectiva dădu din cap. 

— Ştim că Hay l-a plătit pe Rogerson. Alison Teal stătea la doi paşi de 
el, iar locul n-avea cum să fie atât de liniştit pe cât ni s-a tot spus, chiar dacă 
el susține că nici nu ştia că stă cineva acolo. Mie mi se pare că voia să 
ascundă ceva. Şi pot să pun pariu că e vorba despre unul dintre clienţii ei. 
Dacă Jane a aflat, ăsta ar fi un mobil pentru ambele crime. Pe lângă asta, ca 
a avut cele mai bune ocazii pentru aşa ceva. 

— Nu sunt aşa de sigur. 

Perez se gândi la Jane Hay aşa cum o ştia el. Fusese prietenă cu Fran. Nu 
o prietenă apropiată, dar Fran mai trecea din când în când pe la fermă să bea 
cafeaua cu ea, dacă picta prin zonă. Logodnica lui fusese prietenă şi cu 
Simon Agnew, iar Perez se întrebă ce ar fi spus Fran despre situația de față. 
Mereu spusese despre Jane că e o persoană calmă: Ai impresia că ar putea 
trece prin orice cu zâmbetul pe buze. Era o descriere care nu se potrivea 
unei femei capabile să omoare doi oameni, indiferent de cum se comportase 
soţul ei. 

Perez îşi aminti ce spusese Kathryn despre tatăl ei. E vorba de ceva 
ruşinos? Atât de ruşinos încât să vrea cineva să-l omoare? Ruşinea 
funcționa în tot soiul de feluri. Poate că existau lucruri din trecutul lui Jane 
pe care le descoperiseră Rogerson sau Teal. Poate că voia să ascundă ceva 
cu orice preţ. Detectivul se gândi că deja intra în teritoriul lui Agnew. Astea 
erau întrebări pe care să şi le pună psihologii, nu poliţiştii. 

— Ce ai aflat la liceu, Sandy? întrebă Willow. A zis vreunul dintre 
profesori ceva despre doamna Hay? 

— Doar că şi-ar fi dorit ca Michael să meargă la facultate, dar că el vrea 
să stea să lucreze la fermă, spuse Sandy cu un aer vinovat. Dar nu m-am 
gândit să întreb despre soţii Hay. Am întrebat doar despre băieți. Scuze. 

— ŞI ai aflat ceva interesant? 

— Nu tocmai. Andy era cel deştept. Era isteţ, cocheta cu arta, puțin 
obraznic, dar destul de simpatic încât să nu păţească nimic. M-am gândit că 
poate-i plăcea de profesoara lui de engleză. Pare genul de femeie care vrea 
să fie admirată. Poate că a devenit profesoară numai ca să-şi vrăjească 
publicul. Nu cred c-ar deranja-o nici atenția primită din partea unui elev. 

Sandy tăcu şi sorbi din ceai. 

— Şi Michael? 


Perez nu-şi dădea seama ce relevanţă aveau toate informaţiile acelea, 
poate doar ca să înţeleagă mai bine trecutul familiei Hay, dar era tot mai 
convins că în centrul anchetei trebuiau să se afle cei patru care locuiau la 
fermă. 

Sandy dădu din umeri. 

— Profesorul cu care am stat de vorbă nu mi-a spus mare lucru despre el, 
doar că nu iese în evidenţă. Nu e tocmai isteţ, dar nici n-are nevoie de 
ajutor. 

Sandy îşi ridică privirea şi zâmbi. 

— Cam aşa eram şi eu la şcoală. Am impresia că cei doi frați nu sunt 
tocmai apropiaţi. S-au bătut la un moment dat în curte, când Andy era în 
ultimul an de liceu. Nimeni nu ştie exact de la ce a pornit toată chestia, dar 
se pare că unul dintre ei făcea glume despre o fată şi a întrecut măsura. 

Făcu o pauză, apoi continuă: 

— Iar Sally Martin, profesoara lui Andy, mi-a dat un motiv posibil 
pentru cearta de pe stradă. Se pare că lui Rogerson îi venise ideea să taie 
fondurile pentru manifestări artistice. Nimănui de la Teatrul de Tineret nu 1- 
a convenit. 

— Nu, spuse Willow şi se aplecă. Dacă era vorba despre asta, Andy ne- 
ar fi spus. Ar fi avut din nou ocazia să transmită un mesaj. Ce s-a întâmplat 
acolo pe stradă era de natură personală. 

— Oare aflase că tatăl lui apela la serviciile lui Rogerson? 

Perez îşi zise că se contura un tipar, copii care încercau să compenseze 
pentru comportamentul iresponsabil al părinților: Kathryn şi Tom, Andy şi 
Kevin. 

— Aşa s-ar explica şi de ce Andy părea aşa de neliniștit. Poate are 
impresia că tatăl lui e un ucigaș. 

— Sau poate este chiar el ucigașul, interveni Willow. Pare genul 
melodramatic. Oare a văzut răzbunarea ca pe o soluţie pentru că Rogerson 
l-a împins pe tatăl lui să calce strâmb, s-o înşele pe mama lui? 

— Nu e puţin cam tras de păr? 

Teoria părea ruptă din filmele gotice pe care Fran le mai urmărea uneori 
în nopțile întunecoase de iarnă. Pe lângă asta, Perez nu era convins că un 
tânăr avea astfel de concepţii despre moralitatea sexuală. 

— Da, ştiu. Încerc să mă folosesc de ce avem. Am strâns multe 
informaţii, dar tot nu-mi dau seama cine e vinovatul. 

Willow îl privi pe detectiv. 


— Dar tu, Jimmy? Tu cunoşti locul ăsta. Care-i următoarea mişcare? 

— Mai trebuie să facem nişte verificări de rutină. Încă n-am dat de 
nimeni care să-l fi văzut pe Tom Rogerson după ce şi-a lăsat maşina la 
aeroport. E imposibil să fi dispărut pur şi simplu. 

Perez se opri o clipă, apoi zise: 

— În afară de asta, n-avem nimic de făcut. Cred că trebuie să aşteptăm. 

— Să aşteptăm ca ucigaşul să facă o greşeală? 

— Sau să încerce să omoare din nou. Ştim că familia Hay are secrete. 
Chiar dacă niciunul dintre ei nu se dovedeşte a fi ucigașul, tot e posibil să 
ştie cine a comis crimele, sau măcar să bănuiască. Aşa că aşteptăm şi îi 
urmărim. 

Willow dădu din cap. Abordarea avea sens. 

— Sandy, mai du-te o dată la aeroport. Tu poţi să vorbeşti uşor cu 
localnicii. Cum te gândeşti să-i urmărim, Jimmy? E cam greu să faci asta pe 
ascuns într-un loc cu atât de puţini oameni şi unde nu te poți piti. 

— De acasă de la mine pot să văd ferma. 

— Aşa, deci, vrei o scuză ca să stai toată ziua în casă şi să bei ceai? 

Perez îşi ridică mâinile, în semn de predare. 

— Dă-mi doar o zi. Uneori, să aştepţi e cel mai greu lucru. 

Willow îl privi cu subînţeles. 

— O zi. Dacă zici că doar de atât ai nevoie... 

Perez o conduse pe jos până la pensiune. Ploaia se mai liniştise. Uşa 
barului din capătul străzii se deschise brusc, iar afară se revărsă o muzică de 
vioară. Era miercuri seară, iar localnicii se strângeau laolaltă ca să cânte. 
Vara, barul ar fi fost plin. Acum, însă, probabil că muzicienii erau aproape 
singuri. 

— Stai şi tu la o cafea, Jimmy? Sunt sigură că s-ar bucura cu toţii să te 
vadă. 

Detectivul se uită la ceas. Încă mai avea o oră până când Duncan trecea 
pe la el ca s-o lase pe Cassie. 

— Da, de ce nu? 

Ştia că trebuia să ia o decizie despre viitorul lor, dar se simţea foarte în 
largul lui alături de ea. Indiferent ce avea să hotărască, tot urmau să poată 
lucra împreună. 

Willow descuie uşa, iar cei doi intrară în locuinţa călduroasă. Din 
bucătăria de la subsol se auzeau glasuri. De afară nu se vedea că e cineva 
acolo, fiindcă draperiile groase erau trase. 


— Salutare! Am venit şi cu Jimmy. Sper că e-n regulă. 

Willow cobori pe scări înaintea detectivului. 

Rosie stătea pe scaun lângă cuptor, iar soţul ei făcea un ceai. Încăperea 
mirosea diferit. În aer parcă plutea aroma laptelui. 

— Intraţi! spuse John. Intraţi şi faceţi cunoştinţă cu fiul meu. 

Abia atunci văzu Perez că Rosie picotea cu un bebeluş în braţe. 

— S-a născut azi-noapte, spuse bărbatul. Tu nu erai aici, Willow. Ţi-am 
lăsat un bileţel şi ceva pentru micul dejun. Tocmai ne-am întors de la spital. 

— Nu, spuse Willow, nu m-am mai întors. A intervenit ceva neaşteptat. 

Perez o privi ca să vadă dacă detectiva făcuse o glumă pe care s-o 
priceapă doar ei doi, însă îşi dădu seama că avea ochi doar pentru bebeluşul 
roz şi zbârcit care era învelit într-o păturică galbenă. 

— Ce nume o să-i puneţi? 

— Încă nu ştim, spuse Rosie zâmbind. Ne-am gândit să aşteptăm şi să 
vedem ce nume 1 s-ar potrivi mai bine. 

— Din moment ce nu putem să-l numim prună uscată, deşi arată ca una, 
ar fi bine să ne vină altă idee, spuse bărbatul în timp ce turna apă în ceainic. 
Beţi câte un ceai? Şi un păhărel, ca să-i fie de noroc copilului? 

— Nu vreţi să vă lăsăm singuri? 

Willow privea în continuare copilul. 

— E prima voastră noapte în familie. 

— Fi, o să tot avem din astea ani întregi de-acum încolo. 

Rosie se ridică în picioare şi îi oferi lui Willow bebeluşul. 

— a-l şi jucaţi-vă puţin cât mă duc până la baie. S-ar putea să dureze 
ceva. 

Femeia era îmbrăcată într-o pijama largă şi era încălţată cu nişte papuci 
imenşi. Abia urca scările. 

— Sunt dată cu încetinitorul. 

— Ar fi trebuit s-o vedeţi, spuse John. A fost aşa curajoasă! 

Willow se aşeză la masă şi ținu bebeluşul pe genunchi în timp ce John 
turna ceai în căni şi whisky în nişte păhărele. 


Capitolul 38 


Jane se trezi dezorientată. Afară ploua. Poate că în vis fusese altundeva. 
Se panică pentru o clipă, crezând că iarăşi băuse. În gură simţea un gust 
care-i aducea aminte de ruşinea şi de sila de ea însăşi pe care le simţea 
mereu după o noapte de băut. Apoi îl auzi pe Kevin cum se întoarce de pe-o 
parte pe alta, şi îşi dădu seama unde se afla şi că era în continuare puternică 
şi lucidă. Măcar lucidă. Totuşi, asta n-o încălzea cu nimic. Se culcă la loc. 

Când se trezi din nou, Kevin se dăduse jos din pat, iar lumina era 
aprinsă. Bărbatul făcuse duş, iar acum stătea în cameră cu un prosop în jurul 
taliei şi cu părul ud. O privea într-un mod aproape patern. Jane se gândi cât 
de recunoscătoare îi era că-i rămăsese alături. Alţi bărbați ar fi părăsit-o de 
mult. 

— Mă gândeam s-o ştergem de aici, zise Kevin. Să ne bucurăm de o 
mică vacanţă în care să fim doar noi doi. Băieţii sunt mari, putem să-i lăsăm 
singuri, iar în perioada asta nu e mai nimic de făcut la fermă. 

Se aşeză lângă ea. Încercă să nu se gândească la faptul că cearşaful urma 
să se ude din cauza prosopului. 

— Cum sună? 

— Grozav! Unde să mergem? 

— Undeva unde-i cald, răspunse Kevin. Poate în Maroc. Să mai avem şi 
noi parte de puțină aventură în vieţile noastre. 

Jane se gândi la nisipul fierbinte şi la pieţele pline de condimente viu 
colorate. 

— Mi-ar plăcea la nebunie în Maroc. Şi ai dreptate, chiar avem nevoie 
de nişte timp pentru noi. 

Brusc, se întrebă cum de-i trecuse măcar prin cap să-i lase singuri pe 
copii, din moment ce ucigașul nu fusese găsit încă. 

— O să intru pe internet să văd dacă găsesc vreo ofertă de ultim moment. 

Kevin se aplecă şi o sărută uşor pe buze. 

— Şi poate până ne întoarcem găsesc şi ei criminalul şi se termină toată 
nebunia asta. 

Bărbatul se ridică şi începu să se îmbrace. Jane se uită la el şi se gândi că 
se menţinuse mai bine decât ea. Încă avea un corp de tânăr, ar fi putut să le 
fie frate lui Andy şi Michael, nu tată. Cu toate că şi ea se gândise la crime, 
şi-ar fi dorit ca soţul ei să nu aducă vorba de ucigaş. Parcă stricase 


momentul. 

Când cobori, îl auzi pe Kevin tastând frenetic la calculator în căutarea 
unei vacanțe de vis în care, cumva, ea nu putea să creadă. Făcu nişte cafea 
ŞI îi strigă pe băieţi, întrebându-i dacă vor să mănânce. Deja hotărâse să facă 
un mic-dejun englezesc, ca să-l răsfeţe pe Kevin. Scoase nişte bacon din 
frigider şi începu să-l prăjească în tigaie. Michael îşi făcu apariția îmbrăcat 
deja în haine de şcoală, dar descult. 

— Să înţeleg că Andy a plecat deja? Speram să mă ducă el cu maşina. 

— Probabil că e încă în pat, răspunse Jane. 

Însă deja simţea că i se face rău. La un moment dat, trăise cu impresia că 
înţelege cum gândeşte fiul ei cel mare. Doar aveau firi asemănătoare, nu? 
Acum, Andy ba era acasă, ba era în Lerwick, iar ea habar n-avea ce pune la 
cale. 

— Am verificat. Nu-i acolo. 

Jane se uită în curte. Încă era întuneric, dar lampa din birou strălucea ca 
un reflector pe maşinile parcate. 

— Maşina lui e încă aici. Trebuie să fie prin preajmă. 

Nu ştia ce să mai spună, dar îşi dădea seama că nici ea, nici Michael nu 
erau convinşi. Andy dispăruse în urmă cu două nopţi şi se întorsese în zori 
leoarcă şi palid la faţă. Refuzase să stea de vorbă cu ea şi se încuiase în 
camera lui. 

— Nici nu ştiu dacă a dormit aici azi-noapte. 

— Când l-ai văzut ultima oară? 

Jane ştia că nu era vina lui Michael, dar tot nu reuși să facă vorbele să nu 
sune ca un reproş. Simţea nevoia să dea vina pe cineva. 

— Azi-noapte. Când erai la întâlnirea ta. 

Simţi la rândul ei nota de reproş din spusele lui Michael. Se întrebă din 
nou cât de mult îi deranjau pe el şi pe Andy întâlnirile de la Alcoolicu 
Anonimi şi faptul că fusese nevoită să penduleze între dezalcoolizare şi 
nevoile lor în timp ce creşteau. 

— Şi cum ţi s-a părut? 

Michael dădu din umeri. Cotrobăi prin coşul de rufe ca să-şi găsească o 
pereche de şosete curate înainte să răspundă. 

— Era în toane proaste. Aşa cum e de când s-a întors de la facultate. 

— Ti-a spus unde se ducea? 

— Mie nu-mi spune niciodată ceva important. Tu eşti cea cu care 
vorbeşte. 


Acum, reproşul era mai evident ca niciodată. Era vorba de gelozie pură. 

— Nu ţi-a lăsat vreun bileţel? Aşa a spus că face. Dar am crezut că o să 
se-ntoarcă aseară. 

Michael dădu din cap către frigider, unde mai multe reţete, poze şi bucăţi 
de hârtie erau ancorate cu nişte magneți. 

Puteai să-mi spui de aseară! aproape că izbucni Jane, dar se abţinu. Ştia 
că Michael avea dreptate. Andy mereu fusese... nu neapărat favoritul ei, 
fiindcă îşi dăduse seama de la bun început că era greşit să pună problema 
aşa, dar în orice caz era fiul de care se simţea mai apropiată. 

— A, bine atunci. 

Se abţinu să dea fuga la frigider ca să vadă bileţelul. Întoarse baconul în 
tigaie. 

— Vrei un sandvici cu bacon? Pot să te duc eu la şcoală, dacă vrei, ca să 
nu mai aştepţi autobuzul pe o vreme ca asta şi să mai câştigi nişte timp. 

— Ar fi grozav, răspunse Michael pe un ton nu tocmai entuziasmat, ci 
mai degrabă împăciuitor. 

Jane aşteptă până când soţul şi fiul ei terminară micul dejun, iar Michael 
se dusese la etaj ca să-şi ia ghiozdanul. Apoi se duse să vadă bileţelul. Zări 
scrisul lui Andy în timp ce se apropia de frigider. Era mare şi îmbârligat: 


Momentan nu sunt cea mai agreabilă persoană, aşa că plec puţin ca să- 
mi revin. Nu-ţi face griji pentru mine şi nu încerca să mă suni, n-o să 
răspund. Sunt bine şi o să mă întorc când voi fi mai puţin antipatic. 


Jane nu se putu abține să nu zâmbească. Parcă era stilul lui Andy de 
odinioară. Luă bileţelul de pe frigider, îl împături şi îl ascunse în geantă, aşa 
cum făcea în tinereţe cu scrisorile de dragoste ale lui Kevin. Michael era în 
pragul uşii, gata de plecare. 

— Deci, unde a plecat Andy? 

— S-a dus să stea câteva zile la un prieten. 

— De ce n-a luat maşina? 

Jane se gândi înainte să răspundă. 

— Nu ştiu. Poate că băuse şi nu voia să conducă. Probabil că l-a luat 
altcineva. Ai auzit vreo maşină azi-noapte? 

Jane îşi puse haina şi luă cheile. 

— Nu. 

Dar Michael deja nu mai era atent. Îi scria pe telefon unui prieten. 


Jane îl lăsă chiar în fața porții Liceului Anderson. Se întâlni cu un coleg 
şi intră ţanţoş în curte, fără să-i mai facă măcar cu mâna. Femeia se gândi că 
Andy n-ar fi fost niciodată atât de nepoliticos. Apoi îşi dădu seama că 
Michael n-ar fi fugit niciodată de acasă lăsând doar un bileţel. Pe drumul de 
întoarcere, văzu că în vechea casă a preotului lumina era aprinsă, aşa că, 
fără să se gândească, ieşi de pe stradă şi porni pe cărare spre promontoriu. 
Încercă uşa, dar era încuiată, aşa că bătu din nou. Într-un târziu apăru 
Simon. 

— De obicei nu încui, spuse bărbatul. Dar bănuiesc că suntem cu toţii 
puţin speriaţi de cine umblă în puterea nopţii. 

Pe Jane o trecu un fior. Nu şi-ar fi închipuit niciodată că Simon ar putea 
să se teamă de ceva. Frica lui făcea pericolul să pară mai real chiar şi decât 
atunci când văzuse cadavrul lui Tom Rogerson pe plajă. 

Bărbatul avea un pix pus după ureche, iar când o conduse în bucătărie, 
Jane văzu că pe braţul fotoliului se afla un carnet deschis. 

— Ah, îmi pare rău. Te-am deranjat. 

— Chiar deloc. Lucram la un articol, dar oricum voiam să fac pauză ca 
să beau o cafea. În curând e rândul meu să merg la Befriending Shetland. 
Nu pot sta mult. 

Jane se pomeni că se aşază pe scaunul de lângă sobă şi încearcă să-i 
explice de ce e atât de îngrijorată în privinţa lui Andy. Scoase bileţelul din 
geantă, îl despături şi îl împinse pe masă spre Simon. 

— Kevin ce părere are? 

— Că îmi fac griji de pomană. 

— S-ar putea să aibă dreptate. 

Afară, o rafală izbi picăturile de ploaie în geam, aşa că de abia înţelese ce 
spunea Simon. 

— Andy ţi-a zis ceva despre ce-l tot macină? 

— Nu. 

Jane luă o gură de cafea. 

— De fapt, am impresia că de asta tot dispare. Mă evită. 

— Ai idee unde s-ar fi putut duce? 

— La un prieten, bănuiesc. 

Jane tăcu, după care continuă. 

— Suntem în Shetland. Probabil că aş putea să dau de el dacă m-aş 
strădui. Dar el nu vrea să fac asta şi probabil că ar trebui să ţin cont de 


opţiunea lui, nu-i aşa? 

— Probabil. Acum depinde şi de cât de disperat crezi că e. 

— Nu ştiu. 

O nouă rafală izbi în geam. 

— De când s-a întors de la facultate, e schimbat. Nu mai vorbeşte cu 
mine. 

Simon se ridică şi îşi puse cana în chiuvetă. 

— Ieri a trecut pe la mine detectiva, femeia aia din Inverness. M-a 
întrebat despre băieţii tăi. 

— ŞI ce i-ai spus? 

— Nimic. N-aveam ce să-l spun. 

Simon rămăsese în picioare, cu spatele spre bufet. 

— Ascultă, nu cred că trebuie să-ți faci griji că Andy are nevoie de o 
perioadă de timp pentru el. Probabil faptul că s-a întors acasă şi s-a lăsat de 
facultate i-a rănit orgoliul. În plus, au mai fost şi crimele astea două comise 
atât de aproape de casa voastră, toată încordarea şi toate bănuielile astea... 
E normal să fie neliniştit şi confuz. 

— Crezi că ştie ceva despre crime? 

Jane îşi privi prietenul. Nici nu era sigură că vrea să audă răspunsul. 

Simon o privi fix. 

— Doar nu crezi că Andy al tău e un ucigaş. 

— Nu! izbucni Jane. 

Măcar atâta lucru ştia. Fiul ei avea o fire blândă. Poate că îi mai sărea 
țandăra uneori, însă n-ar fi luat niciodată viața cuiva. 

— Dar poate bănuieşte pe cineva. 

— La cine te gândeşti, Jane? întrebă Simon pe un ton liniştit, 
împăciuitor. Pe cine crezi că protejează Andy? 

— Nu ştiu! Toate teoriile şi bănuielile astea... nu mai suport! 

Jane se opri o clipă, apoi zise: 

— A fost plecat aproape toată noaptea de marți spre miercuri. Habar n- 
am pe unde a umblat, dar s-a întors într-un hal fără de hal. 

— Trebuie să stea vorbă cu cineva, zise bărbatul. Trimite-i un SMS şi 
spune-i că sunt la Befriending Shetland toată după-amiaza. Poate că nu-i 
vine să comunice cu tine fiindcă sunteţi prea apropiați. 

— Cum adică? 

Brusc, Jane avu impresia că Simon îi ascunde ceva. N-o minţea — era 
prea curajos să facă una ca asta dar nici nu-i spunea tot adevărul. 


— Cred că ar trebui să-l laşi în pace o zi. Poate vorbeşte cu prietenul la 
care stă sau poate vorbeşte cu mine. 

Bărbatul tăcu puţin, după care reluă: 

— lar dacă tot nu se întoarce, poate că ar trebui să-l anunţi pe Jimmy 
Perez. 

— Nu ştiu dacă pot să fac asta. 

Jane se gândi că Simon parcă-i spunea să-şi arunce fiul în ghearele 
poliției, deşi ea era convinsă că e nevinovat. 

— Andy ar putea fi în pericol, spuse Agnew pe un ton ferm. De curând 
au murit doi oameni. Siguranţa lui e mai importantă decât relația cu tine. 

Făcu o nouă pauză, apoi continuă: 

— Chiar n-ai idee la cine putea să se ducă? 

Jane clătină din cap. 

— Bănuiesc că la unul dintre foştii lui colegi. 

— Mă întrebam dacă nu s-a dus la Kathryn Rogerson, continuă Simon. 
Nu cumva au fost amândoi în trupa Teatrului de Tineret când era el mai 
mic, înainte să plece în sud la facultate? Mereu mi s-a părut că-i place de ea. 
I s-or fi aprins călcâiele după o femeie mai în vârstă. 

Însă Jane nu voia să creadă că ar mai putea exista încă o legătură cu 
familia Rogerson. 

— Dacă trece pe la tine prin Lerwick, poţi să-i spui să-mi dea un semn? 
Un SMS e de ajuns, doar vreau să ştiu că e în siguranţă. 

— Fireşte. 

— Acum cred că ar trebui să te las să-ţi vezi de articol. 

Simon o conduse până la uşă. Încă ploua, iar vârful dealului Raven's 
Head era acoperit de ceață. 

Pe drumul de întoarcere, Jane văzu maşina lui Jimmy parcată în fața 
casei acestuia şi pentru o clipă îi veni să se oprească şi să-i ceară imediat 
ajutorul. Dacă Andy era în pericol, de ce să mai aştepte înainte să-l caute? 
Însă până la urmă hotărî să meargă mai departe. Andy îi lăsase un bileţel în 
care o anunţa că e în siguranţă. Probabil era cu un prieten pe undeva şi se 
trezea dintr-o mahmureală, sau mânca un mic dejun târziu. Îi trimise un 
mesaj ca să-l roage să stea de vorbă cu Simon în Lerwick, iar Simon urma 
s-o anunțe dacă fiul ei trecea pe acolo. N-avea niciun rost să se mai 
îngrijoreze. Nu mai putea face nimic. 

Sandy opri maşina în parcarea de la Aeroportul Sumburgh. Tot drumul 
de la Lerwick fusese extrem de aglomerat fiindcă porțiunea cu o singură 
bandă de lângă alunecarea de teren era în continuare semaforizată. Era ora 
zece, dar lumina soarelui abia răzbătea prin norii joşi. În clădirea 
terminalului, pasagerii nemulțumiți aşteptau ca vremea să se îndrepte încât 
zborurile întârziate să poată decola. Sandy avea impresia că aleargă după 
cai verzi pe pereţi, că trebuie să facă ceva pur şi simplu mecanic, în vreme 
ce partea cu adevărat interesantă a anchetei se desfăşura în cu totul alt loc. 

Intră în magazin ca să-şi ia o cafea şi un sandvici cu bacon. Dormise prea 
mult şi nu avusese timp să mănânce micul dejun. O recunoscu pe femeia de 
la tejghea, însă nu reuşi să-şi aducă aminte cum o cheamă. Era durdulie şi 
roşie la faţă, iar Sandy avu impresia că odinioară lucra la toneta de fish and 
chips din Lerwick. Acum mai mulți ani, înainte să o cunoască pe Louisa şi 
să încerce să slăbească, mâncase de multe ori de acolo. 

— Salutare! 

Și femeia îl recunoscuse şi-l întâmpină ca pe un vechi prieten. 

— Încotro? 

Sandy clătină din cap. 

— Am venit pentru muncă, nu plec în vacanţă. 

Din difuzoare se auzi un anunţ prin care pasagerii zborului către 
Glasgow erau chemaţi să se îndrepte spre controlul de securitate. Urmă un 
alt anunţ pentru pasagerii zborului spre Aberdeen, iar magazinul se goli ca 
prin farmec. 

— Ah, crimele astea... 

Į se simţea interesul din glas. Era nerăbdătoare să afle detalii din culise. 
Sandy îşi aminti că dintotdeauna îi plăcuse flecăreala. 

— Bănultesc că nu l-ai văzut din întâmplare pe Tom Rogerson duminică, 
nu-i aşa? Trebuia să plece până în Orkney. Şi-a parcat maşina aici, dar n-a 
mai luat avionul. ÎI ştiai pe Tom Rogerson, nu-i aşa? 

— A, da. Şi pe Mavis, soția lui. Tare o mai juca pe degete, să ştii. 

Sandy îşi aminti numele ei. Susan. Nu-i ştiuse niciodată numele de 
familie. 

— Duminică lucrai? 

— Da, era o zi la fel ca asta, plină de zboruri anulate şi întârziate. Era 


multă lume care abia aştepta să se îmbunătăţească vizibilitatea. Nu-mi mai 
vedeam capul de treabă. 

Susan se trânti pe un scaun din spatele tejghelei ca să îşi sublinieze 
spusele. Avea picioare scurte şi dolofane, iar gambele îi arătau ca nişte 
sticle cu capul în jos. 

— L-ai văzut pe Tom Rogerson? Era un tip sociabil. Probabil că ar fi 
cumpărat cafea pentru oricine cu care se ştia şi s-ar fi aşezat aici la o masă 
ca să stea de vorbă. Îmi imaginez că n-aveai cum să nu-l observi. 

Sandy luă o gură din sandviciul cu bacon. Îl plătise deja şi n-avea niciun 
rost să-l lase să se răcească. 

— Da, l-am văzut, dar n-a stat mult pe aici. Poate şi-a zis că n-are rost să 
rămână, din moment ce zborurile erau clar întârziate, şi că o să se întoarcă 
mai târziu. L-am văzut cum vorbea cu una dintre fetele de la check-in. 
Probabil voia să afle noutăţile. 

— A intrat în magazin? 

Sandy nu era prea sigur de ce o întrebase aşa ceva. Probabil că voia să-şi 
dea seama ce făcuse Rogerson. 

Susan nu răspunse imediat. 

— Da, a intrat. Ziarele ajunseseră cu primul zbor şi a cumpărat unul 
dintre alea groase, londoneze. Ştii cum e la sfârşit de săptămână. Toate 
avioanele sunt pline de reviste şi cataloage. 

— A venit în magazin înainte sau după ce a stat de vorbă cu tipa de la 
check-in? 

Din nou, Susan nu răspunse imediat. Sandy se gândi că-i era de mare 
ajutor faptul că Susan era aşa interesată de oameni. El, unul, n-ar fi observat 
nimic prin acel du-te-vino al pasagerilor. Ar fi fost un martor îngrozitor. 

— După, zise Susan. S-a dus la check-in aproape imediat ce a ajuns în 
terminal. Apoi a dat un telefon şi abia pe urmă a intrat în magazin. 
Duminică eram la casă, nu mă ocupam de cafenea. Pe urmă au dat năvală 
clienții, aşa că n-am văzut ce-a mai făcut după ce a cumpărat ziarul. 

Sandy se gândi la convorbirea lui Rogerson. Bănui că Perez ceruse deja 
companiei de telefonie mobilă un desfăşurător al apelurilor, dar acum era 
posibil să fie chiar mai urgent să le vadă. Asupra lui Rogerson nu fusese 
găsit niciun telefon, şi nici acasă sau la birou nu părea să existe vreunul, dar 
probabil că Mavis avea atât numărul lui personal, cât şi pe cel de serviciu. 
Nu putea să fie aşa de greu să afle istoricul convorbirilor. 

— Ai auzit ceva din ce a vorbit la telefon? 


Detectivul ştia că Susan era genul care să tragă cu urechea. Îl considera 
oricum un fustangiu nenorocit, deci probabil că abia aştepta să mai afle câte 
un detaliu picant. 

Femeia dădu din cap cu dezamăgire. 

— Era în sala de aşteptare, iar eu eram la casă. Am văzut că vorbeşte la 
telefon, dar n-aveam cum să aud. 

Brusc, lui Sandy îi veni o idee. 

— Eşti sigură că el a sunat? Nu cumva a răspuns la telefon? Poate că n-ai 
auzit că-i sună telefonul, dacă zici că era aşa aglomerat aeroportul. 

Susan se gândi la spusele lui Sandy. 

— Ai dreptate. Doar am bănuit că el a sunat, dar nu cred că l-am văzut 
tastând. E posibil doar să fi răspuns la telefon. 


Sandy aşteptă la coadă ca să stea de vorbă cu personalul de la check-in. 
Nu voia să provoace nemulțumiri băgându-se în faţă. Oricum, nu dură mult. 
Acum, avioanele din sud aterizau şi plecau foarte repede. Femeia cu care 
vorbi era o englezoaică tânără şi isteaţă. Sandy îi arătă legitimaţia şi îşi dădu 
seama că o impresionase. Dacă ar fi întâlnit-o cu mai mult timp în urmă, 
deja ar fi încercat s-o ia cu binişorul ca s-o invite în oraş. Însă acum nu 
făcea altceva decât să se concentreze asupra lui Tom Rogerson. 

— Avea un bilet pentru zborul de duminică dimineaţă spre Orkney, dar 
nu s-a mai îmbarcat. 

Femeia apăsă pe câteva butoane de la calculator şi mormăi din cauză că 
sistemul se mişca atât de încet. 

— Lucrai duminică? o întrebă el în timp ce aştepta. 

— Da. Pe tura de dimineaţă. Am terminat la două. 

— Atunci poate îți aduci aminte dacă ai discutat cu el. Avea un fel 
anume de a vorbi cu doamnele. 

Englezoaica ridică din sprâncene. 

— Un bărbat între două vârste? Avea la el doar un bagaj de mână, un 
rucsac mic. Vorbea ca un personaj din serialul ăla polițist cu acțiunea în anii 
"70, Viaţa pe Marte. 

Era limpede că nu fusese plăcut impresionată. 

— Da, el trebuie să fi fost. 

Sandy îi zâmbi. Se gândi că, de când cu Louisa, parcă-şi mai schimbase 
şi el stilul. Se simţea bine, ca şi cum ar fi evoluat. 

Femeia privi ecranul din faţa ei. 


— Rogerson, Thomas. Avea bilet pentru zborul de la zece şi jumătate 
către Kirkwall. Şi-a făcut check-in-ul la timp. I s-a spus că avionul urma să 
întârzie, aşa că trebuia să urmărească anunţurile. Apoi s-a întors şi a zis că 
din cauza întârzierii foarte mari urma să rateze întâlnirea şi putea la fel de 
bine să renunţe. Din moment ce avea doar bagaj de mână, n-a fost nicio 
problemă, dar a pierdut aproape două sute de lire, din moment ce şi zborul 
de întoarcere a fost anulat automat. 

Sandy încercă să-şi dea seama ce însemna asta. Pretextul era în mod 
evident o prostie, conferința companiilor de pescuit urma să aibă loc abia 
luni dimineaţă. Oare ce se întâmplase între momentul când îşi făcuse check- 
in-ul şi când se întorsese ca să-şi anuleze zborul? Tom Rogerson vorbise cu 
cineva la telefon. Dacă puteau să afle cu cine, poate că ar fi descoperit cine 
era ucigaşul. Sandy îi mulţumi tinerei şi plecă. 

Tocmai voia să sune la secția din Lerwick ca să-l anunţe pe Jimmy Perez 
ce descoperise, când îşi aduse aminte că şeful lui lucra de acasă. Stătea de 
şase ca să vadă cine vine şi cine pleacă de la ferma familiei Hay. Sandy se 
gândi că putea la fel de bine să treacă pe la el, din moment ce tot era în 
drum. Cu puţin noroc, poate că Jimmy avea să-i dea şi ceva de mâncare. 

Însă când ajunse la casa din Ravenswick îl găsi pe detectiv într-o stare de 
agitație. Stătea la fereastră cu un binoclu şi privea fix înspre vale, unde 
locuia familia Hay. În depărtare se vedea dealul despicat de alunecarea de 
teren, însă casa distrusă de la Tain nu se zărea. 

— Întoarce-te la secţie şi vezi ce e cu apelurile alea, spuse Perez. Ai 
dreptate. Trebuie să aflăm cu cine a vorbit Tom când a fost duminică 
dimineaţă la aeroport. Ştim că l-a sunat pe cumnatul lui din Orkney, dar asta 
probabil s-a întâmplat după ce şi-a schimbat planurile. 

— Pe aici s-a întâmplat ceva? 

Sandy încă mai spera să primească ceva de mâncare. 

— Jane Hay şi încă cineva au pornit spre nord cu maşina. Cred că era cu 
fiul mai mic. Poate că l-a dus la şcoală. Apoi s-a îndreptat spre promontoriu 
şi n-am mai văzut-o. N-a stat mult şi s-a întors. Acum e tot aici. 

Perez îl privi pe Sandy. 

— Am impresia că e pur şi simplu o pierdere de vreme. 

— Stai să treacă ziua. 

Sandy nu prea ştia ce altceva să zică. 

— N-a spus Willow aşa? 

— Mda. 


Perez ridică binoclul şi începu din nou să pândească. 

— Aşa a spus. 

Toată conversaţia 1-l readucea lui Sandy în memorie pe acel Jimmy Perez 
după ce o pierduse pe Fran pe Fair Isle. Jimmy cel taciturn, care repezea pe 
toată lumea şi nu voia să-i spună nimănui la ce se gândeşte. Sandy îşi luă 
rămas-bun, dar detectivul nu-i răspunse, aşa că ieşi singur şi porni spre 
Lerwick. 

Jimmy Perez rămase pe loc în casa pe care o considera a lui Fran şi privi 
cum maşina lui Sandy se îndepărtează. Lui îi venise ideea să urmărească 
ferma familiei Hay ca să vadă cine vine şi cine pleacă, dar acum 1 se părea 
enervant că stă pe loc. Însă nu doar asta îl deranja. Ştia că-şi impusese un 
termen nerealist. Willow voia un răspuns până la sfârşitul zilei şi ştia că 
deocamdată nu ajunsese la o concluzie. Ar fi trebuit să-şi dedice întreaga 
energie şi atenție ca să găsească ucigaşul, nu să-şi facă griji despre o 
posibilă relație cu şefa lui. 

Duba poştei se opri în dreptul casei, iar Davy Sutherland alergă pe cărare 
cu scrisorile până la uşă. Perez se bucură că lua o pauză. Primise trei facturi 
ŞI o scrisoare din partea consiliului. Aproape că-i veni s-o arunce pe aceasta 
din urmă la coş fără s-o mai deschidă măcar, însă văzu că pe ea scria 
Confidenţial. Îşi dădu seama că era vorba despre cimitirul din Ravenswick: 


Vă informăm că recenta alunecare de teren a provocat daune serioase. Vrem să 
asigurăm pe toată lumea că, deşi pietrele funerare au fost dărâmate, iar în unele cazuri 
chiar luate de apă, locurile de veci propriu-zise ale celor dragi care nu mai sunt printre noi 
nu au fost afectate. Trebuie să luăm o hotărâre în ceea ce priveşte viitorul cimitirului. În 


transforma cimitirul într-un cimitir ecologic. În caz că se va alege această variantă, pietrele 
funerare nu vor fi înlocuite şi se va căuta o alternativă ecologică pentru a marca locurile de 
veci ale celor dragi. Vă invităm să ne oferiţi sugestii în această direcţie. 


Perez se pomeni că zâmbeşte. Lui Fran i-ar fi plăcut la nebunie ideea 
unui cimitir ecologic în Ravenswick. S-ar fi oferit pe loc să planteze flori 
sălbatice şi pomişori care creşteau în Shetland. Se gândi că era cazul să 
discute despre asta cu Cassie şi ajunse din nou la concluzia că nu era un 
moment potrivit să aducă o femeie nouă în viaţa lor. Cassie avea şi aşa 
destule pe cap. Reveni asupra scrisorii şi văzu că jos apărea numele lui Tom 
Rogerson. Probabil că se numărase printre membrii consiliului care veniseră 
cu propunerea imediat după alunecarea de teren. Fireşte, nu se vedea nicio 
semnătură. Probabil că scrisoarea fusese redactată, aprobată şi apoi îşi 
croise încet-încet drum prin birocrația consiliului, astfel că fusese tipărită 
înainte să-şi dea cineva seama că era nepotrivit să apară acolo numele lui 
Rogerson. 

În tot acest timp, urmărise cu coada ochiului ce se întâmpla în vale şi pe 


drum. Fluxul de trafic era constant, în ciuda semafoarelor care controlau 
singura bandă practicabilă. La ferma familiei Hay nu se vedea nicio 
mişcare. Nu era nici urmă de Andy, fiul cel mare, care îl îngrijora cel mai 
mult pe Perez. Oare era acasă şi îşi ajuta părinţii, sau rămăsese peste noapte 
în Lerwick? Stând în continuare cocoţat pe pervaz, detectivul mâncă nişte 
biscuiţi cu brânză. Nu prea îi era foame. 

Cassie urma să iasă de la şcoală la trei. De obicei o lua o vecină, iar fetiţa 
stătea la ea până când Perez termina serviciul. Detectivul se gândi că azi 
avea să meargă chiar el să o ia de la şcoală. Nu mai suporta ideea de a sta în 
casă. În plus, mare parte din drum tot putea să mai arunce câte un ochi spre 
ferma familiei Hay. Ploaia se oprise, iar norii se mai risipiseră puţin. Poate 
că era chiar destulă lumină ca el şi Cassie să se uite spre cimitirul distrus. 
Aşa putea s-o întrebe şi ce părere avea de inițiativa consiliului. Aşa putea s- 
o facă pe Cassie să se gândească la viaţa, visurile şi idealurile mamei ei. 

Fetiţa ieşi prima pe terenul de joacă. Deşi încercă să nu se manifeste, era 
clar că se bucura să-l vadă. Mormăi puţin când îşi dădu seama că nu venise 
cu maşina şi trebuiau să meargă pe jos până acasă. 

— N-ai habar cât ne oboseşte domnişoara Rogerson. 

— Cum ţi se pare? 

Kathryn ieşea de obicei ca să vadă cum pleacă elevii, dar astăzi îşi făcu 
apariția doar o suplinitoare. 

— Ok. 

Nu merseră pe poteca ce ducea spre drumul principal şi spre casa lor, ci 
se îndreptară în jos, spre mare. Aşa puteau să evite ferma de la Tain. Paltinii 
mascau dezastrul provocat de alunecarea de teren, iar cei doi puteau să urce 
pe un deluşor de unde se vedea cimitirul. După-amiezele începuseră deja să 
fie mai luminoase, aşa că urmau să aibă parte de lumină cel puţin încă o oră. 
Cassie tot vorbea despre prietenele ei şi despre costumul de care avea 
nevoie pentru serbarea de sfârşit de semestru. 

— Dar domnişoara Rogerson a spus să nu-ți faci griji, se ocupă ea de 
costumul meu. 

— Ce drăguţ din partea ei. 

Însă Perez avea impresia că învăţătoarea nu era chiar atât de drăguță. 
Dacă tot susţinea că-şi adora tatăl, cum putea continua să lucreze de parcă 
nu s-ar fi întâmplat nimic, deşi bărbatul tocmai murise? 

Detectivul îl zări în depărtare pe Kevin Hay cum lucra terenul cu un 
utilaj masiv, un tractor care avea o cuvă în partea din faţă. Părea că sapă 


încă un şanţ pentru irigații pe marginea terenului. Pământul îl depozitase în 
grămezi mici. De unde erau Perez şi Cassie, șanțul arăta ca un mormânt 
lung. Uruitul utilajului parcă era zgomotul scos de unul dintre monştrii din 
poveştile lui Cassie, dar fetița nu părea deranjată. 

Pe deal mai era o siluetă care stătea exact unde îşi închipuise Perez că el 
şi Cassie urmau să discute despre piatra funerară a lui Fran. Detectivul simţi 
cum îl cuprinde enervarea. De regulă, în Shetland era destul loc pentru toată 
lumea. Când se apropiară, Perez o recunoscu pe Jane Hay. Femeia se 
întoarse când îi auzi. 

— ŞI tu ai primit scrisoarea, începu Jane. 

— Aveaţi pe cineva aici? 

Perez îşi dădu seama că nu era atât de surprinzător. Familia lui Kevin 
trăise vreme de generaţii întregi la ferma de acolo. 

— Bunicul lui Kevin, dar părinţii lui erau cei care îngrijeau mormântul. 

Femeia făcu o pauză, apoi continuă: 

— Eu nu l-am cunoscut niciodată. Cred că am venit aici mai degrabă 
pentru Minnie Laurenson. 

— Bătrâna care locuia la Tain. 

Jane dădu din cap. 

— N-avea pe nimeni în Shetland, iar pentru mine era aproape ca o rudă. 

Femeia continuă repede, ca să nu se înţeleagă altceva: 

— Bineînţeles că părinții lui Kev s-au purtat mereu foarte drăguţ cu 
mine, dar nu e chiar acelaşi lucru. 

Cassie îl trase de mână pe detectiv ca să-i dea de înţeles că vrea să-şi 
continue drumul spre casă. N-avea niciun chef să asculte conversaţia lor de 
adulți. Perez dădu din cap înspre fetiță. 

— Voiam să-i vorbesc despre ideea consiliului. 

— Sigur că da. Vă las. Nu ştiu ce părere ar fi avut Minnie. Mereu a ținut 
la tradiții. 

Jane făcu o pauză, apoi reluă: 

— Jimmy, când terminaţi, nu vreţi să treceţi pe la noi? Am făcut ceva la 
cuptor. Poate-i găsim şi lui Cassie ceva să se distreze până la ora ceaiului. 

Perez încuviinţă iarăşi. Nu strica să fie invitat în casa familiei Hay. Era 
mult mai bine decât să se zgâiască pe întuneric prin fereastra de la 
bucătărie. 


Capitolul 41 


Willow îşi făcea exercițiile de yoga de dimineață când auzi bebeluşul. 
Scotea un zgomot ciudat, mai degrabă behăia decât țipa. Rosie începu să 
cânte, iar cele două sunete — mama care cânta şi copilul care plângea — 
aproape că o făcură pe Willow să plângă. Se gândi că le înţelegea pe acele 
bătrâne triste şi singuratice care răpeau copii din cărucioarele lăsate în faţa 
magazinelor. În bucătărie dădu de John. Bărbatul era îmbrăcat în halat şi 
bea ceai. 

— Doamne! Deja e dimineață? Oare ce părere ţi-ai făcut despre noi? E în 
regulă dacă-ți fac nişte cereale şi pâine prăjită? 

— Mă descurc. 

Willow prefera să fie singură în bucătărie. Ceva din expresia lui adormită 
şi totodată mulţumită o făcea să vrea să-l pocnească. Era acelaşi sentiment 
de invidie pe care-l încearcă cei mici pe terenul de joacă: 4i ceva ce-mi 
doresc, aşa că te urăsc. Ştia că e caraghios, dar nu putea să-şi controleze 
sentimentele. 

— Eşti sigură? 

Bărbatul deja se ridicase. 

— Ştii unde e totul? 

— Da, sunt sigură. Mă descurc. 

După ce luă micul dejun, Willow porni prin ploaie către secţie. Merse în 
susul străzii, ieşi vizavi de bibliotecă şi trecu de primărie. Deja era 
familiarizată cu Lerwick-ul, iar unii trecători o recunoșteau şi îi făceau cu 
mâna. Era devreme, iar secţia era pustie. Sandy stabilise dinainte să meargă 
direct la aeroport, iar Perez era acasă în Ravenswick şi stătea cu privirea 
ațintită în vale, către Gilsetter şi Tain. Detectiva spera să nu se gândească iar 
la Fran. Nu voia să-i lase impresia că-i dăduse un fel de ultimatum. 

Îşi petrecu dimineaţa încercând să se cufunde în amănuntele anchetei. 
Lipi o planşă pe perete, ceva extravagant, în stilul artei contemporane, 
formată din cercuri şi săgeți desenate cu markere de culori diferite: criza lui 
Alison Teal în biroul lui Simon Agnew se lega de prima criză care o 
adusese în Shetland; relația lui Tom Rogerson cu Alison, Kevin Hay şi 
famila Henderson, cu afacerile lor imobiliare din nordul Ravenswick-ului. 
Urma a doua generație: băieții soților Hay şi Kathryn Rogerson erau trecuți 
cu roşu. Pe planşă apăreau şi bătrânii, Magnus Tait şi Minnie Laurenson, 


încercuiți cu verde. Willow încă se mai uita la planşă, având impresia că are 
în faţa ochilor un tipar ciudat, cumva inversat, când îşi făcu apariția Sandy. 
Aruncă o privire către planşă, dar păru să n-o bage în seamă. Probabil 
credea că sunt concluziile unei țicnite, aşa că începu să-i povestească ce 
aflase la Sumburgh. Willow se întoarse ca să-l asculte şi simţi cum i se 
destramă întreaga teorie. 

— Rogerson a primit un apel cât aştepta avionul, spuse Sandy. Sau poate 
că el a sunat. Martora nu era sigură. Brusc, i s-au schimbat planurile şi şi-a 
anulat zborul. 

— Am rugat-o pe Kathryn să ne dea numărul tatălui ei. 

Deşi nu voia să se molipsească, Willow înțelegea de ce Sandy era atât de 
entuziasmat. 

— Încă nu ni l-a transmis. Ştim că avea două numere. Pe cel de la birou 
îl am. Celălalt era numărul lui personal. Nu cred că de la începutul anchetei 
ne-a comunicat cineva detaliile astea. 

— Crezi că ucigaşul i-a luat lui Rogerson mobilul? 

Sandy era în continuare entuziasmat ca un cățeluş. N-avea stare. Îi 
pomenise în treacăt că trecuse pe la Perez, dar nu-i dăduse niciun amănunt. 

Willow dădu din cap. 

— Dacă da, mă îndoiesc că o să-l mai găsim vreodată. Criminalul putea 
pur şi simplu să-l arunce în apă, dacă voia să nu se afle că l-a sunat. 

Detectiva se ridică şi îşi luă haina. 

— Mă duc să stau de vorbă cu Mavis Rogerson. Sigur are numărul lui 
Tom. 


Dădu de Mavis în casa mare de lângă parc. Femeia era singură. 

— Am trimis-o pe soră-mea înapoi în Kirkwall. Nu-i mai suportam 
văicărelile. 

Văduva lui Rogerson se dădu din prag ca s-o lase pe Willow să intre. 

— Am putea ieşi la aer, propuse Willow. Ce zici de o cafea şi o prăjitură? 
Fac eu cinste. 

— Nu, spuse Mavis zâmbind uşor. Toţi vor să-mi spună cât de rău le pare 
pentru pierderea mea, dar când Tom era în viaţă n-aveau nimic de bine de 
zis despre el. Acum că e mort, nu mai suport să aud prostiile astea. În plus, 
am făcut ceva la cuptor. 

Se aşezară în bucătărie, iar Mavis puse apa la fiert. Pe o tavă de pe masă 
se răceau nişte biscuiţi. 


— Parcă nu mă pot opri din gătit, de când am ieşit şi mi-ai luat chec în 
ziua aia. Aşa am şi eu ceva de făcut. Kathryn a luat o şarjă de biscuiţi la 
şcoală, pentru copil. 

— Voiam să te întreb despre numerele de telefon ale lui Tom. E ceva ce 
verificăm mereu. Am numărul lui de la birou, dar nu l-am aflat pe cel 
personal. Şi, când l-am găsit, n-avea telefonul asupra lui. 

— Sigur. 

Mavis îşi scoase mobilul din geantă, căută numărul şi îi întinse telefonul 
lui Willow, care-l copie în lista ei de contacte. Sună pentru orice 
eventualitate, dar în casă nu se auzi niciun sunet de apel. 

— L-ai sunat sâmbătă dimineaţă cât aştepta avionul? 

— Nu, 

Femeia se gândi puţin, apoi zise: 

— Nu prea-l sunam. Când nu răspundea, începeam să-mi imaginez tot 
soiul de chestii. 

— De ce ai rămas cu el atâta timp, dacă se purta aşa urât cu tine? 

Willow nu se putu abtine să n-o întrebe asta. Nu-şi putea imagina cum 
era să te afli într-o relaţie cu cineva în care nu puteai avea încredere. 

— Nu ştiu. Poate pentru că nu cred că sexul e atât de important. 

Mavis tăcu din nou, după care reluă: 

— Şi îmi plăceau celelalte lucruri care veneau cu faptul că eram soția lui: 
casa asta, vacanţele frumoase, evenimentele şi el însuşi. Era un om aşa 
plăcut... 

Femeia se întoarse cu spatele la Willow ca să facă nişte cafea solubilă. 

— Uneori aveam impresia că la el sexul era ca o boală, ca o dependenţă. 
M-am gândit că poate dacă ar fi primit ajutor specializat şi-ar fi revenit. 
Alteori aveam impresia că nu era deloc vorba despre sex. El avea nevoie să 
fie admirat. Erau unele lucruri pe care eu nu i le puteam oferi. 

— N-a fost vina ta. 

Willow luă o cană şi suflă în cafea. 

— Da, poate, spuse femeia fără convingere. 

În bucătărie se aşternu tăcerea. 

— Cunoşti familia Hay? Stau la Gilsetter. 

— Pe Kevin şi Jane? 

Mavis rupse doi biscuiţi, îi unse cu unt şi îi dădu o farfurie lui Willow. 
Biscuiţii erau în continuare calzi, aşa că untul începu să se topească. 

— M-am întâlnit cu ei de câteva ori, dar nu suntem prieteni. Pe băiat îl 


ştiu mai bine. 

— Pe care dintre e1? 

Willow vorbi pe un ton potolit, dar în mintea ei era precum Sandy care 
dansa entuziasmat prin încăpere. 

— Pe Andy, cel mare. Mai trecea pe aici pe vremea când Kathryn era la 
şcoală şi apoi la facultate. 

— Dar ea e mai mare decât el. 

— Cu şase sau şapte ani, probabil. 

Mavis părea complet absorbită de biscuitul pe care-l mânca. 

— E o diferenţă mare de vârstă când eşti adolescent. 

— Nu erau chiar iubiţi. 

Mavis lăsă jos biscuitul şi se gândi cum să descrie situația. 

— Andy era mai mult căţeluşul ei. 

— Căţeluşul ei? 

— Kathryn a început să petreacă timp cu el după ce Andy s-a înscris la 
Teatrul de Tineret. El era printre cei mai mici de vârstă, iar ea era printre cei 
mai mari. Poate „căţeluş” nu e cuvântul potrivit. Era mai mult ca un fel de 
mascotă. Îi distra pe cei mai în vârstă decât el, se dădea mare şi îi făcea să 
râdă. Lui Tom îi plăcea să aibă tineri prin preajmă. 

Făcu o pauză, apoi: 

— Poate că-l făcea să nu se mai simtă aşa de bătrân. Sau poate că doar îi 
plăcea să se zgâiască la fetişcane. Uneori mai ţineau repetiții improvizate 
aici, alteori doar veneau să ia masa după ce terminau treaba la teatru. 

— Când l-ai văzut ultima oară pe Andy? 

Willow se gândi că asta era altă legătură, o altă culoare pentru planşa de 
pe perete. 

— Chiar înainte de Crăciun. Tocmai renunţase la facultate şi voia să-i 
ceară sfatul lui Kathryn. Se gândea să-şi depună dosarul la actorie şi se 
întreba ce părere avea ea de ideea asta. 

Mavis zâmbi. 

— Nu-l mai văzusem de când avea vreo doisprezece ani şi abia dacă l- 
am recunoscut. Slăbise atât de mult... şi ce piercing-uri oribile are pe faţă! 

— Tom era aici? 

— Cred că era plecat la o întâlnire şi s-a întors chiar când Andy pleca. 

— S-au certat pe stradă cu o săptămână înainte să moară Tom. 

Willow abia se abţinu să ia un biscuit. 

— Ai idee de la ce? 


Mavis clătină din cap. 

— Tom nu prea era genul care să facă asta. Voia să fie plăcut de toată 
lumea. Dacă s-au certat, înseamnă că băiatul l-a stârnit. 

Willow încercă să se gândească ce însemna prietenia lui Andy cu 
Kathryn Rogerson. Oare avea vreo relevanță? Într-un loc ca Shetland 
probabil că existau nenumărate legături neaşteptate. Detectiva se ridică. 

— Mulţumesc pentru numărul de telefon. Dacă găseşti cumva mobilul, 
anunță-mă. 

— Mă bucur că ai trecut pe aici. 

Mavis o urmă pe Willow pe holul întunecos. 

— Tu pari să înţelegi. Toată lumea are impresia că Tom era un soi de 
monstru. Sau un măscărici. Îmi vine greu să-l jelesc ştiind că toată lumea 
are o impresie atât de proastă despre el. N-am cu cine să vorbesc. 

— Dar o ai pe Kathryn, sugeră Willow. Ea pare să-l fi iubit. 

Mavis nu răspunse imediat. 

— A, da. Kathryn. 

Un moment de tăcere. 

— Aşchia nu sare departe de trunchi. 


Capitolul 42 


Jane stătea la fereastra de la bucătărie şi se uita după Jimmy Perez şi 
Cassie. Deja regreta că o luase gura pe dinainte şi îi invitase acasă. Ce rost 
avea, din moment ce 1 se părea că e prea devreme să-i spună că-şi face griji 
legate de Andy? Dincolo de seră, Jane zări farurile de la tractorul lui Kevin. 
Acesta era noul lui proiect: săpa un canal care urma să-i salveze de viitura 
despre care era convins că o să se producă din nou. Lucrase toată ziua la 
asta, dar lumina era pe ducă, aşa că Jane să gândi că în curând avea să se 
oprească. Spera să se întoarcă înainte să apară Perez şi Cassie. Kevin se 
descurca de minune cu copiii, iar cu el alături s-ar fi simțit şi Jane mai în 
largul ei. 

Tocmai se gândea iarăşi că soţul ei avea să fie un bunic nemaipomenit, 
când auzi o bătaie în uşă. Începuse să plouă din nou. Picăturile minuscule 
erau ascunse de ceaţă, aşa că din casă nu se vedeau. În prag erau Perez şi 
fetiţa, amândoi cu glugile pe cap. 

— Intraţi, spuse Jane. O să înghețaţi. Vă ducem noi acasă cu maşina 
după ce bem ceaiul. 

Femeia avea impresia că aproape vorbise normal. 

Perez îi scoase haina lui Cassie şi o puse în cuier, după care şi-o scoase şi 
pe a lui. 

— Azi eşti singură? 

— Vine şi Kevin în curând. Michael rămâne peste noapte la prietena lui 
în Lerwick. 

— Dar Andy? 

Jane râse scurt, dar îşi dădu seama că nu păcălea pe nimeni. 

— Fi, de la o vreme nu ştim niciodată pe unde umblă Andy. 

Femeia puse apa la fiert. 

— Vrei ceai sau cafea, Jimmy? Pentru Cassie am nişte suc de portocale. 

Nu auzi răspunsul din prima pentru că brusc se pierdu în gânduri. 

— Scuze, Jimmy, poţi să repeţi? 

Se simţi ridicolă. Devenise din nou femeia care nu se descurca în situații 
sociale, femeia cu pământ sub unghii. 

— Eşti bine, Jane? 

Îi găsise lui Cassie o cutie de jucării care fuseseră ale băieţilor. Fetiţa 
stătea pe jos şi construia un monstruleţ din piese Lego. Perez stătea la masă, 


faţă-n faţă cu Jane. Era neclintit şi foarte serios. Femeia se gândi că aducea 
mai mult cu un preot decât cu un detectiv. 

— Cu toţii suntem neliniştiţi. Cum să ne relaxăm, dacă un ucigaş umblă 
liber prin Shetland? 

Femeia făcu semn cu capul către întuneric. 

— Când o să se termine toate astea? 

Detectivul ezită. 

— Curând. Foarte curând. 

Jane se întrebă dacă asta însemna că nu mai aveau mult şi îl arestau pe 
criminal. Dacă era aşa, atunci de ce mai stătea Jimmy Perez la masă cu ea şi 
bea ceai? Jane încercă să alunge ideea că ea şi familia ei ar fi cumva 
implicaţi. Avea nenumărate întrebări, dar ştia că Jimmy n-avea să-i spună 
nimic. Tăcerea din încăpere era întreruptă doar de zgomotul pieselor lui 
Cassie, care-şi crea un răufăcător original. 

— Cum se simte Andy de când s-a întors? întrebă Perez. Trebuie să fie 
destul de greu să vii acasă după ce te-ai obişnuit să fu plecat. Ştiu cum e. Şi 
eu am trecut prin acelaşi lucru. M-am întors în Shetland după ce am lucrat 
în Aberdeen. 

Jane dădu din umeri. N-avea niciun chef să vorbească despre Andy. 

— Acum nu mai e aşa de neobişnuit. Puştimea pleacă în sud în căutarea 
aventurii, după care află că lucrurile nu-s tocmai roz în lumea largă. În 
Shetland ne merge bine din multe motive. 

— Înţeleg că Andy era prieten cu Kathryn Rogerson. S-a mai văzut cu ea 
de când s-a întors? 

Jane avu un moment de panică. De unde ştiau poliţiştii detaliile banale 
ale unei prietenii ciudate din copilăria lui Andy? Se gândi că probabil 
săpaseră şi prin trecutul ei. Simţi că roşeşte când îşi dădu seama ce ar fi 
putut descoperi: episoadele de exhibiționism din barurile mai deocheate sau 
partidele de amor de-o noapte. 

— Nu ştiu. A trecut mult de atunci. Acum nu prea cred să mai aibă multe 
în comun. 

— Mavis spune că Andy a trecut pe la Kathryn înainte de Crăciun ca să-i 
ceară sfatul în privinţa carierei pe care s-o urmeze. 

— Atunci de ce mă mai întrebi asta, Jimmy? Se pare că deja ştii 
răspunsul. 

Jane se enervase, dar vorbi pe un ton potolit. Nu voia s-o sperie pe 
Cassie şi nu-i plăcuse niciodată scandalul, cel puţin nu când era trează. 


Deodată, Perez zâmbi. 

— Îmi pare rău. Uneori mi-e greu să las deoparte serviciul. Ajungem să 
transformăm orice conversaţie într-un interogatoriu. lartă-mă. 

Îşi termină cafeaua. 

— Ar trebui să mergem. 

— Nu! 

Jane nu voia nici în ruptul capului să rămână singură în casă şi să asculte 
cum se scurge ploaia prin burlane. 

— Kevin trebuie să se-ntoarcă din clipă-n clipă. Mai staţi până vine şi vă 
duc eu cu maşina. N-ar trebui să fiu aşa sensibilă. Trebuie să-ți faci şi tu 
treaba. 

— Pur şi simplu mi se pare o prietenie neobişnuită. 

Deşi mai devreme îşi ceruse iertare, părea că nu vrea să renunţe la 
subiect. 

— Un băiat şi o fată mai mare. Ea ce avea de câştigat? 

— Admiraţie, răspunse Jane. 

Până la urmă, care era problema dacă vorbeau despre asta? 

— Andy îi era devotat. 

— Kathryn trecea pe aici? 

— A venit de câteva ori într-o vară. Nu neapărat ca să petreacă timp cu 
Andy, cât ca să stea de vorbă cu bătrânii din Ravenswick, cu Minnie 
Laurenson şi părinţii lui Kevin. Făcea un proiect la istorie pentru examenele 
de la sfârşitul liceului. Ceva despre agricultura din Shetland şi schimbările 
care au avut loc de-a lungul timpului. Cred că doar s-a folosit de Andy. Ea 
locuia la oraş şi nu prea îi cunoştea pe fermieri. 

— Aşadar profita de Andy şi prietenia cu el era doar un pretext ca să-şi 
facă proiectul? 

— Cred că ai pus problema puţin cam dur. 

Jane rememoră vizitele lui Kathryn. Andy se entuziasma vizibil când ea 
urma să treacă pe acolo. Se dăduse de gol de la bun început. Fugea până la 
stația de autobuz cu mult înainte să ajungă maşina din Lerwick, iar pe urmă 
veneau împreună până la Gilsetter. Arătau ciudat unul lângă celălalt: 
băieţelul hiperactiv şi slăbănog şi fata care era sigură pe ea încă de pe 
atunci. Kathryn părea neobişnuit de conservatoare. Îşi purta părul lung prins 
în cozi şi era îmbrăcată cu pulovere tricotate cu mult înainte ca ele să revină 
la modă. Probabil că avea doar şaisprezece ani pe atunci, dar nu era deloc 
timidă când vorbea cu oamenii mai în vârstă. Jane asistase la câteva discuţii 


şi observase că părinții lui Kevin se simțeau complet în largul lor. Acum că 
se gândea mai bine, vara aceea fusese nemaipomenită: avuseseră parte de 
vreme frumoasă, fără ceaţă. Jane îşi dădu seama că Perez o aştepta să 
continue. 

— Şi Kathryn l-a ajutat pe Andy. 

— La actorie? 

Jane dădu din cap. 

— Mereu am spus că avea să se descurce ca învățătoare, la cât de bine se 
pricepea să lucreze cu copiii. 

— Ce coincidenţă că a ajuns să predea chiar aici, în Ravenswick. 

— Da şi nu. Mereu îşi dorise să se întoarcă imediat ce ar fi găsit un loc 
de muncă. Adoră Insulele Shetland. 

Jane se pierdu iar în gânduri. Kathryn şi Andy. Crezuse că relația lor se 
terminase când fata plecase în sud, la facultate. Acum îşi zise că probabil 
tinuseră legătura în tot acel timp. Se simţea cumva deranjată că Andy nu-i 
spusese asta. Jane se ridică şi începu să-i pună lui Jimmy nişte biscuiţi 
făcuți în casă într-o cutie de tablă. Din curte se auzi tractorul apropiindu-se, 
apoi Kevin tropăi pe beton ca să se curețe de noroi. Jane deschise uşa din 
hol ca să-şi oprească soţul înainte să-şi scoată impermeabilul. 

— Jimmy şi Cassie sunt aici. Au venit de la şcoală. Ai putea să-i duci tu 
acasă? 

Kevin ridică din sprâncene: o întrebare tacită dacă vizita lor nu cumva 
mai însemnase şi altceva. Jane clătină din cap. 

— Sigur! răspunse bărbatul. 

Vorbise tare, astfel încât cei doi să-l audă din bucătărie, iar în glasul lui 
se simţea o notă teatrală. 

— Cu siguranţă n-ar fi bine să umble noaptea, pe un întuneric ca ăsta. Ce 
vreme îngrozitoare! 

Cassie îşi iți capul de după ușă. 

— la spune, tânără domnişoară, vrei să stai lângă mine în Land Rover? 

În casă începu forfota. Jimmy şi Cassie se îmbrăcară în grabă şi ieşiră, 
apoi se lăsă din nou tăcerea. Se auzea numai zgomotul apei scurgându-se pe 
burlane. Jane strânse cănile şi ceştile de cafea. Se simţea puţin pierdută. 
Parcă umbla fără țintă. Se bucurase să aibă din nou un copil în casă. Când 
avea grijă de copii, simţea că are un scop. Pentru gustarea de seară pregătise 
o plăcintă cu carne de oaie pe care era gata s-o pună în cuptor. În rest nu 
mai avea nimic de făcut. Se întrebă dacă avea rost să stea de vorbă cu 


Kathryn. Normal ar fi fost să-i transmită condoleanţe. În plus, poate ştia ea 
ce-l tot măcina pe Andy. 

Mobilul lui Jane era pe masă. Se uită la el şi tocmai se gândea ce să-i 
spună învățătoarei când telefonul sună. Zgomotul puternic o făcu să tresară. 
Jane luă mobilul. 

— Mamă. 

Glasul părea epuizat şi foarte tânăr. 

— Mamă, eu sunt. Andy. Trebuie să vorbim. 

Când se întoarse la secție, Willow sună la compania de telefonie mobilă 
a lui Rogerson. 

— Am nevoie de istoricul apelurilor din ultima lună pentru acest număr. 
E urgent. 

Era agresivă fundcă-şi dădea seama că ar fi trebuit să verifice asta mai 
din timp. 

La celălalt capăt al convorbiri era un tânăr care reuşi să fie arogant şi 
nefolositor în acelaşi timp. 

— Bine, răspunse Willow. Atunci vreau toate convorbirile de duminica 
trecută încoace. Măcar atât ar trebui să-mi puteți da. 

— Îmi pare foarte rău. 

Angajatului nu părea să-i pară deloc rău. 

— Nu e posibil. În niciun caz nu pe loc. 

Lui Willow îi sări ţandăra. Ceru să stea de vorbă cu managerul lui, aşa că 
până la urmă tânărul îi promise că o să-i trimită informaţiile printr-un e-mail 
într-o oră. Detectiva era rareori furioasă şi nu suporta să-şi piardă cumpătul. 
Când închise telefonul, tremura. Aşteptă puţin înainte să-l sune pe Jimmy 
Perez. Se făcuse după-amiază de ceva vreme şi avea impresia că nu mai au 
timp. Detectivul răspunse imediat, însă apelul era bruiat. 

— Ai aflat ceva? 

— Tocmai am luat-o pe Cassie de la şcoală. Simţeam că înnebunesc 
stând atâta în casă. 

— S-ar părea că Andy Hay şi Kathryn Rogerson au fost apropiaţi la un 
moment dat. 

Willow îi relată spusele lui Mavis, încercând să-i explice relația dintre 
cel doi. 

Perez nu răspunse imediat, iar detectiva avu impresia că apelul s-a 
întrerupt cu totul. Într-un târziu, el spuse un singur cuvânt: 

— Interesant. 

După aceea, apelul se încheie cu adevărat. 

Sandy părea să se fi molipsit de la Willow. Nici el n-avea stare. Îşi tot 
itea capul de după uşă ca să afle dacă primiseră desfăşurătorul cu apelurile 
lui Rogerson. Încă simţea că obținuse o mare victorie cu informaţiile de la 
aeroport, aşa că i se părea că are dreptul să afle noutățile. Până la urmă, 


Willow îl trimise să-i facă un ceai, cu toate că era sătulă de cât băuse. În 
acest răstimp, se uita ba la ceasul de mână, ba la cel de pe perete. Simţea 
cum trece timpul. În ciuda exerciţiilor de yoga şi a meditaţiei, niciodată nu-i 
plăcuse să aştepte. Tocmai voia să sune din nou la compania de telefonie 
mobilă şi se pregătea pentru o nouă confruntare când intră e-mailul. Atunci 
apăru şi Sandy cu două căni de ceai, iar Willow întoarse monitorul cât să 
poată citi şi el. 

— Ce părere ai? 

Detectiva se gândi că Sandy petrecuse prea multă vreme alături de şeful 
lui. Tânărul îi dădu exact acelaşi răspuns laconic pe care-l auzise de la Perez 
în urmă cu jumătate de oră: 

— Interesant. 

Willow se ridică şi se uită țintă la planşa de pe perete. Tiparul care la 
început i se păruse încâlcit şi de neînțeles devenise acum perfect logic. 

— Trebuie să stau de vorbă din nou cu fratele lui Alison Teal. Poţi să 
suni tu, Sandy? Te ocupi tu? 

În minte i se succedau cu repeziciune nenumărate cuvinte şi idei. Trebuia 
să se concentreze ca să le înțeleagă. Nu voia să fie distrasă. În plus, Sandy 
era numai bun pentru o astfel de misiune. Era insistent, dar politicos, în 
acelaşi timp. Ea era atât de pornită încât se temea că o să ajungă să țipe din 
nou. 

— Nu-i nevoie de un apel video. Un telefon e de-ajuns. 

Sandy dădu din cap şi ieşi din încăpere complet nedumerit, dar fără să se 
chinuie să-i pună vreo întrebare. 

Tânărul se întoarse după un sfert de oră zâmbind. 

— Am rezolvat. Dacă suni la numărul ăsta în zece minute, Teal o să-ți 
răspundă din biroul directorului. 

— Sandy Wilson, eşti un tip dat dracu”! 

În sfârşit, simţea că înaintează. Era o senzaţie fizică, ca un cutremur, ca 
atunci când pământul se ducea la vale din cauza alunecării de teren. Era 
imposibil de oprit. 

— E în regulă. 

Dar se vedea clar din felul cum roşise că era la rândul său la fel de 
încântat ca ea. 

— Se pare că directorul-adjunct e pasionat de păsări. Ce mai, e de-a 
dreptul obsedat. Vine deseori prin Shetland. A spus că ne oferă tot ajutorul 
lui şi că se bucură să fie legat de Shetland şi în felul ăsta. I-am promis că-l 


cinstesc cu o bere când mai trece pe aici. 

— O să înregistrez convorbirea, spuse Willow, ca să asculți şi tu pe 
urmă. Dar vreau să vorbesc doar eu cu el. E în regulă, Sandy? Trebuie să 
mă concentrez. 

Făcu o pauză, apoi zise: 

— Spectacolul ăsta e doar pentru Teal. 

Sandy ieşi fără să spună nimic. În caz că era dezamăgit, Willow nu băgă 
de seamă. Îşi lua notițe pe o bucată de hârtie. 

Se uită din nou la ceas, inspiră adânc şi sună. Bărbatul care-i răspunse 
avea un accent englezesc educat. Părea să fie un om cald, preocupat. 
Aducea mai degrabă cu un director de şcoală de modă veche decât cu o 
persoană care lucra cu infractorii. Willow îşi inventă pe loc o poveste 
despre el, în timp ce acesta se prezenta: sigur era un om cu aplecarea — şi 
pregătirea — de a avea grijă de cei mai puţin norocoşi decât el. Poate că era 
fiul unui preot, sau al unui intelectual socialist. Willow se întrebă ce părere 
aveau colegii lui despre el şi îşi dădu seama că spera ca, în timp, bărbatul să 
nu devină cinic şi nesimţitor. Dar apoi încercă să se concentreze asupra 
spuselor lui. 

— Mi-aş dori să fiu şi eu acolo, în Shetland, spuse el cu regret. E locul 
meu preferat din toată lumea. 

Directorul-adjunct se întoarse în prezent. 

— Jonathan e aici, cu mine. Vi-l dau acum la telefon. 

Teal părea şi mai tânăr decât prima oară când vorbiseră. Poate că nu ştia 
de ce fusese chemat în biroul directorului şi îi era teamă. Willow nu se 
grăbi, încercă să-şi dea seama de ritmul interviului de parcă ar fi studiat o 
poezie şi îl atrase pe Teal de partea ei, astfel că până la urmă simţi singur 
nevoia să-i răspundă, la fel cum şi-ar fi alăturat glasul în refrenul unui 
cântec. 

— Aş vrea să vorbim despre când a dispărut sora ta, Jono. Ai putea să te 
gândeşti la asta? 

Willow aşteptă puţin, apoi continuă: 

— Ştiu că a trecut ceva timp de atunci, dar hai să mai trecem o dată în 
revistă detaliile. 

Jono mormăi ceva. 

— Orice, oricât de lipsit de importanţă ar părea, ne-ar putea ajuta să 
găsim persoana care a ucis-o pe Alison. Nu-i aşa că şi tu îți doreşti asta? 

— Normal. 


— Era în 2002. Tu erai în armată, Britney Spears încă mai era la modă, 
iar Alison era pe culmile gloriei la TV. 

— Îmi aduc aminte de parcă era ieri. Ce vremuri bune! 

— Perfect, Jono! 

Willow simţea că-l înhăţase. Bărbatul se gândea acum la o perioadă când 
avea cu cincisprezece ani mai puţin, când avea un scop în viaţă, când sora 
lui era faimoasă. Pe atunci cunoştea lume şi mergea la petreceri atunci când 
nu era în misiune. 

— Ce crezi că s-a întâmplat cu Alison de a fugit şi a lăsat totul baltă? 

— Nu se simţea bine deloc. 

— Avea probleme cu bărbaţii? 

— Niciodată n-a reuşit să rămână cu un tip ca lumea. Mereu voia mai 
mult decât puteau ei să-i ofere. Şi niciodată n-au atras-o băieții buni. Mereu 
îi cădeau cu tronc rataţii, drogaţii şi pierde-vară. Îi plăceau cei mai în vârstă, 
care-i aduceau aminte de taică-su, sau cei care se dădeau interesanți şi îi 
promiteau şi luna de pe cer. 

Willow dădu să-i pună altă întrebare, însă Jono continuă povestea. Parcă 
ar fi retrăit vremurile când era alături de sora lui, se bucura de succesul ei şi 
îi părea rău că se frământă atât de mult. Poveştile veneau una după alta, cu 
amănunte pe care probabil le uitase ani întregi, cu nume de persoane, locuri 
şi petreceri pe unde fuseseră, şi până şi ce mâncaseră acolo. Willow nici nu 
mai trebuia să se chinuie să-i pună întrebări. Înregistrarea putea fi folosită în 
viitor la proces, aşa că trebuia să fie atentă. Chiar şi aşa, simţea că deține pe 
deplin controlul. 

Douăzeci de minute mai târziu, Sandy bătu încet la uşă. Aruncă o privire 
înăuntru, dar văzu că Willow nu încheiase convorbirea, aşa că plecă din 
nou. Într-un târziu, când nu mai avu nimic să-l întrebe pe bărbatul care tăcea 
acum, Willow îi mulţumi lui Teal şi îi spuse că terminaseră. Directorul- 
adjunct reveni la telefon. 

— Sper că v-a fost de ajutor. 

Willow bănuia că în tot acest timp bărbatul rămăsese în aceeaşi cameră 
cu Teal şi ascultase totul. 

— De mare ajutor. Bineînţeles, momentan totul rămâne confidențial. 

— Fără îndoială. Puteţi avea încredere în mine. 

— Sunt convinsă. 

Amândoi tăcură. Willow voia să închidă cât mai repede telefonul ca să se 
gândească la ce aflase, dar bărbatul vorbi din nou. 


— Poate apucăm să ne vedem data viitoare când mai trec prin Shetland. 

Părea emoționat, de parcă ar fi invitat-o la întâlnire. Poate chiar asta 
făcea. Willow îşi imagină că în branşa lui era greu să cunoască femei, iar 
urmăritul păsărilor părea o activitate mai degrabă pentru bărbaţi. 

— A, probabil că n-o să mai fiu aici când veniţi în vizită. De fapt, eu nu 
sunt de-a locului. 

În timp ce închidea telefonul, Willow se gândi că nu spusese un 
neadevăr. Indiferent ce hotărâre ar fi luat Jimmy Perez, ea n-avea să simtă 
niciodată că Shetland era casa ei cu adevărat. 

Îl găsi pe Sandy în sala de operaţiuni. Tânărul se uita pe geam şi privea 
fix strada. Era plină de maşini. Abia trecuse de ora cinci, care în Lerwick 
era echivalentul unei ore de vârf. Din cauza ploii, totul părea neted şi lucios. 
Sandy se întoarse spre Willow. 

— Fi, cum a fost? 

— Du-te şi ascultă înregistrarea. 

Detectiva tăcu şi deodată luă o hotărâre. 

— Plec. Am încercat adineauri să-l sun pe Jimmy pe mobil, dar n-am 
reuşit să dau de el. N-are semnal, iar la fixul de acasă nu răspunde. Urma s- 
o ia pe Cassie de la şcoală, dar ar fi trebuit să se întoarcă deja. 

— Deci te duci în sud? 

— Da, răspunse Willow în timp ce ieşea. Mă duc în sud. 

Kevin Hay îi lăsă pe Jimmy Perez şi pe Cassie chiar în faţa casei lor. 
Bărbatul îi explicase fetitei cum funcționează maşina şi, în drumul de la 
Glisseter, o lăsase pe ea să pornească indicatoarele. Cassie stătea şi ea în 
faţă şi abia avea loc între cei doi bărbați. Perez nu scoase o vorbă tot 
drumul. Nu pomeni nimic despre crime până când Kevin opri iar Cassie 
fugi în casă. Cei doi rămaseră singuri în ploaie de o parte şi de alta a 
maşinii. 

— Nu m-am purtat prea frumos ultima oară când ne-am văzut, Jimmy. 
Îmi pare rău. 

— Stai liniştit. E o perioadă stresantă pentru toată lumea. 

Perez se grăbea să se ducă după Cassie. Nu-i plăcea s-o lase singură nici 
măcar câteva minute. În plus, nu era un loc bun ca să poarte vreo discuție 
folositoare. 

— Mulţumesc că ne-ai dus. 

Perez îi întoarse spatele şi porni spre casă. 

— Jimmy! 

Detectivul privi peste umăr, iar Kevin Hay continuă: 

— Crimele astea n-au nicio legătură cu mine şi ai mei! Mai greşim, că 
doar suntem oameni, dar suntem oameni buni. 

Perez nu ştia ce să-i răspundă, aşa că doar îi făcu semn cu mâna. Odată 
ce intră, văzu că Willow îl sunase atât pe mobil, cât şi pe fix. Încercă să dea 
de ea, dar detectiva nu-i răspunse. Pentru o clipă, se simţi uşurat. Tot nu era 
sigur ce răspuns avea să-i dea. Poate că puteau ajunge la un compromis, 
poate puteau să fie apropiaţi, dar fără s-o tulbure pe Cassie. Apoi îşi dădu 
seama că Willow nu era genul de femeie care să umble cu jumătăți de 
măsură. Pe lângă asta, şi el voia mai mult de atât. 

Perez îi făcu o omletă lui Cassie, după care constată că şi lui îi era 
foame, aşa că mai făcu una şi pentru el. Afară era întuneric beznă. Ultimele 
raze ale soarelui dispăruseră de mult, iar luna nu se vedea. Chiar şi aşa, 
detectivul aruncă un ochi pe geam în vale, spre Tain şi Gilsetter, parțial 
fiindcă asta făcuse toată ziua şi se obişnuise, parțial fiindcă avea un fel de 
superstiție. Avea senzația că dacă nu se uită într-acolo se putea întâmpla 
ceva cumplit. Luminile pe care le vedea erau probabil de la Gilsetter, de la 
sere şi de la casă în sine. Îi erau familiare şi parcă făceau parte din peisajul 


nocturn. Perez se întrebă despre ce vorbeau soții Hay. Şi-i imagină pe Jane 
şi pe Kevin stând la masa din bucătărie şi discutând despre anchetă, urzind 
planuri şi inventând pretexte pentru ei şi fiii lor. 

Detectivul reveni la realitate. Îi făcu baie lui Cassie şi o pregăti de 
culcare. Fetiţa părea să-l înţeleagă. Era tăcută şi supusă şi nu protestă când 
Perez îi spuse că trebuie să meargă la somn. Detectivul se întoarse la 
scaunul de lângă geam şi observă că afară încă ploua. După zgomot, îşi 
dădea seama că șanțul de lângă casa unde locuise Magnus Tait era plin. Se 
gândi că poate ar fi fost bine ca el şi Cassie să plece o vreme şi să rămână la 
nişte prieteni din Lerwick, în caz că dealul era în continuare instabil şi 
exista pericolul unei noi alunecări de teren. Dar asta le-ar fi dat peste cap tot 
programul zilnic. 

După ce se convinse că fetiţa doarme, ieşi ca să arunce gunoiul în pubela 
de lângă drum. Luminile de la Gilsetter erau în continuare aprinse, dar acum 
se mai vedea o altă lumină, de la o maşină oprită pe drumul principal. Nu 
era un loc obişnuit în care să parcheze maşinile. Lumina parcă îl zgândărea. 
N-o putea ignora, aşa că o privea fix şi încerca să-şi dea seama unde era mai 
exact. Nu-şi schimba deloc poziţia. Intră înapoi şi o sună din nou pe Willow, 
dar detectiva tot nu-i răspunse. Brusc, îi veni o idee. Luă telefonul din nou 
şi o sună pe Maggie, vecina care avea de obicei grijă de Cassie după şcoală. 

— Scuză-mă că te deranjez, dar crezi că ai putea să stai puţin cu Cassie? 
Am nişte treabă. N-ar trebui să dureze mult, iar Cassie doarme deja. 

— Nicio problemă, Jimmy. Întoarce-te când poţi, nu-i nicio grabă. Ajung 
în zece minute. 

Glasul femeii era normal, liniştitor, iar Perez avu impresia că se 
impacientase degeaba. 

Însă până veni Maggie detectivul era deja convins că lumina provenea de 
la Tain. De unde altundeva ar fi putut veni? Alte case în partea asta de 
Ravenswick nu mai erau. Singura altă variantă era fosta casă a preotului, 
dar se afla mai la est de Gilsetter. Şcoala era mai la nord. Când vecina bătu 
la uşă, Perez îşi pusese deja cizmele şi impermeabilul, iar în mână avea 
cheile de la maşină. După ce ieşi, se răzgândi şi hotărî să nu mai ia maşina. 
Dura doar un sfert de oră să meargă în josul dealului şi nu voia să se dea de 
gol. 

Vremea era neobişnuit de frumoasă, iar aerul era încărcat de umezeală. 
Norul aflat la mică înălțime parcă oprea fumul focurilor din aşezare, iar 
mirosul de turbă se combina cu cel de îngrășământ şi cu izul de vegetaţie 


umedă. Detectivul coborî dealul aproape în goană, traversă drumul şi privi 
înspre vale şi coastă. Ochii i se obişnuiseră cu întunericul. Din când în când, 
prin spatele lui treceau maşini. De aici, luminile de la Gilsetter se vedeau 
foarte clar şi băteau până pe paltinii care înconjurau casa distrusă de la Tain. 
Copacii nu mai aveau frunze, iar Perez îşi dădea seama că printre ruine 
chiar era o lumină. Nu avea aceeaşi strălucire constantă precum cele de la 
Gilsetter, ci părea să-şi modifice mereu intensitatea. Era o lumânare, sau 
poate o lanternă. 

Perez înaintă mai lent. La capătul drumeagului nu era nicio maşină. Cine 
se afla la Tain venise pe jos, la fel ca el. Lumina se afla în spaţiul care 
cândva fusese dormitorul şi care rămăsese aproape neatins. Perez se 
apropie, apoi trecu pe partea casei care avea vedere la mare. Păşea încet, 
fiindcă pe Jos încă erau cioburi de vase, bucăţi de mobilă şi moloz. Geamul 
de la fereastră nu mai exista, aşa că detectivul auzi că înăuntru discutau un 
tânăr şi o femeie. 

— Sper că n-ai stat aici. 

Glasul lui Jane Hay era încordat, dar femeia încerca să se controleze şi să 
rămână calmă. 

— Ce-i cu tine? 

Perez îşi schimbă poziția astfel încât să poată privi înăuntru. Văzu că 
Jane Hay şi fiul ei cel mare stăteau în picioare. Erau luminaţi de o lumânare 
aşezată pe o farfurie de pe un taburet simplu. Jane ținea în mână o lanternă 
care nu era aprinsă. 

— Nu, răspunse Andy. N-am stat aici. 

Tânărul parcă înoată într-o geacă îmblănită uriaşă. La lumina lumânării, 
arăta şi mai slab decât şi-l amintea Perez. Era de-a dreptul scheletic. Perez 
vedea oasele de pe fața băiatului şi degetele scheletice care păreau să fie 
veşnic în mişcare. Piercing-urile de lângă sprânceană îi luciră. 

— Ți-am spus doar, am rămas la un prieten. 

— De ce n-ai trecut pe acasă să ne vedem? 

Femeia încerca să nu-i vorbească pe un ton acuzator, dar aproape că ţipă. 

— Ce-i cu toată drama, cu tot misterul ăsta? 

Se lăsă tăcerea. 

Pentru că e tânăr, se gândi Perez. Şi mereu i-a plăcut să fie 
melodramatic. 

— Nu puteam să dau ochii cu tata. 

Andy o privi în ochi pe Jane. 


— Trebuia să vorbim noi mai întâi. 

— Tatăl tău nici măcar nu e acasă. 

Femeia începuse să-şi piardă răbdarea. 

— l-a dus acasă pe Jimmy Perez şi pe fiica lui, iar pe urmă s-a dus direct 
la familia Henderson ca să se uite la meci. În seara asta joacă Scoţia. 

Cuvintele obişnuite, banale, aproape că-l deranjară pe Andy. Perez se 
gândi iarăşi că tânărul părea să prefere încordarea şi drama. 

— Deci, de ce nu vrei să mergem la Gilsetter? continuă Jane. Putem să 
vorbim acasă, la căldură. 

— Obişnuiam să vin pe aici. 

— Ştiu asta. Treceam amândoi s-o vizităm pe Minnie Laurenson. Avea o 
cutie cu caramele şi fudge făcut în casă şi îţi spunea poveşti. 

Perez văzu că Jane zâmbea. Probabil că prefera să şi-l aducă aminte pe 
Andy aşa cum era odinioară: un băieţel care voia să facă pe plac tuturor. 
Tânărul furios din faţa ei o descumpănea. 

— Nu! 

Andy părea de-a dreptul nervos acum. 

— Vreau să spun că veneam la Tain mai recent. Pe când locuia Alis aici. 

— Alis? 

— Alison. Alison Teal. 

Normal. 

Ar fi trebuit să-şi dea seama mai devreme. Nu Kevin Hay era chentul lui 
Alison. Andy era cel care tot venea pe la Tain cu cardul de credit furat de la 
tatăl lui. Kevin n-avea nicio treabă cu ea. Andy, băiatul batjocorit fiindcă n- 
avea lipici la fete şi îi plăceau femeile mai în vârstă, era prada perfectă. Hay 
probabil că bănuia ce se întâmplase cu banii şi voia să-şi protejeze fiul. 
Poate credea că Andy era cel care o omorâse pe Alison. În timp ce se 
gândea la asta, Perez îşi dădu seama că, aşa, totul se lega. 

Jane părea să se gândească la acelaşi lucru: 

— Tu ai ucis-o? 

— Nu! strigă băiatul. O iubeam! 

Cei doi tăcură. 

— Fra o prostituată, spuse Jane. Ştii asta, da? 

Dar tu de unde ştii? Ai ghicit? Ai auzit şi tu aceleaşi zvonuri ca tânărul 
Henderson? Sau ţi-a spus chiar Kevin? 

— Sigur că ştiam. N-ar fi făcut sex cu cineva ca mine dacă n-aş fi plătit- 
o. Dar nu-mi păsa. Mă făcea fericit. 


Andy aruncă o privire prin încăperea mizerabilă. 

— Parcă locul ăsta devenise special odată cu ea. Şi chiar mă plăcea. 

Făcu o pauză, apoi continuă: 

— l-am adus o pisicuţă de la fermă ca să nu stea singură. De Ziua 
Îndrăgostiţilor urma să-mi gătească ceva special. 

— Tatăl tău ştia ce făceai? întrebă Jane pe un ton potolit. 

— Pe atunci, nu. 

Degetele osoase ale băiatului se mişcau în continuare. Perez nu se putea 
abtine să nu le privească. Se încovoiau şi se răsuceau de parcă aveau voinţă 
proprie. 

— Cred că m-a urmărit până aici într-o noapte, dar n-a putut să vadă ce 
se întâmpla. S-a prins mai târziu, când poliția a început să întrebe de bani. 

— Deci după ce au murit amândoi? 

— Normal că după ce au murit! urlă Andy. Doar nu crezi că tata e un 
criminal! 

— Sigur că nu. 

Însă Perez îşi dădu seama că femeia luase în calcul şi această posibilitate. 

— Pe unde ai tot stat, Andy? întrebă Jane încet. Pe unde tot umbli în 
nopțile în care nu eşti acasă? 

Preţ de o clipă, Perez crezu că băiatul n-o să spună nimic, că asemenea 
unui copil încăpățânat o să-şi țină maxilarele încleştate şi o să rămână 
neclintit lângă lumânarea care ardea. Răspunsul pe care-l dădu nu era 
neaşteptat, însă lui Perez îi schimbă complet perspectiva asupra anchetei. 
Înţelese de ce era atât de important că în ziua în care dispăruse Rogerson 
vremea era urâtă. Se îndepărtă de locul în care stătuse ascuns şi intră prin 
gaura din perete unde cândva fusese uşa din spate. 

Jane şi Andy îl priviră îngroziți, de parcă ar fi fost o fantomă, şi începură 
să vorbească în acelaşi timp. Tot atunci se întâmplă să prindă semnal la 
telefon, iar mobilul începu să-i bâzâie. 

Willow porni cu maşina în sud, spre Lerwick. Drumurile erau mai libere 
acum, abia dacă se vedea vreo maşină. Acasă la Jimmy Perez se zărea 
lumina aprinsă. Detectivei fi veni să se oprească, dar după ce ezită preţ de o 
clipă hotărî să meargă mai departe. Poate că nu-i răspundea la apeluri din 
motive personale, iar ea era prea mândră ca să apară deodată acasă la el. 
Willow încetini ca să evite un alergător care purta o vestă reflectorizantă. 
Detectiva se întrebă cât de dedicat trebuia să fii ca să faci sport noaptea pe o 
asemenea vreme. Aruncă un ochi la ceasul din bord. Era abia ora şapte. De 
fapt, nu era atât de târziu, deşi întunericul se lăsase în urmă cu multe ore. 

Ajunse mai repede decât se aştepta. Farurile luminară clădirea care părea 
o umbră neagră şi solidă. Hotărâse să nu vină pe furiş. N-avea cum să 
ascundă maşina. Pe lângă asta, venise, de fapt, doar ca să pună nişte 
întrebări. Nu era nevoie să transforme vizita în ceva mai mult decât era. Din 
câte vedea Willow, în clădire nu era aprinsă nicio lumină. Poate că nu 
calculase bine şi gonise nebuneşte de pomană. Ar fi trebuit să dea un telefon 
înainte. N-ar mai fi pierdut vremea. Chiar şi aşa, cobori din maşină şi bătu 
la uşă. Dinăuntru nu se auzi nimic. Apăsă pe clanță. Uşa se deschise, lucru 
care 1 se păru ciudat. Chiar dacă în Shetland lumea de obicei nu-şi încuia 
casa, la doar câțiva kilometri avuseseră loc două crime. 

— Hei! E cineva acasă? 

Willow înaintă. Persoana care stătea acolo părea să fi plecat de curând. 
Detectiva văzu un ibric care încă era cald. În birou, un dosar rămăsese 
deschis pe masa de lucru, iar calculatorul era pe standby. Persoana care 
stătuse la birou se putea întoarce din clipă-n clipă, dar Willow îşi zise că 
avea s-o audă. Nu văzuse nicio maşină parcată în față, aşa că se gândi că 
urma să observe farurile şi să audă motorul când avea să se întoarcă. Din 
birou se vedea în stradă, iar Willow ar fi avut destul timp să treacă repede în 
cealaltă cameră şi să pretindă că abia intrase. Lăsase lumina aprinsă pe hol 
şi vedea destul de bine chiar şi doar cu ea. Dacă ar fi aprins lumina în birou, 
s-ar fi dat de gol. 

Willow deschise pe rând sertarele biroului. Nici ea nu ştia exact ce caută. 
În cel de sus descoperi aceeaşi carte de dezvoltare personală pe care o 
găsiseră şi în casa de la Tain. Recunoscu titlul volumului şi numele editurii 
la care Sandy Sechrest, proprietara casei, era redactor în New York. Willow 


se întreba ce înseamnă toate acelea, şi era în acelaşi timp entuziasmată 
fiindcă descoperise un mic detaliu care-i confirma teoria. Brusc, simţi o 
schimbare, un mic curent. Undeva se deschisese o uşă. Se întoarse repede şi 
vru să plece, dar era prea târziu. În cameră intrase deja altcineva, iar ea nu 
mai putea să iasă. Willow se pregăti să zâmbească împăciuitor şi să 
inventeze o scuză. Era o situaţie jenantă, dar nu 1 se părea că e în pericol. 
Apoi avu un scurt moment de panică şi totul se făcu negru. 


Se trezi afară. Simţea că are fața umedă. Sângele care-i curgea din rana 
de la tâmplă se amestecase cu picăturile de ploaie fină, iar blugii i se 
udaseră. Încă avea pe ea impermeabilul pe care-l purta când fusese lovită, 
aşa că partea de sus a corpului îi rămăsese uscată. Se mişcă puţin, iar rana 
de la cap o duru atât de tare încât îi veni să urle, dar n-o făcu. Era vorba nu 
doar de orgoliul ei, ci şi de instinctul de conservare. Din apropiere se auzea 
zgomot de paşi. Willow auzi nişte cizme care calcă prin noroi şi un 
pleoscăit când persoana păşi într-o baltă. Ştia că n-are niciun rost să opună 
rezistență, aşa că rămase locului. 

Nişte braţe vânjoase o apucară de subraț şi începură s-o târască pe 
pământ. Willow încercă să nu se mai gândească la durere. Putea să reziste. 
De asta îşi făcea exerciţiile de yoga în fiecare dimineaţă înainte să meargă la 
serviciu. Putea să-şi controleze respirația şi muşchii. Putea să se forțeze să 
se relaxeze. Trebuia să-i creeze atacatorului impresia că îşi pierduse 
cunoştinţa, că nu reprezintă un pericol. Willow îşi imagină ce ar fi văzut 
primul polițist care ar fi dat peste cadavrul ei. Călcâiele îi lăsau urme în 
noroi şi orice detectiv sau criminalist competent avea să-şi dea seama ce se 
întâmplase. Ucigaşul intrase în panică şi nu mai era atent. Se opriră, iar 
Willow simţi cum e lăsată să cadă la pământ. De data asta nu mai era nevoie 
să se prefacă. Durerea era atât de cumplită, încât îşi pierdu iarăşi cunoştinţa. 

Când se trezi din nou, stătea iar întinsă pe spate. O ploaie mai puternică 
îi biciuia faţa. În jur era linişte şi întuneric beznă. De obicei, privirea i se 
obişnuia cu întunericul din Shetland, iar de la un punct încolo distingea 
nişte nuanţe cenuşii, lumina unei case din depărtare sau farul de la orizont, 
dar acum nu vedea nimic. Se gândi că probabil încă e inconştientă. Poate 
visa, sau poate murise. Dar celelalte simţuri îi funcționau. Îi era frig şi era 
udă leoarcă, iar ceva parcă o apăsa pe picioare şi pe piept. În aer plutea 
miros de pământ umed. Şi auzea ceva. Un zgomot ritmic, repetitiv şi ciudat 
de cunoscut. 


Brusc, Willow avu impresia că e din nou mică. Era acasă, în comunitatea 
hipioților din North Uist. Era perioada de glorie a grupului: trei familii şi 
mai mulți oameni singuri locuiau în fosta vilă nobiliară şi la fermele 
dimprejur. Willow stătea afară şi simţea cum bate vântul primăvăratic. Din 
când în când, norii care goneau pe cerul de deasupra promontoriului nu 
lăsau să treacă lumina aurie. Tatăl ei lucra pământul nisipos din grădină ca 
să poată planta legumele. Asta auzea şi acum. O sapă care pătrundea în sol, 
iar apoi sunetul înfundat de pământ care cade în şanţul deja săpat. Doar că 
acum cădea chiar pe ea. Pe faţă nu avea picături de ploaie, ci pământul 
umed care deja îi acoperise trupul şi care-i prinsese mâinile şi braţele ca 
într-o menghină. 

Încercă să tipe. Deschise gura, dar i se umplu cu noroi. Scuipă şi începu 
să strige după ajutor. Țipătul i se pierdu în beznă. În tot acest timp auzea 
mişcările sapei şi simţea cum pământul îi acoperă trupul şi faţa. 


Capitolul 46 


Jane se întoarse la Gilsetter împreună cu Perez şi Andy. Rămăsese uluită 
văzându-l că-şi face apariţia, dar acum se bucura că venise. Îi era mai uşor 
decât dacă ar fi rămas singură cu Andy. Băiatul mergea în urma lor, ca un 
copil supărăcios. Perez pierduse iarăşi semnalul după ce plecaseră de la 
Tain, iar Jane îşi dădea seama că era neliniștit. Primise un mesaj care-l 
îngrijorase, iar apoi spusese că-i însoţeşte până acasă fiindcă trebuie să 
folosească fixul. Dar Jane ştia că vrea şi să-i pună nişte întrebări lui Andy. 
Voia să le pună întrebări tuturor. Tot nu era sigură cum avea să se sfârşească 
povestea. 

Pe drumul principal trecea autobuzul de Lerwick. Farurile le luminau 
calea, aşa că la un moment dat nu mai avură nevoie de lanterna cei. 
Autobuzul se opri şi un pasager cobori din el, iar pentru o clipă terenul de la 
Gilsetter fu scăldat în lumina farurilor. Jane îşi ridică privirea şi zări o 
siluetă pe câmp, dincolo de casă. Alături, ceva străluci. Maşina îşi reluă 
drumul, iar întunericul îi cuprinse din nou. 

— Ce-o fi făcând taică-tău afară la ora asta? 

Jane observase că silueta se afla lângă noul şanţ pe care-l săpase Kevin. 
Bărbatul se mândrea cu munca lui. Cine altcineva ar fi stat în ploaie ca să-i 
admire truda? Spusese că voia să-l betoneze, astfel încât apa să nu se 
infiltreze în pământ şi să afecteze plantele din sere. 

— Mi-a spus că azi nu mai lucrează. 

Andy mormăi ceva nedesluşit, dar Perez începuse deja să alerge într- 
acolo, cu o viteză şi o nepăsare pentru siguranţa şi confortul lui care parcă 
ar fi fost provocate de panică. Sau de disperare. Zborurile de seară probabil 
că aterizaseră deja în Sumburgh, pentru că înspre nord era un flux constant 
de maşini ale căror faruri luminau peisajul, după care dispăreau. Parcă 
asistau la o scenă sacadată, dintr-un vechi desen animat. Din două-n două 
secunde, Jane îl vedea iarăşi pe detectiv. La un moment dat, acesta sări 
peste un zid şi se îndreptă în fugă spre silueta de lângă şanţ. 

Până la ei nu ajungea niciun sunet. Detectivul era deja mult prea în faţă 
ca să-l mai audă cum gâfâie şi calcă apăsat. Totul se desfăşura ca într-un 
film mut. Persoana de lângă şanţ nu părea să-şi fi dat seama că Perez se 
apropia. Dacă detectivul n-ar fi fost mânat de disperare, scena ar fi părut 
ridicolă. Atunci Jane avu impresia că de fapt auzea ceva, un sunet care 


aducea cu țipătul lipsit de vlagă al unui animal rănit. Privi prin beznă, dar 
acum nu mai treceau maşini. Probabil că fuseseră oprite la semafoarele din 
apropierea locului unde avusese loc alunecarea de teren. Era linişte şi totul 
se cufundase din nou în întuneric. 

Singurul gând care-i trecu lui Perez prin minte când începu să alerge spre 
şanţ fu că nu poate permite să se întâmple din nou aşa ceva. Nu vedea exact 
ce se petrecea pe deal, dar recunoscuse silueta şi văzuse mesajul de la 
Willow în care detectiva îi spunea cui voia să-i facă o vizită. În timp ce 
alerga, timpul parcă încetă să mai curgă ca în mod obişnuit. Părea să se 
contorsioneze şi să se dilate. De fapt, probabil că durase numai câteva 
minute să ajungă acolo, însă el avea impresia că trecuseră ore întregi. În 
mintea lui, nici măcar nu se mai afla în prezent. Avea impresia că e tot pe 
Fair Isle şi că aleargă spre locul unde Fran — iubirea vieţii lui, femeia cu 
care voia să se căsătorească — murea înjunghiată. Când zărise sapa lucind în 
farurile autobuzului, parcă văzuse din nou, ca pe un fulger albastru, lama 
cuţitului cu care fusese omorâtă Fran. În mintea lui, era un Stăpân nebun al 
Timpului care încerca să se întoarcă în trecut, s-o salveze pe femeia de 
acum fiindcă nu reuşise s-o apere pe cea de atunci. În timp ce se chinuia să 
menţină ritmul şi inima îi bătea mai să-i spargă pieptul, aceleaşi vorbe îi 
răsunau în minte în aceeaşi cadență cu care alerga: Doamne, te rog, nu din 
nou. 

Silueta era îmbrăcată în haine negre şi era aproape invizibilă chiar şi 
atunci când câmpul era luminat de faruri. Acum, că era acoperită cu 
pământ, sapa nu mai lucea. Perez se ghemui în spatele unui zid scund de 
piatră ca să-şi tragă sufletul. O clipă, nu mai mult, fiindcă timpul nu era de 
partea lui. Încă puţin şi Willow putea să moară. Detectivul nu fusese văzut, 
dar era îndeajuns de aproape ca să audă cum sapa se înfige în pământ şi îl 
aruncă în şanţ. Scoase din buzunar o lanternă care-l linişti asemenea unui 
talisman. O aprinse chiar când sări peste zid şi îl lumină pe ucigaş din cap 
până-n picioare. Perez se aşteptase ca acesta să încerce să fugă. În ultimele 
două zile păruse tot mai disperat. Nu conta că acum nu mai avea unde să 
scape. La ora asta nu mai mergeau nici feriboturile, nici avioanele, însă 
Perez tot credea că o să încerce să fugă. În schimb, se lăsă tăcerea, iar 
ucigaşul rămase locului. Simon Agnew aruncă sapa şi îşi întinse brațele 
într-un gest de predare sau de resemnare, asemenea unui credincios 
carismatic care se încredințează în mâinile Domnului. Preţ de o clipă, Perez 
se gândi la a treia femeie din viaţa lui, Sarah, fosta soție, care făcuse parte 
dintr-o parohie unde enoriaşii erau veseli şi băteau din palme. Din nou, 


momentele păreau să se suprapună. Perez îngenunche la marginea șanțului. 

Văzu doi ochi care clipeau din cauza luminii lanternei şi un chip atât de 
năclăit de noroi, încât la început nici nu-şi dădu seama dacă nu cumva era 
complet acoperit. Perez înfipse lanterna în noroiul din marginea șanțului, 
apoi cobori lângă Willow şi dădu la o parte cu mâinile pământul care-i 
acoperea gâtul şi trupul. Era atent de parcă ar fi modelat o sculptură în nisip. 
Nu folosea sapa de teamă să n-o rănească. Perez îşi ridică din nou privirea 
spre Agnew. Bărbatul nu se mişcase. După ce o eliberă pe Willow, 
detectivul o cuprinse cu un braţ şi o ajută să se ridice în capul oaselor. Se 
pomeni că murmura cuvinte de încurajare, exact ca atunci când Cassie avea 
coşmaruri. Făcu un efort şi se opri. 

Willow nu era un copil şi n-ar fi suportat să fie tratată în felul ăsta. În 
sfârşit, Agnew îşi lăsă braţele jos, dar rămase în continuare pe loc. 

Următoarea jumătate de oră trecu fără ca Perez să-şi dea seama. Privind 
în urmă, detectivul vedea numai o înşiruire de momente fără legătură între 
ele. În ciuda protestelor lui Perez, Jane Hay îl luase în primire pe Simon şi îl 
dusese la Gilsetter. Era furioasă şi dădea dovadă de un curaj care-i arăta 
determinarea să-şi țină familia laolaltă. Alături de ea era Andy, mândru şi 
protector. După aceea, femeia îi strigase de peste şanţ: 

— Jimmy, avem noi grijă de el până vine Sandy. 

Aşa îşi dăduse seama că probabil îl sunase pe Sandy la un moment dat. 
Sau poate că Jane făcuse asta. Când lui Perez îi venise ideea să cheme o 
ambulanţă, Willow reacționase cu mai multă furie decât se aşteptase. 

— Am nevoie doar de o baie şi o băutură zdravănă. 

După o scurtă pauză, adăugase: 

— Acum! 

Pornise deja împleticindu-se prin întuneric, aşa că Perez o urmase şi o 
acoperise cu haina lui în timp ce mergeau spre casă. Pe alocuri aproape că o 
ducea în braţe. Cât a durat drumul nu mai contenea să-i mulțumească 
Dumnezeului în care nu prea crezuse niciodată, nici măcar în copilărie. 

Începuse să-şi facă griji că n-o să aibă putere s-o ducă până acasă, dar 
atunci apăruse Kevin Hay cu Land Rover-ul. 

— Trebuie să te întorci la Gilsetter! urlase Perez ca să acopere zgomotul 
motorului. Ucigaşul e acolo cu Jane! 

— Stai liniştit, Jimmy. Sunt şi băieții acolo şi l-au încuiat în garajul 
tractorului. 

Kevin coborâse din maşină, iar cei doi bărbaţi o ajutaseră pe Willow să 


urce. 

— Tu ai grijă de prietena ta. Noi ne descurcăm. 

Odată ajunşi acasă, Perez o conduse pe Willow în cadă şi o spălă cu 
duşul. O făcea cu tandreţe şi se bucura că femeia nu-l respinge. Îi curăţă 
noroiul şi sângele din păr cu şamponul lui Cassie, apoi umplu cada cu apă 
curată. 

— Vrei să te las să stai la muiat? 

Perez se gândi că poate voia să rămână singură. El avea să proptească 
uşa astfel încât să-şi dea seama dacă Willow îşi pierde cumva cunoştinţa. 

— Nu. Adu mai bine o sticlă şi două pahare. 

Îi zâmbi cu greu. 

— Mereu mă simt vinovată dacă beau singură. 

Pe urmă se aşezară în fața focului. Willow era îmbrăcată cu halatul lui 
Perez şi cu o pereche de şosete groase care erau tot ale lui, iar părul îi era 
înfăşurat într-un prosop. Detectivul îşi dădea seama că tot îi era frig. Îi 
venea s-o ia în braţe, dar de când ieşise din cadă ceva din limbajul corpului 
ei îi spunea că n-ar fi fost o idee bună. Willow stătea ţeapănă, încordată. 

— N-ar trebui să mergi la secţie şi să-l interoghezi pe Agnew? întrebă 
detectiva. Pot să rămân eu aici, dacă ai încredere s-o laşi pe Cassie pe mâna 
mea. 

Perez fu cât pe ce să-i spună că ea avea nevoie de cineva care s-o 
supravegheze, dar se opri la timp. 

— Nu. A cam venit timpul să-l lăsăm şi pe Sandy să-şi asume nişte 
răspunderi, iar mâine o să vină nişte colegi de-ai tăi cu primul zbor din 
Inverness. Pe lângă asta... 

Perez îşi ridică paharul gol. 

— Nu e chiar momentul potrivit să conduc. 

Apoi zise: 

— Dar acum şi tu eşti martoră. Am putea sta de vorbă ca să iau nişte 
notițe, dacă te simți în stare. Nu e nimic care să conteze la proces, evident, 
dar s-ar putea să fie bine să notăm câte ceva acum, cât amintirile sunt 
proaspete. 

Willow nu răspunse imediat, iar Perez avu impresia că făcuse o gafă. 
Probabil că nu-şi dorea să retrăiască atât de repede coşmarul prin care 
trecuse, iar acum avea impresia că Perez e un nătărău insensibil. 

— Când te-ai prins că Simon Agnew era ucigaşul? întrebă ea într-un 
târziu. 


— N-am fost sigur până nu l-am văzut lângă şanţ, cu sapa în mână. Dar 
tineam minte ce mi-ai spus. Agnew i-a zis lui Sandy că în weekend urma să 
vorbească la un eveniment din Fair Isle. M-am uitat prin Fair Isle Times. 
Într-adevăr, acolo scria acelaşi lucru, dar pentru Agnew ar fi fost imposibil 
să ajungă în Fair Isle. Vremea a fost atât de urâtă vineri, încât sâmbătă nici 
avionul şi nici Good Shepherd n-aveau cum să fi transportat pasageri, iar 
duminica nu e niciun zbor. De aia m-au neliniştit aşa de tare mesajele de la 
tine. lar atunci când Andy Hay i-a spus mamei lui că stătuse acasă la 
Agnew, mi s-a părut bizar că Agnew nu i-a spus lui Jane că-l văzuse. A 
trecut pe acolo azi-dimineaţă. Agnew n-avea cum să nu-şi fi dat seama că 
Jane nu mai putea de grijă. Cu siguranţă că l-ar fi îndemnat pe Andy să 
meargă acasă şi să stea de vorbă cu ai lui, sau măcar i-ar fi spus lui Jane că 
băiatul e în siguranță. Când ea a trecut pe la Agnew, a găsit uşa încuiată. S-a 
gândit că îi era teamă de criminal, dar de fapt o încuiase ca să aibă Andy 
timp să se ascundă, în caz că venea cineva. 

— De ce l-a ascuns pe băiat? 

— Cred că l-a sprijinit pe Andy şi l-a încurajat să-i spună cât mai multe 
ca să fie la curent cu ancheta. lar Andy avea nevoie de cineva străin cu care 
să discute. Îl vedea pe Simon drept un bărbat trecut prin lume, drept cineva 
care-l putea înţelege. 

Perez mai aruncă un cărbune în foc. În mica încăpere deja era cald ca 
într-o saună. 

— Agnew ne-a îndreptat atenţia către băieții familiei Hay, evident. Nu 
putea să se arate prea interesat de anchetă şi cred că-l amuza să ne distragă 
atenția. E capabil de astfel de atitudini obraznice. 

O privi pe Willow. 

— Dar tu te-ai prins că el e ucigaşul cu mult înaintea mea. 

— Normal. 

Willow încerca să facă pe curajoasa, dar nu prea reușea. 

— De fapt, nu pot spune că-i meritul meu. Sandy a făcut mai toată 
treaba. Are talentul ăsta de a face oamenii să vorbească. A găsit la aeroport 
o martoră care ţinea minte că-l văzuse pe Tom Rogerson vorbind la telefon 
chiar înainte să-şi anuleze rezervarea pentru zborul către Orkney. Când am 
sunat la compania de telefonie mobilă, am aflat că vorbise cu Agnew. 

Detectiva întinse paharul ca să mai ceară whisky. Perez nu mai bea, dar îi 
turnă un deget lui Willow. Brusc, femeia deveni serioasă. 

— E greu de crezut câte s-au întâmplat într-o singură după-amiază. 


Perez îşi dădu seama că nici Willow nu mai avea aceeaşi percepţie a 
timpului. Probabil avea impresia că zăcuse ore în şir imobilizată în şanţ. 

Willow se foi pe scaun. 

— Oare chiar ar fi făcut-o? M-ar fi îngropat de vie? 

Perez se gândi puţin înainte să răspundă. 

— Cred că s-a bucurat când am apărut şi l-am oprit. 

În încăpere se lăsă tăcerea. Perez îşi dădu seama că nu mai ploua. Se 
apropie de geam şi zări un crâmpei de lună pe care norii îl acoperiră 
imediat. Când se întoarse, văzu că Willow se uita pe telefonul pe care 
detectivul 1-l recuperase din haina plină de noroi. Ea îl privi zâmbind şi 
începu să vorbească: 

— Când am aflat că Simon Agnew vorbise cu Rogerson, am trecut din 
nou în revistă ce descoperiserăm până atunci. El a fost singurul care a spus 
că Alison Teal era depresivă şi disperată. Toţi ceilalți martori au spus că era 
veselă cu câteva zile înainte să moară. Cumpărase o sticlă de şampanie. 
Indiferent ce părere am avea despre afacerea pe care o conduceau ea şi 
Rogerson, lucrurile mergeau bine. Îşi făcea planuri de viitor. Dar de ce ar fi 
mințit Simon Agnew despre vizita lui Alison la Befriending Shetland în 
Lerwick? Singurul motiv la care m-am putut gândi a fost că el era ucigașul. 

— Putea fi o concluzie pripită. 

— De asta am şi vrut să stau de vorbă cu el. Nu mi-a venit să cred nici 
după ce am vorbit cu Jono şi mi-a spus că Agnew era unul dintre prietenii ei 
bogaţi care se drogau. Au ajuns amândoi la dezintoxicare, iar Agnew şi-a 
revenit. Avea deja o diplomă în psihologie şi a ajuns să-şi dea doctoratul în 
studii despre dependenţă. De aia a înţeles-o atât de bine pe Jane Hay. Părea 
o prietenie neobişnuită din moment ce proveneau din medii atât de diferite, 
dar Agnew ştia exact de ce avea Jane nevoie. 

— Ar fi trebuit să ne spui ce vrei să faci. 

Willow nu răspunse imediat. 

— Am încercat să dau de tine, Jimmy. Am crezut că nu vrei să-mi 
răspunzi. 

De această dată, tăcerea se prelungi. Perez încerca să găsească o 
justificare sau o scuză. Până la urmă, Willow îl scoase din impas şi 
continuă: 

— Ştiam că părinții lui Alison fuseseră dependenţi de droguri şi că şi ea 
avusese problemele ei. Într-unul dintre articolele pe care le-am citit despre 
disparițiile ei se vorbea despre varianta ca Alison să fi intrat din nou la 


dezintoxicare. Asta însemna că mai trecuse pe acolo. Pe atunci, ea şi Agnew 
erau iubiți. El era mult mai în vârstă decât ea, dar tot era un bărbat atrăgător. 
Provenea dintr-o familie bogată şi era cunoscut pentru cât umblase prin 
lume şi pentru petrecerile pe care le dădea. Iar Alison poate că avea nevoie 
de o figură paternă în viaţa ei. Când am vorbit despre crime, am adus în 
discuţie şi ruşinea ca un factor posibil. Mi-a trecut prin minte că poate 
Agnew are un trecut de care-i e ruşine. Îi convenea să vorbească despre 
trecutul lui de aventurier, dar nu şi despre cel de dependent de heroină, care 
şi-a neglijat copiii şi a început să fure de la soția lui ca să-şi satisfacă 
dependența de droguri. 

Willow îl privi pe detectiv. 

— Ultimele detalii le-am aflat abia acum câteva minute prin telefon. A 
ajuns psiholog. A venit în Shetland, unde-i ajuta pe alții şi a devenit de-al 
locului, un adevărat stâlp al comunităţii. Era ultima persoană care şi-ar fi 
dorit ca trecutul să se-ntoarcă să-l bântuie. 

— Ştia că Alison a venit în Shetland ca să scape de problemele ci? 

— Cred că asta a fost o coincidenţă. Pe vremea când era actriță şi şi-a 
abandonat rolul din serial, deja nu mai ţineau legătura. Trebuie să fi fost 
foarte tânără când a cunoscut-o. Şi foarte arătoasă, bineînţeles. 

Willow ezită un moment, apoi îşi reluă ideea: 

— În biroul lui Agnew am găsit aceeaşi carte de dezvoltare personală pe 
care o avea şi Alison. Probabil că la clinica unde au stat erau teancuri 
întregi. 

Acum, că povestea, Willow se mai încălzise puțin. 

— Aşadar, Simon devine un om respectabil şi îşi inventează un trecut. 
Zice că n-are copii şi că fosta soție nu reuşea să țină pasul cu energia şi 
pasiunile lui. Chiar a lucrat ca psiholog la un spital şi a avut o scurtă carieră 
pedagogică, dar şi-a exagerat mult succesul. Îi plăcea la nebunie în Insulele 
Shetland. Aici, lumea îl admira. Dar pe urmă în viaţa lui a apărut Alison, 
chitită să profite de toți bărbaţii singuri veniţi să muncească în Shetland. 

— Da, a venit să facă afaceri cu fostul ei amic, Tom Rogerson. 

Perez se gândi că probabil ar fi trebuit să ia notițe, dar aceasta nu era o 
discuţie oficială. Avea să fie timp pentru aşa ceva mai târziu. 

— Apoi Alison şi Agnew s-au întâlnit cumva. Sau poate le-a spus Andy 
Hay ceva. Agnew s-a înţeles mereu bine cu băiatul. 

— lar Alison s-a gândit să-şi extindă afacerea. 

Acum Perez înțelegea cum se lega totul. 


— Crezi că-l şantaja pe Agnew? 

Willow îşi terminase whiskyul. Lăsă paharul pe podea şi nu mai ceru un 
rând. 

— Ai vreo altă idee? 

— Cred că era ceva mai subtil de atât. Mai complicat. Alison avea 
nevoie de prietenie, de cineva care să-i recunoască meritele. Nu uita că 
fuseseră iubiți cândva. Poate că Simon Agnew voia cu tot dinadinsul să-şi 
lase trecutul în urmă. Poate că, în imaginaţia lui, nu se întâmplase nimic 
rău. Sau, dacă se întâmplase, nu era el vinovat. 

Până aici, Perez îşi zise că putea să înţeleagă. 

— Pe urmă Alison şi-a făcut apariția la cabinetul de la Befriending 
Shetland. A încercat să reia relația cu el. Sau poate că i-a cerut bani. 

Detectivul era în continuare convins că şantajul era un motiv mai 
plauzibil. 

— Pe urmă, Simon s-a dus la Tain şi a ucis-o. Poate că reuşise s-o 
convingă că aveau un viitor împreună. Ea s-a îmbrăcat elegant pentru el şi i- 
a gătit ceva. Agnew se temea ca nu cumva s-o fi văzut cineva pe Alison 
când intrase în biroul lui din Lerwick, aşa că a trebuit să inventeze un 
pretext pentru care se afla acolo. Alison încă folosea numele Alissandra 
Sechrest, aşa că Agnew aşa s-a referit la ea când ne-a vorbit despre femeia 
tulburată care venise din ploaie. 

— Dar cum se leagă toate astea de Tom Rogerson? 

— Simon credea că Alison îi vorbise lui Tom despre el, spuse Willow. 
Tom păstrase legătura cu Alison încă de când se văzuseră pentru prima oară 
la Hotelul Ravenswick. Biletul pe care l-am găsit la ea acasă confirma 
începerea parteneriatului lor, şi el a fost cel care i-a sugerat să folosească 
numele lui Sandy Sechrest ca să ajungă în Shetland. Acum cincisprezece 
ani, Alison Teal a făcut furori când s-a aflat că fugise în Shetland, iar lui 
Tom îi era teamă că lumea o să-i recunoască numele. 

— Aşa că Tom a trebuit să moară? 

Perez se gândi că lui Agnew îi plăcuse mereu riscul. Mizase pe faptul că 
n-o să se descopere nicio legătură între el şi cele două victime. 

— Simon fusese şi el membru alături de Tom în diferite comitete din 
Shetland. Ştia că lui Rogerson îi plăcea să facă prostii. L-a sunat şi au 
stabilit să se întâlnească. Probabil i-a spus că ştia ceva despre moartea lui 
Alison. Asta l-a făcut curios pe Tom, poate l-a şi îngrijorat. Nu voia ca 
relația lui cu Alison să devină cunoscută prin Shetland. Agnew l-a luat de la 


aeroport şi l-a dus acasă la el. Au ieşit la o plimbare ca să discute pe 
îndelete. Simon a fost mereu o persoană activă. Obişnuia să înoate lângă 
plaja unde a fost găsit cadavrul lui Rogerson. 

— Dar toată activitatea asta 1-a cam dăunat lui Tom. 

Perez încercase să facă o glumă, dar se gândi că şi Fran înotase lângă 
plaja aceea. Se întrebă dacă fusese vreodată acolo şi cu Agnew. 

— Poţi să-i spui şi aşa. Agnew a lăsat cadavrul acolo în speranţa că 
fluxul sau un vânt mai puternic o să-l tragă în mare. Dar vremea s-a 
îndreptat, iar Kevin Hay l-a găsit pe Rogerson. 

— Agnew ar fi scăpat basma curată după ce a comis dublă omucidere, 
dacă tu n-ai fi fost o detectivă aşa de bună. 

— După cum ţi-am spus, totul i se datorează lui Sandy, care a fermecat-o 
pe martora de la aeroport. 

Willow îşi desfăcu prosopul din jurul capului şi îşi scutură părul. 

— Ştii, l-am văzut pe Agnew în seara asta. Făcea jogging pe marginea 
drumului. M-am gândit că o să-l aud când se întoarce cu maşina. Şi 
bineînţeles că uşa casei lui nu era încuiată. Lui n-avea de ce să-i fie teamă 
de un ucigaş care umblă noaptea. Dacă n-aş fi fost atât de fraieră, nu m-ar fi 
prins. 

— Vrei o cafea? 

Perez îşi dorea ca Willow să schimbe subiectul, să nu se mai gândească 
la ce se întâmplase după ce Agnew o descoperise la el acasă. 

— Vreau să dorm, răspunse ea. 

— Poţi să dormi la mine. Eu mă culc aici, pe canapea. 

— Nu, vino şi tu. 

Zâmbetul lui Willow îi arătă lui Perez că era mai puternică decât avea el 
să fie vreodată. 

— N-o să am pretenţii nerezonabile, Jimmy. N-am putere de aşa ceva. ŞI, 
oricum, nu înseamnă nimic. Însă mi-ar prii compania ta. 

Perez se culcă lângă ea şi dormi foarte prost. Willow dormi buştean. De 
dimineață, detectivul se ridică din pat şi se îmbrăcă înainte de ora de trezire 
a lui Cassie. Pregătise deja un pretext pentru faptul că Willow era în patul 
lui. 


Capitolul 48 


Willow hotărî să se întoarcă în sud cu feribotul. Vremea era din nou 
frumoasă, iar ea nu se grăbea nicăieri. Avea nevoie de timp ca să se 
gândească la tot ce se întâmplase şi trebuia să se pregătească să se întoarcă 
la viaţa departe de Shetland şi de Jimmy Perez. Îşi petrecuse toată ziua 
aşteptând, întâi la spitalul Gilbert Bain ca să primească aprobarea medicală 
înainte să poată călători, apoi la secţie, unde Sandy şi colegii ei din 
Inverness îl interogau pe bărbatul care aproape o omorâse. 

— A recunoscut tot, spusese Sandy pe un ton victorios. A zis că nu 
intenționase s-o ucidă pe Alison, că s-a dus la Tain doar ca s-o convingă să 
plece. Acolo a găsit-o îmbrăcată elegant, vrând să-l seducă. „A trecut prea 
multă vreme, Simon. Am şampanie la rece şi ţi-am gătit mâncarea ta 
preferată.” 

— Au luat masa înainte s-o omoare? 

— Se pare că da. „Gătea al naibii de bine. N-aş fi putut lăsa asemenea 
bunătăţi să se strice.” Aşa a spus. 

— Mie-mi sună a crimă premeditată. 

Willow se gândise că Agnew era atât de lăudăros încât niciun juriu n-ar 
fi crezut pledoaria de nevinovăție. 

— S-a şi culcat cu ea, spuse Sandy. Pe urmă, când era întinsă în pat, a 
strangulat-o cu cureaua. Încă e un bărbat puternic pentru vârsta lui. 

Agnew urma să fie dus în sud cu avionul, un motiv în plus ca Willow să 
plece cu feribotul. 

Jimmy Perez insistă să-i ducă bagajul până la navă şi aşteptă ca ea să se 
instaleze în cabină. Bărbatul părea stingher şi parcă ocupa tot locul dintre 
cele două paturi înguste. 

— Până la urmă n-am mai apucat să vorbim. 

— Fi, au intervenit alte lucruri. 

Dulcegările lui Perez erau ultimul lucru de care avea chef Willow. Voia 
să plece cu măcar un dram de demnitate. 

— Ținem legătura, da? 

— Sigur, Jimmy. 

În acel moment Willow voia pur şi simplu ca Perez să plece. Voia să se 
întindă pe cearşafurile curate şi răcoroase. Brusc, se simţi din nou cumplit 
de obosită. 


— Pe drum să te uiţi după Fair Isle, zise el. 

Chipul detectivului se lumină, iar Willow îşi aminti din nou ce o vrăjise 
la bărbatul din faţa ei. 

— Ar trebui să vezi luminile de pe partea asta. 

— Mi-ai promis că o să mă duci acolo într-o bună zi. 

— ŞI chiar asta voi face. 

Willow se aplecă şi-l sărută uşor pe buze. 

— Hai, Jimmy Perez, a sosit vremea să te întorci, altfel o să pleci odată 
cu mine. Şi ce-ar mai fi Insulele Shetland fără tine? 

— Dar o să mai treci pe la mine, nu? 

Detectiva zâmbi. 

— Încearcă doar să mă opreşti. 

pământ rece 


„Valul de pământ lăsase în urmă aluviuni când trecuse pe 
acolo. Perez văzu tăblia unui pat și două scaune de plastic care 
probabil că fuseseră depozitate în şopron. Și mai văzu ceva care 
strălucea în fața zidului gri, pe pământul negru. 0 dåră roșie. 
Culoarea era mai aprinsă decât sângele. 

Se grăbi in jos spre ea. Alunecarea de teren lăsase in urmă 
cadavrul unei femei. Era îmbrăcată într-o rochie exotică, 
sofisticată, din mătase roșie. Nu era ceva obișnuit pentru o zi de 
februarie în Shetland, chiar dacă se afla în casă când o prinsese 
alunecarea de teren. Avea părul negru și ochii negri, iar Perez 
simţi căstabileşte cu ea o ciudată legătură strămoşească. Poate 
că era din Spania, la fel ca inaintaşii lui din urmă cu multe 

Ann Cleeves — Pământ rece 


Peisajul sobru din Shetland creează fundalul și atmosfera potrivite 
pentru personajele complexe ale lui Cleeves, care ne fac să rezonăm 


cuele’ Publishers" Weekly 


Puţini scriitori britanici se pot mândri cu măiestria de a crea 
atmosferă pe care o are Cleeves [...] Descendenţa mediteraneană a 
lui Perez inseamnă că este mereu un străin în această comunitate 
inchistată. Unul dintre cele mai memorabileromane din serie” 

Barry Forshaw 


„Shetland e un loc fascinant, iar personajele, unele născute și 
crescute acolo, altele căutându-și consolareasau mântuirea în insula 
aceea izolată, coexistă și creează fondul pentru desfăşuratea 


misterului. i 

p „Biserică”, în dialectul scoțian și în cel din Shetland (n. trad.). 


'2 Denumire dată în dialectul scoţian Anului Nou; prin acest cuvânt se înţelege și stilul scoţian de a 
sărbători trecerea dintre ani (n. red.). 


(5 Festivalul Focului, sărbătorit în Shetland în perioada ianuarie-martie (n. red.). 
14) Străini”, în dialectul din Shetland (n. trad). 

